Datasets:

---

udmurtNLP

/

udmurt_glotcc

like 1

Follow

udmurtNLP 4

«Заявкае пусъёно командалэсь нимзэ, пыриськись адямиосты но герӟетъёсты. Келяно – email@example.com электрон почта пыр. Команда — 6 муртлэсь» – ивортӥз «Шунды огазеяськонлэн» тӧроез Ольга Тронина. Тодады вайытом, нырысетӥез шудон ортчиз 28-тӥ оштолэзе..«Шудонэ пыриськиз 9 команда. «Шудком» радъяське «60 секунд» шудон выллем, аспӧртэмлыкез – быдэсыз удмурт кылын мынэ Туннэ нуналлы заявка сётӥз ини 9 команда. Пӧлазы – нырысетӥ шудонын вормисьёс но: "Дэмен" огазеяськонлэн, «Удмурт дунне» газетлэн, – ГТРК-ын ужасьёслэн командаоссы. Шудонэз радъясьёслэн малпамзыя, «Шудком» городысь удмуртъёсты огазеясь интылы пӧрмыны кулэ. Татын пӧртэм арлыдъем адямиос визьзэс сынаны, малпаськыны, вераськыны мед быгатозы.

https://udmddn.ru/ivorjos/nosh-ik-shudkom/

2024-02-29T01:47:30Z

<urn:uuid:82b9c5f5-92dc-4d22-bab1-a28fd1f7e0a7>

udm-Cyrl

tlsh:T1F0C13A2135909A0E86B7E18E7CD5563258D45543D32332068CD1B5016448005FFBD2227FEA4182EE5CEEE264D107F408BB0B7DDB08BEB6BBB211201934BFAAF2014823D387

Бюджет учреждениослэсь территориоссэс чебертонъя смотр-конкурсын лулчеберет учреждениос пӧлын тужгес чеберез луиз Кушкет гуртысь клуб. ❮ ❯ Вераны кулэ, Кушкет клуб но кыкетӥ арзэ ини та вожвылъяськонын ворме. Чик мултэстыса веран уз луы, Светлана Петровна Щербаковаен кивалтэм лулчеберет юрт быдэсак сяська пӧлы выемын шуид ке но. Мерттыны мерттод, сомындаез утялтыны но кулэ ук ай. Туж шумпотымон, район калык чеберлыкез вала, яратэ но дунъяны быгатэ шуыса.

https://baltaci.ru/news/azlane/tyrshemlen-bervylyz-sin-azyn-foto

2024-03-05T04:59:02Z

<urn:uuid:f20a9397-4562-47f9-9dda-47de3daaea8e>

udm-Cyrl

tlsh:T1BB53FA010482D62EA2A3E16A2CD847710ED569A397227E699DC1B514689A050ECFC07337A60096EE34FE6344F402E8687F9E7CD35AFE7E6B337114917DAF36F2004433D369

Удмурт модалы сӥзем фестиваль Алнашын нырысьсэ ортчиз. Алнашъёслы вань мае возьматыны. Котькуд школаын ужало технологиен дышетӥсьёс. Соос этномодалы сӥзем коллекциос кылдытъяло. Фестивале вань школаосысь пиналъёс пыриськизы. Тросэз коллекциос элькун конкурсъёсын вылӥ дунъет басьязы ни. Шорын Утчан школаысь нылпиос «Дауръёсты герӟаса» нимаськись уженызы тодматӥзы. «Коллекцияямы кутӥмы клеткалэсь басмаез, — школаысь шуэ технологиен дышетӥсь Наталья Шарыпова. — Со кельше удмурт куэм басмалы. Буёлъёсыз горд, тӧдьы, сьӧд, ӵуж. Клеткаосын басмамез джинслэсь басмаен герӟам. Туала вакытэ нуллымон дӥськутмы пӧрмиз». Коллекциоссэс возьматэм сяна, пиналъёс но дышетӥсьёс удмурт дӥськутъя тодон-валанзэс но муромытӥзы. Фестивале нимысьтыз ӧтемын вал тодмо реставратор Татьяна Москвина.

https://udmddn.ru/ivorjos/t-r-shoryn-udmurt-derem/

2024-03-03T09:20:51Z

<urn:uuid:6735fe17-d428-426f-b987-0ff6f853d719>

udm-Cyrl

tlsh:T1C0A3F3316980DB1D4673C29E1E410A1568664123E723764B8CC0B0042559154DEBC8527AEB5086DF18EF8299F501E814B74BA8CA08FE7AAD734204083FBF79F7154C73E783

Дондылэн улон интыез кык вылэм, шуо,— Дондыкар но Дондыгурт. Ог-огзылы куать иськем ёросын вылӥллям соос. Карлы матысь гуртъёсын улӥсь удмуртъёс Дондылы я ужаса, я ваньбурен выт тырозы вылэм. Кляпгуртысь Дондыкаре нуись из сюрес али ке но адӟиське на. Со сюрестӥ, пе, кляпгуртъёс Дондылэн бусыосаз ужаны ветлӥллям. Ачиз Донды вал вылын ветлыны яратоз вылэм. Солэн чырмыт пурысь валэз шур вамен, пе; тэтчыса гинэ потылэм. Нокыӵе выж но, пе, кулэ вылымтэ. Кема улэм Донды. Но аслаз эзеленыз кулымтэ. Эбга кенэзлэн музьыосыз сое вииллям, шуо. Лулыз потон вие Инмар сое тӧдьы юсьлы пӧрмытэм. Со тырысь Донды-Юсь сое буре ваись удмуртъёслы ӟеч лэсьтэ, ишанлэсь-уродлэсь возьма. Дондылэн вань пиосыз пӧлысь Идна сярысь гинэ вералляз калык, Эбга кенэз сярысь но мадьылӥзы. Нош Гуръя но Весья сярысь нокин но вераны уг ни тоды. Кызьы улэмзэс но, кулэмзэс но тодӥсь ӧвӧл[1]. Литература[edit] ↑ Эшъёс-юлтошъёс = Человек силен друзьями / сост. Т. Г. Перевозчикова ; пер. поэт. текстов Вл. Емельянов. - Ижевск, 1993 (с. 35).

https://vorshud.unatlib.ru/index.php?title=%D0%94%D0%BE%D0%BD%D0%B4%D1%8B-%D0%B1%D0%B0%D1%82%D1%8B%D1%80%D0%BB%D1%8D%D0%BD_%D1%8E%D1%81%D1%8C%D0%BB%D1%8B_%D0%BF%D3%A7%D1%80%D0%BC%D0%B5%D0%BC%D0%B5%D0%B7&oldid=1243

2024-03-01T05:16:16Z

<urn:uuid:d94f1bbc-b554-4439-aa07-5e68edb02112>

udm-Cyrl

tlsh:T1157C253137C1AB0F8753E609BD900674DEE9A9A7D32377575DE0B4557695000EDBC5237F96154ACE58FE93189005D91CB74EA8C619FFBB6EB32505483A6B3BF2028C33E322

Алёна Богатырёва та адӟытон вожвылъяськон сярысь тодӥз Якшур-Бодья Иворъёсъя но лулчеберетъя центрын ужась методистлэсь Татьяна Соболевалэсь — Алена дышетскыкуз ӵап солэн «Вкадре» кружоказ ветлӥз. Али Алена искусствоосъя школаын пиналъёсты суредаськыны дышетэ .Студент дыръяз ик солы тунсыко потыны кутскизы финн-угор калыкъёслэн лулчеберетсы, сямъёссы-йылолъёссы. Ужаз но егит дышетӥсь тырше нылписослы удмурт лулчеберетэз яратон мылкыд пыӵатыны, нимысьтыз ужа «Удмурт мифъёс, дауркылъёс, сям-йылолъёс» темая, Адӟытонэ ыстэм туспуктэмъёсаз Алёна Богатырева тыршиз возьматыны пичи дырлэсь но вашкала но туала улон вакытэ астодметъёссэс — со тужгес но усто вакытъёс адямилэн улоназ. Нош туспуктэмлы модельёс луизы «Потешки» эктон ансамбльысь нылашъёс. Кызьы вера ачиз Алена, таӵе рос-прос вожвылъяськонэ со нырысьсэ пыриськиз. Ужъёссэ нимо-дано жюриен устоен лыдъямзылы со туж шумпотӥз. Жаляса верано, ачиз нылаш адӟытонэз усьтонэ мыныны ӧз быгаты, но отчы вуылӥз эшез Катя Вахрушева, кудӥз Алёналы вань иворъёсты вераз..

https://udmddn.ru/ivorjos/vyl-invisyos-ust-zy-tuspuktemyos/

2024-03-05T10:46:09Z

<urn:uuid:be47c5b8-313b-40d2-aa3b-1551f5ded029>

udm-Cyrl

tlsh:T1967AEF418980EB1DC373E5471E444B229DD59163A7223B5A4CD0F4006A95051FEFE82337E31096DE68ED5215E503E91CBB4EB8CB1DFEB96AB32705497AFF6AA6004863D21B

Красногорск — Удмуртиысь черкогурт, Красногорск ёрослэн шорсюлмыз. Кылдэмын 1837-тӥ арын 1-тӥ апреле. Интыяськемын Ыбыт шур вӧзын. Красногорскысен Глазкарозь 59 иськем. Нырысь-валысь черкогуртэз нимазы Святогорск шуыса. Та сярысь гожтэмын Ватка епархилэн Ведомостяз. 1834-тӥ арын Юкаменск приходысь сизьым крестьянъёс вазиськизы Глазысь духовной правление. Куронзы таӵе: кулэмъёсты мед лэзёзы ватыны староверъёслэн шайвылазы. Уго асьсэ шайвылазы сюрес но кузь — 25-30 иськем, озьы ик тулыс-сӥзьыл сюресъёс но уг луо. Но черкын ужасьёс кышказы, калык православилэсь палэнскоз шуыса. Соин Глаз округысь Таракановский гурт доры выль черк пуктыны кутскизы. Та приходэ пырыны мылкыд каризы 50 гуртын улӥсьёс — ваньмыз 346 юрт. 19-тӥ даурлэн пумозяз Святогорьеын шуг-секыт югдур вал улон коркаос ӧвӧлэн. Уго черкогуртын вал черк ужасьёслэн гинэ юртъёссы. 1883-тӥ арын храм бордын усьтӥськиз школа, татчы дышетӥсе келязы Василий Иванович Ливановез. Нош та арын ик августэ настоятеле юнматӥзы Иван Алексеевич Васнецовез. Бӧрысь тодосчиос пусйизы, со тодмо Васнецов суредасьёслэн выжыысьтызы потэ шуыса. Соин Красногорьеысь черкын борддоръёсын вань солэн суредъёсыз. 1890-тӥ арын Святогорьеын пуктӥзы нырысетӥ из черк. Сое 10 ар ӝутӥзы. Черкез лэсьтӥзы Чарушин но Дружинин архитекторъёслэн проектсыя. Черкогуртын ог 5 сюрс пала улӥсез. Красногорскын вань шор ёзо школа, вить нылпи сад, спортъя нылпи школа, кык библиотека, шаертодонъя музей. ↑ http://www.webcitation.org/6XGMZPE6J «https://udm.wikipedia.org/w/index.php?title=Красногорск_черкогурт&oldid=105391»-ысь басьтэмын Категориос: Улон интыос алфавитъя Удмуртиысь гуртъёс Красногорск ёрос Удмуртиысь ёрос центръёс Адскисьтэм категори: Википедия:Статьи с источниками из Викиданных Та бамлэн берпуметӥ воштонэз: 19:26, 22 Южтолэзе 2017. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D1%80%D0%B0%D1%81%D0%BD%D0%BE%D0%B3%D0%BE%D1%80%D1%81%D0%BA_%D1%87%D0%B5%D1%80%D0%BA%D0%BE%D0%B3%D1%83%D1%80%D1%82

2024-02-29T08:51:26Z

<urn:uuid:52958136-6fb6-48b0-80c2-b68c88e5e9b7>

udm-Cyrl

tlsh:T1117CBA615A81DA0E82B3D56BAE805B658A959153E22237594CC2F0022A46051EFB8913BBEB4192DF1CEA5325F513EC1CBF4DA8DA19FE797BB22705183DBE3AF5024C73D306

Крезьгурчи, техника наукаосъя кандидат, Удмуртиысь культура удысысь дано ужась, зэмос воргорон, визьмо дышетӥсь, умой кузпал но атай. Ваньмыз со одӥг адями – Дэри ёросысь Пыӵанка гуртын вордӥськем Николай Трубачев. Та крезьгурасез «Италмас» ансамбльлэн кивалтӥсез Анатолий Мамонтов ӵошатӥз Россиысь калык артистэн но композиторен Григорий Пономаренкоен. Г. Пономаренко ӟуч калыклэн уӵыез ке, Николай Аркадьевич удмурт адямилэсь лул-сюлэмзэ усьтэ. Солэн 200-лэсь уно кырӟанъёсыз. Соосты яратыса быдэсто шаерысьтымы но солэн палэнысьтыз тодмо артистъёс но ансамбльёс. Сяська вылысь шедьтэмын мон - Вордски Дэри ёросысь Пыӵанка гуртын. Муми – удмурт нылкышно, айи – ӟуч пиосмурт. Мон сяська вылысь шедьтэмын. Нош сыӵеос ваньзы, пе, чебер луо. Малы ке шуоно кышноен-картэн улӥсьёс бырйыны уг быгато ни ук, нош огназ улӥсь нылкышно самой кельшисьсэ аслыз эш утча. Мумилэн Ксения Прокопьевналэн улон-вылонэз капчи вылымтэ. Мон дорозь со сизьым нылпи ваем. Куатез нуныосыз пичи дыръязы ик улонысь кошкиллям. Берлоез 17 арес дыръяз кулэм. Кышнояськыны вуыса, анаезлы сыӵе кайгу ваем. Нош мумилэн картэз Быдӟым ожысь бертэмын ӧвӧл. Со картэз оже бырем шуыса тодэм, соберегес ик пиез кулэм, анае воксё огназ кылем. Со, кайгулы чидатэк, огвакыт юон борды но кутскылэм. Но ассэ кутэм но малпам нылпи вайыны. Аслыз эш шедьтэм. Азьло гуртъёстӥ геологоразведчикъёс ветло вал ук. Озьы муми доры патере улыны лыктӥллям кышноен картэн. Пиосмуртэз со геологоразведчикъёслэн кивалтӥсьсы вылэм. Озьы соос дорамы, милям притыкен коркамы вал, улыны кутскиллям: огпалаз – мамае, мукет палаз соос. Нылпизы вылымтэ. Улыса-вылыса муминым соос кусып тупатӥллям. Пиосмуртлэн кышноез монэ, вож нуныез, бќрдыса, пе, мамаелэсь куре вылэм. Муми шуэм: мон аслым утись вордӥ. Тӥни озьы мон югыт дуннее потэмын, анаелы соку 41 арес вылэм. Атайме уг тодскы. Малпамея, соос ми дорын одӥг-кык ар улӥзы, дыр. Малы ке шуоно куинь аресысен улэмме, йӧнтэмъяськемме-укылтэмъяськемме син азям пуктӥсько ини. Атай кошкем бере муми мукет улӥсьёсты пыртӥз. Соослэн синтэм пересьсы вал. Муми ӵукна уже кошке но со пересез монэ учкыны косылӥз. Песяй синтэм вал, гур вылэ тубе но кылле. Мыным укылтэмъяськыны со чик ӧз люкетылы. Пыр огнам будӥ бере, туж эрико вал. Ворсаса доре кельтэ ке, мон, укноез усьтыса, пегӟисько. Кытынзэ тодӥсько – муми соку кладовщикын ужаз. Сусеке пыртыса, монэ нонтэ вал. Озьы ньыль аресозь дораз бызьылӥ. Муми шуылӥз: сомында нонтэме юнме ӧз луы, шузи ӧд буды. Мыным 5 арес дыръя муми бызиз бускель Башур гуртысь сьӧд кылем (кышнотэк) пиосмуртлы. Али кадь ик тодӥсько ай, со вал февраль толэзе. Сюратайлэн нылпиез вылымтэ, озьы ке но мон солы туж мултэс потӥ. Огполаз Казмасысь пиосмуртэн юыса пуко но нылпиосты будэтон сярысь верасько. Сюрбуби шуэ: тани кызьы пиналъёсты визьмано. Монэ тол куазен дӥськуттэк корказе поттћз но ӧсэз ворсаз. Муми шур дуре гылъяськыны кошкемын вал. Нош мукетъят соос кытчы ке валэн куное ветлӥзы, мон капкаез дыраз усьтыны ӧй вутты. Со понна сюрайи монэ сюлоен жугиз. Муми туж зол но чурыт кышномурт вал. Вылаз ик, сюратай сое мон вылэ узатъяз. Ӧжыт янгышасько ке, еэн зол гинэ сюрылӥз. Но мумилы мон сое простить кари: юромо вӧсь карыны ӧз туртты, визьмасько кожаз. Сюрайилэн киыз туж мынэ вал, гуртын вань коркаос солэн киосыныз ӝутэмын, пе, но ньылоныз быдтӥз, юонзэ ӧз вормы. Арганлы мынӥм, баянэн бертӥм - Пичи дырысеным шӧдӥське вылэм крезьгур доры кыстӥськеме. Муми но, сюрайи но адӟизы, мукетъёслэсь арганзэс киям кутылӥсько шуыса. Гуртын юмшанъёс дыръя арганчимы шоры сак учкылӥ, кызьы шудэмзэ чаклай. Пумен ачим дыши. Нырысетӥ кырӟанэз – ӟуч «Яблочкоез» – дышетӥ. Собере муми шуиз: аслыд арган басьтом. Мынӥмы городэ, пыримы ӵыжы-выжыосмы доры – муми со воргоронлэн киросноез вал. Та пиосмурт шуэ ини, мар со арганэн вырод, басьты пиедлы баян. Та юртын ик крезьгуръя училищеысь дышетӥсь улэ, али асьмеос солэсь юалом. Дышетӥсь баянэн вуиз, со усточи бере, ка-а-а-к шудыса лэзиз ук. Мынам сюлэмы вырӟиз. Арган кулэ ӧвӧл ни, всё, баян гинэ басьтом на. Озьы 55 манетэн баян шедьтыса, бертӥмы. Гуртэ вуим но, чидан ӧвӧл ини. Озьы но кыскасько, тазьы но – номыр уг пӧрмытӥськы. Бӧрдэме ик потэ ини, малы тае басьтоно вал, арганэн ик шудысал ини. Басъёсыз но татын мукетэсь, тапалаз но куинь ряд, мон кыкен гинэ шудыны дышемын. Муми курадӟемме адӟыса, городэ мынӥз но «Самоучитель игры на баяне» басьтӥз. Котькуд нунал шудӥ. Ӵукна зарядка интые киям баянме кутӥсько вал. Пӧрмыны кутскиз ведь. Школаын ялан конкурсъёс луо вал. Шудэмме тодыса, монэ сцена вылэ поттаны кутскизы. Нырысьсэ шудӥ: «Ой, эсьмаса, эсьмаса» но «Вало дурын, шур дурын» гуръёсты. Та кык кырӟанэз кылэмез бере школа директормы, ӟуч пиосмурт, классэн кивалтӥсьмылы шуэм: та пияшез азьланяз бадӟым сюрес вите. Али валасько ини, соку мон туж кырыж шудӥ шуыса, но школаен кивалтӥсь шӧдэм, дыр, крезьгур мынам улонам бадӟым инты басьтоз шуыса. Тямысэтӥ класс бере Ижысь Советской ульчае интыяськем крезьгуръя училище котыртӥ гожеръяй, но пырыны ӧй дӥсьты. Мынӥ дасэтӥ классэ, сое йылпумъяса, 1967-тӥ арын пыри Ижысь сельхозинститутэ. Муми нодъяз: «Пие, мын инженере, со туж гажамон но кулэ профессия». Озьы ик луиз. Институтын тодон-валан люкакум но, крезьгурлэсь ӧй палэнскы, вузысь баянистъёслэн ансамблязы шудӥ. 1972-тӥ арын мон диплом басьтӥ. Муми пенсиын вал бере ини, монэ Дэри ёросэ ик ужаны лэзизы. Ужаны кутски валтӥсь инженер луыса РТП-ын. 1975-тӥ арын ини нош ик февраль толэзе партилэн райкомезлэн номенклатурая ужасез луи но, монэ лэзизы та ёросысь «Урал» колхозэ валтӥсь инженере. Огшап ортчыса, Люк сельсоветэ председателе пуктӥзы. Кытчы партия косэ, отчы ик мынӥськод вал. Озьы монэ ыстӥзы ёросысь связья узелэн кивалтыны, собере Дэри черкогуртысь шор ёзо школае – машиноведениея урокъёс нуи. Шонерзэ вераса, школаын ужаны мыным туж кельшиз. Воргорон шуыса, лэся, мыным туж укылтэм классэз сётӥзы, ваньмыз сямен пиос. Но пиналъёсын ми ог-огмес туж валаса улӥмы. Соос мыным ваньзэ верало, оско вал. Али но куд-огъёсыз дорам ветло, улэм-вылэмзэс мадё, визь-кенеш юало. Табере соос воксё бадӟымесь ини, городысен автобусэ, трамвае пырисько ке, тодмало но мыным интызэс сёто. Озьыен, ӧз вунэтэ на. Школаын луонлык кыл-дӥз крезьгур дуннее мургес зымыны. Институтын дышетскыкум ай, мон малпасько вал кырӟан гожтон сярысь. Озьы, 25 ар малпаськыса но уж вискын шудыса, 1988-тӥ арын нырысетӥ крезьгуре кылдӥз. Асьме культуралэсь мон соку кыдёкынгес вал, но сюлэм мӧзмиз удмурт кырӟанлэсь. Бугыръяськыны кутски пӧртэм сборникъёсын. Таизъя но крезьгур вань ини, та кылъёсъя но гур малпамын. Но син шорам йӧтӥзы Анатолий Леонтьевлэн чуръёсыз. Та кылбур мынам улонэлы туж тупа кадь потӥз. Озьы кылдӥз «Арганчилэн кырӟанэз». Сое тодмо артист Николай Кардапольцев кырӟа. Инмарлэн кылыз куинь - Нырысетӥ кырӟанэ 38 аресам кылдӥз. Крезьгуръя дышетскеме ӧвӧл бере, мон валасько вал, ужме кинлы ке возьматоно шуыса. Оло, кырӟанэ аслым гинэ кельше, нош калыке поттыны уг яра. Соберегес ик мыным тодматскыны шуд усиз крезьгурчиен, писателен Пётр Кубашевен. Ӝӧк сьӧрын пукыкумы, шуисько, уд кылзы-а кырӟанме, крезьгураны йӧндырисько но, пӧрме-а, уг-а – уг валаськы. Со сак кариськиз. Кырӟанме быдэстӥ но, Пётр Николаевич шуэ: «Умой, мон таӵе крезьгурез ӧй кылы на вал. Но Инмарлэн куинь кылыз, эшшо кык кырӟан гожты на. Бӧрысь вераськом». Мынам мылкыды ӝутскиз. Эшшо гожтӥ. Со нош ик кылзӥз но шуиз: «Шаерамы вордӥськиз выль композитор». Собере монэ тодматӥз Геннадий Прокопенкоен. Геннадий Александрович телевиденилэн но радиолэн хоренызы кивалтӥз. Дораз мон дасяськыса мынӥ, кырӟанъёсылы нотаос туж чебер гожтӥ. Йыры туж шузи вылымтэ, шӧдске. Г. Прокопенко учкиз но юаз кыӵе мынам образование. Мон серемпыр шуисько: «Йылпумъяй Башур консерваториез». Геннадий Александрович паймыса шуэ: «Мынам сыӵе дышетон учреждение сярысь кылэме ӧвӧл». Собере верай ини, нокыӵе но крезьгуро тодон-валанэ ӧвӧл шуыса. Кивалтӥсь паймиз: нотаосты, пе, туж шонер гожъямын ук. Озьы кык толэзь ортчыса, телевидение но радио пыр мынам кырӟанъёсы чузъяськыны кутскизы ини. Соосты быдэстӥз Гостелерадиокомпанилэн хорез. Тужгес ӵем лэзьязы Т. Черновалэн кылъёсызъя гожтэм «Шумпотон кузьмасе тон мынам» но Н. Байтеряковлэн кылбурезъя «Вай, ошмесэ» кырӟанэз. Бӧрысь та хор мынэсьтым эшшо 14 кырӟанме гожтӥз на. Дэри черкогуртысь школаын мон 20 ар ужай, но соин валче ик тырши на клубын но. 1989-тӥ арын Дэри черкогуртын культурая дворец усьтэмзы бере кылдытӥ «Вуюись» ансамбль. Кырӟан гожъяны кутски бере, коллектив но люкай ини. Со, мынам творчествоя лабораторие выллем луиз. Кузпалы мынам крезьгурлэсь туж кыдёкын, соин ик выль кырӟан гожтӥсько ке, нырысь дунъясьёсы луо «Вуюисьысь» эшъёсы. 1990-тӥ аръёсы Ижысь филармониын ортчылӥзы удмурт культуралы сӥзем ӝытъёс. Огаз сыӵе ужрадын «Вуюисьлэсь» кырӟамзэ кылэм Анатолий Мамонтов. Концерт бере со дорам лыктӥз но кырӟанъёсылэсь нотаоссэс куриз. Соберегес ик «Италмас» ансамбльысь артистъёс но кырӟанъёсме быдэсъяны кутскизы. Нялтас вераса, туэ сӥзьыл «Вуюись» калык ансамбльмылы 25 ар тырме. Ми сое сӥё-дано пусйыны дасяськиськом. Творчествомес гажасьёслы бадӟым концерт возьматом октябрь толэзе. Одно ик ӧтёмы эшъёсмес: Ижысь «Ӟардон» ансамблез но Кияса ёросысь Карамас-Пельга гуртысь «Инвожоез». Чузъяськозы трос выль кырӟанъёсмы. Нош август пумын пыриськом Брангурт калыккуспо фестивале. Крезьгурась кандидат - Котькуд зэмос воргорон сямен корка пуктоно кариськи. Шӧдӥсько, коньдонэ уз тырмы. Малпай, Дэри шор ёзо школаын но ужало, городэ но интыясько. Ветлӥ, учкылӥ, кытчы мыныны луоно. Монтажной техникуме но резюмеме келяй. Кык нунал ортчыса, отчы ӧтизы ини. Техникая нимысьтыз дисциплинаосъя преподавателе кутӥзы. Лэсьтӥськон машинаос, автомобильёс но тракторъёс дисциплинаосъя студентъёсты дышетыны кутски. Озьы ик сюрес вылын ветлон правилоосты но валэктӥ на. Озьы арняяз кык нунал Дэри школаын тырши, ньыльзэ – Ижын. Зол ужай. Нуназеозь монтажной техникумын, собере Дэрие дыртӥсько. Техникумын арысь аре тросгес часъёс сётыны кутскизы. Озьы 2005-тӥ арын школаысь кошки. Нош техникумын кык ставкаен тыршыны кутски. Татчы Ижысь техникая кун университетысь преподавательёс но ветло вал. Ужамме адӟизы но доразы ӧтизы на. Озьы мон ИжГТУ-ын но часъёс нуи. Соку ик кандидат ужме гожтӥ. Уен-нуналэн ужай, малы ке шуоно корка пуктоно вал. Юртъерме дас куинь ар ӝутыны выри, вуттӥ. Та аръёс ӵоже сокем гажай-дунъяй техникумез, юртме вуттэме бере но отысь ӧй кошкы. Кылем арын гинэ пенсие потӥ ай. Студентъёсын ужаны кельшиз. Соослэн но преподавательёслэн гажамзы дуно потылӥз. Егитъёс пӧлын ачид но егит улӥськод ук. Но тросэз потэ адями бордысь. Мон уг юиськы, уг кыскиськы, сюлмам вожпотонэн уг улӥськы. Черекъяса-даллашыса уг ветлӥськы, пичиеныз но, пересеныз но одӥг кыл шедьтӥсько. Соин ик егит возиськисько, дыр. Мон пушкын мумилэн чурытэз но эсэпсэ шӧдон-валан огкадь пуко. Семьяын пиосмурт кузё луыны кулэ. Кузпалэным Валентина Александровнаен тодматскимы ай студент вакытамы. Кык нылпи вордӥмы, табере кык нуныкайёсмы будо ни. Кышное Дэри школаын ик дышетӥсьын ужаз, интернатэн кивалтӥз. Сельхозинститут бере со тодон-валанзэ будэтӥз на Москваысь психологияя но педагогикая институтын. Соку нылпимы вал ини. Кузпалы дышетскыку, пиенымы мон пуки. Озьы нуны утёнэз тодӥсько. Шонерзэ вераса, та уж мыным туж ӧз яра. Соин ик малпасько, нуныез утьыны кулэ анай ик, нош визьноданы, уката ик пиосты, кулэ атай. Кузпалы но пиналъёсы асьсэос кырӟанэн уг эшъясько ке но, монэ крезьгурен эн выры уг шуо. Пӧртэм интыосын тырши, 30 арлэсь трос дышетон удысын ужай. Быдэс улонме мон дышетӥсь но, крезьгурчи но. Дышетон но культура удысъёсын сюлмысь тыршеме пусъемын 50-лэсь уно Данъян грамотаосын. Озьы ке но валтӥсь интыын мон понна – кырӟан, со лул-сюлэмме буйгатон. Вань ужъёсы пӧлысь таиз тужгес но ярамонэз. Мынэсьтым туж ӵем юало, кӧня кырӟан гожтӥды ини? Ужпум лыдыз бордын ӧвӧл ук. Соин ик та юан мыным туж уг кельшы. Малы ке шуоно нуналлы быдэ гур гожтыны луэ, нош соос калыке ӧз вӧлме, адямиослэн сюлмазы ӧз пыре ке, озьыен, тыршемед – юнме, ужамед – палдурес. Нош кин ке одӥг-кык кырӟан кылдытоз но дауръёслы кылзӥсьсэ-кырӟасьёссэ шедьтоз. Оскеме потэ: мынам но гуръёсы калыклы мурт уз луэ, кылзӥсьлэн сюлэмаз сюрес шедьтозы азьланяз но. Арлыды сярысь уг малпаськиськы. Выль кырӟан кылдэ ке, мон понна выль инвисъёс усьтӥсько кадь. Азьланьзэ Инмар гинэ тодэ, нош адями чылкыт малпанъёсын но сюлмаз чебер крезьгурен улыны кулэ. Мон озьы ик улӥсько. Источник: Трубачев Н. А. Выль кырӟан – выль инвис / Н. А. Трубачев ; записал Г. Семенова // Удмурт дунне. - 2013. - 16 августа. - С. 6,11. - (Удмурт кизилиос).

https://vorshud.unatlib.ru/index.php/%D0%A2%D1%80%D1%83%D0%B1%D0%B0%D1%87%D1%91%D0%B2_%D0%9D%D0%B8%D0%BA%D0%BE%D0%BB%D0%B0%D0%B9_%D0%90%D1%80%D0%BA%D0%B0%D0%B4%D1%8C%D0%B5%D0%B2%D0%B8%D1%87

2024-03-05T07:19:16Z

<urn:uuid:bc9e0905-2d7b-4211-be7c-d9d944cf3338>

udm-Cyrl

tlsh:T1038E1DA28A91DF1E86B3D25A6E8106218DD55653D323375A5CD1B8057995094EEFD4237BEA119ADE1CFF9264E106F90CBB0FACCB68FE3AAA7222110439AF7BF1024833D71B

Проект Малопургинской межпоселенческой библиотечной системы «ВыжыКыл: Сказка-Слово Рода-Язык корней» выиграл грант конкурса «Культурная мозаика Удмуртии» В рамках проекта на базе модельной детской библиотеки будут организованы творческие занятия для детей по изучению языка, традиций удмуртского народа с применением современных технологий, этнолекторий для родителей, этнодесанты в школы и детские сады. директор МУК «Малопургинская межпоселенческая ЦБС» Людмила Шумилова В партнерстве с другими учреждениями культуры, образовательными организациями пройдут мастер-классы, семинары, онлайн-трансляции по интеграции удмуртских традиций в современную среду. Все желающие могут принять участие в Открытых Конкурсах проекта: Конкурсе семейных реликвий «ВыжыКыл», конкурсе семейных квилтов «Про100Пужы», конкурсе видеороликов «Нарисуй сказку». Для занятий студии будет оформлено соответствующее этноязыковое пространство—уже идёт обсуждение дизайн лингво-арт объектов со специалистами Старомоньинского Дома ремёсел. по материалам автора проекта «ВыжыКыл: Сказка-Слово Рода-Язык корней» Надежды Степановой Пичи Пурга ёросысь лыдӟиськон юртлэн кивалтӥсезлэн Людмила Шумиловалэн «Герд лыдӟонъёс — 2017» ужрадлы дасям докладэз Людмила Шумилова Элькунмылэн картаез шоры учкыса, ӵемысь син шоры сюро одӥг кадь гурт нимъёс. Шуом: Игра (Эгра ёрос), Старая Игра, Верхняя Игра (Грах ёрос), Алганча-Игра (Пурга ёрос); яке Выль Моння-Сьӧлта но Пичи Пурга ёросъёс; озьы ик Бадӟым Пурга, Тупал Пурга (Эгра ёрос) но Пичи Пурга (Пичи Пурга ёрос). Талэн мугез тросэзлы тодмо – со вашкала удмуртъёслэн воршуд выжыен улон сямзы. Милям но, Пичи Пурга черкогуртын улӥсьёсслэн, тодэммы потӥз малы меда милям Пургамы, кудаз улэ ог тямыс сюрс адями, нимаське «пичи», нош Эгра ёросысь Бадӟым Пургаез, кудаз улӥсез ог 100 пала гинэ лыдъяське, «бадӟым» шуо? Малы Пурга вӧзысьтымы Орлой гурт куке но Кваскашур-Пурга нимаськиз, нош Куреггуртэз пересьёсмы Агрыз-Пурга шуылӥллям? Сыӵе юанъёс луонлык сётӥзы «Воршуд шурлэн кутсконаз – выль сямен учкон» проектлы вордӥськыны, кудӥз «Культурная мозаика малых городов и сел» огъяросси вожвылъяськонын одӥгез вормисез луиз. Гербер-2017 Проектэн ужакумы (со ужрад радъямын вал 2 ар ӵоже, 2015-тӥ-2016-тӥ аръёсы) пуктэмын вал таӵе ужпумъёс: Пичи пурга но Бадӟым Пурга черкогуртъёслэсь историзэс эскерыса, отын улӥсьёслэсь улон сямъёссэс, йылолъёссэс ӵошатыса, пыӵатыны будӥсь нылпиосмылы вордскем шаерзэс но калыксэс гажан но яратон мылкыд. Со понна егитъёс пӧлын кылдытэмын вал куинь исследовательской группаос, кудъёсыз эскеризы Пурга выжылэсь йылолъёссэс, сямъёссэс, дӥсьcэс, чорыган, пӧйшуран но муш возён сямъёссэс, озьы ик удмуртъёслэсь улон шоры учконзэс. Кык ар ӵоже трос гинэ лэсьтэмын вал – экспедициен вуылӥмы вашкала пересьёсмылэн улэм интыязы – Эгра ёросысь Бадӟым Пурга черкогуртэ, пумиськылӥмы пересьёсын (кызьы али шуо – информантъёсын), эскеримы тодосчислэсь ужъёссэc — та ласянь бадӟым юрттэт сётӥзы М.Г.Атамановлэн ужъёсыз, асэныз нo пумиськон радъямы вань та лэсьтэм ужмы вылэ пыкъяськыса, ёрос лыдӟиcькон юртын тунсыко этноэкспозиция усьтӥськиз, озьы ик Чимошурын пӧйшуранлы, чорыганлы но муш вордонлы сӥзем музей усьтэмын вал. Ортчытӥм бадӟым фестиваль, кудӥз огазеяз ёросысытымы Пурга Воршудысь потэм калыкез — нош соос уло Пурга, Орлой, Бигра, Курег но Чутожмон гуртъёсын (нялтас верало на, Пурга воршуд луэ одӥгез бадӟымез воршуд, со пумиське 170 гуртъёсын). Озьы ик дорамы вуылӥзы Эгра ёросысь Бадӟым Пурга черкогуртысь вaшкaлa вoршуд ӵыжы-выжыосмы. Татарстанысь но куноосмы вуылӥзы – варклед-бӧдьяос, кудъёсыз куке но улэмын Пичи Пургалан, Пурга воршудэн артэ, нош кыӵе ке но мугъёсъя кошконо луиллям али улон интыосазы. Соос но та нуналэ гуртазы бертылэм кадь луизы. Фестиваль пӧрмиз зэмос праздниклы, кытын котькудӥз валаз аслэсьтыз кин луэмзэ, данъяськыны кутскиз аслаз выжыеныз. Ми но, пичи пургаос, юимы кадь вашкала выжыосмылэсь ошмeсысьтызы дун вузэс, шодӥм соослэсь юрттэмзэс но кужым сётэмзэс. Куке но вискысытымы чигтэм сӥньысмес быгатӥмы выльысь ваче герӟаны. Улонэ пыӵатэм проектмы бугыртыны быгатӥз ёросысьтымы калыкез но, тросээ тунсыкъяськыны кутскизы асьсэ выжыенызы. Та ласянь адӟымон луиз Баграш-Бигра гуртысь Ботё семьяослэн адӟытонзы, соос ас мылкыд каремзыя вазен ини выжызылэсь историзэс эскеронын бадӟым уж нуо, али но Ботё выжызылэсь пуссэ утё. (Пус шуэмысь. Та ужен вырыкум, аслым ачим но усьтон лэсьтӥ. Ӵужмемеелэсь кылем чыртывесям жильы бордын дурeмын азвесь коньдонлы укшась арбери, кудаз пуктэмын кыӵе ке нo cуред. Мон ноку но ӧй вaлaлля, малы со висъяське мукет коньдонъёслэсь. Мыным сое анае но вераны ӧз быгаты, ӵужмемее но ӧй вал ини. М. Г.Атамоновлэсь «Происхождение удмуртского народа» книгазэ лыдӟем берам гинэ валай – со дэндор (яке милям дэмдор) вылэм шуыса — выжымылэн пусыз. Туж шумпотӥ, со пус ми дорозь вуыны быгатэм шуыса). Воршудлы cӥзем фестивалямы ваньзэсты паймытӥз Анатолий Иванович Прозоров, кудӥз озьы ик ас выжыпушъетъёссэ эскерoнлы трос саклык виcъяз. Проектлэн ужaмeз улсын ёросмылэн пӧртэм сэрегъёсаз — гуртъёсын ортчизы Бигра, Норья воршудъёслы сӥзем ужрадъёс, бадӟым исследовательской уж нуиське Эдэйгуртын Уча воршудъя. Удмуртъёслэн воршуд выжыен улэмeнызы Кузебай Герд но тунсыкъяськиз. «Докья выжы удмуртъёс» ужаз со гожтэ «Вашкала дыръя удмуртъёс выжыен-выжыен улозы вылэм. Котькыӵе выжы ялан ас понназ, ас выжы калыкеныз гинэ улоз вылэм». Кузебай Герд азиз Докъя воршуд выжыысь луэ. Кызьы тодмо, со выжы Вавож ёросысь милям ёросамы но вуэмын — Яган-Докья гуртэ. Та гуртын улӥсьёс вазен ини асьсэ выжыенызы тунсыкъясько. Шаерчи Людмила Михайловна Посадова кивалтэм улсын пиналъёс исследовательской ужъёс нуо, со ужъёсынызы Москваын но пӧртэм вожвылъяськонъёсы пыриськылизы ини. Кузебай Герд вуылэмын милям ёросамы, Яган-Докьяе, 1918-тӥ арын. Татын ик со нырысьсэ калыкысь кылэм гондыръёс сярысь выжыкылэз, кудӥз бӧрысь пӧрмиз тодмо «Гондыръёс» поэмалы. Аслэсьтым веранме мон нимай «Воршуд шур кузя: маин кужмо удмуртъёс» шуыса. Удмурт калыкмылэн сюрсо аръёс пыр потэм историез возьмaтэ: асьмелэн кужыммы выжыосмы бордын. Ӵош, валче, ог-огмес валаса, вашкала сямъёсмес утьыса но гaжaсa улӥмы ке, ум сётӥське пашмыны, кылмес, ас валанлыкмес лябомытыны.

https://udmddn.ru/tag/lyudmila-shumilova/

2024-02-22T14:37:12Z

<urn:uuid:1286d989-5ebf-4740-b0d7-25990e11e2c3>

udm-Cyrl

tlsh:T1F5DF06324790DE0EC6A3D65AAD8413626DE59653E332375A9CE1B1517656054EEFD823BFEA1186DE18FF9215E003EC08FB4E78CA14FE767BB226140879BF36F1024873CA16

Одӥг пӧйшурась сӥзьыл сике пӧйшураны кошкем. Лумбыт пыӵалэн калгыса, нокинэ но виымтэ. Уин со липет улэ кӧлыны интыяськем. Малпамтэ шорысь уйшор даур со доры адями йыгаське: — Лэзь, юлтоше, кӧлыны. — Кӧл,— шуэм пӧйшурась,— инты бадӟым, кыкнамылы тырмоз. Адями пӧйшурась вӧзы ик выдэм. Учке со шоры пӧйшурась — кышкаса куалекъя: синъёсыз кышкытэсь, дӥськутэз лусьтро. Котькызьы учкы — урод адями тусо. Пӧйшурасьлы со шуэ: — Мон умме уси ке, котырысьтым пар потоз. Умме усиз. Зэм ик, бордысьтыз пар потэ. Пӧйшурась шӧектэм кадь кылле, та адями Шайтан, дыр, кожаса, умойтэм ужен лыктэм маке. Со каллен гинэ сукманзэ кылем но ас интыяз пуклёкез дӥсяса кельтэм. Ачиз потэм. Ӝужыт кыз йылэ тубем но учкыса улэ: ма луоз ини? Шайтан сайкам, сукманэз адзем: — Нош тон татын на-а ма? Корт кутэм но сое ӟырдатэм. Кутскем ук сукманэз поськортнаны! Чужыр-р, пе, сутэ, пӧйшурасез сутӥсько кожаса. Пырак сутыса пась карем, серекъя, пе, шумпотэ. Кыз йылысен адями ваньзэ адӟем. Югыт луыку, Шайтан беризь гырке пегӟем. Соку пӧйшурась васькем но со гырке ӝуась сэрегпум донгем. Шайтан, пе, шумпотыса вера:

https://vorshud.unatlib.ru/index.php/%D0%A8%D0%B0%D0%B9%D1%82%D0%B0%D0%BD

2024-03-01T09:56:53Z

<urn:uuid:873bfb8e-b099-4cd9-b9ea-e1b384ad817e>

udm-Cyrl

tlsh:T130CF99410DA5DD5E96B7D55FFED597559D656BF797777B5A9DD579557A555A5EEFD967B6D755D6DA65FF95799556E95D655A69D769FDBABEB566565976AE6FF5555567D799

QIP 2005 ICQ клиентэз удмурт кылэ берыктон кык толэзь палан кыстиське ни, оло нош кемагес но. Али дыре текстъёс удмурт кылэ 74 % -лы берыктэмын. Озьы ке но, мон берыктэмлэсь пумзэ возьмаса ой кылльы, QIP-лэсь удмурт кылъёсын файлзэ донги QIP-лэн системае пуктэм папкаяз. Со понна мар кароно луиз: Читать далее → Рубрика: Удмурт кылын | Метки: кылберыктон | Комментарии (3) Романов Роман Александрович Удмурт Википедиын Опубликовано 04.12.2009 автором Роман Романов 4 Кыче трос учыръёс луо улонамы. Троссэ асьмеос дыр ортчыса тодамы но вайыны ум ни быгатиське, тодамы вайиськом ке но, учырлэсь дырзэ, ку ортчемзэ эшшо но шуггес луэ тодамы вайын. Трос дыръя мынэсьтым портэм интыосы курылизы автобиаорафияме, коня мон соосыз гожъяй, уг ни тодиськы. Нош али кылдиз малпанэ ачим сярысь удмурт сямен но википедие келяны. Туж умой ук, биографиед котькинлэн син азяз (эшшо ке утчаськон системаос википедиез туж гажало но статьяосты котькыче запросъя вылиегес жутыто), но котьку жогак биографиме тупатыны, выль учыръёс будэтыны луэ, мед луоз гинэ интернет но 5 минут палан дыр. Тани пораме: http://udm.wikipedia.org/wiki/Романов,_Роман_Александрович

http://kazak-of-sky.ru/2009/12

2024-02-27T08:20:13Z

<urn:uuid:b6bdcc7b-3a23-4a40-a768-9ac05fde38f0>

udm-Cyrl

tlsh:T15FEE6E417894DF0E4267C68B6D9187215C946613C322375B4CD1B800798A190DDBC0B27BFA5092DE58EF8215A442E848BB0F7CDB18BEBF6B77172808796F3BF6124C23D70B

Кык кылын вераське-а пинал, яке кылъёсты сура-а, ӧнерчиослэн верамзыя, со туж дуно материал, сое одно эскерыны кулэ. Семья куспын вераськонъёсъя материал люкан — экспериментлэн нырысетӥ люкетэз луэ. Нунал ӵоже кагаз вылэ яке аудио но видео амалъёсын гожтыса потоно семья пушкын вераськемез но ужъёсты, нылпи кусыпъёс, анай но атай кусыпъёс, озьы ик мар сярысь верасько мумы-бубыос нылпиоссы азьын. «Экспериментэ пыриськозы сыӵе семьяос, кудъёсызлэн пиналъёссы верасько кык кылын, — шуэ эскеронэз радъясь, нылпи психолог Ольга Смирнова. — Вераськемез пусъем сяна, пиналлэсь но анай-атайлэсь мылкыдъёссэс но чакланы кулэ. Собере санэ басьтоно, кыӵе кылын нылпи вераське пӧртэм югдуръёсын». Эксперимент ӝыны ар ӵоже кыстӥськоз. «Гужем ӵоже ми бичаломы материал, со дыр куспын котькуд анай-атайлы сётэмын луозы валэктон-ӵектонъёс, — шуэ «Билингва» центрлэн кивалтӥсез Татьяна Волкова. – Куарусён пумысен ми кутскомы ини ужаны опросникъёсын». Йылпумъянъёсъя, ӧнерчиос нылпи будэтонын янгышъёсты шараялозы. Нош семьяос — удмурт кылэз тодӥсь пиналэз будэтон амалъёсынызы тодматозы.

https://udmddn.ru/ivorjos/kykkylolykya-bilingva-tsentr-bad-y/

2024-03-03T08:39:57Z

<urn:uuid:484be3ca-003e-44b6-9887-570b4e20c16a>

udm-Cyrl

tlsh:T19CB521416981EF1FC673E1566D8112328DA54523E312776E9CC1F800654B068EFF982336E611819F18FF8368F505E418FE4F6CDB19BDBA76B353041C35BB29E2028823D36A

ОАО «Ижмаш» («Ижмаш» акционеръёслэн усьтэм огазеяськонзы) — Россиысь одӥгез тужгес бадӟым пыӵал поттӥсь концерн. Со кылдӥз Иж корт поттон заводлэн (бӧрысь — Ижысь пыӵал но андан поттӥсь завод) инъет вылаз (ОАО Ижсталь выллем ик). Иж завод бордысь потӥз Удмуртилэн шоркарез. Иж городлэн кылдэмез меӵак герӟаськемын граф Шуваловлэн нимыныз. 1760-тӥ арын Иж посёлоке вуиз граф Пётр Шувалов. Тулыс 10-тӥ апреле татын кутскизы ӵыпет лэсьтыны. Со вӧзын кылдӥз корт ӵыжатон завод. 1763-тӥ арын заводын нырысетӥ корт кисьтӥзы. Сое пароходъёсын вуттӥзы Тулаысь пыӵал поттонъя заводэ, Петербурге. Ар ӵоже татын 200 сюрс пуд корт ӵыжатӥзы. Но 1774-тӥ арын заводэз басьтӥз Пугачёвлэн войскоез. Бӧрысь завод кема выриз пыд йылаз султыны. 1859-тӥ арын заводын ӵыжатэм кортэз Россиын тужгес устоеныз лыдъязы. Татын поттэм корт мынӥз Россиысь вань пыӵал-тӥрлык лэсьтонъя заводъёсы. 19-тӥ даурлэн пумаз завод шӧдскымон паськытаз но выль технологиосты пыӵатыны кутскиз. Нырысетӥ мировой война дыръя татын чараклы йылӥз корт ӵыжатон. Война дыръя продукция поттон кык поллы тросгес луиз. 1961-тӥ-1985-тӥ аръёсы заводын шаплы азинскизы выль ужан амалъёс. Туннэ та завод быдэс дунеелы тодмо «Ижсталь» завод шуыса. Татын ужа производствоя ньыль цех. Ижын поттэм корт мынэ пӧртэм машина, гурт техника, самолёт ёзъёс, подшипникъёс, пружинаос лэсьтыны. Иж заводлэн кыкетӥ вордсконэз герӟаськемын 1807-тӥ арен. Соку татчы вуиз инженер Андрей Дерябин. Со ӵектэмъя татын ӝутӥськиз пыӵал поттонъя завод. Вакчи дыр куспын татын кутскизы пыӵал-тӥрлык поттыны. 1891-тӥ арын татын дасязы Мосин конструкторлэсь винтовкаоссэ. 1897-тӥ арын та пыӵалэз 500 сюрс лыдын поттӥзы ни. Нырысетӥ мировой ож дыръя нуналаз 2 сюрс 200 винтовка лэсьтӥзы. Озьы ик дасязы гранатаос, патронъёс, снарядъёс. Быдӟым ож дыръя 1941-тӥ арлэн пумаз татын нуналлы быдэ бичазы 10 сюрс винтовка. «Ижмаш» заводлэн нимыз люконтэм герӟаськемын дано конструкторлэн Михаил Калашниковлэн нимыныз. Татын со ужаны ӧдъяз 1948-тӥ арысен. Кема дыр ӵоже заводыны потӥз АК-47 автомат. Азьланяз со вӧзы ватсаськизы АК-74, АК-74М, киын ыбылон пулёмет но мукет пыӵал-тӥрлык. Та аръёс ӵоже поттэмын 50 миллион АК автомат. Озьы ик та заводлэн историяз бадӟым пытьы кельтӥз мукетыз конструктор Евгений Драгунов. Солэн СВД снайпер винтовкаезлэсь усто пыӵал та дырозь лэсьтымтэ. XIX-XX-тӥ дауръёсы та заводын Россиысь пыӵалъёслэсь вань видъёссэ лэсьто вал. Аспӧртэмлыко луэмзэ таӵе лыдпус возьматэ: Быдӟым Отечественной ож дырья та заводын 11,3 миллион винтовка но карабин лэсьтэмын вал, тросгес, Германиысь вань заводъёсты лыдэ басьтыса. Со вакытэ конвейер амалэн производство юнматэмын вал авиационной пулемтъёсты, авиационной пушкаосты, противотанковой орудиосты, пистолетъёсты но револьверъёсты поттонъя. Война бере завод АК-47 автоматэз поттыны кутске, кудӥз туннэ нуналлы дуннеын тужгес тодмо луэ но паськыт вӧлмыны быгатиз (ог 106 кунъёсын официальной ожгар тӥрлык луэ). Туала куронъёсты чакласа, автоматической, снайперской пыӵалъёслэсь, пистолетъёслэсь выль модификациосты поттонъя ужзэ радъя. Туннэ ОАО «Ижмаш» — трос профильем машиностроительной предприятие. Производствоез таӵе ӧръёсъя радъяськемын: ожгар пыӵалъёс, спортивной но пӧйшуран пыӵалъёс, авиационной пушкаос, мотоциклъёс, автомобиль, станокъёс, кортлэсь ужан тирлыкъёс но мукет арбериос. Историез[Тупатыны | бамлэсь кодзэ тупатоно] 1757-тӥ арын граф П. И. Шувалов Приуральеын заводъёсты пуктыны кутскиз. Гурезь ужъёсъя инженер А.С. Москвинлэн ӵектемезъя П. И. Шувалов Иж вылын завод ӝутон чакла. 1760-тӥ арын Иж тымет лэсьтэмын. 1764-тӥ арын кык производственной юртъёс ужаны кутско. 1770-тӥ арын Ижысь корт поттон заводлэн кутске выль азинскон сюресэз — кортэз поттон сяна, сое дурыны кутско (якорьёсты поттын радъямын). 1771-тӥ арын Иже вуэм академик Паллас кар посёлокысь мастеръёслэсь быгатонлыкъёссэ вылӥ дунъя. 1800-тӥ арысен крестьянъёсты заводын ужъёслэсь мӧзмыто но куто заводын нуналмысь тыршись наёмной ужчиосты. Со дыре ик Павел I императорлэн куремезъя Кам шур вылын пыӵал поттон завод лэсьтыны чакламын. Иже вуэ А. Ф. Дерябин. 1807-ти арын пыӵал поттон завод ужаны кутскиз. 1823-тӥ арын ӝутэмын Арсенал юрт Чӧлсконъёс[Тупатыны | бамлэсь кодзэ тупатоно] Официальной сайтэз Д. М. Сахарных. Город Ижевск (трос верамын «Ижмашлэн» историез пумысен но) «https://udm.wikipedia.org/w/index.php?title=Ижмаш&oldid=109466»-ысь басьтэмын Категори: Ижысь экономика Та бамлэн берпуметӥ воштонэз: 20:23, 29 Южтолэзе 2018. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%98%D0%B6%D0%BC%D0%B0%D1%88

2024-03-01T17:34:17Z

<urn:uuid:9b90cb92-93b4-4b9a-acab-eff578fe3070>

udm-Cyrl

tlsh:T1CEC19BF15891CB0E8673E66E6E855A168D919267D323374A4CE1F012A485454FEBD9237BEA5092CE5CEE5268E102E808EB4EACCE19FDBD7BB3530514BA7F67F2004C73D346

* Авторез Н. Г. Первухин та куриськонъёсты Глазов уездын улӥсь удмуртъёслэсь гожъям. Верамъёссэс сак кылзыса, диалектсэс пусъем. ** Котреска — нянь колды. *** Ш у д-в о р — воршуд. **** Т у т ы н ы-в ы т ы н ы — йылыны-пушйыны. ***** Куганы — куара сётыны. Литература[edit] ↑ Удмурт оскон: Вашкала куриськонъёс, вӧсяськонъёс, статьяос / Дасязы В.Е. Владыкин, С.Н. Виноградов=Удмуртская вера: Древние молитвы-заклинания, статьи / Составители В.Е. Владыкин, С.Н. Виноградов. - Ижевск: Удмуртия, 2010. - С. 35-36.

https://vorshud.unatlib.ru/index.php/%D0%93%D1%83%D0%B6%D0%B4%D0%BE%D1%80_%D0%BA%D1%83%D1%80%D0%B8%D1%81%D1%8C%D0%BA%D0%BE%D0%BD

2024-03-01T10:56:56Z

<urn:uuid:ae406be8-18c8-4ddb-a4c6-ca1dcaefb773>

udm-Cyrl

tlsh:T1D0870B118C50EF0A81A3C5948AA11712A5A945575337B336ACC0F804354A110DFD9433F8FB9185EA5CEF22685513F9006F4E28D61CBF7EAF752C298C3ABA26F0164873CB43

Кыӵе луоз удмурт адями, 20 ар ортчыса? Тодоз-а со анай кылзэ? Воштӥськоз-а сямъёсыз, менталитетэз? Таӵе но мукет лэчыт юанъёслы валэктон утчамы ми — Удмурт егитъёслэн мерлыко «Шунды»огазеяськонзылэн ёзчиосыз Люба Киселёва, Алина Антонова, Ирина Агеева но Лена Рябина — Анай кыллы сӥзем нуналэ К. Герд нимо гимназиын. Секцимы нимаськиз «Удмурт in the future» («Удмурт азьланяз»). Люкаськем егитъёсыз куримы люкиськыны командаослы, сётӥмы соослы ватман, кайчыос, клей, пӧртэм журналъёс но куримы удмуртлэсь вуоноысь портретсэ лэсьтыны. Вераны кулэ, дышетскисьёслэн малпанъёссы тунсыкоесь вал. Кин ке шуиз, калыкмы ковёр-самолёт малпалоз но быгатоз сое улоназ кутыны, мукетъёсыз оско, анай кылмы англи кыл сямен котькытын кутӥськоз шуыса. Портретэз вуттэмзы бере, командаос валэктӥзы, малы соос «выль удмуртэз» сыӵеен яке таӵеен адӟо, утчазы валэктон юанлы, мар соос асьсэос карыны быгатысалзы, лулчеберетмес, культурамес азинтон понна. Ужмы пайдаё пӧрмиз. Оскисько, секциын ужам егитъёс вераськонмес, ӧс сьӧры потыса, уз вунэтэ шуыса, тыршозы маке умойзэ лэсьтыны, пичиен-пичиен бадӟым ужъёсыз быдэстыны.

https://shundy.ru/archives/663

2024-03-04T09:15:07Z

<urn:uuid:ec1fd197-6d99-4762-9dc1-5517de564a5d>

udm-Cyrl

tlsh:T178C6C9416991DE0DC563D25D6D8447215DF54653A723374D5CC1B9502946094EEF94533BF652A29A1CFF9269A106E808BF4BBCCA08BE3F7A722210047AFF7AF5014833D366

Россиысь но Удмуртиысь сӥё-дано артистэз, одӥг кылын гинэ Капитоныч шуыса вераку, шаерысьтымы ваньмыз, пересез но, егитэз но, соку ик валатскоз, кин сярысь вераськон мынэ. Вань калыклы тодмо но мур гажамон луон понна быдэс пуд сылал сиыны кулэ, шуо. Но ведь адямилэн улонэз мар но кӧня сиеменыз ноку но уг дунъяськы, со потэ калык пӧлын астэ кызьы возем но кӧня ӟеч лэсьтэм бордысь. Геннадий Капитонович Соловьёв сярысь гожъямын ни трос, героймы ачиз но удмурт газет-журналъёсы ялан гожъяське. Соин мон солэн улонысьтыз тодэ вайымон учыръёссэ гинэ шараяй. «Фриц» Быдӟым ож бырыку, вань калыклэн сямен ик, будӥсь нылпиослэн но юн возьматэмзы потэ вал тушмонэз адӟемпотостэм каремзэс но асьме шаермес утись солдатъёслы дурбасьтэмзэс. Алнаш ёросысь Котныр починкаысь 13 аресъем Гена малпаса но ӵектыса, пиналъёс спектакль пукто. Клуб интые – огшоры корка, учкисьёслы – сэндра, пулъёслэсь сцена, декорация – тэльысь ӵогыса ваем кыз. Туж дыраз луиз ожысь берытскем офицерлэн формаез, погонъёссэ куштӥзы, кагаз вылэ суэн суредазы немец погон, Гена вылэ дӥсязы, озьы фрицлы пӧрмытӥзы. Мукетъёсызлы форма кулэ ӧйлась, соос – партизанъёс. Тани «фрицез» кутӥзы, кылзэ юало, зэмос пыӵалысь ыбыса лэзизы ук!.. Сценка пӧрмиз зэмос спектакльлы. Но ыбем патронлэсь кенжиз корка сэргысь ӝуй. Тылпу ӧз поты, ӝог кысӥзы... Та учыр Генаез воксё ик театр пала ӧз кыскы ке но, вуоно улонэзлы инъет луиз ик, дыр. Кырӟась Асан техникумын огез художественной самодеятельносте пыриське, мукетыз спортэн выре, нош Гена мыр-мыр басьтӥськиз зоотехнике дышетскон борды. Кызьы ке оград репетицие кожиз но, Сивкова Тамара кырӟасез адӟыса, шузиме вал – сокем синмаськиз, соку ик ӵош кырӟаны куриськиз. - Али но таӵе ик тодӥсько на, кызьы соин кыкнамы кырӟамы: «Я играю, всё понимаю, я на дудочке играю»… - маде Геннадий Капитонович. - Укыр трос пиос синмаськылӥзы со чебер ныллы, ачиз но синъёсыныз «ыбылӥськыны» быгатылӥз. Геннадий, дышетсконзэ йылпумъяса, Уваын кык но ӝыны ар ужаз зоотехник луыса. Но ӧз тӧлӟы солэн сюлмысьтыз сцена. Сыӵе чебер кырӟамзы бере… Ожгарчи Витьтонэтӥ аръёсы ож бере дарылэн (порохлэн) зыныз бырымтэ на, армилэн данэз туж вылын. Соловьёвлэн служить кароно частез сылӥз Кунцевоын, Москва бордын ик. Солдатъёс пыриськылӥзы кино пуктон массовкаосы. Со вакытэ Кремльын ужаз Молотов. Оград машинаен ортчыкуз, со сюрес дурысь юыса лошъяськись солдатэз адӟем но гарнизонэ жингыртэм. Ӝутӥллям вань солдатъёсты, командиръёслы пӧсь йӧтэм, юэм солдатэз шедьтӥллям, кылзэ юн юаллям, мукетъёссэ ӝыны ар ӵоже увольнительнойтэк возиллям, визь медло шуыса. Удмурт пияш сое валатэк ӧз кыльы – Геннадий Капитонович пересьмыса но «ответственность» кылэз, кыл кутонэз туж мур вала но быдэсъя, кылзэ тӧлъя-буръя ноку юнме уз лэзья, шуэ: - Мон рольме но, котьку сямен, огнам, дублёртэк, шудӥсько. Таӵе артист – режиссёрлы самой оскымон ужась, эш. Лётчик ӧз пӧрмы Бадӟым талантэн адями олокыӵе но удысын ассэ утча. Соловьёвлэн вал мылкыдыз военной лётчик луыны. Но комиссиез ортчыкуз, лулсэръёсыз ӧз чидалэ. Гозылэсь пунэм тубатэтӥ пеймыт азьын выллань тубоно но тэтчоно вал, пе. Куинь пол тэтчыны косэмзы бере гинэ уллань вамыштэм… ог кык метр ӝуждалаысен. Геннадийлы дораз бертыны дэмлазы. Но пияш куректонлы ӧз сётскы – азьланьын сое уно пӧртэм сюрес возьма. Зоотехник Табере ини зоотехник Соловьёв Шаркан ёросысь Бородулие шеде. Специалистъёс ичи вал. Соловьёвлы вуылоно вить колхозэ. - Пудо сиён ӧй вал, - тодаз вае Геннадий Капитонович, - Хрущёв кужмысь кукуруза будэтытӥз, милемыз - 500 гектар вылын, соку ми пудо сиёнтэк кылимы. Колхозлэсь предзэ куролы Саратове ыстӥзы, нош со ресторанын мултэссэ ӟистыны шедьтэм но, уксёзэ лушкаллям. Табере милемыз Правительствое ӧтизы, кылмес юало. Правительствоысь А. Вахрушев монэ воксё ёртӥз, кызьы, пе, тросгес йӧл кыскоды? Пудо сиён ӧвӧл, шуисько. Пайми, кызьы ужаны: косо, нош юрттӥсь ӧвӧл. Соку егит зоотехник газетысь ялонэз адӟем, артистэ дышетскыны, пе, ӧтиськом. Со понна конкурсэз ортчоно. Иже комиссие лыктэ но, отын нош ик А. Вахрушев пуке. Культурая министр вылэм со удмурт пиосмурт. Соловьёвез адӟыса юам, скалъёсыд, пе, трос йӧл сёто ни-а. Трос сёто ни, мыняса шуэм Соловьёв. Нош ачиз, конкурсэз ортчыса, Ленинградэ А. Островский нимо театральной институтэ дышетскыны кошкем. Зэмос артист Таиз учыр Татарстанысь гуртын вал, Удмурт театрлэн труппаез гастрольёсы потаку. Возьматӥськиз «Бызьыны вуэм песяйёс» спектакль. Абдуллаез шудӥз Г. Соловьёв. Тани со пересьёслэн юртысьтызы ньыль пересь кышноосты буйгатӥз но сьӧраз нуыны кыл сётӥз. Соку залысь песянай пукон вылысьтыз султӥз но ваньмызлы кылымон куриськиз: - Монэ но сьӧрад басьты! Абдулла-Соловьёв киыныз шонтӥз, песянай сцена вылэ тубиз но, ваньзы ӵош катанчи сьӧры ышизы. Соку ик туж зол горем кылӥськиз. Зэмос искусстволэн кужымез со – учкись вунэтэ театрын пукемзэ, оске сценалы, артистлы. «Ой, тӥ чебер нылъёс»… Туж ӟеч пумиталлязы удмурт учкисьёс та спектаклез, соин гастрольёс ортчизы, Удмуртиысь сяна, Татариысь, Башкириысь, Киров областьысь гуртъёстӥ. Кельшизы на «Яратэ - уг яраты», «Гуртысь маскарчиос» но трос мукет... - Оград Дэбесысь Уйвае вуимы, - маде Геннадий Капитонович, - отын улэ вал Аполлос Перевозчиков артистлэн кенакез, туж сӥлы кышномурт, милемыз со лыктэммылы быдэ дораз ӧтьылӥз но табанен, перепечен, пӧсятэмен куноялляз. Ог вить ар гуртазы ӧм ни вуылэ вал. Мон, ролелы дасяськыса, ымнырам туш но мыйык ляки ни, нош со вӧзам вуиз но тушме кысканы ӧдъяз. «Артистъёс но пересьмо шат?» - юа. Мынам со лякемын, тани сцена вылэ потоно ни, шуисько. Мырдэм валатскиз, ну, серекъямы ук ваньмы ӵош... «Сталин» пумиськылӥз... Волковен Куӟебай Гердлэн 100 арес тырмон юбилеезлы сӥзем ӝыт дыръя вал со. Сталинэз шудӥз Геннадий Соловьёв, Горькиез – Леонид Романов. Сценка бырем бере артистъёс занавес сьӧры ышизы. Кияз чильымен, гримен Соловьёвлы пумитаз нырысь шедиз Василий Ванюшев профессор. Ак но бак но вазьыны ёрмыса, таид берлань чигназ. Соловьёв Удмуртилэсь Президентсэ Александр Волковез пумитаз но солы Сталинлэн куараеныз вазиськиз. Кивалтӥсь но паймиз. Мар сярысь мадё синпелетъёс? Геннадий Капитоновичлэн синпель кузьымъёсыз туж трос. Тани радиоприёмник 1992-тӥ арын сётӥллям со кичӧлтэмъя ортчытэм финн-угор калыкъёслэн драмтеатръёссылэн нырысетӥ фестивалязы. Тани Кун Думаысь депутатлэн Светлана Смирноваен кузьмам чебер шкатулкаез. Нош Президентмы Александр Волков кинюртэменыз суйпосын нуллон час кузьмам. Борддоразы – дано артистлэн портретэз, туэ юбилеез дыръя сое сётӥз Удмуртиысь калык художник Пётр Ёлкин. * * * Артистъёс роль сётэмзэс витё, нош Соловьёв сётэмзэ куддыр уг басьты. Вераськон ӝутӥмы одӥг тодмо авторлэн пьесаез сярысь. Соя, шуиз Капитоныч, мон спектакльын ӧй шуды, юморез тырмыт кадь, но отын калгон возьматэмын, нош калгон - со семьяез быдтон. - Ачид угось весь одӥг кышноен улӥськод. - Озьы луыны кулэ, - сцена вылын кадь йыгмыт куараен вазиз Соловьёв. - Калыкын юнме уг шуо: семья, кудаз каньыл нылпиослы но пересьёслы, со - адӟем карымон семья. Но ужзэ яратӥсь мурт ужез сярысь тросгес кенеше - кинлэн маиз висе, со сярысь ик вераське. Со умоен лыдъя Удмурт театрлэсь школа программая ӟуч спектакль пуктылэмзэс, кылсярысь, А. Островскийлэн «Гроза» пьесаезъя. Шӧдэ вуж спектакльёсы берытсконлэсь кулэлыксэ. Шуом, И. Гавриловлэн, В. Садовниковлэн пьесаоссыя. Та дырозь Удмуртиысь артист группаос сизьым пол палэнын дышетскизы ни ке, берло дас ар ӵоже та амал вунӥз ни. Сюлмыз вӧсь луыса маде ляб спектакльёс сярысь. Туала улон сярысь ӟеч пьесаос ӧвӧл, пе. Соос мед кылдозы шуыса, выль драматургъёсты, режиссёръёсты будэтоно. Источник: Соловьев Г. К. Капитоныч / Г. К. Соловьев ; записал Пётр Кузнецов // Удмурт дунне. - 2007. - 9 нояб. - С. 6, 11. - (Удмурт кизилиос).

https://vorshud.unatlib.ru/index.php/%D0%A1%D0%BE%D0%BB%D0%BE%D0%B2%D1%8C%D1%91%D0%B2_%D0%93%D0%B5%D0%BD%D0%BD%D0%B0%D0%B4%D0%B8%D0%B9_%D0%9A%D0%B0%D0%BF%D0%B8%D1%82%D0%BE%D0%BD%D0%BE%D0%B2%D0%B8%D1%87

2024-02-21T17:30:13Z

<urn:uuid:a5f6432f-d797-435e-881d-456ac497cc57>

udm-Cyrl

tlsh:T1A138E7529885EE1E82A3D65A6E955A225DE59653E323375A5CD0B4017995054EEFC4237BFA1192DE18FF9254F442E80CBB0BACCA14FD7AAEB22601443DBF3BF2014C73D32B

Нылъёс трос пӧртэм шуг-секытъёс пыр ортчизы. Соос асэнызы тодматӥзы, удмурт кырӟанэз гурезъя тодмазы, чебер дэремъёсынызы кильтыръяськизы, эктӥзы, пӧраменызы куноятӥзы, семьязылэн улонысьтыз учырез сцена вылын возьматӥзы -ивортэ «Удмурт дунне» газет Визьзэс но сыназы: пӧртэм юанъёслы валэктонъёс утчазы, ӟуч кылъёсты удмурт кылэ берыктӥзы. Конкурсъёс пыр ортчыны нылъёслы юрттӥзы эшъёссы но, нылпиоссы но, картъёссы но, анайёссы но. Ӵошатскон туж ӟырдыт ортчиз. Ушъяськымон но семьяезлы данъяськымон луиз Дэри черкогуртысь кен Лариса Светлакова. — Та конкурсын мыным вормыны юрттӥз Лиза мусо нылы, со лыдзиз «Ӟучо удмуртъёс» кылбур, — вераз нылмурт. Кыкетӥ но куинетӥ интыосы кылизы Бадӟым Венья гуртысь Ольга Кендерева но Дэри черкогуртысь Наталья Протопопова.

https://udmddn.ru/ivorjos/paymyt-zy-vyl-kenyos/

2024-03-03T07:00:07Z

<urn:uuid:8fabf485-6f86-4b36-af86-4f7e74e2519c>

udm-Cyrl

tlsh:T160A86D212581CB1E83A7D19B5D85027648845543A732378A8CC1B0005A56055EEEA4337BEB5093EE1CFFA2B9E142E81CEF4EB4D95CFDB97AB233140939BB29F1154C73E325

Кунооссэс Ӟуч Пычас гуртын улӥсьёс дышем сямъя пыжем нянь колдыен пумитазы. Выль шорюртазы пырыку, горд лентаез вандӥзы. Та бадӟым ужрадэн ӟечкылазы Удмурт Элькунысь ӟуч лулчеберетъя мерлыко огазеяськонлэн кивалтӥсезлэн воштӥсез Светлана Васильевна Щапова, Калыкъёслэн Эшъяськон юртсылэн мерлыко кусыпъёсъя воштӥсез Раиса Владимировна Солонинко, «Мельниковское» муниципал кылдытэтлэн йырыз Геннадий Иванович Шуклин но мукетъёсыз. Собере вань лыктэмъёс учкизы Вашкала ӟуч кырӟанлы сӥзем праздникез. Вашкала сям-йылолъёсын, кырӟанъёсын, эктонъёсын тодматӥзы Можга ёросысь коллективъёс. Асьсэлэн быгатонлыкъёсынызы паймытӥзы Пычас, Горняк, Мельниково, Октябрьской гуртъёсысь фольклор ансамбльёс. Ӟуч Пычас гуртысь «Калинушка» ансамбль «Ныл куран» сям-йылолэз возьматӥз. Та коллектив 30 арлэсь кема ужа ни. Ансамбле ветлӥсьёс музей комнатае вашкала арбериос бичало, гуртсылэн историезъя материалъёс люкало. Шорюрт вӧзысь гуждор вылын пӧртэм мастер-классъёс, шудонъёс, хороводъёс радъяськизы. Тужгес тунсыко потӥзы куноослы «Прялка и пряха — ниточка души», «Девичья краса» нимо вожвылъяськонъёс.

https://udmddn.ru/ivorjos/uch-pychasyn-ust-skiz-uch-lulchebere/

2024-02-29T02:26:11Z

<urn:uuid:d1eb2c35-56c2-4b26-beb5-8856f58f2411>

udm-Cyrl

tlsh:T18AEB04412780DF0EC263E64A2D540B311DE58513D722774A9DD1F4111542051EFFE4233AEA529AEF1CEB8260E509E808AF0F68EA1CFE7A6EB32251593EBF25E2024C37CB5A

Светлана Пикулевалэн куараез пальпотон мылкыд кузьма. Шаерамы улӥсьёс вераськемзэ кемалась тодмало, ноку уг сурало. Нош кӧня ке ар талэсь азьло радиопульт сьӧрын ужась Светлана Пикулева телеэкранэ но потӥз. Берло аръёсы сое ӧтчало концертъёсты но мукет ужрадъёсты нуыны. Светлана – туж дӥсьтӥсь, визьмо, йӧно удмурт нылкышно. Туэ пусъемын «Удмурт Республикаысь дано журналист» нимын. - Светлана, тынад кык вылӥ образованиед. Нырысь ик йылпумъяд филология факультетэз, собере маке муген мынӥд на экономикая тодон-валан люканы. Нош ужаськод радиожурналист луыса. - Мыным туж удалтӥз ӟеч дышетӥсен. Гуртамы – Пичи Пурга ёросысь Пуроын – школамы начальной гинэ, соин шор ёзо тодон-валан люканы Аксаке ветлӥмы. Толалтэзэ интернатын улӥськом вал. Аксакшур школае ужаны вуиз пинал дышетӥсь Надежда Петровна Демьянова. Со дыре ик интернатын воспитательын но тыршиз. Соин-а, мар-а ми сое туж яратӥм, апай кадь потылӥз. Надежда Петровна кылдытӥз литературно-творческой кружок, ми отчы быдэс классэн ветлӥм. Отчыозь но мон куд-ог гожъямъёсме «Дась лу!» газетэ ысъяй, нош татын эшшо бадӟым мылкыд пуромиз. Ӵапак соку ик кин луон сярысь малпаськыны кутски. Журналистлэн ужезлы синмаськи на кенаке Куликова Раиса Семёновна пыр но. Со ми доры куное вуэ но, «радиоын ужасьсы лыктэм» шуыса, бускельёсмы котыраз люкаськылӥзы. Со вакытэ ик данэ потӥзы юристлэн, экономистлэн профессиоссы. Алгебраен геометрия но капчиен сётӥсько кадь мыным. Собере быдэс классэн кадь Ижысь гурт удысъя академие мыныны малпамы, мон но экономист луыны ӝуткаськи, подготовительной курсъёсы ветлӥ. Кытӥ ке ӧвӧл эшъёсы документъёссэс УдГУ-э нуиллям. Мон гурт удысъя академие заявление гожтӥ ни. Сэре эшъёсы сьӧры Удмурт кун университетэ но документъёсме сётӥ на. Филфаке пыро, дыр, малпай, нош экономическое – ӧйтӧд ай. Огез эше Эстоние но ӝутканы кутскиз – отын дышетскыны мылкыд карисьёсты утчало, пе. Мамаелы верай но, эшшо кытчы, шуэ, Ижлэсь кыдёке, пе, эн ветлы. Кылзӥськи. Филология факультетэ экзаменъёс сётӥ но, экономическое мынонлэсь воксё куштӥськи, экзаменъёсы но ӧй ветлы ни. - Удмурт радиое кызьы вуид? - Милемыз, студентъёсты, отчы экскурсие нуизы. Удмурт радиолэн соку сяськаян вакытэз вал. Туж тунсыко веразы, ми доры ужаны лыктэ шуыса ӧтизы. Мон ӵуказеяз ик мынӥ. Ыстӥзы Валерий Тероков доры, со егитъёслы «Тулпар» программа нуиз. 30 минутъем передачалы огпол, кык пол сюжет вайисько. Сыӵе-сыӵе геройёсы вань шуыса верасько. Валера мыным «репортёрзэ» сётэ, кытчы но кызьы зӥбылыны валэктэ. - Кинэ радиое нырысьёсыз радын гожтӥд? - Андрей Прокопьевез. Ми «Чипчирганэ» ӵош ветлӥськом вал. Андрей Ижын будэмын, тодон-валанэз но мургес, улон шоры учконэз но йӧспӧртэм. Вылаз ик, со кунгож сьӧры но поталляз. Ӵапак кытысь ке вуиз вал. Озьы солэсь интервью басьтӥ. «Нормуль» шуиз Тероков, дунъяз ужме. Собере «Чипчирганэн» потӥмы Пермь улосысь удмуртъёс доры. Татысь егитъёслы сӥзьыса, передача дасяй, 30 минутъем пӧрмиз со. Раиса Куликова но кылзӥськиз, будӥськод шуыса дунъяз. 5-тӥ курсэ выжи вал ни, ялӥзы: «Ингур» радио, пе, усьтӥське, отчы ведущийёс кулэ. Валериан Исламгареев одӥг курслы пичигес вал. Дорам лыктӥз но «ойдо, Света, ветлом» шуэ. Ойдо, шуисько. Кылзӥзы. Ортчиды, пе. Конкурсэ пыриськемме Раиса Семёновна тодытэк но кылем. Озьы ужаны кутски. Ӟуч но удмурт кылъёсын эфирез нуиськом вал. Кытӥ пӧрме, кытӥ уггес. Милемын туж трос ужаз Милитина Гаврилова-Решитько. Со занятиос ортчытъялляз: ӝог веранъёс, шонер шоканы дышетскон, кыӵе сӥзёнэн кылзӥсьлы вазиськоно. Тодмо артист Александр Мустаев ӟуч кылмес волятыны юрттылӥз, «бык тупогуб, тупогубенький бычок» шуыса кал быре вал. Ушъясь гинэ ӧй вал. Удмурт радиолэн директорез Роза Горбушина куаретэ, куараед пуксем мылкыддэ возьматэ шуыса. Тани кылзы ай, пе, Татьяна Гусеваез, солэн куараяз пальпотон шӧдӥське. Асме кылзӥсько но, аслым но ярамысь дугдэ. - Нош ужаны мылкыддэ ӝутӥсьёс вал-а? - Тау кареме потэ журналистлы (али Президентлэн но Правительстволэн пресс-службазылэн кивалтӥсезлэн воштӥсез, авт.) Иван Лебедевлы. Со, радиоочеркме ушъяса, жингыртӥз но сыӵе аслым осконме бурдъяз. Озьы луиз: «Ингуре» эфирез нуыны Надежда Тероковаез кутӥзы. Мон удыстэк кылисько кадь. Со дыре ик корреспондентъёс, пе, кулэ. Шаплы эштэ вай на, шуизы мыным. Озьы Надя Боброваен иворчиос луимы. Таяз удысын сыӵе тунсыко вылэм. Выль адямиос, командировкаос, дась текстъёсты гинэ лыдӟыса пуконо ӧвӧл. Нырысетӥзэ очеркме сӥзи Киясаын улӥсь 101 аресъем песянайлы. Нош тужгес но зол сюлэмам кылиз Николай Князев сярысь радиоочерке. Со Балезиноысь литейно-механической заводлэн кивалтӥсез вал, али Ижысь техникая университетын ужа. Со радиоочерке бере ушъяса жингыртӥз со аръёсы «Удмурт дуннеысь» валтӥсь редакторлэн воштӥсез Иван Лебедев. Соин но та уже аслым вунонтэм кылиз, дыр. - Иське, ужед кельшымон, нош мар муген тодад вайид экономист луон мылкыддэ? - Студент дырысеным радио котырын бергай но аслым кема ужам мурт кадь потӥ-а, мар-а. Ар мында ужай но, Нина Малых, соку со «Удмурт Кенешлэн» вице-президентэз вал, ӵектӥз Эстоние журналистикая докторантурае мыныны. Со вакытэгес ик тодӥ, удмурт егитъёсты экономистэ дышетскыны люкаллям шуыса. Пӧлазы тодмоосы – Фёдор Миннигараев но Алексей Слесарев. Куке-соку экономист луон мылкыды выльысь бурдъяськиз ук! Ар ортчыса, эшшо, пе, группа люкалозы. Соин Эстоние мыныны мыр-мыр пыкиськи. Экономической тодон-валан люкан сыӵе кельшиз. Группаосты люкасьмы но, куратормы но вал тодмо учёной Юрий Перевощиков. Огполаз докладъёс дасямы «Концепция современного естествознания» предметъя. Мыным электромагнитной индукция сярысь, пе, доклад дасяно. Гожтӥ, кытӥ валай, кытӥ ӧй – физика кемалась вунэмын ни ук. Докладзэ кин удмурт кылын, кин ӟучен лыдӟе. Юрий Семёнович ушъя шенгыль-пенгыль ке но удмурт верасьёсты, ӟуч кылын доклад лыдӟисьёслы ватсаса юанъёс сётъя. Нош мынам докладэ ӟуч кылын. Малпасько, ма, уг быгаты шат мон сое удмурт сямен вераны. Потӥ, удмурт сямен мадисько, физикаысь кыӵе ке законъёсты шуак берыктыны шугъяськисько, озьы ик ӟуч кылын лыдӟисько, вождэс эн вае, шуисько. Адӟисько ни, Юрий Семёновичлэн синъёсыз ӝуало, сюлэм вылэ шунтэм вӧй кисьтӥд, шуэ. Вае, пе, докладдэс, Кун Думаысь депутатмылы Светлана Смирновалы возьмато, удмурт кылын таӵе доклад дасяны луэ шуыса. Мон татын но ӧй ыштӥськы: докладэ ӟуч сямен гожтэмын, шуисько. Дышетӥсе уката паймиз. Бӧрысь ӵектэ вал аспирантурае мыныны, али но со пумысен пыкылэ на. - Экономика бусыез гырыны мар люкетӥз? - Выль уж. Ӵапак «Мынам Удмуртие» радио кылдон сярысь вераськон потӥз. Монэ отчы ӝутказы. - Телеканалэ ужаны ӧтемзы – со вылӥ дунъет-а? - Малы меда ваньмыз озьы малпало? Тодмоосы «Ӟечкыласьком!» передачаысь адӟиллям но туж шумпотӥллям: тонэ, пе, дунъяллям, вылӥе ӝутӥллям. Нош мыным радиоын ужан секытгес но, тунсыкогес но потэ. Телевидениын удмурт кылын иворъёсын программа кутскыку, ӧтизы эфир нуыны. Эскеризы, ярам, тупаськод, пе. Нош радиоысь кивалтӥсьмы малы ке телевидениен вожвылъяськиз: бырйы, пе, радио яке экран. Мынам радиоез яратон мылкыды бадӟымгес вал. Собере озьы тупаз: «Ӟечкыласьком!» передачаез нуись Светлана Добрякова нылпиен пукыны кошкиз. Пикулева, ойдо, шуизы. Текст сётӥзы, лыдӟи, ярам, пе. - Астэ экранысь адӟыса, кыӵе мылкыдыд кыле? - Кытӥ кельшисько, куддыръя уггес. - Малы? Ӟуч кылын но туж чебер, вольыт вераськиськод. - Ачим озьы ик воксё уг малпаськы. Но вольыт вераськон ласянь мыным трос юрттӥське коллегае Александр Кузнецов. Со индылэ, мон солы котьку тау карисько. Экранэ потонлэн сомында сюлмаськонэз дӥсь ласянь. «Ӟечкыласьком!» передачаез нуыку, гардеробысьтым вань дэремъёсме возьматӥ. Ӧз тырмы. Бускелелэсь но, сузэрелэсь но дӥсялляй ни. Быриз. Мар кароно? Огез тодмое ӵектӥз – магазинысь, пе, юаса утча ай. Озьы ачим вазиськи вуз карон центре. Соослы асьсэлы тунсыко вал ужаны, таиз кемагес кылле ни, ойдо сое возьматом, тазьы умойгес шуыса ӵектылӥзы. - Нош «Светӥ дорын куноын» программа кызьы вордскиз? - Нырысь со программа радиоын кылдӥз. Уго ужан жанрмы воштӥськиз – эфирын, пе, тросгес вераськоно. Ми нуналлы быдэ куно ӧтчаськом вал. Табере, пе, часлы быдэ эфирын вераськон мед луоз. Азьло эфире сётъяны быгатӥмы диктофонэ гожтыса кельтэм адямиосын кенешонъёсты. Удмурт кылын ӟеч вераськись муртэ шедьтыны, кыӵе ке мур темаез бугыръяны – со туж секыт ужпум. Радиоочеркъёс табере ум лэсьтӥське, нош усто, паймымон адямиосты кызьы ке возьматоно ук. Соос асьмелэн ӧжыт ӧвӧл. Кылсярысь, удмурт кивалтӥсьёсты мон «Тӧр шор» программаям но ӧтчаллясько вал. Студие куноосты, соосын матысьгес тодматскон понна ӧтчан мыдкыдме ӵош ужась эшъёсылы верай. Кивалтӥсьёсмылы но кельшиз. Но вань корреспондентъёсты графике пуктӥд ке, огъя малпан ыше кадь. Иське, кӧня ке муртлы та борды басьтӥськоно. Света Белых психологиен тунсыкъяське, адями пушкын копаськыны быгатэ кадь. Кивалтӥсьмы Сергей Касаткин ӵектӥз бордамы Света Кибардинаез – таизлэн, пе, удмурт кылын вераськись тодмоосыз быдэс республика тыр. Сэре нимъёсмы но огкадь – озьы ик Светӥос луимы. Отӥяз та программалы телеверсия лэсьтоно кариським, «Кык Олёшъёсты» воштӥм. - Кыӵе кусыпъёссы Светӥослэн? Соос экранын но, улонын но эшъяськыса уло-а? - Туж тупаськом. Куке но Алексей Ложкин кышкатӥз: одӥг программаын куинь нылкышноос – со катастрофа. Ог-огдэс зӥбоды, усьтӥськыны уд сётэ, шуиз. Тьфу-тьфу, озьы ӧз луы. Быгатӥськом ӵош ужаны. Кудӥз ке Светӥмы лишной визьмо, мукетыз укыр капчи мылкыдо. Собере со сямъёс ог-огмылы паласькыны кутско. Тани Кибардинамы укыр серекъясь. Белыхлэн вунэтылон сямыз поталля. Пикулева укыр малпаськись тусо. Улэмъя-вылэмъя учкиськом но, Пикулева мае ке вунэтъяны кутскиз, Кибардина дырын-дырын малпаськон дуннее усьылэ, Белых пальпотэ. - Милям лыдӟисьмы Римма Рылова гожтэт ыстэм. Сюлмаське: съёмка лэсьтон интыды туж мӧзмыт – тӧдьы борддор но тӧдьы креслоос гинэ. Удмурт корка пуш, пе, мед луысал. Светӥослы удмурт дэрем но мед вурысалзы, шуэ, сотэк, пе, ӟучъёслэсь маин висъясько соос? - Ой, макем удмуртлык шоры сыӵе учкон акыльтэмын ни. Одно ик пужыятэм ӵушконъёс, ӝӧккышет. Милемлы али образмес ӵектӥз телерадиокомпаниысьтымы валтӥсь редактормы Влада Одинцова. Нырысь малпамы вал, арнялы быдэ дэремъёсмес вошъяломы шуыса. Но татын ӟеч малпанэз вал стилистлэн: дэрем – со база. Адямиез дэрем гинэ чебер уг кары. Малпан, визь, кенешон кыре мед потозы. Нош удмурт дэремъёсмы табере вань. «Шаркан-трикотаж» кузьмаз, ми дырын-дырын вошъяськом дӥсьмес. - Калык пӧлын тодмало ке, кельше-а? - Концертъёсын потаны кутским но, кытӥяз автограф куро. Нырысь паймисько вал, сэре сереме но потылӥз, марлы мынэсьтым куро, кин мон сыӵе? Огаз командировкаын кыӵе ке шулдыръяськонэ тупай, мон ужасько, нош котырысьтым адямиос шорам учко. Огез дӥсьтӥсезгес лыктӥз но юа: тон ук со. Бон, мон. Собере котыртӥзы, маке юаллясько. Мон асме кызьы возьыны но уг валаськы. Озьы тодмакузы, туж шугектӥсько. - Тон укыр кужмо шуыса верасьёс трос-а? Квартира но машина басьтӥд, огнад нылпи будэтӥськод? - Шара верасьёс ӧвӧл. «Сыӵе потэ ляб кышномурт кариськеме, кинлэн ке но чыртыяз ошиськеме» кылъёсын сӥзёнэз ӵош ужась эшъёсы ӝӧк вылам понӥллям. Но сыӵе мылкыд дыръя, ӟучъёс верамъя кадь, «то избы горят, то кони скачут» луэ. Адямиос шуо: кескичгес луоно. Кызьы? Солы дышетскыны дыр ӧй вал. Ужъёс сотэк но тачак. Квартира басьтыны ӝуткамез пумысен тау карисько Раиса Семёновналы ик. Со ужаны кутскеме дырысен индылӥз: уксёдэ тус-тас эн кары, люка. Кема выри, мурт патеръёсын улӥ. Тани 2000-тӥ арын 1 комнатаен квартира 100 сюрс манет котыр вал. Мынам уждунэ 5 сюрс манет, ӝынызэ улон инты понна тыроно. Собере квартиралы дунъёс толэзьлы быдэ сямен будыны кутскизы. Тау карисько ӵыжы-выжыосылы но – соос пунэмен сётӥзы. Эшшо кредит басьтӥ на, озьы аслым улон инты кылдытӥ. - Ӵыжы-выжыед, иське, Кавказысь калык кадь туж шырыт сямо ук! - Соиз озьы, туж удалтэмын. Тятяме, Николай Ильичез, Пуроын Колинка гинэ шуо вал. Котьмалы киыз мынӥз: гур но шуккоз, мотоблок но лэсьтоз, кыӵе ке транспортёр но малпалоз. Гармошкаен но гитараен шудэ вал. Бадӟым семьяысьтызы нылпиоссы ваньмыз сямен гуртэ кылемын вал, Юляпаймы гинэ вылӥ образование басьтэмын. Туж куректӥ тятяе, шудтэм учыре шедьыса, 54 аресказ улонысь кошкемен валче. Квартираям но котырак учкы ай – солэн ужам ки бервылыз, выжме но выльдыны со валэктӥз. Кӧня улӥсько ни – выж пулъёсы уг ӟукырто. Мамае, Зоя Васильевна, зоотехнике дышетскемын, вань улонзэ фермаен кивалтӥз. Мамаелэн семьяяз ваньмыз сямен вылӥ образованиен. Огез агаез – Николай Васильевич – Вылӥ судын судья луыса ужаз. Пётр Васильевич – «Кенеш» журналлэн валтӥсь редакторез, Семён Васильевич кема аръёс ӵоже Кияса ёросысь «Рассвет» хозяйствоен кивалтӥз, Виктор Васильевич Юкаменск ёросын колхоз тӧро вал. Нэнэзы-дядяйзы вазь кулэмен валче бадӟымъёсыз агайёссы сюлмаськиллям пичиоссэ дышетыны. Соослэн сыӵе юрттӥськон сямзы али но вунэтэмын ӧвӧл. Тани машинаме воштоно шуыса верай но, нокыӵе кредит, пе, эн утча, ми тыныд ваньмы пунэмен сётом, ку быгатод – берыктод. Милям семьяямы куинь пинал. Мон шоретӥез. Агае но выны Пуроын уло. - Тон чебер, лякыт, визьмо. Синмаськисьёсыд трос, дыр. Укыр бырйиськиськод шат? - Мыным ваньмыз огвакытэ кулэ – мед но кылзӥськоз, кужмо но мед луоз. Но со огдыре озьы уг луы. Кужмо ке, сьӧраз мыноно, дугдӥз ке, мон уг чида – азяз пото но сюрес возьмато. - Малы сыӵе учконэд пиосъёс шоры? Яратон ӵуштаз-а? - Кинэ туж зол яратӥ – со монэ матаз ӧз кары. Со бадӟымгес вал, визьмогес, котьма ласянь быгатӥсь, али но сыӵе ик. Со я вань, я ыше. Солы пумитъяськыса, выль тодматскон, выль синмаськон ӝужа ни кадь. Нош кырӟамтэ кырӟан кадь яратонэ нош ик кытысь ке вуэ, ваньзэ сура-пожа, собере ачиз но ыше. Озьы ик луиз кадь. Табере валасько, мыным кыкетӥзэ, монэ туж зол яратӥсьсэ, быръёно вылэм шуыса, нош соку сюлэмелы оски. - Созэ но, мукетсэ но ӧд бырйы, аслыд шуыса нылпи вайид. - Со малпаса лэсьтэм вамыш вал ни. Нырысь пи медло шуыса малпалляй. Нош собере куалектӥ: кызьы мон пиез будэтом? Вазьгес ик тодӥ, ныл луоз шуыса, шумпотӥ. - Маши туж чебер вераське удмурт кылын. - Нылылы арес дыръя ик ужаны потӥ, мамае соин пукиз, собере гужемзэ гуртын улӥз. Ӟуч кылэз чик тодытэк, будӥз. Сӥзьылаз нылпи садэ нуи но – толэзь пала шугъяськиз кызьы вераськыны. Садазы удмурт кылэз уг дышето. Нош Маши удмуртсэ ӧз ни вунэты. Монэ но куддыръя куаретэ, монэн ӟуч вераськиськод шуыса. Табере куинетӥез кылмы но – англи кылэз дышетӥськом – туж капчиен сётӥське. - Мар кулэ кышномуртлы шудо луон понна? Тани тынад улэп сяськаосыд корка тыр. Иське, дунъясьёсыд, кузьмасьёсыд котьку вань? - Нылкышнолы кулэ дунъясьёс. Тон сярысь тодазы мед ваёзы. Тыныд жингырто, ӟечкылало ке, со самой бадӟымез кузьым. Источник: Пикулева С. Н. Пальпотӥсь куара / С. Н. Пикулева ; записала Е. Ионина // Удмурт дунне. - 2013. - 7 марта. - С. 10, 15. - (Удмурт кизилиос).

https://vorshud.unatlib.ru/index.php/%D0%9F%D0%B8%D0%BA%D1%83%D0%BB%D0%B5%D0%B2%D0%B0_%D0%A1%D0%B2%D0%B5%D1%82%D0%BB%D0%B0%D0%BD%D0%B0_%D0%9D%D0%B8%D0%BA%D0%BE%D0%BB%D0%B0%D0%B5%D0%B2%D0%BD%D0%B0

2024-03-05T06:49:20Z

<urn:uuid:acd1556b-08d6-4952-b47f-292ba4294372>

udm-Cyrl

tlsh:T1CAAA62C27981DF1E86A3D65A6E8047224DE55653D3233B5A9CD1B4053989060EEFD4237AFA4186DE1CFF9255E003F908BB0F6CCB58FE7AAE7222150479AF7BF2024833D75A

31 коньывуонэ Якшурысь нылпи садын нырысьсэ ортчиз Ёрос нылпи фестиваль «Пичи Чеберайёс но Батыръёс». Отчы пыриськизы Якшурысь, Сюровайысь, Мукшиысь, Пушкариысь нылпи садъёсысь, Якшур-Бодьяысь одӥгетӥ номеро нылпи садысь но Кекоранысь шор ёзо школалэн нылпи садэз. Радъямын вал пӧртэм ӵошатсконъёс:«Мынам нимы», «Визь сынан», «Кибашлыос», «Пӧраськом удмурт сиён», «Шӧртчиос», «Изь, изь, нуные», «Эктыса лэзём али». Вань нылъёслы таӵе нимъёс сётӥськизы: Якшурысь Широбокова Софья луиз «Мусокай», Бодьяысь Вахрушева Альбина – «Визьнодӥ», Мукшиысь Широбокова Аделина- Дыдыкай, Пушкариысь Агеева Арина – Устокай, нош «Удмурт Чеберай» луиз Загребина Снежана (Сюровай нылпи садысь). «Удмурт батыр» ним басьтӥз Кекоранысь Байкузин Максим, «Усточи Батыр»- Алексеев Артем (Якшурысь нылпи сад), «Визьлюк Батыр» – Федотов Егор (нырысетӥ номеро нылпи садысь), «Кибашлы Батыр» – Вахрушев Станислав (Мукши нылпи садысь), «Шӧртчи батыр» – Широбоков Илья (Пушкари нылпи садысь). Пиналъёслы кузьмамын мунёос но шудон машинаос, кудъёсыз басьтэмын ужбергатӥсьёслэн юрттэменызы. Нимысьтыз тау вераськом Алексей Гырдымовлы, Андрей Виноградовлы («Удмуртская компания»), Татьяна Емшановалы (Россельхоз банклэн кивалтӥсез), Зоя Васильевалы, Сергей Вахрушевлы но Екатерина Широбоковалы. Та ужрадлэн ортчемез сярысь шумпотонзэ вераз «Якшур» муниципал кылдытэтлэн тӧроез Людмила Кузнецова. 18-19 шуркынмонэ Чебераез но Батырез зечкылалозы Ижкарын «Калыкъёслэн эшъяськон юртаз». Фестиваль йылпумъяськем бере, радъямын «котырес ӝӧк» сьӧрын вераськон, кудӥз сӥземын вал «Анай кыл анай йӧлын ӵош» темалы. Вераськонэ пыриськизы лыктэм куноос: Антонина Комарова, Удмурт Элькунысь дышетон удысысь йӧскалык ужпумъёсты эскеронъя институтысь ӧнерчи, Ольга Аркашева, Ижкарысь удмурт воспитательёслэн «Зарни бугор» клублэн кивалтӥсез, Лия Малых, «Удмурт дунне» газетысь корреспондент, Ашальчи Оки премилэн лауреатэз. Озьы ик та уже пыриськизы Григорий Вахрушев, Якшур-Бодья ёрос Администрациысь калыкез дышетонъя Управленилэн кивалтӥсезлэн воштӥсез, Вера Вахрушева, ёрос «Удмурт Кенешлэн» кивалтӥсез, Зилина Платонова, калыкез дышетонъя Управлениысь ӧнерчи, нылпи садъёслэн кивалтӥсьёссы, воспитательёс.

https://xn--80aqgf0bu.xn--p1ai/news/2013/11/9532/

2024-03-03T06:32:39Z

<urn:uuid:e2e158bd-71db-4986-ad90-5d9dee916fb7>

udm-Cyrl

tlsh:T19F3179817991DE0F8637E1466E520B614CB19A77A32237199CD1F8006565055FFFC9637AF26196DF6CEF0200E506E8186F4F78D618FE7B6AB3260028397F79E2068C77D74A

Ваньзэс паймытӥзы выль куноос – со Уддядиысь «Пельгаос» ансамбле ветлӥсь пиналъёс. Соос Уддяди школаысь дышетӥсен Лопатина Римма Михайловнаен ӵош кылем гужем Крыме но Сочие вуылӥзы. Отын Кияса ёросэз, удмуртлыкез возьматӥзы. Ужрадэ пыриськизы Киясаысь ӟуч пиналъёс но. Соос паймытӥзы удмурт кырӟан быдэстэменызы но кылбур лыдӟеменызы. Пиналъёс, Митрянова Л.А. но Коконова З.П кивалтэмъя, удмурт фольклоръя но кылъя кружоке ветло. Куинетӥез пумиськон радъяськоз 14-тӥ толсуре 7-тӥ классын дышетскись пиналъёс понна. Со нуналэ ик удмурт утись мунёлы (оберегъёслы) сӥзем ӵошатсконлы йылпумъянъёс лэсьтозы.

https://udmddn.ru/ivorjos/dydyk-apay-doryn-kunoyn-2/

2024-02-26T08:42:31Z

<urn:uuid:6e32df06-a588-451f-9ec1-70e67209080d>

udm-Cyrl

tlsh:T148C2B7116D40DF1D8373C29A2C5007610C668563EB32766F9DC0B801259A054DFFD0327AF55081CE5CEBD6A4E942E508B50FA8C718FE7A6D7766005839FF66F2024C73D75A

Туэ та визьлыко ӵошатсконъёсы пыриськизы 9 мерлыко огазеяськонъёслэн командаоссы. Шудонъёсты усьтӥзы Удмурт Элькунысь йӧскалык политикая министрлэн воштӥсез Павел Орлов, Калыкъёслэн Эшъяськон юртсылэн кивалтӥсезлэн воштӥсез Вадим Ерошенко, Удмуртиысь азербайджанъёслэн «Достлуг» мерлыко центрзылэн кивалтӥсез Зульфигар Мирзаев . «Калыкъёс пӧлын эшъяськон- Россилэн бадӟым кужымез. Таӵе ӵошатсконъёс юртто золгес эшъяськыны, мукет калыкъёслэсь сям-йылолъёссэс ӟечгес валаны. Туннэ но мед вормоз ог-огдэ валан!» – пусйиз Павел Орлов. Нардыосъя ӵошатсконын нырысетӥ инты басьтиӥз Закир Мустафаев (Удмуртиысь азербайджанъёслэн «Достлуг» мерлыко центрзы). Кыкетӥ интыын – Гор Сероян (Удмуртиысь армянъёслэн «Урарту» мерлыко огазеяськонзы), куинетӥ – Фазил Талыбов (Удмуртиысь азербайджанъёслэн «Достлуг» мерлыко центрзы) Шашкиосъя шудонын вормисьес луизы: нырысетӥ интыын – Яков Корман (Удмуртиысь еврейеслэн лулчеберетъя центрзы),кыкетӥ интыын –Чебышев Рудольф (Удмурт Элькунысь украин лулчеберетъя «Громада» мерлык), куинетӥ интыын –Павел Михайлов (Удмурт Элькунысь украин лулчеберетъя «Громада» мерлык).

https://udmddn.ru/ivorjos/med-vormoz-og-ogde-valan/

2024-02-29T02:32:28Z

<urn:uuid:909dc7b7-40b9-43fc-b0bc-1733f755447a>

udm-Cyrl

tlsh:T1CD91A2411680DB4E8227F6691D9157320EE59A539323336A9CC0F040A4D5440DEFA563BFEA2096DFACEE9354E607D8185F4F18821ABE792BB229246676AF65F6054C73D302

Балтась ёросысь дышетскисьёс нылпиослэн но егитъёслэн театръёссылэн «Сайяр» элькун фестивалязы азинсконъёсы вутскизы ❮ ❯ Туннэ нуналэ театр адямилэн улоназ бадӟым инты басьтыны кутскиз, адями лулпуш «сиёнлы» театре мыныны дыртэ, дырзэ пайдаё ортчытыны но шудӥсь артистъёсын тодматскыны. Телевизорысь киноен ӵошатыса, театрын кузь рекламаос но ӧвӧл, пуштросэз но калыклы матынгес, синъёс но урод пыӵетлэсь (воздействилэсь) утисько, эшъёсын пумиськыны муг но луэ. Театр — лулчеберетлэн нимысьтыз удысэз, кытын адямилэн лулпуш малпанъёсыз куддыр юртто, куддыр мултэс луо, но котькуд учыре адями аслэсьтыз быгатонлыкъёссэ шараяны быгатэ. Ас пыртӥз поттэм мылкыдъёсыз улонын но пайдаё луыны быгато: секыт дыре — буйгатскыны юртто, шумпотон вакытэ — улонэз чеберманы быгато. Театр но ас черодаз учкисез понна тырше: выльдӥське, пӧртэм выль ужан амалъёс пыртэ, вожвылъяськонъёс ортчытэ, егитъёсты бордаз кыске, мастер-классъёс радъя, огшоры калыкез синмаськытэ. Театрысь артистъёс уг быгато кӧня ке пол сценаосты шудыны, котькуд сцена сюлмысь потыны, учкисьлы тодэ кылись мылкыдъёс пыӵатыны кулэ. Ёросамы но театр удысэз азинтыны кутскизы. Лулчеберетъя юртъёсын пӧртэм постановкаос пуктыло, школаосын но нылпи садъёсын артист ужлэн инъетъёсыныз тодмато. Вераны кулэ, пиналъёс но егитъёс мылысь-кыдысь пырисько, зэмос артистъёс выллем сцена вылын рользэс шудо, персонажъёссэс улонэ выжто. Школаосын озьы ик нимысьтыз ватсэт образование сётӥсь программа улсын театральной кружокъёс ужало. Озьы ик пусйыны кулэ: удмурт лулчеберетлэн «Мудорвай» вожвылъяськоназ но туэ театральной миниатюрая номинаци кылдытӥзы. Озьыен, нылпиос шумпотыса бадӟым сцена вылын устолыкъёссэс возьматыны быгатӥзы. Туэ армы йӧскалык лулчеберетлы но сям-йылолъёслы сӥземын вал. Арлэн берпуметӥ толэзяз асьмеос ваньмы ужъёсмылы йылпумъян лэсьтӥськом. Вуоно арлы выль малпанъёс, ужпумъёс пуктӥськом. Озьы ик пинал артистъёс но тыршемзылэсь емышъёссэ бичало. Нылпиосмы, егитъёсмы ас дырзэс пайдаё, ёросмылы азинсконъёс кылдытӥсьёс луыны кулэ. Соин соослэн валтӥсь ужзы — пинал дырзэс шудо ортчытон, асьсэды сюлэмзыя кельшись удысын шедьтон. Соослэн серекъямзы понна ик али нюръясько, улонзэс сёто асьмелэн воргоронъёсмы, тазалыкез утисьёсмы но пӧртэм мукет удысысь ӧнерчиосмы. Пичиос асьсэлэсь люкетсэс но пырто та уже: гожтэтъёсынызы утисьёсмылэсь лул кужымзэс ӝуто, оскон кузьмало. Сыӵеесь асьмелэн пиналъёсмы: куддыр сямзы секыт, но соос туала дырен кыдатэмын. Азязы трос пӧртэм ужпумъёс пуктэмын, дышетскон сяна пӧртэм кружокъёсы, ватсаса тодон-валан басьтон, секциос, спортивной ужрадъёс, вожвылъяськонъёс, ӵошатсконъёс... Азьло дыре пиналъёсын ӵошатыны шонертэмгес луоз. Соос дырлэн реалиосыныз но кулэ каронъёсыныз валче вамышто. Улонмылэн азьланез соослэн юн киосазы но визьмо йыръёсазы. Улон туж ӝог темпен мынэ ке но, пиналъёс котькытын асьсэды возьматыны тыршо: ёрос но элькун вожвылъяськонъёсын, ӵошатсконъёсын данъяськымон азинсконъёсы вутско. Тани театр удысын но дышетскисьёсмы мукет ёросъёслэсь палэнэ уг кылё: нылпиослэн но егитъёслэн театръёссылэн «Сайяр» элькун фестивалязы пыриськыса, ёросмылы вормонъёс но кузьымъёс вайизы. Пиналъёслы лулпуш лулчеберетэн но лякыт кусыпъёсын тунсыкъяськон мылкыд кылдытон понна, «2023-2030 аръёсы элькун кылъёсты но ТР-ысь мукет кылъёсты утён, дышетон но азинтон» элькун программаез улонэ пыӵатон вылысь ТР-ысь Дышетонъя но наукая министерство 2016 арысен «Сайяр» элькун фестивалез ортчытэ. 18-23 шуркынмонэ фестивальлэн зональной этапъёсыз элькунмылэн кун театръёсаз радъяськизы. Соос вить ёросъёсын ортчизы: Атня ёросысь, Набережные Челны, Буинск кун театръёсын, Казаньысь К.Тинчурин нимо драмая но комедия театрын, Альметьевскысь «Адымнар» театрын. Театральной выступлениос 3 арлыд категориын дунъяськизы: 7-11, 12-14 но 15-17 аресъемъёс пӧлын. Постановкаос Элькунмылэн территорияз улӥсь калыкъёслэн вордскем (бигер, чуваш, удмурт, пор, мордва) кылъёсынызы вал. Сыӵе йӧскалыко луэм ужрад зэмзэ ик чебер, аспӧртэмлыко адӟиськиз. Элькунмылэн калык кусыпъёсыз эшшо но юнмазы, малпасько. Нош кемалась ӧвӧл, 8 толсуре, Казаньысь Г. Кариев нимо бигер кун театрын сӥё-дано вормись но призо интыос басьтэм коллективъёсты данъян церемони ортчиз. Татчы пыриськизы ужрадэз радъясьёс, нылпиос но соослэн кивалтӥсьёссы. Кузьым басьтон — нимысьтыз шумпотон ужрад, нош нылпиос понна эшшо но данъяськымон. Ёросысьтымы та фестивальын 5 театральной коллектив пуйиськиз. Шумпотымон, соос пӧлын пӧртэм калыкъёс вань: бигерез но, порез но, удмуртэз но. Оскытэ: ёросамы йӧскалык уж эшшо но шаплыгес нуиськоз но пиналъёс ас выжызэс возьматыны азьланяз но уз кышкалэ, уз возьдаське. Тодматӥськом пиналъёслэн вормонъёсынызы: — Ципья нылпи садысь коллектив 1 интыен пусйиськиз (кивалтӥсьёсыз — Гаврилова Н.Л., Тарасова Л.Н.); — О.Н. Исаев нимо Ӟаны шоръёзо школалэн филиалэз — Вуж Кушкет гуртысь покчиёзо школалэн коллективез озьы ик 1-тӥ инты басьтӥз (кивалтӥсьёсыз — Карабаева С.М., Щербакова С.И.); — Балтась гимназилэн коллективез 2 интыын (кивалтӥсьёсыз — Хакимзянова А.И., Егорова С.А.); — Улисьял покчиёзо школа-нылпи садысь коллектив 3 интыен пусйиськиз (Фёдорова Л.А., Иванова О.Б.); — Нурма шоръёзо школаысь коллектив «Творческой амалэн кутскон» номинациын вормисе потӥз. Ваньзылы нимысьтыз Дышетонъя но наукая министерстволэсь дипломзэ но сертификатсэ кузьмазы. Пиналъёсты но кивалтӥсьёсты бадӟымесь вормонъёсы вутскеменызы ӟечкыласьком! Азьланяз но та удысын вормонъёсты мед луозы но ёросмылэсь данзэ утьыны быгатонлыкъёсты мед будозы!

https://baltaci.ru/news/azlane/saiiar-festivalyn-egit-kizilioslen-iarkyt-uatskemzy

2024-03-05T03:57:19Z

<urn:uuid:232bd146-def7-4efd-806d-ae0d3b85235b>

udm-Cyrl

tlsh:T1DE5597225990EF1EC273E25E2D4157228DA14157E3133B5A5CC1F400659A091EEFE8233BF71196EE58FF9269E801E81CBB4F68DA18FD796AB36714487ABF26F2014873C756

Колобок — ӟуч калык выжыкылысь персонаж, кудӥз возьматэмын выжыкылын котырес пичи нянь формаен. Колобок песянаезлэсь но песятаезлэсь кошкиз, кудъёсыз сое пыжизы вал, но пӧртэм пӧйшуръёслэсь (луд кечлэсь, кионлэсь, гондырлэсь). Выжыкыллэн пумаз сое ӟичы сие. Та выжыкыллэн вань аналогъёсыз мукет калык произведениосын но, кылсярысь: англи Джон-пончик, американской пряник-человек. Озьы ик та выжыкыллы вань тупась славянской, скандинавской но немец выжыкылъёс. Таӵе сюжетэз пумиськылэ на узбек, бигер но мукет калыкъёслэн выжыкылъёсазы. Кыллэн пӧрмемез[Тупатыны | бамлэсь кодзэ тупатоно] Колобок — пичиятэм кыл колоб кыллэсь — «погыллям шар; пичи, котырес нянь». Тверь вераськетъёсын вань колобуха «галушка, увалень», колобан «зӧк табань», околобеть кылъёс. Зӧк, котырез табанез пыжо котырес нянь формаен, кудӥз пыжыса вуыкуз шар формаё луэ. «https://udm.wikipedia.org/w/index.php?title=Колобок&oldid=94019»-ысь басьтэмын Категори: Литература Та бамлэн берпуметӥ воштонэз: 17:06, 22 Оштолэзе 2013. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D0%BE%D0%BB%D0%BE%D0%B1%D0%BE%D0%BA

2024-02-25T07:40:45Z

<urn:uuid:19394a12-9ccf-48f7-872f-6458bc7c5092>

udm-Cyrl

tlsh:T10546A7419C82EE0E42A3D74A7D40476259E4AB63D3223B8A4CD1F0506651094EEBD4367BE911CADE14EA8318F991F808B74EA8CB49FDBAAF735B1158387F76F3014C23D34A

Минск (бел. Мінск) — Белоруссилэн шоркарез, Минск улослэн но ёрослэн административной центрез. Кар Минск ёросэ уг пыры, малы ке шуоно нимаз административно-территориальной единица луэ. Пусъемын Город-герой нимын. Минскын интыяське СНГ-лэн штаб-квартираез. Европаысь каръёс пӧлын улӥсьёслэн лыдзыя со 10-тӥ интыын, нош ЕАЭС-ын - 3-тӥ. Быдӟалаез 348,84 квадрат иськем, улӥсьёсыз - 1 941 сюрс мурт (2015-тӥ ар кутсконлы). Нимызлэн кылдэмез[Тупатыны | бамлэсь кодзэ тупатоно] Малпан вань, Минсклэн нимыз Меня (Менка) шур ним бордысь потӥз шуыса. Меня шур ним кылдыны быгатӥз индоевропейской *men - «покчи» бордысь. Но рос-прос сое вераны уг луы, малы ке шуоно мен- (ман-) кылвыжы финн-угор кылъёсын но пумиське: мансиысь "манья" - «пичи шур» (мань - «покчи, пичи», я — «шур»). «Мѣньскъ», «Мѣнескъ», «Мѣнскъ» ним пумиське вашкала летописьёсын, бергес - «Меньск», «Менеск», «Менск» шуыса кутӥське ни. Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Минск&oldid=120732»-ысь басьтэмын Категориос: Белоруссиысь каръёс Европаысь шоркаръёс Та бамлэн берпуметӥ воштонэз: 19:26, 23 Куартолэзе 2022. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9C%D0%B8%D0%BD%D1%81%D0%BA

2024-02-26T08:14:29Z

<urn:uuid:95f9815d-5949-41a7-8948-3d48595d9881>

udm-Cyrl

tlsh:T17AEDD3417E52DE0E8263D65E2DC197124DA08267D272366D8DC1F445B652140FEF952177F25266CE5CEFA210F642D84CBA4BB8CA19FD7FAB7262051438BB29F1054CB3EB8B

Туннэ шаерамы 39 йӧскалык огазеяськонъёс ужало. Арлы быдэ соос кылъёсты азинтонэн но утёнэн герӟаськем 100 пала проектъёссэс улонэ пыӵато. Мыло-кыдо пырисько президент грантъёс понна ӵошатсконъёсы но. Миым, кылсярысь, 20-лэсь ятыр ӵектосъёс коньдон утӥзы. Туэ соос улонэ пыӵаны кутскозы. «Ужрадъёсын ортчем ар узыр вал Ижкарысь Эшъяськон юрт понна но, — вера режиссёр Дмитрий Корепанов. — Калыккуспо ужрадъёс сярысь верано ке, пусйымонъёсыз пӧлысь со «Удмуртия-наш общий дом»- пиналъёс понна тунсыко но пайдаё проект. Озьы ик ми лэсьтӥмы вал «Интеллектуальное пятиборье» нимо ужрад. Таӵе проектъёс тросгес но тросгес мед луозы». Туннэ шаерысь йӧскалык огазеяськонъёсты одӥг ужпум огазея — выжы калыкъёслэсь эшлыко кусыпъёссэс тупатон но юнматон. Таӵе пумиськонъёс ӵапак эшъяськонэз кужмоятонлы ӟеч мылкыд сёто. Вуж Выль арез дэмен пусъён — выль йӧскалык ужъёсты мытонлы нош вольыт сюрес усьтоз.

https://udmddn.ru/ivorjos/shaerys-y-skalyk-ogazeyaskonyos-dem/

2024-02-24T08:59:50Z

<urn:uuid:68742989-c360-4951-a196-71cc25b9d5db>

udm-Cyrl

tlsh:T1A8336C314680AE1EC7A3D019798063624DD5A623E713334B6CD0B541245A095FEFB423BAE71186EE08FA9124E106D848BF4F2DC72CFDBA6EE3261408B9BF66E5024C73D766

Коми кыл — коми-пермяк кылэн ӵош ик удмурт кыллы уката матын луись кыл. Финн-угор кылъёслэн пермь группаязы пыре (удмурт но коми-пермяк кылъёсын). Азьвыл сое «коми-зырян кыл» шуылӥзы (куддыръя али но со ним уже кутӥське, коми-пермяк кылэн сурантэм вылысь). Коми кыл удмурт кыллы матын ке но, удмуртъёслы со валантэм. Удмурт кылэн ӵошатыса, коми кылын туж трос ӟуч асэстэмъёс, озьы ик, синтаксисаз но ӟуч кыллэн влияниез туж зол шӧдӥське. Коми фонетикаын вань трос архаика тодметъёс. Коми алфавит[Тупатыны | бамлэсь кодзэ тупатоно] А а Б б В в Г г Д д Дж дж Дз дз Е е Ё ё Ж ж З з И и І і Й й К к Л л М м Н н О о Ӧ ӧ П п Р р С с Т т Тш тш У у Ф ф Х х Ц ц Ч ч Ш ш Щ щ Ъ ъ Ы ы Ь ь Э э Ю ю Я я Википедиялэн логотип Коми кылын Википедилэн нимаз люкетэз вань «Медшӧр лист бок» Финн-угор кылъёс Пермь кылъёс Коми кыл (Коми-зырян кыл, Коми-пермяк кыл, Язьва коми кыл) | Удмурт кыл (Бесерман диалект) Угор кылъёс Венгер кыл | Манси кыл | Ханты кыл Волга финн кылъёс Пор кылъёс Улыг пал пор кыл | Выр пал пор кыл Мордва кылъёс Мокша кыл | Эрзя кыл Балтика финн кылъёс Вепс кыл | Водь кыл | Ижора кыл | Карел кыл (Ливвик кыл) | Лив кыл | Саам кылъёс | Финн кыл | Эстон кыл Лэсьтэм финн-угор кылъёс Будинос Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Коми_кыл&oldid=122619»-ысь басьтэмын Категори: Финн-угор кылъёс Та бамлэн берпуметӥ воштонэз: 19:58, 15 Толсуре 2022. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D0%BE%D0%BC%D0%B8-%D0%B7%D1%8B%D1%80%D1%8F%D0%BD_%D0%BA%D1%8B%D0%BB

2024-03-03T19:22:56Z

<urn:uuid:8b373ce1-ae96-4cc2-812f-26add02c1481>

udm-Cyrl

tlsh:T14A94D75158858F0E8263D25A5D91563289518307E2623B695CC2F541A952010EDFD832BAF552DFDB6CFE8124ACC1F41C7B0F78DA51BEFEAAB64B08DC38FB65F1214863C20E

Васильева (Чочокова) Мария Васильевна – мынам ӵужанае. Вордске 1893 арын Сизнер гуртын, крестьян семьяын. Атаез, Чочоков Василий, туж данлы но узыр Чочок Осиплэн семьяысьтыз луэ. Чочок Осиплэн луо вить пиосыз: Василий, Осип, Пётр, Стефан, Николай. Петырзы 25 ар эксэй армиын служить карем. Кыкетӥ пиезлэн, Василийлэн (ӵужанайлэн атаез), гуртын нимаз хозяйствоез луэм, соос уно пудо вордӥллям. Пудо кулэсь тук дукесъёс (тулуп) вуриллям. Тыршисесь, ужлэсь кышкасьтэмесь луиллям, бусы ужъёсын но выро вылэм. Та сярысь верало фактъёс но. 1931 арын Чочоков Василий Осиповичез, бадӟым музъемен кузёяськись карыса, кулаке потто. Чочоков Василий кузпалэныз ньыль нылпи вордо. Нырысетӥ нылзы – Евдокия, быдэ вуыса бызе Китяк гуртэ Михейёслэн выжыязы (Михей Пашкалэн анаез луэ). Кыкетӥ нылзы – Мария, мынам ӵужанае. Куинетӥез – Елена, бызе Карек-Серма гуртэ, Сергей нимо пилы. Пичи Камас шуо, пе, вылэм кузпалзэ. Самой покчиез Михаил пизы (Сизнерысь Камас Семонлэн атаез), вордске 1910 арын. Будыса вуэм бераз, 1941 арын сое оже басьто. 1945 арын ожысь бертыса, гуртысь нылэн, Онсин Аннаен, семья кылдытэ. 1957 арын кузпалэз кулэм бере, корказы но ӝуа. Собере Михаил кошке Удмуртия пала, Можга каре интыяське. 1996 арын кулэ. Мария нылзы (ӵужанае) тямыс аресэн мынэ школае дышетскыны. Ньыль арскын, дышетсконзэ йылпумъямез бере, Сизнерской грамотая курсэз ортчиз шуыса 705 номеро свидетельство басьтэ. Нимысьтыз школа юрт луымтэ, дышетскиллям Колесников Пётрлэн (Габет Петыр) корказ, кудӥз нимаськем «Сизнерская школа грамоты». Одӥг этажаз кузёос асьсэос улӥллям, мукетаз дышетскиллям. Школа усьтӥськем 1899 арын. Нырысетӥ дышетӥсь луэм Герасимов Николай (Гарачин Микуай, 1878 арын вордскемын). Пиналъёсыз соку дышетӥллям церковно-славянской кылын но закон Божий книгая. Мария дышетсконзэ быдтэм бере, Килятчи (Гурьевское) черкогуртын клиросын кырӟам. Ципья со дыре куиньлы люкиськем – Тлогурт, Килятчи но Чабья. Ӵужанай будыса вуэмез бере, паръяське Сизнер гуртысь ик егит пиен. Солэн быръем муртыз луэ Александров Николай (Узы Микуай, 1897 арын вордскемын). Со но узыр но данлы семьяысь пияш луэм. Атаез – Бидаев Александр Сергеевич (Бидай Сергей, 1863 арын вордскем), узыр Самар выжыысь луэм. Марфа кузпалэнызы сизьым нылпи вордӥллям. Ньыль пиос но куинь нылъёс: Иван – 1884 арын вордскем, Евдокия – 1894 арын, Николай – 1897 арын, Параскева – 1890 арын, Максим – 1901 арын но Аграфена – 1905 арын. Нылпиоссы но тыршисесь, кибашлыесь, устоесь луиллям. Ӵужатай кужмо, сӥльвиро но таза мугоро воргорон, чурыт но зэмлыко луэм. Ӝуждалаезъя но синмаськымон – зэмос удмурт батыр. Нокыӵе ужлэсь кышкасьтэм, быдэс уж солэн ки улаз берга вылэм. Асьсэлэн дуриськон куазы луэм, ачиз нош – усто дуриськись. Асьсэ хозяйствоязы вордӥллям туж трос пудо, ыжъёссэс кутьыен ик толалтэ куазен но Арбор шур дуре люктаны нуозы, пе, вал. Нимысьтыз ву юон интызы луэм. Ӵужанаен ӵужатайлэн улон корказы туж бадӟым, куинь укноен ӝужыт но чебер луэм, лэсьтэмын 1927 арын (документъя). Юртъер котыразы бадӟымесь но ӝужытэсь лапасъёс луиллям. Одӥгез куро чумолё тырыны, собере толалтэ кутсан понна, мукетыз – ю тысь тырыны. Турын тыронзы нош нимаз. Соку сыӵе юртъёс котырын нокинлэн луымтэ. Мария Васильевна туж умой тодэм бигер кылэз но. Бигерен вераськисьёс трос луиллямтэ азьло дыре, но бигер калыкен соос огкылысь улӥллям. Со, аслаз бадӟым пуховой шаленыз бинялскыса, ӵем ветлэм артысь бигер Тархан гуртэ. Огзы доры огзы куное ветлӥллям. Мария, нырысетӥ нуныез вордскем бере но, черкын клиросын кырӟам на. Но Гаврилл нимо пизылы кема улыны кылдымтэ, кезьыт пыӵаса, куинь арес луэм меда, пичи пи кулэм. Пизэ ватэм бере, Инмар нош соослы укмыс ныл сётэ, пи нунызы уг луы ни. Нылъёсыз пӧлысь но куинез вазь куло, куатез гинэ улэ: Зинаида – 1922-тӥ арын вордске, Екатерина – 1926-тӥ арын, Матрёна – 1928-тӥ арын, Анастасия – 1930-тӥ арын, Ольга (мынам анае) – 1933-тӥ арын но Надежда – 1938-тӥ арын. Туннэ нуналэ Надязы гинэ улэп ни. Ӵужанаен ӵужатай нылпиосыныз ӵош огазе бусыын ужало, асьсэлэн нимаз хозяйствоязы. Тулыс ужаллям асьсэ семьяенызы ӵош, нош сӥзьыл октон-калтон вакытэ вань ӵыжы-выжыоссы но юрттӥллям. Ужаны кутскиллям вазь ӵукна ик султыса бер ӝытозь. Шунды потэмлэсь азьло но шунды пуксьытозь, шуозы вал пересьёс. Сиыны няньзы котьку но луэм ӝӧк вылазы, ёрмыса улӥллямтэ. Гуртын советской власть кылдыку, колхоз огазеяськон вакытэ, Николайлэсь ваньзэ шуымон ваньбурзэ талаллям. Пудооссэс поттӥллям, валъёссэс басьтӥллям. Ужаны дасям арбериоссэс, быдэс ваньбурзэс хозяйствоысьтызы талаллям. Изэн лэсьтэм дуриськон куазэс гинэ но сэрттӥллям. Ӵужатай колхозэ пырем туж бер, ваньбурзэс таласа быдтэмзы бере гинэ. Колхозын кузпалыныз ӵош ужаллям, пичи нылъёс но соослы юрттӥллям. Тужгес но етӥн октон дыръя пичиослы изён йӧтымтэ. Одӥг гектар етӥн бусыез ваньзэ киын ишкало, люкало вылэм. Котькуд хозяйстволэн фамилия интые аслаз пусэз вылэм. Милямъёслэн, кылсярысь, быжо кирос луэм. Ӵужатай колхозэ пырем бераз, колхозысь тракторъёсты, турнан машинаосты (жатка самоброска, сеялка, веялка) тупатъям. Колхозын дуриськон куаын ужам. Отын валъёсыз тагаяло, амбар тунгонъёс, жильыос, ӟырыос вань кулэ арбериос лэсьтыло вылэм. Бусы ужъёс дыръя олома секта тӥрлыкен ящиксэ бусы кузя Максим выныныз пыдын кыскаса ветлӥллям. Черсиськон пулэсь колясаос но лэсьтыны вуылэм. Лэсьтэм салазкиос, тележкаос, уробо питыранъёс, туж трос юрт котырын кулэ луись арбериосты. Николаез котырын тодо но гажало вылэм. Солэн ӵемысь йыраз бергам ветлӥсь машина конструировать карон но аслэсьтыз лэсьтэм вузъёссэ данлы Чаддя базаре нуыса вузан малпан. Но улонын мар но уг луы, малпамтэ шорысь асьме шаере немец войскоос пыро. 1942 арын 24 январе ӵужатаез но оже басьто. Со арын ик гужем со бырыны шеде. Кулэмез сярысь кайгу ивор басьтэмез бере, ӵужанай йырсазьзэ ыштыса усе. Со туж кужмо висьыны кутске но валес вылысьтыз уг ни вырӟы. 1945 арын июнь толэзе, кема но секыт висемез бере, та дуннеысь кошке. Самой бадӟым Зинаида нылзылы соку 23 арес луэ, но со картлы кошкыса вуэ гуртысь ик егит пилы Алпутин Емельянлы. Атай юртазы кузё луыса кыле кыкетӥ нылзы, 19 аресъем Екатерина. Со вакытэ Матрёна нылзылы 17, Анастасиялы 16, Ольга нылзылы 12 но самой покчи Надязылы 7 арес луэ. Кык пичи нылзэс сёто Смаиль гуртысь нылпи юртэ. Но соос отысь пегӟыса берто. Кенер вамен пичи Оли мырдэм кыскаса поттэ покчи сузэрзэ, отысен, ӟег бусытӥ пегӟыса, доразы бертыса вуо. Собере соосыз детдоме уг басьто ни, Олязэ кельто Катя апаез доры улыны, нош поки Надизэс Михаил дядяез вордыны басьтэ. Татын пичи ныллэн улэмез ачиз одӥг история, со нылпи юртэ кыльысал ке, оло, капчигес но луысал, дыр. Но адӟонэд вань ке, адӟытэк уд кылиськы шуэм веран юнме ӧвӧл вылэм. Котькуд адямилэн аслаз улонэз, шумпотонэз, аслаз кайгуэз. Та нылъёслэн но жугиськон дыре улонзы капчи уг луы, котькудӥзлэсь улон сюрессэс нимаз гожтыны луэ.

https://baltaci.ru/news/azlane/ademmy-vl-ke-no-todamy-voziskomy

2024-02-26T07:52:15Z

<urn:uuid:05cf8f03-7e7b-4fd9-a6b6-4ef03a5e4aaf>

udm-Cyrl

tlsh:T180B3644287D1EE0F9263E52A7D8157628D915653C323374A8CD1B4527592050EEF8823BBEA5286DE58EF8325E102F80CAB0F6CCA15FD7A7BB226145538BF3BF2024873DB56

27-тӥ - 29-тӥ куарусёнэ Коми шаерлэн шоркараз - Сыктывкарын - Россиысь финн-угор калыкъёслэн VI-тӥ конгрессы ортче. Отчы пыриськозы 350-лэсь тросгес адямиос, соос пӧлын Россилэн 42 регионысьтыз 210 делегат. Форумлэн темаез - «Финно-угорские народы России: гражданская идентичность и этнокультурное многообразие». Ужрадэ пыриськисьёс финн-угор кылъёслэн, лулчеберетсылэн но этнотуризмлэн азинскемзы, тазалыкез но экологиез утён сярысь вераськозы. Форумлэн секциосыз сӥземын егитъёсын герӟаськем ужпумъёслы, информационной технологиослы но ивор вӧлмытон амалъёслы. Ужбергатон но валче ужан юанъёсъя котырес ӝӧк ортчытӥськыны кулэ. Форумез радъясь - Коми Республикалэн Кивалтэтэз но Йӧскалыкъёсын ужась федеральной агентстволэн юрттэмзыя Россиысь финн-угор калыкъёслэн ассоциацизы.

https://baltaci.ru/news/azlane/rossiyis-finn-ugor-kalyikyoslen-kongressyi

2024-02-26T07:36:50Z

<urn:uuid:ba3c93d5-9de6-44cd-b45b-15cf2797185a>

udm-Cyrl

tlsh:T1F29C57212580DB1E9233E19AAC214B2108B11557A6237B3AACC5F140B052080DDA99537BF7109ADF5CEE4218E456D81CBB8BB8C955FDB5BFB32A19983FBB26F6524433E706

Чутырысь, Бадзым Пургалась, Лонки-Ворциысь, Играысь нырысетӥ номеро школаысь 5-8-тӥ классын дышетскись удмурт нылпиос дышетӥсьёсынызы ӵош «Светлой путь» газетлэн редакцияз люкаськылӥы – ивортэ «Вакыт» газет. Соос тодматскизы «Вакытлэн» историеныз. Удмурт газетлы туэ 25 ар тырмиз. Нылпиос ог-огзэс выль ужъёсынызы тодматӥзы: кин ке кылбур, кин ке вакчи вероссэ лыдӟиз. Азьланяз та нылпиос «Вакыт» газетлэсь одӥгзэ бамзэ поттон бордын тыршозы, ас ёзъёссэс но бордазы кыскозы. Пиналъёслы «гуртэ уж» но сётизы : малпано нылпиослы но егитъёслы сӥзем бамлэсь нимзэ но эмблемазэ.. Ужрад йылпумъяськиз экскурсиен. Редакциын ужасьёс возьматӥзы, кыӵе уж быдэстэ вёрсткая оператор, корректор, корреспондент, редактор, фотокорреспондент. Пиналъёс озьы ик туспуктэмъёсын адӟытонэз учкизы.

https://udmddn.ru/ivorjos/igra-yorosyn-p-ze-kedra-oshmes/

2024-02-29T02:51:14Z

<urn:uuid:7299deb9-6bb8-4eac-97a0-4d1879acb031>

udm-Cyrl

tlsh:T16CA88B215681CB1EC633D6937D815B2588506117972637869CC0B0413166062EFEC8327BF7128A8E58FE8235E602F918AF4FB88918BE793EB326140939BF66F1154C33C79B

Югыт дунне — асьмемыз котыртӥсь быдэс дунне. Со пространствоын но, дырын но йылтэм-пумтэм. Югыт дунне со формаосъя, кудъёсызлы пӧрмылэ материя азинскылыкуз, турлы-турлы луэ. Югыт дунне улӥз но улэ объективно, сое валаны турттӥсь адями визьсазь бордысь быдэнак. Югыт дуннеын унолэсь но уно ин телоос, кудъёсыз пӧлысь тросэз быдӟалаоссыя Музъемлэсь трослы бадӟымгес. Котькудӥз зэмос научной исследование соглаш луэ, югыт дунне зэмен но ик вань шуыса, огсямен вераса, солэсь материальностьсэ чотэ басьтэ. Дуннеын луылӥсь пӧртэм учыръёс ог-огенызы герӟаськемын шуыса, материализм лыдъя. Соос азьланьтӥськыло пространство пушкытӥ но дыр кузя. Со герӟаськонъёсын кивалтӥсь закономерностьёсыз эскерон луэ естествознанилэн валтӥсь ужпумез. Пространствоез но дырез объективной реальностен лыдъясьтэм, соосты адямилэн шӧдон формаеныз гинэ шуись философской идеализмлы пумит сылыса, материализм пространствоез но дырез объективной реальность шуыса лыдъя. Соин пространство но дыр озьы ик дышетӥсько естествознаниын. Материлэн югыт дунне пушкытӥ пространствоын но дырын интыяськемез, пӧртэмесь ин телоос но телоослэн системаоссы, кудъёсызлэсь луэ югыт дунне, астрономилэн куд-ог люкетъёсаз дышетоно предметэ пыро. Астрономия тодылэ югыт дуннелэн али эскерымон люкетэзлэсь пуштроссэ. Быдэс югыт дунне сярысь малпанъёс, вань научной тодонъёсысь потэмъёс, луо космологилэн ужпумез. «https://udm.wikipedia.org/w/index.php?title=Югыт_дунне&oldid=125964»-ысь басьтэмын Категориос: Космология Астрономия Астрофизика Та бамлэн берпуметӥ воштонэз: 16:08, 12 Толсуре 2023. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%AE%D0%B3%D1%8B%D1%82_%D0%B4%D1%83%D0%BD%D0%BD%D0%B5

2024-02-23T09:23:53Z

<urn:uuid:ced03f15-07c4-4828-8911-265ecaaf3419>

udm-Cyrl

tlsh:T1D10D52512784DB1F8273E5DEBC812B1A4CA052A3D733372A4CD4B4142DD6090EFBD423B7D61266DA58ED5254E045E848BB4F68DB15FC7ABAB36B09083A3B26F3424C73D242

Жаляса верано, туннэ нуналлы тужгес но продуктив блоггеръёс уггес валало мар со сыӵе блог но кыӵе солэн функциосыз. Учкемзыя, блог со «кытчы ветлӥ но мае адӟи» малпанъёс. Котькуд ужлэн вань аслаз ужпумез (целез), кудзэ кыӵе ке шӧдскымон арбериосын (цифраосын) лыдъян луэ. Озьы ик блог кутскыку но, сыӵе ужпумъёс йырад ке но гожтэмын мед лоузы. Эшшо но умойгес, соос ваньмызлы адӟиськымон шараямын ке — со туж ӟеч кыдатэ (дисциплинировать каре) но кылкутонлы дышетэ. Ужпумъёс пуктэмын ке, «малы тон блог нуиськод?» но «малы со тыныд кулэ?» юанъёс асьсэос ышо. Кыӵе блоглэн функциосыз? Читать далее → Рубрика: Удмурт кылын | Метки: Удмурт интернет, Удмуртлык, блогинг | 1 комментарий 80/20 — тайм-менеджментлэн куинетӥ куронэз Опубликовано 01.11.2014 автором Роман Романов Ответить Огшоры вераса, та Паретолэн катэз. Котькызьы тыршы, нокыӵе ужез 100%-лы йылпумъяны уг луы. Яке луэ но, со понна кулэ пумтэм трос дыр. Перфеционизм но эффективность уг эшъясько. Тыршы котькыӵе уждэ 80%-лы ке но быдэстын, ожытгес но кулэ ӧвӧл, тросгес но. Кылем 20%-тэзлы туж трос дыр быдтод, но толыкез солэн луоз туж ичи. Со ик дырдэ эффективногес луоз мукет ужъёстэ 80%-лы быдэстын. Вань ужъёс, кудъёсызлы умойгес луоз синмез ворсан, яке вераны «уг«. Рубрика: Удмурт кылын | Метки: тайм-менеджмент | Добавить комментарий Ужлэн приоритетэз — тайм-менеджментлэн кыкетӥ куронэз Опубликовано 01.11.2014 автором Роман Романов Ответить Эйхенхауэрлэн матрицаеныз йырдэс уг сура. Котькуд нуналлы туж трос ужъёс люкасько. Соос сыӵе трос, кытче ке ваньзэ ке ӧд гожъя, вунэтод. Котькуд нунал кутскыку ужъёсыз приоритетъёсъя сортировать ӧд ке кары, номыр уд вуы. Яке кудзэ ке вуод но, толыкез солэн луоз ичи. Кылсярысь нуналлы вань 5 уж. Ваньзэ котьку сямен иг лэсьтоно ӝог, «толон» ик. Читать далее → Рубрика: Удмурт кылын | Метки: тайм-менеджмент | Добавить комментарий Котьку но шу «Уг» — тайм-менеджментлэн нырысетӥ куронэз Опубликовано 01.11.2014 автором Роман Романов Ответить Азинлыко луон понна одно ик уже кутоно луэ тайм-менеджемнтэз. Зэмзэ верано ке, солэн теориез кузь но валаны секытгес ик, но вань солэн тужгес но валтӥсь куронэз: котьку но шу «уг».

http://kazak-of-sky.ru/2014/11

2024-02-28T10:25:24Z

<urn:uuid:81702740-6b1c-4b82-9b4b-c18891632f93>

udm-Cyrl

tlsh:T1452FA2819A51EB2E82B7E29E6E9447029DD45227D3233A2E0DE0B80475560A1EEFD4323BE52191CE28FE4258B446E008BB0A7CCB5ABD7F6BB31704547D7F36EA020C23E356

«Удмурт корка» клубмы ужа «Удмурт нылкышно кенеш» огазеяськонэн валче, – ивортӥз Вавож библиотекаысь ӧнерчи Антонида Коротаева. – Али та огазеяськон кичӧлтэмъя гурт нылкышноос пӧлын ортче «Лыдӟиськом Ашальчи Окиез» элькун акция. Ми нылкышноосын кенешим Ашальчи Окиез ӵап библиоуе лыдӟыны. «Удмурт коркаямы» ветлӥсь нылкышноос Ашальчи Окилэн кылъёсызъя гожтэм кырӟан но дышетӥзы ни.» Озьы ик «Ӝыт пуконъёсы» вавожъёс возьмало Ӟозлуд Какся гуртысь «Бӧляк» коллективез. Библиоуе удмурт кырзанъёс мӧзмыны уз сётэ. Со сяна, вавожъёс «Ӝыт пуконазы» куиськыны но дышетскыны чаклало – куиськон станоксы дасямын ини. Озьы ик дасяськоза Быдзынуналлы–Паскалы но :«Паска лудкеч» но мукет тузӥ арбериос асьсэ киынызы лэсьтозы.

https://udmddn.ru/ivorjos/udmurt-korkan-biblioue-lyd-ozy-asha/

2024-03-05T10:23:50Z

<urn:uuid:647a6ecd-8516-456c-b425-d11424d0e2bb>

udm-Cyrl

tlsh:T1122102218E40DA1D4667D6860E515322CDD09253C3233B475DD0B9412567024FEF941376F792C9DA5CEBA264D60BE109BA0F3CDB69FF7936B22A251935AF66F3019C13DB0A

Чоко шальы (Ягул гурт); чоко валёк (Вуж Юбера гурт); чоколёк, чоколёкен шудон (Гожня гурт); чокоен яке валёкен шудон, шальы-город (Итчи гурт); медин (Вортча гурт); попен шудон (Кузебаево гурт) Чоко шальыен 30-40-тӥ арьёсы ӵем дыръя шудылӥзы 14—17 аресъем пиос (гужем гинэ). Шудыны кутскемлэсь азьло пус чӧлто вал: йыр йылтӥ бодызэс куяло (берлань лэзян). Кинлэн котькинлэсь матэ усе, со возьмась луэ. Площадкалэн одӥг палтӥз гожен 1x1 м. пасьталаем квадрат пусъё яке 1 м. диаметръем круг тодмосто. Сое шор гож шуо. Шораз чоко (чоколёк, попу чекеляк) пукто. Куд-ог дыръя одӥг палтӥз йылсам пуклёк; яке 15—20 см. ӝуждалаем но 5—10 см. зӧкталаем шорияк пилем пичи пуклёкъёс . Чокое ог 10 м. кемысь бодыен (шальыен яке 50—70 см. кузьдалаем но ог 5 см. пасьталаем валёкен; одӥг пал пумыз, умой кутыны мед луоз шуыса, волятэмын луэ вал) йӧттыны тыршылӥзы. Шудӥсьёс пӧлысь кинке чокоез уськытыны быгатэ ке, возьмась чоко сьӧры бызе, нош лэзись-сались бодызэ басьтыны мынэ. Бодызэ со квадратэ (круге) лэзьыса пыртыны кулэ, возьмась чокозэ кутэмлэсь яке квадратэ пыртэмезлэсь азьло. Возьмась бодылэсь кузёзэ азьпалтыны вуэ ке, лэзись возьмась луэ ини. Сались чокоез уськытыны уг ке быгаты, возьмаса сылэ мукетыз- лэсь йӧттэмзэ. Соку соос шальызэс басьтон вылысь ӵош бызё. Куд-ог гуртъёсын чокоез уськытымтэ шудйсь бодыезлы соку ик мыныны быгатэ вал. Возьмась жаде но бызьылэмез уг поты ни ке, сое судить каро: вань шальыосты ог огзы вьшэ лап-лап тыро но, возьмасез отчы дэрем коже тыбыр вылаз выдтыса, соос вылтӥ ог дас пол погылляло. [1]. Литература[edit] ↑ Долганова, Л. Н. Игры и развлечения удмуртов / Л.Н. Долганова, И.А. Морозов ; Рос. акад. наук. Урал. отд-ние. Удм. ин-т истории, яз. и лит. – Ижевск, 2002. – С. 247-248.

https://vorshud.unatlib.ru/index.php/%D0%A7%D0%BE%D0%BA%D0%BE_%D1%88%D0%B0%D0%BB%D1%8C%D1%8B

2024-03-02T11:12:43Z

<urn:uuid:8b1bccb8-5522-4a57-bef3-f38eb636995e>

udm-Cyrl

tlsh:T1F51F41517795CC0F4BF3D64A7E804A266D9699B3D3633A9F4CD0B0153656100FEB8412BBE502A2DA58FF8164E112E908F74F68DA54FE7A6E731A2649797F27F3018C23D772

8-тӥ толсуре бигер нылъёс дасяськыны кутскизы ини. Соос туспуктӥськыны дышетско. Нош 2 нунал ортчыса зэмос фотосессизы ортчоз. Конкурсэз радъясьёс оскыто, 5 толэзь ӵоже нылъёслы шутэтскыны маза уз луы. Вожвылъяськонлы дасяськон вылысь трос ужрадъёс чакламын: фотосессиос, тренингъёс,мастер-классъёс. Кылем арын таӵе ӟырдыт дасяськонэз вань мылкыд карисьёс ӧз чидалэ. 14 пӧлысь 12-ез гинэ финалозь вуизы. Конкурсын вормон понна нылъёс 3 этапъёс пыр потозы: ас киынызы дасям дӥськутэнызы дефиле, быгатонлыкъёссэс возьматон но бигер кылын эссе гожтон. Вань нылъёсын ужалозы ӧнерчиос: бигер кылъя, эктыны но кырӟаны дышетӥсьёс. «Татар Кызы 2017» конкурслэн финалэз Калыкъёслэн Эшъяськон юртазы 16-тӥ оштолэзе 2017-тӥ арын ортчоз.

https://udmddn.ru/ivorjos/udmurtiyn-tatar-kyzy-2017-konkursly-da/

2024-02-29T02:46:35Z

<urn:uuid:505d2a96-9439-4be3-94e4-7e2dd05e1660>

udm-Cyrl

tlsh:T1E6CF1921E280DF0DC573E1062D425B664AA14027F256371A9DD1F101B553085EFFE82332F71199EE1CFB9268E546E41CFB4F18DB18FAAB7AB756190A767B25E3028C73E22B

Удмуртиын Можга ёрос литературалэсь нуналъёссэ сӥё-дано ворсан Кватчи гуртын 20-тӥ толсуре ортчиз. Людмила Шумиловалэн кылъёсызъя, эстафетаез кутон соос понна шуак луиз, малы ке шуоно радъясьёс та иворез ӧз шараялэ вал. Озьы ке но пургаос чик но уг кышкало, малы ке шуоно ёрос литература калыклы возьматымон луэ. «Удмурт литератураез пургаос асьсэ вакытэ туж ӝутэмын. Может, туж пыдлось классикъёсмы ӧвӧл, но милям вань соцреализмлэн классикъёсыз. Самсоновъёслэн династизы, соос туж трос лэсьтӥзы. Вань классикъёс, кудъёсыз туннэ ужало – Анатолий Перевозчиков, Любовь Тихонова. Вань туж трос пинал гожъясьёсмы. Шумпотӥськом, туннэ книгаосмы пото Богдан Анфиногеновлэн, Анастасия Шумиловалэн.Толон гинэ Маша Векшиналэн книгаезлэн презентациез ортчиз. Елена Миннигараева поттэ книгаоссэ. Озьыен, милям вань, мар сярысь вераны», — шуэ Пичи Пурга ёрос лыдӟетъюртлэн кивалтӥсез Людмила Шумилова. Пичи Пурга ёрос литературалэн нуналъёсыз муниципалитетлы 90 ар тырмон аре тупазы. Юбилей улсын чаклам ужрадъёс литература нуналъёслэн ӧраз пырозы, лыдъя Людмила Шумилова. Вуоно арын одно ик ортчоно ужрадъёс пӧлын: Литературая музейёслэн элькун форумзы, бард кырӟанъя «ТылоБурдо» фестиваль, лыдӟиськонъя «Пурга читающая» ёрос фестиваль, егит гожъясьёслы литературая десант. Со сяна, литературая «Пичи Пурга – бадӟым сюлэм» ёрос конкурсэ вуэм ужъёсын пӧртэм жанръёсын бичет поттыны чаклало. Кызьы вераз Людмила Шумилова, Пичи Пурга ёрос литературалэсь нуналъёссэ радъян ласянь муниципалитет Йӧскалык лыдӟетъюртэн огкылысь ужалоз. Ӵектосэз улонэ пыӵатӥсьёслэсь дэмланъёссэс лыдэ басьтыса, ужрадъёс узыр пуштросо пӧрмыны кулэ. Тодэ вайытом, Удмуртиысь йӧскалык лыдӟетъюртлэсь «Удмурт Элькунысь муниципал кылдытэтъёслэн литературазылэн нуналъёссы» ӵектоссэ 2017-тӥ арын Алнаш ёрослэн литератураеныз кутскизы. Ар ӵоже со улсын пӧртэм ужрадъёс ортчизы. 2018-тӥ арын проектэз Можга ёрос азьланьтӥз. Ватсалом, 20-толсуре Ижкарын Пичи Пурга ёросын вордскем гожъясьлэн Мария Векшиналэн нырысетӥ книгаеныз тодматон ӝыт ортчиз.

https://udmddn.ru/ivorjos/pichi-purga-yoros-literaturaly-sizemyn-luoz-2019-ti-ar-udmurtiyn/

2024-02-24T09:13:56Z

<urn:uuid:1a90a84e-9559-46d3-91e2-26a8aaa10668>

udm-Cyrl

tlsh:T19B79A1714891DF0E85B7E65EAD800E565C919617E333376E9DC0F4116046095EEFD81336F61559CE1CFF9265E006E80CBF4A68D614BD7EABB326100879BF36F2024C63D65A

Вашкала дыръя удмуртъёс пӧлын улэм туж кужмо но бадӟым адями - Эштэрек. Ньыльдон аресозяз со музъем ужам, ожмаськыны ветлымтэ. Соку дыръя бигеръёсын но мукет тушмонъёсын ӵем ожмаськоно луылоз вылэм. Эштэрекез егит дыръяз ик тӧрое пуктоно, пе, шуо вал, но со тӧро кариськымтэ. - Мон егит на, монэ асме но кортнано на, соин ик мон тӧрое уг тупа,— шуэм со удмурт выжы йыръёс азьын. Соин ик пересь Иднаез бырйиллям, нош со кулэм бере - Ожмегез. Ожмег кулэм бере гинэ, Эштэрек тӧрое пуксем. Кӧня ке улыса, бигеръёсын ожмаськоно луэм. Нош Эштэреклэн не ӟеч валэз, не пыӵал тӥрлыкез ӧвӧл. Со одӥг веськрес бадярез выжыеныз валче ишкалтэм но, улзэ-вайзэ сузяса, пукыӵ золтэм. Трос лэчытэсь ньӧлъёс дасям. Табере вал гинэ шедьтоно на. Нош кытысь со ачиз кадь ик кужмо валэз шедьтоз? Уллёысь солы одӥг вал но уз тупа шуыса, со тодэ вылэм. Эштэрек Кам дуре пуксем но куректыса, пе, пуке. Валэз ӧвӧлысь ӝожомыса, Эштэрек бӧрдыны кутскем. Солэн бӧрдэменыз шур тулкымъяськыны ӧдъям, синвуэз шуре усемлы быдэ ярдуре тулкым шуккиськоз, пе, вал. Ву пыдэсысь вумурт ик кышкатскем. Карысьтыз потэм но ярдурысь Эштэрекез адӟем. - Ма пумысь сокем куректӥськод? — юам со Эштэреклэсь. - Ӧрӟи кадь лобась вал шедьтэме уг луы, соин куректӥсько,— шуэм Эштэрек. - Кылзы визь-кенешме. Туннэ уйин шур дуре камыш пӧлы пуксьы но возьмаськы. Татчы Кереметлэн валъёсыз лыктозы. Ву юыны кутскизы ке, сьӧд бадӟым ужпиез кут. Нош юрттэме понна мынэсьтым но куронме быдэсты — чебер бигер нылэз мыным кузьма. - Я, иське, валэ луиз ке. - Эн вунэты: тыныд — вал, мыным — бигер ныл. Уйшор уйин, пе, ву дуре вал уллё вуиз. Азьпалаз ик бадӟым сьӧд ужпи. Эштэреклэн синъёсыз ик ӝуаны кутскиллям. Тани, пе, со ужпи Кам вуэ пыриз ни, юэ... Со куспын Эштэрек шуак гинэ вал чырты борды кырмиськем но вылаз тэтчем. Ужпи резь поттыса, пе, кошке. Эштэреклэн сюлмыз ик икак луэм шумпотэменыз. Тани со бадяр пукыӵеныз вал вылын тӧлпери кадь поръя, пе. Тушмонэз сюэн-сюрсэн быдтылэ. Сикез тӧл погыръям кадь усьыло, пе, бигеръёс. - Шумпотэ, удмуртьёс! — кесяське, пе, Эштэрек. Трос бигеръёсты соку уарлы басьтӥллям. Эштэреклы ортчыт чебер ныл шедем - таӵезэ адӟемез ик вылымтэ на. Шур дуртӥ вал вылын со бигер нылын, пе, кошке ини, «та мыным умой кышно луоз», малпа. Озьы гинэ малпаса вуттэм но — шур тулкымъяськыны кутскем. Эштэрек азе кускыныз ӵож вуысь вумурт, пе, потэм: - Вераськеммес вунэтэмед, лэся, Эштэрек уром. Вай мыным бигер нылдэ! Эштэрек гор-гор серектэм: - Уг сёты, пересь. Кулэ ке, пиньтэм песянаез ваё. Чик номыр вератэк, вумурт ышем. Шуак ву тулкым потэм но - Эштэрекез сэзь валэныз но чебер нылыныз валче шуре кыскем [1]. УКВ, 1954:5—7 Литература[edit] ↑ Ингур : удмурт фольклоръя лыдӟет : шор ёзо школаослы / люказ, радъяз но валэктонъёссэ гожтӥз Т. Г. Владыкина. - Ижевск : Удмуртия, 2004 (с. 44-45).

https://vorshud.unatlib.ru/index.php?title=%D0%AD%D1%88%D1%82%D1%8D%D1%80%D0%B5%D0%BA&oldid=1091

2024-03-01T04:46:01Z

<urn:uuid:1fa5e085-1178-4c8d-983c-ec1cfbdbd26d>

udm-Cyrl

tlsh:T10E1184A18A91DE0E8663D20BBE808A124DD796979323375D8CD1F5557949052EEF80637BD202D3DE28EE83A8A501F41CBA6E7DC604FE336AB222085479BB3FF2108833D756

Глазго тодматскыны выль адямиосынТужгес но чебер городын дышетскыны, Котькуд нунал сюрс инты пумиськизы Пиос но нылъёс. Тон вылын выходной компания кулэ. Мэй, адӟиськеме потэ тӥледын вылын Аслэсьтыз гажанме ӧтисько. Ёросын потэ выль эшъёс шедьтыны Ас профильзэс кылдӥз, скачать туспуктэмъёс, Впечатление paylaş, татын тон шедьтод-А кин ке, кин кемалась утчало. Город выж сётом сяськаосты, но Пӧртэм типъёсыз лэсьтон, шур вамен Потыса, вылы... Улосвылысь пиосмурт-Юонъёсын тодматскон Понна ульяновский, Россиын Йӧн-йӧн, мон гур кылдӥз Кылбуръёсты но кырӟанъёсты гожъяныМон ваньзэ ачим лэсьто шудыны Но, кырӟаны но, гожтыны но. Сюан шудӥмы но, мон кытӥ-вечеринка. Нылъёс асьсэлэсь малпанъёссэс Произведениосты лыдӟыкум, мон кырӟанъёсты быдэстӥзы. Мон озьы ик огшоры ӧвӧл. гожъяськон бере ни. ысь желательный Ульяновск, ответ сёт Но мынам вань, выж усьтӥськоз. Мон инвалид 1-тӥ группаысь Инвалидной креслоосын. Та отделэн чырты сюрлыез травмаезлы луыса. Активной улон... Вуз Гамбург тодматскем Воргорон понна Мар милемыз номыртэк но пӧртэм Утча сюлэмы мынам, мусо, гажан Кусыпъёс но пиосмурт понна гинэ Йӧн-йӧн, одноразовый пумитан, кык Но, ӧвӧл тунсыксэс, мылкыд гинэ Йӧн-йӧн, ӟеч-а-бур-аТон вылын интыяськемын гамбург онлайн Бамысь пиосмуртэн тодматски. Татын тыныд дунтэк быгато, регистрацитэк Анкета гамбург городын вань огназ Тодматскем воргорон доры понна. озьы пияш 3-1 салам Ужантэмез дыр, со минутъёс куз Басьтомы, басьтомы-а тон доры Карисько но, пиос но пиосму... - ын Ахуачапан понна, Адямиосын пумиськылыны. Пыр шедьтыны Шанс Та ке но мукет учыръёсын Та кылъёсты йыраз лыдӟиськыны романъёсыныз, нош куд-Бери кыре потэ, та яратон нырысетӥ вамышСо понна, кинэн ортчизы гужем малпась - тодэ Ваён ческыт, романтика но юмоке праздник луоз-А депрессия пушкы выён. Котькыӵе учыръёс, чайковский вераны, малы та роман-Шутэтсконнизы - ческыт тодэ шутэтскон. Шедьтӥзы вылэ туж шер луэ пумын нимтэм Чиньыосыз, ноку арес. Со дорын ӧвӧл ке, тон отын, со Та кенеш. Учыре, тон дорын член вал ке пунктэз Назначение, огшоры ... Великобритания-Юонъёсын тодматскон Мынам хоббие - сиён дасязы Шулдыр мыным, юмористичный, сётэмМон ярато семьяысьтым, нылпиос, пудо-животэз. Адями котькудӥныз огъя кыл шедьтыны капчи. Мон ачим спортэз яратӥсько, пляжын шутэтскиськом. Мон тыныд тунсыко ке, - мон Пумит ӧвӧл, вераны сётӥзы. Эрикоесь, визьмоесь, эрико, православной черк, Оскисько, повар, музыкантъёс, мон кылбур Гожъясал, но англие ветлэменым дунне-Тӥ, клубе пыриськисьёс Комедь. Мон ӟеч, сак, шырыт сямо Ми поттӥськом ӟеч тодматски... Улосвылысь владимирский Ӟечгес продукт Кышномуртэ, Юанъёс вылын тон кадь Ваньдылы саламМон но москваысь владимир пӧлын улӥз. Кылдытӥсь, профессиезъя суредась сямен. Мон улытозям одӥг, пиналъёсы бадӟымесь. Тунсыкъяське искусствоен, театр, кино, музыка, ветлэ. Тон кызьы, мон соку ик Шуи:"вань Адями утча тунсыкъёсмы понна ми Ӵош схожий яратон, эшъяськон, кусыпъёс, Огъя азинскемзэс. Адямиос мыным дунъяны лэчыт визь, Дӥсьтон, мылкыд юмор. Москваысь адями желательный шедьыкум, мон Потӥ, озьы милям ... Магадан ӟеч Номеро телефон-Ын, тодматскон Сайтъёсын Магадан - пичи ӟуч городын 90 000-лэсь трос адямиез калык Ужъёсы туннэ нунал гинэМатериально зарезьлэн ярдураз интыяськемын, но Асьмеос данъяськыны инкуазь чебересь тӧдьы Уйёс туж умой Магадан. Та шулдыр-а тонэ городын Уло ке но, нош, сям Кыӵе ке муген, эшшо ӝыны Ассэ уг шедьты ке, соку, Кутскыкум, тодматскем Магадан, уг быгатӥськы Мон тон коркаосысьтызы пото но сайтаз. Сыӵе луонлык али шумпото ини Проект ӵектӥз тон чеберлэсь но Чебер, асьмелэн пумиськонмы огшоры процес... - Юонъёсын Тодматскон понна Кинэн ке пумиськыкум, мыным потэ Шонер, данак, юмор но шӧдонэз, Туж умой, сое пичи таракан лыдзыНокыӵе конфликт, агрессия, кудзэ мон Уг вормо. Мон кадь верало пиос: та Ӟуч кышномурт понна умоесь. Мон тодӥсько, кызьы улонэз но Гурт ужъёсты басьтыны, лашкинтэмме но Ӧй вал вылын кошки. Капчиен компромисс мыным мыноно-а, Ӧвӧл-а. Мыным кельшиз нылпиослы но, мыным Со туж кельше. Мон честной адями тодматскиды но Данак туж потэ, урод сямъёстэк Алкоголез луэ ке но асат... Вылазы Эскеро питтсбург эрик. Питтсбург город сайтъя тодматскыны, семья Кылдытон понна тон шедьтод-а, Выль тодматски, кышнояськи, пиналъёс но Романтической интызэ, но яратон флиртСайтъя утчан понна но ми Эшъёс вал вылын ветлыны луонлыкез Туризм, шаерысьтымы городъёсысь но тунсыкъяськытэ Быръёнъёсъя, эшъёсме утчаса ветлоно луиз-Ысь, районаз улӥсьёсты солэсь, сӥс Выж кутыны сямзэ, арлыдзэ, тунсыкъясько. Мон тон дорын луо валтӥсь Сайтъя вуоно люкон: Утчан, Герӟет, Применение. Тӥ понна разделъёсты шедьтыны кусыпъёс Кус... Челябинский тодматско Туннэ интернет пыр тодматскем ӧз паймыНыллэсь яке пилэсь малпанзэс та Утчан мукет вариантэз вань. Ке но, кызьы шуо, со, Кин утча, со котьку шедьтэ. Берпуметӥ пӧлысь одӥгез мон возьмай Тонэ, тодматскизы туала сайтъя дунтэк Лыдӟоз но, кудзэ тон лэзид Быдэсмиз, кузьым но сёткасько комплимент, Туспуктэмъёс, видео коммуникативно упражнениос. Трос тунсыкоез вань та онлайн Сервис функцизэс ӵектӥськомы тӥледлы но тодматсконо.Назначение тӥледыз уг возьмало, со Доры мыныны кышкай пумиськонын. Ба... Брак кабаинмар Де шариат Вконтакте"законъя ఉత్తర డేటింగ్, ప్రవేశ ఉచిత మరియు నమోదు లేకుండా. кусып возён йӧн-йӧн тодматскозы тодматскон видео онлайн дунтэк video нылъёс чат бызем кышномуртъёс тодматскизы ялэм регистрация телефон тодматскон регистрация дунтэк рулеткаос чат 18 чатрулетка регистрация сотэк но дунтэк нылъёс видеочивать рулеткаос плюс чат дунтэк video чат

https://udm.videochat.mx/tags/%D1%82%D0%BE%D0%B4%D0%BC%D0%B0%D1%82%D1%81%D0%BA%D0%B5

2024-02-22T10:22:51Z

<urn:uuid:951914ae-747b-4311-b915-5e27ec3ca6f6>

udm-Cyrl

tlsh:T15E9A7B226891DE1EC263D59E2E8113268DE55123D322775B8CE1B5013A860A4EEFE0237BEA12D1DE28EF5214A401E918FF4EACCE18FD7E7AB26325043ABF36E5014C63D757

Удмуртиын украинецъёс лыдзыя 4-тӥ интыын мыно. Соос азьын ӟучъёс, удмуртъёс но бигеръёс. 84 %-эз украин калык шаерысьтымы каръёсын улэ. Туннэ «Громада» огазеяськонлэн ёзэтъёсыз Ижкарын но Сарапулын сяна, кылдытэмын Завьял, Пичи Пурга но Якшур-Бодья ёросъёсын. Общество ужатозяз 60 пала бадӟым ужрадъёс ортчыиз. Пусйымонъёсыз пӧлын – со Ижкарын улӥсь украин калыклэн «Рiдний голос Батькiвщини» фестивалез, украин культурая улосвылкуспо фестиваль, пуктэмын «Сорочинская ярмарка» но «Золотые черевички» спектакльёс, дасямын «Славянские страницы Ижевска» возьматон. Огазеяськонлэн азьветлӥсьёсыз «Согреем дом славянскою душою» акци улсын инвалид нылпиосын ужало. Арлы быдэ Быдӟым Атыкай ожысь ветеранъёсын-улосчиосынызы пумиськылонъёс ортчытъяло. Со сяна 2006-тӥ арын Ижкарысь П.Блинов нимо библиотекалэн филиалаз ивор люканъя «Славянский дом» центр усьтӥськиз. Со Удмуртиын улӥсь славьян калыкъёслэсь огазеськонъёссылэсь ужзэс радъяны, чакланы юрттэ.

https://udmddn.ru/ivorjos/udmurtiys-ukrain-ogazeyaskonly-15-ar/

2024-03-03T07:06:36Z

<urn:uuid:5e31a62e-0c6e-429f-941b-31d16b231e37>

udm-Cyrl

tlsh:T11DE1563179D0EB0D8673E2186D9007629DA19447B22337465DC6B000319B441DEFD1237EF75085DE1CFF9361B103E81C7B8B28C628FE79AFB2662524367F36F20248A3D746

1981-тӥ арын Удмурт радиоысь ужан кабинетам пыриз лякыт сямо воргорон, шыпыт гинэ вазиськиз, адӟисько, пе, выль ужасез. Озьы тодматским. Со вал Леонид Павлович Фёдоров, Удмурт Республикаысь сӥё-дано журналист, дышетон удысысь отличник, вань улытозяз гожъяськись, удмуртлыкез утись адями. - Леонид Павлович, 30 ар тырмоз ни тодматскеммы дырысен, нош улон-вылонды пумысен татчыозь ӧм кенеше на, отын котьмаиз вал, дыр, ук? - Озьы. Мон, вань удмурт гожъяськисьёс сямен ик, потэмын гуртысь, крестьян семьяысь. 1928-тӥ арын кышкыт Лудорвай уж бӧрсьы кулак каремын вал трос калык. Со вакытэ Дэри ёросысь ик та гуртысь музъемлы ёрмись дас сизьым семья, нюлэсэз кораса, починка кылдытэ. Вить иськемлы палэнын интыяськем гуртэз удмурт сямен Лудорвай починка шуиллям, ӟуч сямен - Крестьянка, нош колхозлэн нимыз - «Новая крестьянка». Мон отын вордски 1934-тӥ арын 28-тӥ декабре. Дядяе колхоз валъёсты сюдӥз-утялтӥз, анае но фермаын ужаз. Пичи дыры секыт вакытэ учыраз. Война кутскиз гинэ, атайме мукет гуртоосын ӵош войнае басьтӥзы. Озьы ми пичи сузэреным пыраклы кылим атайтэк. Со ӧз берты ни. - Нош кышкыт сюрес вылэ келямзэс тодӥськоды на-а? - Бус пыртӥ кадь, но тодӥсько на. Вань гурт калык люкаськиз. Пичи коркаямы шоканы ик секыт. Дядяе, пукон вылэ султыса, чук шуккиз, пал кияз монэ возе, мӧзмыт кырӟан улсын бам вылтӥз синвуосыз бызё, чупа но чупа монэ. Сомында аръёс ортчыса но, та суред али но син азям. Войнаен сэрен школае мон ас дыраз ветлыны ӧй быгаты. Туж урод улӥм: коркамы начар, дӥськут ӧвӧл, сиён уг тырмы, тазалык лябгес. Лудорвае дышетскыны ветлӥсь эшъёсылэсь вожъяськисько вал, кенер вискытӥ яке укноетӥ лушкем учкылӥ соос шоры. Нош нырысетӥ классэ кутӥзы ай 1943-тӥ арын гинэ, укмыс аресам потӥ ни вал. - Секытэн-а сётскиз дышетскон ӧре пырон? - Ӧз. Лыдӟиськыны мон куать аресысен ик быгатӥ. Нырысетӥ классын дышетӥз туж егит нылмурт Анна Семёновна Петрова. Солы 17 арес гинэ вылэм. Классын ми куамын пала - мынэсьтым пичиос букваосын тодматско, нош мыным мӧзмыт, ваньзэ тодӥсько бере, урокъёс уг кельшо. Сое валаса, дышетӥсе нимысьтыз гожъяськон-лыдӟиськон сётылӥз. Куинетӥ классысен мукетыз егит дышетӥсь вуиз - Валентина Ивановна Лебедева. Лудорвай школае со лыктӥз 16 арес дыръяз, Якшур-Бӧдья педучилищеез йылпумъяса. Удмурт газетъёсты-журналъёсты со али но яратыса лыдӟе. Табере ми дасо аръёс ӵоже ини гожтэтъёс пыр кусып возиськом. Солы туэ 80 арес тырмиз. Туж шунытэсь, сюлмысьтыз потэм кылъёсын гожтэтъёс ысъя. Тодэмез потэ котькуд вамышме. Кызьы уд йыбыртты сыӵе дышетӥсьлы! Ньылетӥ классын дышетӥз удмурт кылэз валась ӟуч кышномурт Нина Ивановна Шутова. Со аре милемыз огазеязы нылпи юртын улӥсь пиналъёсын - Удмуртие война бервылъёсысь вуэмъёсын. - Лудорвай школа бере дышетскондэс кытын азьланьтӥды? - Соку школа сизьым классъем гинэ вал, йылпумъяй сое 1950-тӥ арын. Умой дышетски, школаез ушъян листэн йылпумъяй бере, дышетӥсьёс тодон-валанме будэтыны ӵектӥзы Иж педучилищеын. Тросэз асьсэос та дышетсконниез йылпумъямын вал. Озьы ик кари, педучилищее документъёсме нуи, пыри, 1-тӥ сентябрёзь колхозын ужай. Гуртысен городэ вуэмлы, мыным, ваньмыз паймымон потылӥз. Тунсыко урокъёс, шулдыръяськон ӝытъёс, удмурт артистъёсын пумиськылонъёс, цирк, театр - йыр берга. Дышетскыкум ик ветлӥ Иван Кудрявцев артистлэн драмкружоказ. Иван Иванович ӟечгес вераськыны, сцена вылын астэ возьыны дышетӥз. Училищеез горд дипломен йылпумъяса, экзаменъёстэк пыри пединститутэ. Вис карытэк 9 ар дышетски. Та вузэз но горд дипломен потӥ. - Нош кытчы ужаны ыстӥзы? - Куриськи вал аслам Лудорвай школаям ик анаелы Мария Ивановналы матэгес. Ӧз пӧрмы. Ӟуч кылэз но литератураез дышетыны отчы ыстӥллям ни вылэм Глаз пединститутэз горд дипломен йылпумъям нылмуртэз. Нош ик юан - кытчы мыноно? Номыр умойзэ ӧз вералэ роноын но. Комсомолын берганы туж ик бадӟым мылкыды ӧй вал ке но, ужаны кутски ВЛКСМ-лэн Ижысь райкомезлэн секретарез луыса. Нырысь арняяз ик ӧтизы комсомол секретарьёслэн семинаразы. Пӧламы вал Флор Васильев писатель но. Соку Флор Иванович кивалтӥз комсомоллэн Глаз горкоменыз. Вал мукет тодмо адямиос но. Бӧрысь но милемыз трос пол люкаллязы на… - Пайдазы вал-а сыӵе ужрадъёслэн? - Али уноез со аръёслы мукет сямен дунъет сёто. Мон сямен, комсомол туж кулэ вал. Егитъёсты огазеям сяна, со дышетӥз ужаны, дисциплинаез возьыны. Огъя вераса, комсомол трос сётӥз мыным - ушъяллязы но, пыкылӥзы но, куд-ог дыръя гордэктыса потылӥ кивалтӥсьлэн кабинетысьтыз. Гуртысь бертӥсько ке, ёрос газетын ужасьёс ёрто ни вал, ивор курыса. - Озьыен, комсомолэн ик герӟаськемын гожъяськыны кутскемды? - Озьы, шуыны луоз. Никита Хрущёвлэн реформаосыз дыръя огазеязы ёросъёсты. «Ленинец» газетмы потыны кутскиз Иж, Дэри, Кияса, Пичи Пурга, Вотка но Якшур-Бӧдья ёросъёсын улӥсьёс понна. Таяз газетын одӥг гужемзэ гинэ ужай, собере куриськи Лудорвайысь школае. Дышетӥ 5-тӥ, 7-тӥ, 10-тӥ, 11-тӥ классъёсын. Урокъёслы дасяськыса, пумтэм жадёно вал, озьы но ӝыт школаын ужай на. Кык ар ортчыса, Шабердые вуи. Отын нуи ӟуч кылъя но литературая урокъёсты, воштылӥ удмурт кылъя дышетӥсез. - Быдэсмиз, шуыны, луоз, Леонид Павлович, кема аръёс ӵоже пушкады нуллэм - дышетӥсь луон сярысь - малпанды? - Кемалы ик ӧз. 1965-тӥ арын тулыс вал со, пыри «Ленинец» газетлэн редакцияз. Интыяськемын Ижысь Пастухов урамын. Редакторез вал Василий Рысьев, адӟиз монэ но шуэ: ужась кулэ, ӵуказе ик лыкты, возьмасько. Но газетын нош ик кема ужаны ӧз кылды. Дэри но Иж ёросъёсты огазеямен валче редакциез выжтӥзы Дэри черкогуртэ. Мон отчы ӧй мыны ни. 1967-тӥ арын сӥзьыл ужаны кутски Удмурт радиоын. Нырысь берыктӥсь вал, собере - иворъёс дасясь, со бӧрсьы кивалтӥ гожтэтъёсъя ёзэн. Монэн ӵош ужазы Александр Вотяков кылбурчи но вуоно прозаик Никвлад Самсонов. 8 ар ужаме бере улон вуттӥз «Дась лу!» газетэ. Татын туж юрттӥзы мыным эшъёсы, тужгес но Григорий Симаков писатель. Отын 14 ар ортчемез ик ӧй шӧды кадь. Ужай наукая, ужъя но спортъя ёзын. Пӧртэм темаосъя гожъяй: Атыкай музъемез яратон, туризм, инкуазез утён но ужлы дышетон. «Дась лу!» ачиз радъялляз газетлэн призэз понна биатлонъя ӵошатсконъёс. Со аръёсы ик бускель республикаосысь пионер газетъёслэн кичӧлтэмзыя арлы одӥг пол ортчылӥзы нылпиослэн шахматэн шудонъя ӵошатсконъёссы. Пинал спортсменъёс кудаз ке но шоркарын арня ӵоже кужымзэс мерталлязы. Котькуд команда сьӧры нылпи газетысь корреспондент ветлэ вал. Мон шахматистъёсмы сьӧры куиняз сыӵе ӵошатсконъёсы вуылӥ - Йошкар-Олае, Чебоксарые но Уфае. Пиналъёслы но, мӧйыослы но со пумиськонъёс эшъяськон урокъёслы пӧрмылӥзы. Газетъёсын ужасьёс ог-огзылэсь ужан амалъёссэс тодыны-валаны тыршылӥзы. 1989-тӥ арын выжи «Советской Удмуртия» («Удмурт дунне») газетэ. 1994-тӥ ар пумын отысь пенсие потӥ, но гожъяськемысь ӧй дугды. - Тӥ мыло-кыдо пыриськиськоды удмуртлыкез ӝутонэ. Со пумысен сюлэмшугъяськонъёстэс, шумпотонъёстэс вераськоды, газет баме гожтӥськоды… - Зэм ик, со мынам улонам бадӟым инты басьтэ. 1990-тӥ аръёсы удмурт культурая огазеяськонэз кылдытон монэ бугыртӥз кадь, удмуртлык шоры учконэ воштӥськиз. Кыӵе ке бурдъёс будӥзы кадь - луэ ук ваньмылы ӵош огазеяськыны, ог-огмес, сямъёсмес, йылолъёсмес утьыны. Ушъяськон медаз луы со, но мон удмуртъёслэн вань ӧтчамъёсазы пыриськисько, быгатэмея вуыны тыршисько вордскем Дэри ёросам но али улон интыям, Ижысь Устинов ёросын ортчылӥсь удмурт ужрадъёсы. Аслам ужамелы, улэмелы мон уг ӝожтӥськиськы. Трос ӟеч адямиосын тодматски но эшъяськи, соослэсь улыны но ужаны дышетски, озьы ик уно школаосы вуылӥ, нылпиосын, дышетӥсьёсын пумиськылӥ. Улонам «тӧдьыез» но, «сьӧдэз» но трос вал. Сюлэм вӧсь луэ удмурт журналъёслэн но газетъёслэн лыдзы кулэсмем пумысен. Нош Удмурт радиоез быдэсак сямен быдтон, ӟеч программаосты ворсан но быгатӥсь репортёръёсты ужысьтызы мозмытон - со зэмос шуккет луиз вань удмурт калыклы. - Тӥ трос гожъяськоды удмурт писательёс сярысь, маин со герӟаськемын? - Мон асьме писательёсын пичи дырысеным ик тунсыкъяськисько. Соосын тодматылӥзы дышетӥсьёс. 1949-тӥ арын, 6-тӥ классын дышетскыкум, Лудорвай школае лыктӥз «Советской Удмуртилэн» корреспондентэз, кылбурчи Тимофей Шмаков. Со вал улэп писателен нырысетӥез тодматскеме. Тимофей Иванович со вакытэ солдат дӥсезлэсь люкиськемын ӧй вал на. Пионервожатоенымы но удмурт кылъя дышетӥсенымы кенешыса, пӧртэм классъёсысь пиосты но нылъёсты пионер кабинетэ люказ, школамы сярысь гожто но милесьтым гожъяммес газетэ потто шуыса валэктӥз, темаос бырйыны дэмлаз. Озьы со гожъяськыны мылкыдооссэ утчаз. Монэ туспуктэме пуктӥз. Со арын ик 6-тӥ феврале «Советской Удмуртиын» потӥз элькунамы, оло, нырысетӥез пионер бам, огъя йыръянэз вал «Лудорвай школаысь гожтэтъёс». Со бамын ик вал мынам тусбуйы но. Бадӟым шумпотон вал школамы понна. Отӥяз писательёсын монэ ачиз улон тодматӥз ни. Дышетскон аръёсы дырын-дырын пыралляй редакцие - отын Александр Вотяков ужаз (атаелэн выжыысьтыз вал). Писательёсын пумиськылӥ, ачим редакциосын ужакум. Озьы табере «Удмурт дунне», «Ӟечбур!», «Герд» газетъёсын, «Кенеш», «Вордскем кыл» журналъёсын потылэмын тодэ ваёнъёсы Александр Вотяков, Григорий Симаков, Герман Ходырев, Геннадий Красильников но мукет гожъяськисьёс сярысь, Зоя Богомоловалэн куремезъя дасяй куинь Самсоновъёс сярысь материал. Соосты, одӥг герӟетэ люкаса, поттоно вылэм. Малпанэ озьы ик-а, мар-а быдэсмытэк кылёз ини. Туэ ар пумын Л. П. Фёдоровлы тырмоз 75 арес. Со трос малпанъёсын улэ на. Оскем потэ, соос быдэсмозы шуыса. Источник: Федоров Л. П. Йыбырттӥсько дышетӥсьёсылы / Л. П. Федоров ; записал Иван Аркашев // Удмурт дунне. - 2009. - 11 сент. - С. 6, 11. - (Удмурт кизилиос).

https://vorshud.unatlib.ru/index.php/%D0%A4%D1%91%D0%B4%D0%BE%D1%80%D0%BE%D0%B2_%D0%9B%D0%B5%D0%BE%D0%BD%D0%B8%D0%B4_%D0%9F%D0%B0%D0%B2%D0%BB%D0%BE%D0%B2%D0%B8%D1%87

2024-03-05T08:34:38Z

<urn:uuid:b991d7a2-84bb-4332-81e9-b493ebf4e549>

udm-Cyrl

tlsh:T1316899728990EB0E86B3D15A6D805B228CE55153D723374A4CD1B5117599064EEF94637AEA1186DE5CEF9365F002E90CBA4BB8CB58FE7A7AB322144839BF7BF2024C33D717

Пинал дыръяз, сютэм улыса, со ӧжыт гинэ ӧз кулы; МТС-ын дышетскыкуз, чылкак лябӟыса, паськыт шуре пичи гинэ ӧз выйы; тракторен ужакуз, мур канавае усьыса, быронлэсь утиськиз; заводын ужакуз, удмурт калыкъя лэчыт вераськемез понна сое пытсэт сьӧры келяны малпало вал; Вылӥ партшколаын дышетскыкуз, «диссидент» ним лякыса, партиысь куштыны выризы, но... Юрий Перевощиковез котьку но инмарез утьыса возиз. Адями-гурезь (со сярысь мукет сямен вераны но уг луы) ваньзэ чидаз но экономика удысын Удмурт Республика но быдэс Россия понна вормонтэм трос лэсьтӥз.Ньыльдонлэсь ятыр предприятие солэсь эскеронъёссэ ужаз кутэ. Юрий Семёнович Трудовой Горд Знамя орденэн, ВДНХ-лэн азвесь медаленыз, Сан-Францискоысь Фартлэн Данъян грамотаеныз дунъямын. Со СССР-ысь Кун премилэн, М. Т. Калашников нимо премилэн лауреатэз. Маргрит Кеннедилэн «Процентъёстэк но инфляцитэк коньдон» книгаяз (1995-тӥ ар) Юрий Семёновичлэн но ужез печатласькиз. - Юрий Семёнович, пичи дыръяды кыӵе тужгес но сайкыт малпанды вал? - Бусые сюрлоен араны ветлылӥ. Туж секыт йӧтэ вал. Мугоры ке но пичи, пыдесъяськыса ужалляй. Суйёс но, пыдъёс но, быдэс мугор но висё. Туж ӝожомисько вал: та уж куке быроз-а, уз-а? Ас поннам ялан малпаськылӥ: таӵе секыт ужез калык медаз быдэсъя шуыса, кызьы меда, мар меда лэсьтоно? Уй но, нунал но сыӵе сюлмаськонъёсын улӥ. Собере школае дышетскыны мыноно кариськи. Пичигес на вал, одӥг аресы уг тырмы. Мамаелэсь, тятяелэсь куриськисько: - Лэзелэ монэ школае. Маке со лыдӟиськыны но коть быгато ни... Книга лыдӟыны, суредъёссэ учкыны мылкыды туж бадӟым вал. Азьланяз мынам дышетскеме гинэ потэ, ужаме уг поты шуыса, соку ик малпаськыны кутски ни. Но, кӧня ке улыса (ньылетӥ классэз но ӧй быдты), школамес пытсазы. Чутыр гуртын дышетсконо луим. Мыным соку укмыс арес вал. Дас километрез пыдын ветлӥм. Но нуналлы быдэ озьы чидалод шат? Интернат ӧй вал. Чутырын мурт адямиос дорын улӥм. Анай-атай коньдонэн, картошкаен тырисько вал. Арняяз кык пол доре бертылӥм. Сиён аслыд ик лэсьтоно луылӥз. Соку мон малпай: дышетскон - но туж секыт уж, анае бордын ик, пӧй, улысал. Но тодон-валан басьтон мылкыды вормиз. Чутырысь сизьым классъем школаез йылпумъяй. Отӥяз Играысь шор ёзо школае мынӥ. Дышетскыны гинэ кутски, вань калыкез войнае келяны ӧдъязы, нош егитъёсты - Ижевскысь ремесленной училищее. Районын мобилизационной план кутэмын вал. Соку ик Ижевск—Балезино сюресэз лэсьтыны кутскизы. Игра палтӥ вӧлдо ни вал. Монэ ремесленной училищее ыстӥзы. Но, мар шуод ни табере, отчы мон ӧй мыны - пегӟи. Малы? Туж уг поты вал Иже мынэме. Гуртэ бертӥ но, анае ӧвӧл, Балезино сюресэз лэсьтонэ келяллям. Ми куать ареслы пичи выныным кылим. Ар пала ӵошен улӥмы. Мамае музъем нуллыса ужаз, сюрес лэсьтон доразы ик кӧлаз но. - Семьяяды кык нылпи гинэ вал-а? - Озьы, кык пиос. Та сярысь верано ке, анае ялан куректӥз: - Э-э, малы меда Инмар мыным одӥг ныл но сётымтэ. Пиос гинэ потӥзы ук тани. Пересьми ке, кинэн мон уло? Тазьы ик куштыса кельтозы ук... Жаляса верано, озьы ик луиз. Нуналлы быдэ улонын пиос анайзэс уг валало. Пушказы шӧдонзы вань ке но. Нылъёс анаенызы векчи сӥньысъёсын герӟаськемын. Ог-огзэс соос ӟечгес шӧдо. Соин ик анае но озьы шуэ вал, дыр. - Нош атайды? - Со колхозлэн председателез вал. Вань ужзэ, сюлэмзэ гурт калыклы сётыны тыршиз. Пу яке куро ваёно ке, аслыз берлозэ гинэ ворттоз на. Пудоослы сиён сётъяку но, аслыз ӧз басья. Атае бадӟым семьяын будэмын. Песянаелэн 14 пиналъёсыз вал. Мон вордӥськем бере, одӥг пичи коркан 18 кузя улӥмы. Пичиысен ик, кӧня асме тодӥсько, туж секыт вал. Нош война дыръя эшшо но уродгес луиз. - Война вакытысь кыӵе суред син азяды тужгес но яркыт пуксе? - Ремесленной училищеысь пегӟемме тодыса, монэ председатель доры ӧтизы. Ваньмыз фронтын вал бере, председатель интыын пересь мурт ужаз. Со анаелы шуэ: - Татьяна, тынад пиед пегаса улэ ук, пытсэтэ келялозы... Та верамзэ мон но кылӥ. Ӵуказеяз ик гуртысь кошки, Играысь МТС-э мынӥ. Трактористъёслэн курсазы мед басьтозы шуыса куриськи. Отысен монэ нокытчы но ӧз келялэ ни. Тракторен ужаны дышетски. Тужгес но секытэз вал - сиёнтэк ужан. Нокин нокытын уг сюды. Сепож гуртысь ик одӥг пияш вал. Ми соин ӵош дышетским. Одӥг пол ӝытазе укмыс часын мырдэм-мырдэм вамышъяса бертӥськом ни. - Геннадий, - шуисько, - тазьы асьмеос ум быгатэ, быром... Ог-огмес пыкъяса, кызьы ке вуимы ик. Куинетӥ нуналзэ сиськытэк ветлӥськом ни вал. Толэзьзэ но тодӥсько на - апрель. Соку одӥг кышномурт милемыз жаляз но кӧня ке пӧзьтэм картошкаен шыд нерге лэсьтыса сюдӥз. Мылкыд нош ик ӝутскиз. Собере, таиз ини 1-тӥ май котырын вал, мамаелы кин ке верам: Юркаед, пе, кулэ ни ук, мырдэм ветлэ. Анае дорам, Играе, мыныны потэм. Нош мон гуртэ бертӥсько, но мукет сюрестӥ. Мынонъям шур дуре потӥ. Нош со паськыт вӧлскемын, ярдуръёсысьтыз потэмын. Малпасько: берлань ке кошконо, Играла уг ни вуы, кужыме уз тырмы. А, маке луоз лу ни - вуэтӥ пото. Шурлэн шораз вуи но шӧдӥсько: выисько ни... Кин ке утиз-а, мар-а, вай борды кырмиськи но потӥ. Котмем дӥсеным ик мынӥ. Но, бӧрысь малпасько ни: вот, пӧй, визьмо калык озьы ӧй лэсьтысал ук. Малы кылиськыса, дӥськутме- йыр вадьсам ӝутыса ӧй поты, али кӧс луысал... Тямыс иськем пыдын мыноно луиз на. Гуртэ бертӥ но - анай но, сиён но ӧвӧл. Вылаз ик, мамае кошкем но, пичи выны огназ дыръя, кинъёс ке пыраса, ваньзэ нуыса кошкиллям. Мамае ӵуказеяз вуиз но - гуртын но сиён ӧвӧл... Тӥни сыӵе туж секыт тодэ ваёнъёс кылемын. - Нош пичи дыръяды малпады-а, куке но дано адями луоды шуыса? - Со сярысь соку нокин ӧз малпаськы. Кӧттэ тырон сярысь сюлмаськонэн улӥм. Но азьвыл но, али но шуыны луоз: улонын вань сыӵе адямиос, соосты «стрелочникъёс» ниманы луоз - улондэ воштӥсьёс, сюрес сётӥсьёс. Сыӵе адямиос шедё ке, улон но азьлань мынэ, нуналлы быдэ мар ке ӟечсэ лэсьтӥськод. Мынам улонам шедьылӥзы умой уже ыстӥсь «стрелочникъёс». Тани, шуом, трактористэ дышетски, но кужыме ӧвӧл. Тракторез киын заводить кароно вал ук. Уг быгатӥськы. Бусыын гырыкумы, ӵош ужано эше шуэ: ойдо, пе, тон уйзэ кӧня ке гыр, нош мон мунчое ветло, ӵукна пал вуо. Мыным соку 14 арес-а, мар-а вал. Трактор огсыр мынэмъя, руль сьӧры ик умме усиськем. Монэ сэзъялтӥз. Куалектыса сайкай. Трактор ужамысь дугдӥз. Учкисько но, пичи канава сьӧрын, ог кык метр кемын туж бадӟым но меӵ нюк. Со пичильтык канава ӧй ке луысал, трактореным валче мур нюке лобӟысал ни. Соку но Инмаре-а, мар-а утиз. Нош тракторме выльысь ужатыны ӧй быгаты ни, кынары ӧз тырмы. Гуртэ но бертэм уг пот. Тракторме куштӥ но пырак МТС-э кошки. Та учыр бере монэ общежитиос лэсьтонэ кор дасяны лэзизы. Кӧня ке ужай, собере конюхе пуктӥзы. Валъёслэн но кынарзы ӧвӧл, сютэм улыса туж зол восьмемын.Нош возьмаськисьын пукыку, уин изем потэ ук. Кыӵе ке тракторе кӧлан инты лэсьтӥ. Павел Кузнецов, МТС-лэн кивалтӥсез, валэн бертэ вылэм. Дораз пырыны косӥз. Азяз сылӥсько: гольык пыд, пыдъёсам «чипыос». Мон горд йырсиё вал, бамам - сӥтьпужыос. Директор шорам учкиз но юа: - Кызьы озьы, война мынэ ук, нош тон кӧлӥськод? - Умме усиськем... Бумага сётӥз. Гожты, пе, куриськон: «Прошу принять меня на работу...» Гожтӥ. Бумагаме учкиз, одӥг янгышез но, пе, ӧвӧл. - Секретарь луыса дорам ужалод-а? - юа. Тӥни озьы, аспӧртэм «стрелочник» сюриз. Та вакытысен «университетъёсы» кутскизы. Отысен ик бумага гожъяны но дыши, политикаез шӧдонэ но кылдӥз. - Соку ик азьланяз дышетскыны рос-прос мылкыдды кылдӥз, дыр. - Озьы. МТС пыр потӥ вал бере, гурт хозяйство удысъя ик дышетскыны малпай. Глазов ёросысь Парзи гуртын сельхозтехникум вал. Отчы мыно, пӧй. Но нош ик «стрелочник» шуон адями шедиз. Григорий Захариков - военкоматысь одӥгез кивалтӥсь. Дышетскыны мынон мылкыдме шараям берам со шуиз: - Эн мыны отчы, Воркутае, шахтаосы келялозы. Ижевскысь индустриальной техникуме мын. Ужан вискам экзаменъёслы дасяськи. Пырыны быгатӥ. Но нош ик сютэм улоно луиз. Базарын сиён-юон вал ке но, укыр дуно сылӥз. Урокъёс вискын пӧртэм интыосын ужалляй. Сютэм улэменым, висьыны кутски. Дышетсконме, оло, куспетӥ кароно ни шуыса, малпаськи. Тазьы улӥд ке, воксё куашкалод, пӧй. Туж ӟеч куратормы - Александра Шорина вал. Одӥг пол ас коньдонзэ но ӵектӥз. Пумитъяськи, ӧй басьты. Группаямы Можгалась Николай Старков вал. Со умойгес улӥз, анай-атаез юрттӥзы. Дорам лыктӥз но шуэ: - Тани, басьты 300 манет, пунэмен сётӥсько. Николайлэсь басьтӥ ни. Нош солы куратормы сётэм вылэм. Со вакытлы, сиськытэк улыса, синмы воксё адӟемысь дугдӥз. Александра Ивановна бызьылэмъя, санаторие путёвка сётӥзы. 20 нунал ӵоже отын эмъяськи. Сизьым килограмм люкай, ява. 26 аресозям малпаса улӥ вал: куке соку кӧттырозям нянь сиё-а меда? Ну, шуисько, табере сиськи ке сиськи ни. - Сыӵе курадӟыса улоно луиз ке но, егит вакыт - со егит вакыт. Синмаськон, яратон но вал, дыр... - «Правда» совхозэ картошка утялтыны ысъяло вал. Казанской вокзалын быдэс группаенымы сылӥськом. Мон - староста. Милемын ӵош ик лэзиллям на фельдшерско-акушерской школаысь нылъёсты. Соослэн пиоссы ӧвӧл. Поездэз витьыса сылӥськом. Кезьыт. Мон пияшъёслы шуисько: - Ойдолэ коть нылъёсты ӝуткалом, шунтӥськом. Доразы мынӥм но мон нырысетӥзэ ик ӝутӥ. Ну, со йыркуръяськыны кутскиз ук. Кивалтӥсьмы доры мыныса чагиськем. Дышетӥсьмы дораз ӧтиз. - Юра, - шуэ, - мар тон дауртӥд? - Шунтӥськеммы потӥз, - шуисько. - Нош малы дышетӥсьсэс ки вылад ӝутъяд? Вот тыныд... Мынэ, пе, али ик простить карыны куре. Тӥни отысен ик мон одӥг нылашез синйылтӥ. Арня пала ужам, ӵошен шулдыръяським. Кинлэн ке кусыпез кӧня ке нуналлы тупаз, кинлэн ке - толэзьлы, нош мынам - 50 арлы. Дышетсконэз йылпумъяськем бере, Лидияез Новосибирск областе фельдшер-акушер луыса ужаны ыстӥзы. Нош монэ техникумез йылпумъяме бере Ленинградысь военно-механической институтэ дышетскыны лэзё вал. Но отчы мыныны коньдонэ уг тырмы. Станокъёсты лэсьтонъя валтӥсь технолог Сергей Чичурин шуэ: - Тыныд дышетскыны кулэ. Мон дорын толэзь но ӝыны пала ужаса, коньдон поттод. Атаелы озьы улэме акыльтӥз ни вал. Кышно вайыны косэ. Нош мон дышетсконо кариськи на. Москваысь механизацияя институтэ мынӥ. Коньдонэ ӧвӧл, воштос дӥсь ӧвӧл, общежитие но ӧвӧл. 40 муртэ одӥг спортзалэ интыязы. Дышетскем потэ, нош мылкыд куашкамын. Вылӥ учебной заведениосъя министерствое пыри. Отысен одӥг мӧйы кышномурт шуэ: мар, пе, утчаськод? Вуоно арын Ижевскын но механикая институт усьтӥськоз. Одӥг арзэ ужалод, собере дышетскыны пырод. Тӥни озьы берен Ижевске бертӥ, механикая заводэ ужаны пыри. Соку ик гожтэт пыр Лидияез утчаны кутски ни. Но кулэ ук озьы луыны. Улонам нош ик аспӧртэм «стрелочник» сюриз. Мастер луыса заводын ужасько ни вал. 1-тӥ Май праздник дыръя демонстрациысен комсомоллэн городысь комитетэныз кивалтӥсь Федя Паршин колоннаын мынэмме адӟем. Дораз ӧтиз но комсомол ужен вырыны дэмлаз. Тӥни озьы улонэ нош ик берытскиз. Ижевскысь комсомоллэн горкомаз вуи. - Озьыен, валтӥсь интые общественной, партийной уж потӥз. Нош яратоно нылдэс вунэтӥды? - Ой. Ог-огмылы гожтэт гожъям. Ужаны ыстэм интыяз солы, азьвыл куронъёсъя, ӧжытсэ куинь ар улоно вал ук. Кышноме кураны огнам мынӥ. Анай-атайёсыз Воткинск городын уло вал. Утчаса-утчаса мырдэм шедьтӥ. Учкисько но... Корказы бадӟым, кык этажо, туж чебер. Эх, шуисько, Юрка, кытчы тон сюрид. Кин тыныд Лидиядэ сётоз? Тынад номырид но ӧвӧл ук... Куинь нунал ӵоже доразы улӥ, куинь нунал ӵоже ик бӧрдӥзы. Ярам, атайзы туж умой вал. Со шуэ: - Лидия соглаш. Солэн мылкыдызлы пумит ми мыныны ум быгатӥське. Но кылдэ сёт: бускельёсты доры сьӧднянь юдэс кураса потатэк улоды. Ӵектонэн соглаш луи. ЗАГС-э мынӥськом ни, тубатэтӥ тубиськом. Одӥг пагӟа гинэ кылиз на. - Лидия, - шуисько, - сыл али. Одӥг вамыш кылиз. Монэн улыны туж секыт луоз ук,оло, малпаськод на? Гожтӥським, нош бумага понна коньдон тыроно. Мынам ӧвӧл. Кышное тыриз. Собере столовое нуи. Сиським. Нош ик кышное тыриз. Пу баракын улӥм. Бӧрысь куинь кузёлы чаклам комната сётӥзы. Отын ик нылы но, пие но вордӥськизы. Механикая институтэ дышетскыны пыри. - Паймоно кадь, мар тӥледыз ялан дышетскыны валтӥз? Кытысь кужым шедьтӥськоды вал? - Азьвыл вакытысь идеология, дыр. Туж оскись адями вылӥськем-а, мар-а. 1947-тӥ арын, техникумын дышетскыкум, Ижевскысь Советской ульчаетӥ мынӥсько. Азям туж интеллигентной адямиос - пиосмурт но кышномурт - вамышъяло, удмурт сямен верасько. Кыкназы но чебересь, ӝужытэсь, воргоронлэн нырвылаз - пенсне... Кызьы озьы, малпасько, Ижевскын но удмуртъёс вань вылэм. Мышме кема учкыса сылӥ на. Бӧрысь тодӥ ни: Пётр Николаевич но Александра Ивановна Перевощиковъёс - тодмо тодосчиос - вылӥллям. Ас поннам малпай: удмуртъёс пӧлын но сыӵе йӧно адямиос вань бере, маин мон пӧртэм? Озьы ачим асме узатӥ. - Соин ик удмуртъёслэн лёгамтэ сюрестӥзы вамыштӥды, дыр. Бырйиды экономикаез. Та удысъя азьмынӥсь луиды. Кыӵе ужпумъёсты эскерон бордын тыршиды? - Научной эскеронъёсы герӟаськемын адямилэсь ужзэ тодыны тыршонэн. 1966-тӥ арысен Ижевскысь научно-исследовательской технологической институтын ужай. Татын ик нимысьтыз лушкем лабораториен кивалтӥ. Аслам ужасьёсы вал. Обороная министерстволы вить аръем план дасямы. Собере 15 аръем планлы программаез кылдытонэн кивалтӥ. Лэсьтэм ужмылы 23 томъем йылпумъянъёс поттӥм. Но ваньмыз со - «секретно» пус улын, лыдӟыны уг луы. Кемалась ик ӧвӧл, перестройка кутскем бере, мон со лабораторие вазиськи: - Кытчы мынэсьтым ужъёсме кариды? Соос мыным бадӟым сьӧд ящикез возьматӥзы. Вылаз «Ю. С. Перевощиков» гожтэмын, пушкыз буш. Ваньмыз архивын, пе. Удмурт кун университетын дышетон уже кутскиз 1974-тӥ арын, политэкономияя кафедраын. Ужез наукая радъян (НОТ), промышленностьлэн статистикаез но калык хозяйствоя комплекслэн экономикаез, квалиметрилэн инъетэз удысъёсъя дышетӥ... - Юрий Семёнович, тӥ партийной ужен но выриды. Мон малпмъя, азьвыл туж секыт вал, дыр, огвакыт ик партилэн нырысетӥ радъёсаз но мыныны, зол тодосчи но луыны. - Озьы, дыр. Вылӥ партийной школаын дышетскыкум, Маркслэсь но Энгельслэсь ужъёссэс лыдӟылӥ. Соослэсь гожъямъёссэс тросэз уг валало яке туж сюбег учко. Рос-прос эскереме бере мон валай: асьмелэн идеологимы быдэсак коммунистической ӧвӧл. Вылтусыз сыӵе, нош пуштросэзъя - мукет. Сыӵе система кемалы ӧвӧл, дыр ортчыса, со куашкалоз шуыса, вераськыны кутски. Собере партилэн ЦК-яз мынӥ но партийной уже берытскыны уг ни быгаты шуыса верай. Мыным «диссидент» ним лякизы. Та учыр бере мон быдэсак научной ужен выронэ кошки. - Тӥ студентъёстэс узыр луыны дышетӥськоды, нош асьтэос узыр адями-а? - Куанер шуыны уг луы, узыр но ӧвӧл, дыр. Улытозяд писпу мертты, корка пукты, нылпи ворды, шуо. Ваньзэ лэсьтӥ ни кадь. Но соин гинэ уг буйгаськы. 18 сотка садам кедр писпуэ но вань. 11-тӥ арзэ ни ас киыным корка пуктӥсько. Али корказьзэ чеберъяськом. Валтӥсь «архитекторе» - кузпалы. Со ик - кортӵог сётъясь но. Куддыръя пиналъёсы юртто. Кыӵе корказы вал, кышноме куракум, сыӵе ик лэсьтыны йӧндырисько. Тужгес но бадӟым узырлыке - книгаосы. Соос историе кылёзы. - Тодмо, дано адямиос пӧлысь кинэн эшъяськиськоды? - Валентин Кельмаковен, Иван Таракановен, Владимир Владыкинэн. Кузьма Куликовен ӵош дышетским. Со но горд, мон но. Трос аръёс ӵоже милемлы коньдонэн юрттӥз Юрий Маслюков, удмурт экономистъёсты дасян ужын - Светлана Смирнова. - Кызьы шутэтскиськоды? - Научной уж бордын. Ӵукнаысен бер ӝытозь. Одӥг пол Сьӧд зарезь дуре, Сочие, путёвка басьтӥ. Ваньмыз пыласько, шунды шорын пыжо, нош мон - библиотекае вамыштӥ. Пыри но шуисько: - Мыным вае Карл Маркслэсь сочиненизэ, 47-тӥ томзэ. Библиотекарь дол-дол шорам учке. 25 ар, пе, ужасько ни, но таӵезэ нырысьсэ адӟисько. Шутэтскыны лыктэм адями, пе, Маркслэсь ужъёссэ куре... - Тӥ кадь мыло-кыдо луонлы егит адями но вожъяськоз. Кытысь кужым шедьтӥськоды? - Армие кошкон азяз тятяе ӵукна ик милемыз люказ. Шуэ: - Юрка, пиосмуртъёсты войнае басьто, тон кылиськод. Ачид адӟиськод: воргоронъёс юо. Тон нош юиськод ке, ю, но ӵукна йырдэ эн веськаты. Тӥни озьы. Али учкисько ке, егит дырысь вань эшъёсы сопал дуннее кошкизы ни. Улыны кужым кышное, семьяе сёто на. Котьку но ас азяд кыӵе ке ужпум луыны кулэ. Со ик тонэ улон кузя но азьлань валтоз. - Нош азьланезлы кыӵе малпанъёсты? - Быдэсак выль удыс кылдытыны малпасько; удмурт кылэз тодӥсь адямиослы экономика факультетэ пырыны дасясь курсъёсты кылдытӥсько. Научной эскеронъёсыя но уже трос, ваньзэ сое огазеяса, книгаос поттоно. Но берло дыре удмурт калыклэн историезъя малпанъёс йырам пыризы но нокызьы уг пото ни. Туж вашкала сиосты копалтоно ке, удмурт калыклэн выжыез воксё Вашкала Греция пала кошке ук. Кызьы? Малы? Наука ласянь валэктонъёс (доказательствоос) но трос ни. Та удысъя рос-прос ужасьёс, эскерисьёс кулэ. Со бордысь ик, оло, калык но валаны кутскоз: удмуртъёслэн выжызы туж мур. Но та - аспӧртэм политика. - Удмурт калыклэн улон шоры учконэз сярысь мар верасалды? - Монэ туж сюлмаськытэ калыклэн вина борды кыстӥськемез. Асьмелэн, удмуртъёслэн, мугор пуштросмы мукетгес, вина юонлы уг тупа. Удмурт адямилы ӟучлэсь вылӥе тубыны кышкано ӧвӧл. Бигеръёс, еврейёс озьы уло ук. Маин курадӟиськом на? Дипломатимы ӧвӧл. Соин ик тросэз удмуртъёс Удмуртиысь палэнэ кошкон мылкыдын уло. Источник: Перевощиков Ю. С. Адями - гурезь / Ю. С. Перевощиков ; записала Елена Миннигараева // Удмурт дунне. - 2002. - 30 апр. - С. 6, 11. - (Удмурт кизилиос).

https://vorshud.unatlib.ru/index.php/%D0%9F%D0%B5%D1%80%D0%B5%D0%B2%D0%BE%D1%89%D0%B8%D0%BA%D0%BE%D0%B2_%D0%AE%D1%80%D0%B8%D0%B9_%D0%A1%D0%B5%D0%BC%D0%B5%D0%BD%D0%BE%D0%B2%D0%B8%D1%87

2024-02-21T19:02:31Z

<urn:uuid:e3051464-2e5f-4493-99ca-e6dda93bbd54>

udm-Cyrl

tlsh:T108F370D28981DF1EC6A3D25A6E8147228DE55253D323375A4CD1B405759A054EEF84637BF61296DE18FF9264E002F808BB0B7CCB58FE7ABAB222190479AF7BF1028833D757

«Удмурт калыклэсь, удмурт кыллэсь ӝутскон но азинскон сюрессэс син азе пуктыны уг луы удмурт кылын печатласькись изданиостэк. Шумпотыса но данъяськыса вераны быгатӥськом: Удмурт Элькунын печатласькись „Удмурт дунне“, „Ӟечбур“, „Кенеш“, „Инвожо“, „Вордскем кыл“, „Кизили“, „Иднакар“ газетъёсын но журналъёсын, ёрос изданиосын ӵош кылмес утёнэ но азинтонэ асьсэлэсь бадӟым люкетсэс пырто на Башкортостанысь „Ошмес“, Татарстанысь „Азьлане“ газетъёс но». Таӵе кылъёсын йылпумъяськем вал мон кылем арын Удмуртиысь Йӧскалык печатьлэн нуналэзлы сӥзем статьяме. Нош туннэ, та темаез азьланьтыса, мынам потэ та кылъёсын статьяме кутскеме но Башкир шаерын «Ошмес» нимын потӥсь удмурт газетэн тӥледыз матысьгес тодматэме. Татарстан но Башкортостан республикаосын 2001-тӥ арозь удмурт кылын огвыллемгес газетъёс печатласькиллям. Асьме Балтась ёросын — «Азьлане», нош Башкортостанысь Татышлы ёросын «Азьлань» нимын газет потэм. Паймымон, но редакциослэн адресъёссы гинэ но огкадь луэм: Ленин урам, 91-тӥ юрт. «Ошмес» газет — Башкортостанысь удмуртъёслэн экономической, социальной, общественно-политической азинсконъёсынызы, лулчеберетэнызы, историенызы, сям-йылолъёсынызы, ужъёсынызы тодматӥсь газет. Валтӥсь редакторез — Нигаматуллина Ольга Борисовна. — Ольга Борисовна, кызьы, ма бордысен ваньмыз кутскиз? Ку кылдӥз газетты? Кин сылӥз солэн кутсконаз? — Башкортостанысь удмуртъёслэн анай кылынызы газетсы 1999-тӥ арысен потэ. Сое лыдӟисьёс кие вуттон понна трос тыршоно, пӧртэм ӧсъёсы йыгаськоно луиз. Озьы ке но со дыре Башкортостанысь удмуртъёслэн национально-культурной центренызы кивалтӥсь Р. Б. Галямшин но удмурт огазеяськонлэн Кенешезлэн ёзчиосыз вань шуг-секытъёсты вормизы — газетлы сюрес усьтӥзы. Туннэ нуналэ Башкортостанын куать пӧртэм кылъёсын газет-журналъёс пото. Соос пӧлысь одӥгез гинэ удмурт кылын. «Ошмес» газетлы редакторе дано журналистэз, писателез, шаерчиез Андрей Васильевич Гильмаевез юнматӥзы. Кивалтэт тодӥз: Андрей Васильевич кема аръёс ӵоже Татышлы ёросын удмурт кылын потӥсь «Азьлань» газетын ужаз бере, выль ныпъетсэ вормоз. — Озьыен, «Ошмес» Башкир удмуртъёслэн валтӥсь газетсылы пӧрмиз. Кыӵе вал солэн азинскон сюресэз? — Озьы, Андрей Васильевич Гильмаев кивалтэтлэсь осконзэ быдэстӥз, газет вакчи дыр куспын республикаысь пӧртэм ёросъёсын улӥсьёсты огазеяз. Та вакытэ Башкортостанысь котькуд ёросысь удмуртъёс аспонназы уло вал угось. Газетлэн тиражез но будӥз: нырысь со 900 экземлярен печатласькиз, собере 1200 экземплярен, 1800 экземплярен... Нырысетӥ аръёсы одӥг липет улын удмурт кылын потӥсь кык газетъёсты дасязы. Берло ёрос газет ӟуч кылын потыны кутскиз. Нош «Ошмес» аслэсьтыз ӧрзэ 24 ар ӵоже ни азинтэ. Та дыр куспын редакцилэн улоназ трос воштӥськонъёс луэмын ке но, газетчиослэн котькуд нуналзы лыдӟись сярысь малпанэн тырмемын. — Туала улон — туала куронъёс. Та зэмлыклэсь нокытчы уд пегӟы. Тупатсконо, выльдӥськоно, азинсконо. Тӥ улонэн ӵош вамышъяськоды, газеттылэн электрон версиез но вань, интернет вотэсъёсын но тӥледыз лыдӟо. Та сярысь но вералэ вал. — Газетмы сярысь мургес ке верано, со лыдӟисьёс кие арняяз одӥг пол вуэ. Нырысетӥ но ньылетӥ бамъёсыз — тусо. Туннэ «Ошмес» газетэз лыдӟисьёс пӧлын тросгес 40 ареслэсь бадӟымъёс. Егитъёс вотэс баммес но сайтэз быръё. Отын, газет бамъёсын сямен ик, республикалэн экономической, социальной, общественно-политической азинсконъёсыныз, удмурт калыклэн культураеныз, историеныз, сям-йылолъёсыныз тодматӥськом. Газетэ ӟуч, башкир, бигер кылъёсын гожъяны быгатӥськом ке но (2016-тӥ арысен сыӵе луонлык сётэмын), ми бырйиськом удмуртсэ — сюлэмлы матынзэ. Туннэ нуналэ газетмылы республикалэн пӧртэм ёросъёсаз но городъёсаз улӥсьёс Россиысь почта, редакция яке дорысьтызы потытэк интернет пыр гожтӥськыны быгато. Нош палэнысь удмуртъёс сое туала технологиосъя лыдӟыны быгатозы: Свердловск улосвылысь, Ижевскысь лыдӟисьёсмы, кылсярысь, солэсь электрон версизэ басьто но сое шумпотыса лыдӟо. — Тужгес лыдӟиськись ёросты? — Башкортостанысь лыдӟисьёсмы сярысь ке верано, газетлы тросгес гожтӥсько Янаул, Калтасы, Татышлы ёросъёсын. — Тиражды сярысь но тодэм потэ вал. Ведь нокин понна секрет ӧвӧл, улонамы интернет паськыт вӧлмемен печатной изданиосты лыдӟисьёслэн лыдзы пумен кулэсме. Тӥляд та ласянь кызьы? — Газетлэн тиражез 869 экземпляр. Зэм, лыдпус бадӟым ӧвӧл. Нош Башкортостанысь удмуртъёслэсь лыдзэс учконо ке (берлось лыдъян-чотанъя республикаын 17 сюрс удмуртъёс уло), шумпотоно, анай кылынызы лыдӟисьёс вань на шуыса. — Коллективды, ужъюлтошъёсты сярысь но кӧня ке кыл. Трос кузя-а тӥ тыршиськоды удмурт газет поттон бордын? — Туннэ нуналэ «Ошмес» газетэз дасян бордын вить адями тырше: валтӥсь редактор, кылкутӥсь секретарь, корреспондент, фотокорреспондент но версткая инженер. Соос ик сайтмес, вотэс бамъёсмес нуо. Туала вакытэ Башкортостанысь газет-журналъёс солы бадӟым саклык висъяло. — Анай кылын потӥсь изданиос калыклэсь асваланзэ ӝутонын, калык лулчеберетэз но вордскем кылъёсты утёнын но азинтонын нимысьтыз инты басьто шуыса соглаш луоды, дыр. Нош кыӵе югдурын тӥляд туннэ удмурт кылэз дышетон? Вань-а газетады удмурт кылын печатласькись пиналъёс? — Башкортостанын удмурт кылэз дышетонлы котьку бадӟым саклык висъяськиз, туала вакытэ но югдур воштӥськемын ӧвӧл. Озьы ке но нылпи садэ ветлӥсь пиналъёс, школаын дышетскисьёс куспазы ӟучен тросгес верасько. Таӵе югдурез тупатон вылысь, Татышлы ёросын полилингвальной гимназия усьтыны чакламын. Со Выль Татышлы гуртэ интыяськемын луоз. Оскиськом, полилингвальной школаын дышетскисьёс пӧлын газетлэн юнкоръёсыз но луозы шуыса. Али редакциямы тросгес ужъёссэс келяло Янаул ёросысь Вуж Вараш школаысь пиналъёс. Соос школазы, инкуазь, дышетӥсьсы но трос мукетыз сярысь гожто. Таӵе гожтэтъёслы шумпотоно, уго пиналъёс бордын — газетлэн вуоноез. Вераны кулэ, удмурт пиналъёсын ужанлы ик чакламын «Ошмес» газетлэн кубокез понна волейболъя ӵошатскон но. Сыӵе вожвылъяськонэз ми арлы быдэ Башкортостанысь но Пермь шаерысь удмурт школаосын дышетскись пиналъёс пӧлын радъяськом. — Тау, Ольга Борисовна, вераськемды понна. «Ошмес» газеттылэн гумырыз кузь, выжыосыз юн но мур мед луозы, удмурт калыкез сяськаяськись пушъетъёсыныз кема аръёс ӵоже шум мед поттоз! Учырен пайдаяськыса, удмурт кылэз, лулчеберетэз, удмуртлыкез утён но азинтон понна тыршем вань ужъюлтошъёсме Йӧскалык печатьлэн нуналэныз ӟечкыласько! Сӥзисько азинсконъёс, выль малпанъёс но тунсыко статьяос. Гожъяськон удысын тыршон мылкыдмы медаз сӥя, лэчыт перомы ноку но медаз ныжомы, лыдӟисьёсмы трос мед луозы. 13 толшоре Россиысь печатьлэсь нуналзэ пусйиськом. Со сяна, «Азьлане» газет 19 куартолэзе Татарстанысь печатьлэсь нуналзэ пусъе, нош Башкортостанысь «Ошмес» газет одно ик сӥлы каре на, луоз, Башкортостанысь печатьлэсь нуналзэ, кудӥз пусйиське 14-тӥ инвожое. Но малы ке но Удмуртиысь Йӧскалык печатьлэн нуналэз сюлэмлы матынгес луэ, вань удмурт газетъёсты но журналъёсты огазеямысь, вылды. Тодады вайытӥськом, Йӧскалык печатьлэсь нуналзэ Удмурт Элькунысь Кун Кенеш юнматӥз 2020-тӥ арын шуркынмон толэзе, «Удмурт Элькунлэн праздник но дано нуналъёсыз сярысь» катэз кутыса. Йӧскалык печатьлэн нуналэзлы 4-тӥ тулыспал — «Войнаысь ивор» нырысетӥ йӧскалык периодической изданилэн потыны кутскон нуналэз — быръемын вал. Татарстан но Башкортостан республикаосын 2001-тӥ арозь удмурт кылын огвыллемгес газетъёс печатласькиллям. Асьме Балтась ёросын — «Азьлане», нош Башкортостанысь Татышлы ёросын «Азьлань» нимын газет потэм. Паймымон, но редакциослэн адресъёссы гинэ но огкадь луэм: Ленин урам, 91-тӥ юрт.

https://baltaci.ru/news/azlane/baskir-osmeslen-gumyryz-kuz-med-luoz

2024-02-27T14:40:37Z

<urn:uuid:dde909f1-709b-4207-bd9d-2773b0546bf4>

udm-Cyrl

tlsh:T13BA932526840DB1D8673E19A6E411B628CA45557A7233B4B5CD0B8016596094DEF89637FFA4197CE1CEF8328E446E80CBB4FB8C658FE7A7E722615093ABF6AF2004C33D757

Адӟид-а куке куазь чебер дыръя толэзьын ведра-карнанэн сылӥсь адямиез? Та сярысь пересьёс тазьы верало. Вашкала дыръя, одӥг ныллэн мумиз кулыса, аиз выль кышно басьтэм. Та сюрмумылэсь куанер ныл туж уно курадӟем. Одӥг пол, йӧ вылэ султонэн но ымусьтонэн вискын, со нылэз сюрмумиз вазь ӵукна кезьытэн вулы ыстэм. Сюрес вылын малпаса-малпаса, со ныл туж бӧрдыны кутскем. «Тазьы курадӟытозь,— шуэм,— ӵок, йыры мед быроз!» Тазьы шуыса, ву доры вуэм но, люкмесэ тэтчем. Нокызьы но сое ву басьтымтэ. - Э, вылысь югыт тӧдьы толэзе! — тэльмырем ёрмыса куанер ныл.— Адӟиськод-а меда та курадӟемме, ву но монэ уг басьты ни ук?! — Адӟисько,— шуыса, толэзь со нылэз ведра-карнанэныз валче нюппы гинэ ӝутэм. Со дырысен карнанэн ныл толэзьын адӟиське[1]. Литература[edit] ↑ Мелодия небесной росы = Инву утчан гур / сост. и пер. прозы Т. Г. Перевозчиковой. - Ижевск : Удмуртия, 1988 (с. 25).

https://vorshud.unatlib.ru/index.php/%D0%A2%D0%BE%D0%BB%D1%8D%D0%B7%D1%8C%D1%8B%D0%BD_%D1%81%D1%8B%D0%BB%D3%A5%D1%81%D1%8C_%D0%B0%D0%B4%D1%8F%D0%BC%D0%B8_%D1%81%D1%8F%D1%80%D1%8B%D1%81%D1%8C

2024-03-01T10:38:40Z

<urn:uuid:daf896d6-7b18-4d94-9234-88b836c5c59d>

udm-Cyrl

tlsh:T1D8CD1B319BC0AE1EC663C74BBE951162ACD492A393233B995DE0B81565A0050EFBC413B7E50156DE08FB426CE040D90C760EBCDB49FD65BAB112054D797F2BF112CC27D3A1

Кизёнлэн ӟеч йылпумъяськемезлы сӥзьыса Герберын вӧсяськон ортчыто, Тау каро вылӥ Инмарлы, Куазьлэн инмарезлы но музъем кылдытӥсь инмарлы – Кылдысинлы, шудбур, ю-нянь удалтон курыса. Герберын ӝукез вӧсян – вашкала дырысен утиськись йылол. Ӝукез вӧсян ортче нимысьтыз дасям «Мудор» площадкаын. Таяз арын та вашкала йылолэз ортчытыны ӧтемын Алнаш ёросысь Кузёбай гуртысь куинь вӧсясьёс. Калыкъёслэн Эшъяськон юртысьтызы ӧнерчи Елена Келарева верамъя, вӧсясьёс Герберлы дӥсь дасязы ини – со луыны кулэ тӧдьы шортдэрем, малы ке шуоно инмаръёс доры вазиськыку чылкыт луоно. Пусйыны кулэ, котькуд ар вӧсяськонэз ортчыто пӧртэм ёросъёсысь вӧсясьёс. Кылем арын ӧтчазы Кияса ёросысь Карамас-Пельга гуртысь вӧсясьёсты. Туэ Герберын соос асьсэлэсь ужзэс Алнаш вӧсясьёслы «выжтозы», вӧсям зундэс сётыса. Удмуртиын Гербер элькун шулдыръяськон чотын 1992-тӥ арысен радъяське. Солэн валтӥсь ужпумъёсыз – удмурт калыклэсь аспӧртэмлыксэ утён, каръёс но ёросъёс вискын кусыпъёссэс юнматон но палэнын улӥсь удмуртъёсын вачеужанэз азинтон .

https://udmddn.ru/ivorjos/gerber-ukez-v-syalozy-kuzyobayys-v-s/

2024-03-05T09:39:45Z

<urn:uuid:bdace56b-a063-4aef-bdf4-60e158656b4b>

udm-Cyrl

tlsh:T15D059E4118D0AF0ED323E55A6D85277059A041577323775A9CD1B51A6952050EEF98233BE78046DE1CFA92A8D003EC18AB4F68C729FFB66FF22616067A7F2DF1014C23D656

Горький чугун сюреслэн Кузон регионэз — Горький чугун сюреслэн вить регионъёсыз пӧлысь одӥгез. Кылдытэмын 1-тӥ пӧсьтолэзе 2010-тӥ арын ГЖД-лэсь одӥг нимъем люкетсэ (отделенизэ) пӧрмытэмен. Кивалтэ чугун сюрес инфраструктураен Татарстанын, Марий Элын, Мордовиын, Чувашиын, Киров улосын, ӧжытак Удмуртиын (Кизнер ёросын) но Ульяновск улосын. Регионлэн кивалтонниез интыяське Кузонын, Чернышевский урамын. Регионлэн начальникез — Черемнов Александр Павлович. Валтӥсь инженерез — Ананьин Евгений Сергеевич. Горький чугун сюреслэн Кузон регионэзлэн пумъёсыз луо станциос: Кизнер (шунды ӝужан палан), Канаш (шунды пуксён палан), Красный Узел но Цильна (лымшор палан). Удмуртиысь Кизнер ёросын ГЖД-лэн Кузон регионэз кивалтэ Казанбург чугун сюреслэн 8 километръем оглюкетэныз (Киров улосэн кунгожысен Кизнер станциозь). Со оглюкетын электричкаослэн одӥг гинэ дугдылон интызы вань — Кочетло платформа. Озьы ик учке[Тупатыны | бамлэсь кодзэ тупатоно] Горький чугун сюреслэн Иж регионэз «https://udm.wikipedia.org/w/index.php?title=Горький_чугун_сюреслэн_Кузон_регионэз&oldid=111148»-ысь басьтэмын Категори: Горький чугун сюрес Та бамлэн берпуметӥ воштонэз: 14:41, 7 Коньывуонэ 2018. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%93%D0%BE%D1%80%D1%8C%D0%BA%D0%B8%D0%B9_%D1%87%D1%83%D0%B3%D1%83%D0%BD_%D1%81%D1%8E%D1%80%D0%B5%D1%81%D0%BB%D1%8D%D0%BD_%D0%9A%D1%83%D0%B7%D0%BE%D0%BD_%D1%80%D0%B5%D0%B3%D0%B8%D0%BE%D0%BD%D1%8D%D0%B7

2024-02-29T19:18:06Z

<urn:uuid:afa78971-5e44-4f3d-9b03-8b27a1090b4a>

udm-Cyrl

tlsh:T11ABC82418946D91E92B7E12EAC40A2624DE4916383173B25CCC1F4056C93171EFB89023BF642429F2CDA5304B565E858BF89A89612BD7B27A65725A83EFF36F3008C73E767

Кинолы сӥзем уе учкисьёс Ким Дружининлэсь «Танки» картиназэ, Дмитрий Тюринлэсь «Рубеж» фильмзэ но Дмитрий Дьяченколэсь «Последний богатырь» ужзэ адӟыны быгатозы. Ӵектэм 26 фильмъёс пӧлысь таосыз понна учкисьёс тужгес трос куара сётӥзы. Пусъём, «Ночь кино» ужрад Россиын 2016-тӥ арысен арлы быдэ радъяське. Удмуртиын акция туэ 85-лэсь ятыр интыын ортчоз. Тодэ вайытом, кылем арын кинолы сӥзем уе элькунын «28 панфиловцев» но «Время первых» фильмъёсты возьматӥзы.

https://udmddn.ru/ivorjos/kuin-filmez-vozmatozy-udmurtiyn-k/

2024-02-29T02:36:52Z

<urn:uuid:d08e99db-e7a0-445b-bb15-e96a3525a6ed>

udm-Cyrl

tlsh:T1C6C17D01C991DE0E8373E546BC940A0A84D2CA5B670237430DC07411108A040FDEC8237FF37060DE2CFBA164E296EE4C5A8A28E60DBC3A1F776B80083CBF23F21A0833EB29

Кызьы ке тыр пальккаськись котыресэн, тыр шыдэн-нянен мон тыныд куриськисько, озьы ик уть-ворды, тушмонлы-аманлы эн кушты! Кизем юме-няньме узыдэ-борыдэ сямен кисьматы-мульыяты. Куамын ке выжыё кар, дас кык ке ёзо кар, сюрс ке тысё кар, азвесь ке шепо кар, зарни ке тысё кар! Пӧйшур доры мыныкум, пуныме узатон дыръя, пыдын ӵабтон, нырын сузьмон вылэ вутты! Тэле мыныкум, чаркме-налькме туго быжо вылэ вутты! Ныро пыженыд гылӟыса ваем сямен вутты, Инмаре! Ӟечтэ сёт! Шунды ӝужантӥысь нимаса-данаса шунды пуксёнтӥозь кылӥсьлы кылымон, адӟисьлы адӟымон кар! Азбарад сётэм нылыдлы-пиедлы зоро пӧськыед сямен ӟибыль-ӟабыль карыса улыны-вылыны ӟеч шуддэ-бурдэ сёт! Тупала сизьым сётэмзэ ныло-пие кар, тапала укмыс басьтэмзэ кено-менё кар! Вазь адскем кузэн-палэн ачид уть, вазь вордскем нылын-пиен ачид уть! [1]. Литература[edit] ↑ Вашкалаослэн Инмарлы вазиськон-куриськонзы // Мелодия небесной росы = Инву утчан гур / сост. и пер. прозы Т. Г. Перевозчиковой. - Ижевск, 1988. - С. 56. Retrieved from "https://vorshud.unatlib.ru/index.php?title=Вашкалаослэн_Инмарлы_вазиськон-куриськонзы&oldid=1999"

https://vorshud.unatlib.ru/index.php/%D0%92%D0%B0%D1%88%D0%BA%D0%B0%D0%BB%D0%B0%D0%BE%D1%81%D0%BB%D1%8D%D0%BD_%D0%98%D0%BD%D0%BC%D0%B0%D1%80%D0%BB%D1%8B_%D0%B2%D0%B0%D0%B7%D0%B8%D1%81%D1%8C%D0%BA%D0%BE%D0%BD-%D0%BA%D1%83%D1%80%D0%B8%D1%81%D1%8C%D0%BA%D0%BE%D0%BD%D0%B7%D1%8B

2024-03-01T10:32:51Z

<urn:uuid:61e9cdfd-7daa-42df-99fe-e8e5807dc050>

udm-Cyrl

tlsh:T1BF009E418AD0AE0F86A3E54DBE8116324CD15253C3513B580CD5B8422496194EEFC833BABA46969F4CFD9628D451EC4CEB8F6CDA54FE6E6B3220155879AF2AF1014837E312

Дышетӥсьёслы сӥзем «Вордскем кыл» журнал но Удмурт кун университетысь Удмурт кылосбуръя, финно-угроведениея но журналистикая институт ӧтё пыриськыны «Егит ӧнерчи но нодъясь» вожвылъяськонэ. «Егит ӧнерчи но нодъясь» вожвылъяськон туэ 3-тӥзэ радъяськоз ни. Конкурс Удмурт Элькунысь Печатья но ивор вӧлмытонъя агентстволэн но Дышетонъя но наукая министерстволэн юрттэменызы радъяське. 10-тӥ шуркынмонэ Удмурт кун университетлэн лыдӟетъюртаз нодъясьёслэсь ужан амалъёссэс шараялозы, удмурт кыллы но лулчеберетлы дышетӥсь егит ӧнерчиослэсь ӵектосъёссэ кылзозы. Вожвылъяськонын куинь уж быдэстыны чакламын: егит ӧнерчи нодъясеныз ӵош кылдэм малпанзэ улонэ пыӵатэменыз тодматоз, нодъясь егит дышетӥсьёсты ужан амалъёсыныз, мастер-класс радъяса, тодматоз, нодъясь но егит ӧнерчи удысысьтызы кыӵе ке югдурез сэрттозы-пертчозы.

https://udmddn.ru/ivorjos/todon-valanyosses-vozmatozy-egit-dyshet-syos-no-kydam-nodyasyos/

2024-03-05T11:09:15Z

<urn:uuid:88bc91d9-8eab-4769-9354-c503fae5c239>

udm-Cyrl

tlsh:T10E3817313490DF19C223D28A585209534D908117A7323A638CC1B00164B9061FEEA8227BF69199DD0CEE83A8B402D509FE4F7CEA29BE799B721600157FB776A6009833EB27

Котькуд куноез мусурен сектазы, мусурен чаркаез огшоры киысь кие ӧз сётэ — нимысьтыз кутӥсь бодыосын. Со бодызылэн нимыз ӧвӧл, нош ачиз та сямзы песятайёслэсь нылпиослы выже, пе. Чаркаез палэнтыны уг яра — кузёослэсь йырзэс кур карод. Ӟечбуръяськем-пумитам бере эктыны черод вуиз. Карлыган нылъёс туж чебер потазы залэ, котькудӥзлэн кияз кыӵе ке сиёнэн тусьты — озьы тодматӥзы асьсэ сиёнъёсынызы. Соос шоры учкыса, дыльдымы вияны кутскиз. Соин милемыз соку ик ӝӧк сьӧры пуктӥзы. Вашкала сямъя нылъёссы кырӟан нёжъязы, нош куноос сиёнъёсыз веръязы. Удмуртъёслэн тужгес тодмо сиёнзы — перепеч. Со быгатэ луыны губиен, курег яке мукет сӥлен, сугонэн, емышъёсын… Ми, соосты веръям сяна, асьмеос но пӧраны дышетскимы. — Пушкесаз курегпуз трос пононо, ческыт мед луоз шуыса, — валэктӥз «Ӟардон» ансамбльлэн кивалтӥсез Мария Главатских. Со сяна ӝӧк вылын вал ӵӧжы, табанянь (табань), мильым, зырет. Тунсыко, но удмуртъёс табаньёссэс но мильымез пуртэн уг вандыло. — Мильым шундыез возьматэ, — валэктэ Мария Аркадьевна. — Нош яра шат пуртэн вандыны ваньмызлы шуныт сётӥсь, котыр дуннеез югдытӥсь шундыез? Мильымез но табанез киын гинэ тӥялляны яра. Зыретэн сяна, мильымез сиё кӧжылэсь яке сезьылэсь лэсьтэм кисален, соос но карлыганъёслэн ӝӧк вылазы пуктэмын вал. Фестивальлэн пумаз сюдӥзы 4 пумо кеньырлэсь (чабей, сезьы, кӧжы но сьӧдчабей) ӝукен — пӧлаз сӥль понэмын. Пӧзьтӥзы сое тылскем вылын бадӟым пуртыын. — Таӵе ӝукез ми пӧзьтӥськомы праздникъёсы, — азьланьтэ веранзэ Мария Аркадьевна. — Вашкала аръёсы кеньырез быдэс гуртысь бичало вылэм, кин ке кырым, кин ке пуйы сётэ вылэм, но ваньзэ сое одӥг бадӟым пуртыын пӧзьтӥзы. Со вакытысен таӵе ӝукез ми палъёсын «Эшъяськон» нимало. Ми али но пӧзьтӥськомы сое вань гуртоослы но куноосмылы. Паркамы пуктылӥськом ӝӧкъёс, котькудӥз дорысьтыз сьӧраз вае кыӵе ке сиён-юон, ӵошен сииськомы пӧзьтэм ӝукмес но дэмен шулдыръяськиськом. Нош сюанъёсты ми дорын али но быдэс гуртэн ортчыто. Ог 100 ар талэсь азьло кадь ик, вуоно кузпалэз дуре егит пи лыктэ анаезтэк, атаеныз гинэ. Егитъёс коркась корка кырӟаса ветло, нош кузёос соослы кузьым сёто. Но азьвыл басмаос, валес котыръёс, ӵушконъёс кузьмаллязы ке, али уксё сёто ни. Йылпумъяськиз шулдыръяськон озьы ик, кызьы кутскиз — выступлениосын. «Ӟардон» ансамбльысь пиос возьматӥзы «Агай эктонэз», нылъёс — «Апай эктонэз». Куд-ог движениоссы тупало вылэм пор тыпыртэмлы. Солы паймонэз ӧвӧл: поръёс но удмуртъёс — ӵыжы-выжыос, фин-угор калыкъёс. Соослэн трос огкадез, «тау» кылзы гинэ но.

https://udmddn.ru/ivorjos/mariy-elyn-kalyk-siyonly-s-zem-kalyks/

2024-03-03T09:43:00Z

<urn:uuid:295c1b9a-cead-4574-928c-b88c5bff9984>

udm-Cyrl

tlsh:T1F8A363919A91DB0E86A3D64E7E8413324DE66613A3233B4A5DC1B4507681054EEFD863BBE70292DF2CFF92789501E408FA4EACCA14FD7A7EB51605083ABF6AE2114C33D356

Камасинъёс (лымшор самодъёс, калмажъёс (асьсэ ним)) — саянысь самодъёс пӧлы пырись калык, кудӥз пыре урал кыл семьяысь самод группае, кудъёсыз улӥзы гурезё интыосаз лымшор палаз туала Красноярск шаерлэн (Кан но Мана шуръёс кузя) но Хакас шаерын. Озьы ик нимасько вал таёжной бигеръёс. Историязы[Тупатыны | бамлэсь кодзэ тупатоно] XVII дауре камасинъёс вал ог 500 пала. XVIII—XIX дауръёсы люкисько вал кык валтӥсь группаослы: таёжной камасинъёс, кудъёсыз пӧйшурало, пужей вӧзё но чорыгало вал, но кырал камасинецъёслы, тросгес кашинец нимын тодмоослы, кудъёсыз пудо но вал вордо, музъеме мерттӥсько-бичасько, пӧйшурало но тюрк-качин кылын верасько вал. Почти быдэсак ассимилировать каремын вал ӟуч крестьян калыкен XIX даурлэн пумаз энерам хозяйствое потэмен йырин, кудӥз кылдӥз пужей вӧзьыны кутскемзы бере. Люкетэз камасинъёс пӧлӥсь пыриськизы тюрк кыло хакас йӧсэ. XX даурлэн кутсконаз тросгес кулэ луись материал камасин кыл но кылосъя бичаз финн кылчи К. Доннер. 1960-1970 аръёсы соку улэп кыл нулдӥсьёсын, кудъёсыз пӧлысь берпуметӥез (Клавдия Захаровна Плотникова) кулӥз 94 аресаз 1989 арын, ужаз эстон кылчи Аго Кюннап. Камасин но кашин выжыос[Тупатыны | бамлэсь кодзэ тупатоно] 1) Байга 2) Буга 3) Бугулма (кашин выжы), 4) Мадор или Бигер, 5) Могати (кашин выжы), 6) Ниги — камасин «ӧрӟи» кыллэсь, 7) Сили — камасин «кӧй», 8) Ургуне — камасин «ургу» — бадӟым, 9) Харгил (кашин выжы) , 10) Хипду (кашин выжы), 11) Шалба 12) Нарба — хакасъёсын ассимилировать каремын. Антропонимиос матын улӥсь камасинъёс интыос: Абалаково, Пермяково, Пьянково: Алжибаев, Анджигатов (Сили выжыись), Ашпуров (Ниги выжыись), Джибьев (Мадор выжыись), Додышев, Кочеров, Разманов, Саламатов, Сартыганов, Судачаков, Тошилкин, Тугуин, Туинаков, Шайбин, Янгулов гуртъёс. Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Камасинъёс&oldid=106377»-ысь басьтэмын Категори: Калыкъёс Та бамлэн берпуметӥ воштонэз: 18:20, 22 Гудырикошконэ 2017. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D0%B0%D0%BC%D0%B0%D1%81%D0%B8%D0%BD%D1%8A%D1%91%D1%81

2024-02-25T11:03:46Z

<urn:uuid:1b47de52-7b9d-4e4c-a768-e0356b11c1ff>

udm-Cyrl

tlsh:T1BA18A4718B91DE0E8673D6599E8156654DF09767E3333B294CC0B401A943050DEBAC2377EE6697CD98EF8220E441E818BA4B6CDA55FDB9AFB223141835BF66E2018873E34B

Жаляса верано, туннэ нуналлы тужгес но продуктив блоггеръёс уггес валало мар со сыӵе блог но кыӵе солэн функциосыз. Учкемзыя, блог со «кытчы ветлӥ но мае адӟи» малпанъёс. Котькуд ужлэн вань аслаз ужпумез (целез), кудзэ кыӵе ке шӧдскымон арбериосын (цифраосын) лыдъян луэ. Озьы ик блог кутскыку но, сыӵе ужпумъёс йырад ке но гожтэмын мед лоузы. Эшшо но умойгес, соос ваньмызлы адӟиськымон шараямын ке — со туж ӟеч кыдатэ (дисциплинировать каре) но кылкутонлы дышетэ. Ужпумъёс пуктэмын ке, «малы тон блог нуиськод?» но «малы со тыныд кулэ?» юанъёс асьсэос ышо. Кыӵе блоглэн функциосыз? (ваньзэ уг гожтӥськы, аслым кулэ радлыкезъя гожтӥсько, ӟуч блогме но лыдэ басьтыса) Самопрезентация. Котькуд адямилэн ассэ чебергес, йӧногес но визьмогес каремез потэ. Вузаськон. Та тема тӥледлы уз кельшы, удмуртъёс уг ярато вузаськисьёсты. Но мар карод, аслыд ӟеч ӧнерчилы кадь самопрезентация лэсьтиськод ке, автоматически тыныд ужъёсыд понна коньдон ӵектыны кутско. Психотерапия. Радызъя гожъяськон малпанъёссыз радъяны юрттэ, сюлэмшугъёсты но лулэз йӧнатэ. Шудон. Кин ке но Xbox-эн шудэ, нош блоггер шудэ клавиатураен но лыдӟисьёсыныз. Азинскон, пуш гудӥськон. Нуналысь-нуналэ гожъяськыса, ас пушкад но калык пушкын гудӥськыса, азинскиськод, визьмомгес луиськод, выль малпанъёсы вуиськод. Та функциосын ӵошатыса цель пуктымтэ блоггеръёс валалозы дыр, малы соосты сыӵе кыске гожъяськыны ) Тематикая блогъёс сярысь Ачид сярысь но пӧртэм ужрадъёс сярысь гожъяськод ке со умой, но пӧртэм тематикая блогъёс блогинглэн азинсконэзлэн вылӥгес пагӟатэз луо, малы ке шуоно сюбег темаос сярысь тросгес вераськиськод ке, соосъя ӟечгес ӧнерчи луоно. 2005-тӥ арын мон лэсьтӥ вал аслым нырысетӥзэ асбамме, соку блог сярысь уг на тодӥськы вал. Соку мынам потэ вал, вотэсын удмурт текстъёс тросгес мед луозы шуыса. Собере мынам потӥз тодэме, кӧня адями мед-а пыра шуыса — пуктӥ счётчик. 2-3 пырало вал кадь арня куспын. Удмурт сайтъёс нокинлы кулэ ӧй вал кадь. Юан кылдэ вал, вань мед-а удмуртъёс интернетын? Собере мынам потӥз мыным мед гожъялозы шуыса — пуктӥ куно книга (соку со туж модно вал). Потӥзы нырысетӥ таукаронъёс но огшоры гожъямъёс. Со дырысен мон тодматски Петров вынъёсын, Миннигараев Федяен, Сахарных Денисэн, Даралиен но трос мукетъёсыныз. Тодӥсько ай, Дарали гожтӥз вал: «Тон дыр тужгес но крутоез удмурт, нош мон тужгес но крутоез удмуртка 🙂 «. Собере потӥз контакт но Удмуртлык. Удмуртъёс интернетын трос вылэм, шедьтыны гинэ соосын секыт вал. 2009-тӥ арын удмурт блогъёс сярысь малпаськын кутски. Тросгес карем потэ вал соосты. Кутски ачим бордысен. Но соку лыдӟисьёсты ӧй шедьты. Удмурт блоггингъя тулкым кисьмаз бергес, кӧня ке аръёс ортчыса. Али веран луэ, удмурт блогосфера вань шуыса. Табере адӟем потэ сюбег темая удмурт блогъёсты: визьмо пелепонъёслы разработка (Шулаков но Гриша Григорьев, ау?), компьютер суредаськон (Сидров но Бикузин, ау?), видеомонтаж (Корнилов но Влад Степанов, ау?), фотография (Чимали, ау?), кино лэсьтон (Палган, ау?), горд сюен вырон (Вера Степанова, ау?), интернет-реклама (Петр Смирнов, ау), бизнес-процесс автоматизаци (Виталий Пронин, ау?), бизнес (Семён Семёнов, ау?), удмуртлык (Андрей Краснов но Валерий Ложкин, ау?), юриспруденция (Евсеев, ау?), но трос мукет ӧнерчиос, кытын тӥ? Дарали авангардын, модалиос сярысь гожъя кадь. Та блогез но сюбег тематикалы сӥземын шуын луэ. Вакчияк вераса Таӵе трос кылъёсын верам потэ, эн ӝожоме, гожъяны кутскемды бертӥ ик тӥледыз уз лыдӟе шуыса. Учконо ке, удмуртлыкын предложение гинэ сётэ спрос. Маке тунсыкозэ лэсьтӥды ке, со аслэсьтыз аудиторизэ кема-а, ӧжыт-а дыр ӵоже одно ик шедьтоз. Аслад яратоно ӧнеред сярысь аслад анай кылыныд гожъяны со зэмзэ но туж меӵкыт: психотерапия, шудон но азинскон. Удалтӥз ке, оло, коньдон но сётоз ) Запись опубликована автором Роман Романов в рубрике Удмурт кылын с метками Удмурт интернет, Удмуртлык, блогинг. Добавьте в закладки постоянную ссылку. Туала удмурт блогинг сярысь 5 коньы: 1 комментарий ортёми говорит 12.11.2014 в 20:03 : Сюбег тематикаё блогъёс ласянь туж шонер комментариед. Тини Семён Семенов блогалля, нош малы ке удмурт сямен туж шер гожъя, чемгес гожтысал ке, удмурт аудиторилы гожъямъёсыз трос поллы тунсыкогес луысалзы, соку коня ке улыса, оло, выль ужбергатисьёс но сценае потысалзы. Ответить ↓ Добавить комментарий Отменить ответ Ваш адрес email не будет опубликован. Обязательные поля помечены * Комментарий * Имя * Email * Сайт Сохранить моё имя, email и адрес сайта в этом браузере для последующих моих комментариев. Δ Этот сайт использует Akismet для борьбы со спамом. Узнайте, как обрабатываются ваши данные комментариев.

http://kazak-of-sky.ru/udmbloging.html

2024-02-27T06:13:26Z

<urn:uuid:9fa3dbc1-9200-4fa8-ab0d-3492b43e76c0>

udm-Cyrl

tlsh:T1AA0F0902AC51DB1E8263D28E6E514A125DE95617D322775A9DD0F80139460A0EEFC8237AF651C2DE1CFF8254E042F808BA0A7CCA49BE7AAFA36314547DBF7AF2024C73D797

Улэм-вылэм одӥг пересь кышноеныз. Соослэн куинь пизы вылэм. Самой пичиез — визьтэм Ванька. Соослэн кизем кӧжызы вылэм но, весь сое Тури сие, пе. Собере атайзы, ма карыны ёрмыса, бадӟым пизэс уин возьмаськыны косэм. Соиз мынэм. Возьма, пе, ини. Огпал пумаз мынэ ке, Тури мукет пал пумаз кошке... Бертэ, пе, ини ӵукна. — Ворез кутӥд-а? — юа атаез. — Ӧй, — шуэ таиз. Озьы со Туриен нерад луэм, кутэмез луымтэ, уез уйбыт сямен курадӟем ке но. Ӵуказеяз атайзы шоретӥзэ пизэс лэзем. Таиз но, бадӟымез кадь, ворез кутыны быгатымтэ. Собере вуоно уезлы визьтэм Ванькаез лэзем ни. Соиз мынэм но кӧжызэ ишкыса огинэ люкам. Ачиз нош со кӧжыезлэн пушказ пырем. Тури лыктыса пуксем. — Эк, уката умой кариллям ук мыным сиыны! — шуэ, пе, кузь кук Тури. Сиыкуз сое Ванька куктӥз кутэм. — А-а, умой-а? — шуэ. — Сюрид табере мон кие, виытэк уг лэзь ни. — Пожалуйста, эн виы вал, — куриськем Тури. — Мон тыныд туж ӟеч каро! Ойдо мынам коркам, — шуэ, пе, та визьтэмлы. Визьтэм мыноно кариськем. Нюре нуэ ини тае Тури. Нуэм но ӝӧккышет сётэм. — Тани та ӝӧккышетэз "вӧлдӥськы!" шуид ке, вӧлдӥськоз но — котькыӵе сиён-юон потоз, — шуэм. Визьтэм басьтэм но кошкем. Дораз бертыкуз, со йыромем — нюръёстӥ ветлыса-ветлыса, весь дэриесь луыса бырем. Озьы ветлыса, одӥг гуртэ вуэм но одӥг пересь кышно доры кӧлыны пырем. Собере сое мунчо эстыны косэм. Пересь кышно эстэм но, мунчоез вуэм бере, Ванькаез мыныны косэм. Мунчое мыныкуз, Ванька со ӝӧккышетэзлы "эн вӧлдӥськы!" шуыса кельтэм. Пересь кышно, солэсь тазьы шуэмзэ кылыса, Ванька мунчое кошкем бере, "вӧлдӥськы!" шуэм. Ӝӧккышет вӧлдӥськем но — со вылэ весь олокыӵе но сиён-юон потэм. Соку пересь кышномурт, солэсь та ӝӧккышетсэ басьтыса, со интые аслэсьтыз со кадь ик ӝӧккышетсэ понэм. Ванька вуэм ини мунчоысь. Собере дораз но бертэм. — Ӧть али мон доры агайёсме, — шуэм атаезлы. Атаез ӧтем но, агайёссы лыктӥллям. Соос вуэм бере, Ванька ӝӧккышетэзлы "вӧлдӥськы!" шуэм. Ӝӧккышетэз чик уг вӧлдӥськы. — Малы ӧтид милемыз? — шуиллям агайёсыз но сое жугыса кельтӥллям. Ванькалэн Турилы вожез, пе, потэ ини. Ӵуказеяз со нош ик кӧжы возьманы мынэм. Нош ик кӧжызэ люкаса, ачиз пушказ пырем. Тури, нош ик лыктыса, шумпотыса сиыны кутскем. Ванька куктӥз кутыса кеськем: — Табере нокызьы но виытэк уг лэзьы ни! Малы тон алдад монэ? Тури куриськыны кутскем: — Лэзь вал, табере уг алда ни. Ванька лэзем но, ӵош мыно — Турилэн караз, нюре. Турилэн караз вуиллям но, Тури солы нушы поттыса сётэм. — Та нушыез "тышка!" шуид ке, весь тышкалоз. "Дугды!" шуид ке, дугдоз. Ванька нушызэ басьтэм но кошкем Тури дорысь. Бертыкуз со нош ик, бертон сюрессэ шедьтытэк, азьло пересь кышноез доры ик пыроно луэм. Нош ик мунчо эстыны косэм. Пересь кышно эстэм. Мунчоез вуэм бере пырем но Ванькаез мунчое, пе, мыныны косэ. Визьтэм, мунчое кошкыкуз, солэсь тазьы шуэмзэ кылыса, "тышка!" шуэм. Тае кылыса, нушы пересь кышноез тышканы кутскем. Ма карыны ик паймыса, пересь кышно мунчое, визьтэм доры, мынэм. — Дугдыты вал, пожалуйста! — шуэ, пе. — Ойдо тышка, тышка! — шуэ визьтэм. — Тон мынэсьтым ӝӧккышетме но озьы ик басьтэмед вылэм. Со пересь кышно тэльмыре: — Дугдыты, пожалуйста, ӝӧккышеттэ но берен сёто, только дугдыты гинэ! Ванька "дугды!" шуэм но, нушы тышкамысь дугдэм. Собере пересь кышно ӝӧккышетсэ сётэм. Соку Ванька ӝӧккышетсэ басьтэм но дораз бертэм. — Мын, ӧть агайёсме, — верам со атаезлы. Атаез вожез потыса кеськем: — Малы мон юнме соосты тон доры ӧтём? Со визьтэм "пожалуйста, ӧть вал" шуэ, пе. Собере атаез ӧтем. Агайёсыз лыктӥллям но "малы ӧтид?" шуо, пе. — Ачим тодӥсько, — шуэм визьтэм. Собере ӝӧккышетсэ "вӧлдӥськы!" шуэм. Ӝӧккышет вӧлдӥськем но — котькыӵе сиён-юон потэм. Со визьтэмлэн агайёсыз сииллям-сииллям но — кӧтсы тырем. Собере нушызэ со визьтэм "тышка!" шуэм. Нушы агайёссэ радэн тышкаса, пе, ветлэ. Агайёсыз "дугдыты, дугдыты!" шуо, пе. — Ойдо тышка, тышка! Тӥ монэ весь жугыса возиды,— шуэм визьтэм. [1] Литература[edit] ↑ Удмурт калык выжыкылъёс = Удмуртские народные сказки / суредъёсыз Менсадык Гариповлэн ; [люказы но азькылзэ гожт?зы Д. Яшин но Р. Яшина. - Ижевск : Удмуртия, 2000. - С. 112-115.]

https://vorshud.unatlib.ru/index.php/%D0%9A%D3%A7%D0%B6%D1%8B_%D0%B2%D0%BE%D0%B7%D1%8C%D0%BC%D0%B0%D1%81%D1%8C%D1%91%D1%81

2024-03-01T11:59:20Z

<urn:uuid:a5243ff2-25ed-43c1-9a9a-4fb22aa63ec9>

udm-Cyrl

tlsh:T125A45CE16995DE1FC263C64ABFC147118CD596D38323369A9CD0B80579A2054EFF845377D212ABCE18EF9378E141E908BA5E69C758FE36AEB22205486ABF7FF1014863D35A

Спортсменъёсты но, «висисьесты» но ӟечкылазы Сарапулысь лулчеберетъя но егитъёсын ужанъя Управленилэн кивалтӥсез Игорь Манылов, физкультурая но спортъя Управленилэн кивалтӥсез Денис Шакиров но «Бригантина» центрлэн директорез Игорь Красноперов. Соос пусйизы: туж усто, калык огазеяськонъёслэн командаязы трос гинэ егитъёс шудо! Арня ӵоже командаос пӧртэм удысъёсъя ӵошатскозы – шудозы боулинген, дартсэн, аэрохоккеен, пневматической пыӵалэн ыбылӥськозы. Берпумети нуналаз «Сокол» комплекслэн бадӟым залаз спорт эстафетаос ортчозы.Али мыно минифутболъя матчъёс. Фестивальлэн нырысетӥ нуналаз шудӥзы 11 командаос. Дартсъя тужгес устоосыз луизы «Громада» украин калык огазеяськонлэн командаез. Аэрохоккейын вормизы «Никея» грек огазеяськонысь азьветлӥсьес. Нош боулингын но пневматической пыӵалэн ыбылӥськонын азьпалтӥз «Урарту» огазеяськонлэн командаез.

https://udmddn.ru/ivorjos/sarapulyn-oshatsko-kalyk-ogazeyasko/

2024-03-05T10:34:32Z

<urn:uuid:5739e0e2-4b8f-4c53-b98a-5b9c88982e98>

udm-Cyrl

tlsh:T1DDBBB0316950EF0E9677E50A68909B2248A09423D5233B1A5CD2B041608B095EFB89237FF651E29F1CDE5320E50AC808BF0A7D9624BD7F3B721664997E7F31F2004833D347

Быдӟыннал удмуртъёслэн Выль арез пумитан интыын вылэм, солэн котькуд нуналыз кыӵе ке но сэбедэн герӟаськемын. Быдӟыннал арнянуналэ луэ. Со нуналэ гурт калык вӧсяське, собере вӧсьнергее ветлэ. Вордӥськонэ (понедельнике) нуназе котырын ортче Пучи ворттон, ӝытпал нош ортче вӧсьнергее ветло. Пуксёнэ (вторнике) гуртамы Покшур нырйылын ортче Сабантуй. Вирнуналэ (среда) – кукей лушкан нунал. Четвергез ми палан Мушег шуо. Соку Мушег черкогуртэ базаре ветло вылэм, соин ик озьы нимазы. Та нуналэ гуртамы шур сопала куное пото. Бигерарняе (пятницае) шурсопалъёс куное пото ни. Кӧснуналэ (субботае) гуртамы ортче Пересь сюан, арнянуналэ – Урбеч уллян. Выльысяз вордӥськонэ тулыс кисьтон каро, собере Вань сэбедъёс ворсасько, адямиос кизён уж борды гижысь-пиньысь кутско ини. Инкуазьлэн воштӥськеменыз туала кизён-гырон ужъёс куддыръя вазьгес яке бергес луо. Гурт улонэз радъя вылэм вань гуртэн быръем староста но Гурт Кенеш. Ойдолэ тодматскоме Пересь сюан но Урбеч уллян сэбедъёсын. Сэбедлэн нимыз ик вера ини, кинъёс та сэбедын кузёос. Пересьёс висъясько визьмынызы но улонэз валаменызы. Аръёс ортчемъя соослэн но пыдъёссы вакчияло. Милям гуртамы та нуналэ пересьёслы луонлык сётӥське асьсэды возьматыны. Нырысь кенешо кытчы люкаськыны. Нуназе котырын урам кузя трос калык ваське, иське, туннэ ортче Пересь сюан. Егитъёслэн но, пичиослэн но сэбедэз адӟытэк кылемзы уг пот, пересьёс сьӧры ветло. Кылзо, адӟо, ма вераса кырӟало, кинъёс доры пыро. Вераны кулэ, котькуд сэбедын пырыны тыршо вылэм лякыт сямо, ӟеч мурт доры: татын соосты валалозы, шуныт кыл вералозы, куно карозы. Дӥськутсы сюанчиослэн аспӧртэм: дӥсяло вылэм фуфайка яке дукес, мылазязы – уксётӥрлык, дукес вылазы – чебер пужъятэм айшет. Чыртыязы бинялто кыӵе ке кулэтэм басма, киязы куто боды. Сэбедэз мыто кырӟанэн: Осто гинэ Инмаре но, Быдӟым гинэ Инмаре. Сизьымдон но, ой, дышмонэз Пыд уламы лёгалом, Вылӥсь гинэ, ой, Инмармес Йыр йыламы ӝутомы. Нош кин ке доры пырыкузы кырӟало ни: Татчы гинэ уд пырылы, Кытчы гинэ пырылод. Тӥ ӧвӧл шат, тӥ ӧвӧл шат, Чын яратон эшъёсмы. Озьы кырӟаса, капка дорын сыло. Кузё сюанчиосты возьма ке, капка азяз ик потыса ӧте. Сюанчиос кузёез шумпотыса данъяло, олокыӵе но чебер кылъёс вераса кырӟало. Сюанчиосты одно ик куно кароно. Нимаз дасяськемын ӧвӧл ке, ӝӧк вылэ пукто ма сюроз: кубиста, пӧзьтэм картошка, нянь, аръян, шу кисаль но трос мукет сиён-юон. Пересь сюанчиосты винаен но куно каро. Сюанчиослы одӥг чарка но тырме вылэм. Соос пичиен веръяло но мукетэзлы сёто вылэм, пичиен-пичиен веръяло но мукетызлы сёто. Нош кыӵе чебер экто вылэм песяйёс! Соос тодо ваче эктонэз, кыкен, куинен, ньылен, куатен, тямысэн эктонъёсты. Сюанчиослы кузёос чукъёс тыро. Тау карыса сюанчиос коркась пото. Нош азьвыл ик чаклам муртъёс пырыны уг ке лэзё доразы, сюанчиос капкаязы дэри пазяло но олома но секыт кылъёс вераса кырӟало. Кылсярысь, бызёно нылды кӧто мед луоз но мукет. Сюанчиос азьлань вамышто. Гуртоос соосты туннэ возьмало, куно карыны дасяськемын. Ма бен, шудо сюрес тӥледлы, пересь сюанчиос [1]. Литература[edit] ↑ Вахитов Семён. Пересь сюан / Вахитов Семён Сергеевич. Олле Сальяла. – Ижкар: Йӧскалык прессалэн юртэз, 2022. 60-тӥ – 62-тӥ б.

https://vorshud.unatlib.ru/index.php/%D0%9F%D0%B5%D1%80%D0%B5%D1%81%D1%8C_%D1%81%D1%8E%D0%B0%D0%BD

2024-03-02T11:01:06Z

<urn:uuid:8626fbc0-09da-4a71-ba4e-c27271fe8c1e>

udm-Cyrl

tlsh:T1FF4B92C15981EF1F86A3D24A694403668DE1525393233B5A5DC1B8517589090EFF94137AE24242EE1CFF9354D447E81CBE4E7CCB69BE3A7BB16211497DBB3BF2014C23E36A

– Туала вакытэ адямиос улон шоры укыр малпаськись тусын учко, ялан уксё поттыны, ужаны тыршо, – вераз Екатерина Мензарипова «Удмурт дунне» газетлы», -нош шаржъёсын соос усьтӥсько воксё мукет сямен, пальышан пыр. Зэм но, Екатерина Мензариповалэн шаржъёсыз туж лякытэсь. Суредъёс вылын тодмо удмурт политикъёс, артистъёс, журналистъёс туж мусо адӟисько. Со вакытэ ик суредась котькудӥзлэсь сямзэ усьтыны быгатэ. Ачиз Екатерина Мензарипова вордӥськемын Пичи Пурга ёросысь Эдэйгуртын. Йылпумъямын Можга педколледжез но Удмурт кун университетысь Искусствоя но дизайнъя институтэз. Шаржъёсыныз адӟытонъёс ортчизы ни Марий Элын, Татарстанын, Ижысь пӧртэм огазеяськонъёсын.

https://udmddn.ru/ivorjos/adyamiez-ustyny-yurttosharzhyos/

2024-03-05T09:49:34Z

<urn:uuid:3e878079-477e-4909-8b3e-215e70c645a6>

udm-Cyrl

tlsh:T1CBDE1A216781DB0F82B3C1D94D904B125CA0A197A32333664DC0F9146A6E115EEFE453BBE7A496DD5CFE9215E106E8086E0F5CD614FD386F726B140436BE3AF1104863C65A

Иван Васильевич Тараканов - филология наукаосъя доктор, профессор, удмурт диалектологияя, лексикологияя но морфологияя ог 200 пала ужъёслэн авторзы, Россия Федерациысь но Удмурт Республикаысь наука удысысь дано ужась, Куӟебай Герд нимо премилэн лауреатэз, Удмурт Республикаысь наукаосъя академилэн академикез, финн-угор обществолэн ёзчиез. Иван Васильевич быдэс улонзэ Удмурт кун университетлы сӥзиз. - Иван Васильевич, паймоно кадь чебер гуртын вордӥськемын тӥ - Татарстанысь Урсыын. Мон отчы «Айкай» фольклор театрен тулыс вуыны тупай. Быдэс арня улӥ. Котырак льӧмпу, чияпу, улмо сяська пурӟемын, быдэс гурт шукыяськыса сылэ, лӧсъяськись ческыт зын йырез поромытэ. Ӝужыт-ӝужыт Айкай гурезь йылады но тубай, со сярысь кылбур но гожтӥ. Нош одӥг пол, Бавлыысен Урсые автобусэн бертыкум, мыдлань васькиськем. Кудпала мыныны уг валаськы ни - йыроми. Урсы гуртэз возь кузя утчанъям, отысь векчи изъёс катаме нуллыны ярантэм ниръязы. Сьӧрам кикы калъяськиз, йыромемме валаса, юбоысь юбое лоба, монэ исаса, э-э, силе ук! Йыры но кур луэ, сереме но потэ... Нош гурт калыкты кыӵе ужась, кырӟась, сюлэм шунытсы вань артистъёслы но, мыным но тырмиз. Мӧзмиськоды, луоз, дордылэсь? - Вордӥськем палъёс котькинлы дуно но мусо. Мыным но Урсы гуртэ туж чебер но мусо потэ. Гуртоосмы отчы ог 350 ар талэсь азьло пуксиллям. Соку со музъемъёсын башкиръёс гинэ пудо вордыса улӥллям. Соос гыронкизёнэз тодӥллямтэ. Паськыт лудъёсын но возьёсын кыр валъёс (тарпанъёс), ыж уллёос гинэ калгиллям. Гуртмы Урсы шур кузя кыстӥськись ӝужытэсь гурезьёс улэ пуксемын. Соос йылэ тубиськод ке, ӵук паласен нюлэсэн шобыртэм гурезьёс адӟисько, соос кузя Ык (Ик) шур ӧръяське. Лымшор пала учкиськод ке, ог 20 иськем пала Оренбург степьёс адӟисько. Толалтэ отысь кезьыт тӧлъёс, синтэм-пельтэм буранъёс пелляло. Урсы гуртлэн шор вадьсаз, кык ӝужыт гурезьёс вискын, лапеггес гурезьмы вань на. Сое Айкай гурезь нимало, малы ке шуоно, егитъёс, гурезь йылэ тубыса, котырак кариськоно, «Айкай» гурез кырӟало вылэм. Даурысь дауре выжтыса, сое урсыос али но нёжъяло на. М. Г. Атамановлэн верамезъя, со гурез вазен Грах пал удмуртъёс но кырӟало вылэм. Удмуртъёс Урсые пӧртэм интыосысь вуэмын: Можгалась, Алнашысь, Пургалась, Кибьялась, Чутырысь, Блатгуртысь. Ӟуч кунэн кузёяськисьёс со дыре татысь буш кыллись музъемъёсты солдатъёслы сётъяллям. Соку Бугульмаын, Белебейын, Черемшанскын, Оренбургын ӟучъёслэн кунгожзы вылэм. Соос со музъемъёсты башкиръёслэсь возьмаллям. Калык верамъя, удмуртъеслэн воршудъёссы пӧртэмесь: Можга, Пельга, Кибья, Пурга но мукет. Бӧрысь ини, соос воршуд нимъёссэс фамилия кариллям. Озьы Кибьяловъёс, Можговъёс, Можгинъёс, Пургинъёс, Пельгинъёс кылдӥллям. Гуртмылэсь шор вадессэ али но гиддяпал (Кибья пал) шуо на. - Тодэмея, Урсыысь ик потэмын Евгений Самсонов писатель но, Василий Алатырев тодосчи но. Оло, эшшо кыӵе ке аспӧртэмлыко кибашлыосты, визьпогъёсты вордӥз на гуртты? - Мон но Василий Иванович Алатырев сяна, кык тодмоесь тодосчиосмы вань на. Одӥгез Можгов - военной наукаосъя кандидат. Со Москваысь военной академиын дышетӥз. Мукетыз - Геннадий Сидоров, ветеринария наукаосъя кандидат. Али со кулэмын ни. Вань на туж бадӟым инженермы. Со Леонид Алатырев, му вӧй поттӥсьёслэн сӥё-дано адямизы. Со Татарстанысь Миннибай газ келян заводэн кивалтӥз, собере Нижневартовскысь «Сибнефтегазпереработка» объединенилэн валтӥсь инженерез луиз. Та заводэз лэсьтыкузы, кунгож сьӧрысь оборудованиос ваён вылысь, США-е, Канадае, Германие, Францие, Англие, Дание, Швецие но Финляндие вуылӥз, нош 1967-тӥ арын Гамбургын ортчем IX калык куспо конгрессын бадӟым доклад лэсьтӥз. 1978-тӥ-1980-тӥ аръёсы улӥз но ужаз Япониын. Вань на трос гинэ полковникозь вуэм ожгарчиосмы. - Удмурт пединститутэз йылпумъямды бере тӥ одӥг арзэ Бавлы шор ёзо школаын ужады. Нош кызьы берен Ижевске вуиды на? - Удмурт научно-исследовательской институтлэн кылъя сектораз ужась Тамара Ивановна Тепляшина 1953-тӥ арын Москваысь Кылтодонъя институтысь аспирантурае пырем. Тӥни солэн интыяз монэ ӧтизы. Соку институтын ӟуч-удмурт кыллюкамез лэсьто вал. Со словарез дасян бордын мон но ужай. Бӧрысь ми А. С. Беловен ӵош удмурт орфографияя словарь лэсьтӥм. Со 1959-тӥ арын потӥз. Собере мон Тарту университетысь аспирантурае пыри. 1960-тӥ арысен ини Удмурт пединститутын, Удмурт кун университетын ужасько. - Иван Васильевич, мае тӥ асьтэ улонады бадӟым вормонэн лыдъяськоды? - Кык учырез. Нырысь ик, мыным шуд усиз пединститутын но университетын удмурт кыллы дышетонэз зэмос наукалэн куронъёсызъя радъяны. Мон аспирантураысь бертытозь, удмурт кылэз А. А. Поздеевалэн но А. В. Конюховалэн школаослы дасям учебникъёссыя дышето вал. Удмурт но ӵыжы-выжы кылъёсъя кунгож сьӧрын потэм статьяосты гинэ но ужазы уг куто вал. Бӧрысь ини тужгес ик 1972-тӥ арын, институт университет луэм бере, дышетскон планъёсмес чылкак воштӥмы: тросгес дыр висъяны кутским диалектологиез, исторической фонетикаез но грамматикаез дышетонлы, выль специализациос усьтӥм, журналистикая люкетэз кылдытӥм, Венгриысь, Финляндиысь, Эстониысь университетъёсын кусыпъёс тупатӥм, ӵыжы-выжы кылъёсты дышетонэз радъямы, удмурт люкетэз куинь поллы паськытатӥм. Азьло дышетскыны одӥг группа гинэ кутӥське ке вал, табере куинь группа - 75 мурт. Тӥни озьы луонлык кылдӥз выль кафедраос радъяны, дышетӥсьёслэсь лыдзэс будэтыны но нимысьтыз кык выль факультет усьтыны - удмурт филологияя но журналистикая. Кыкетӥ бадӟым вормонэн мон лыдъясько удмурт филология факультетын аспирантура усьтонэз но диссертациосты утёнъя кенеш кылдытонэз. 1992-тӥ арысен кандидат диссертация утёнъя кенешмы вань, 2003-тӥ арысен - доктор диссертациосты утёнъя. Со куинь специальностьлы люкиськиз: ӟуч кылъя, кылтодос наукаослэн теоризыя но Россия Федерациысь калыкъёслэн кылзыя (финн-угор но самоди кылъёсъя). Милям кенешамы 21 мурт диссертациоссэ утиз ни. Соос пӧлын 6-ез мынам аспирантэ, 3-ез - В. К. Кельмаков профессорлэн. - Иван Васильевич, тӥ быдэс улондэс кылтодон удыслы сӥзиды. Нош дышетэм студентъёсты пӧлысь кӧняез тӥлесьтыд сюрестэс бырйизы? - Туж тросэз. Соос пӧлын кылчиос - наукаосъя докторъёс В. К. Кельмаков, М. Г. Атаманов, А. Ф. Шутов, Г. А. Ушаков, литературая но фольклоръя учёнойёс-докторъёс А. С. Измайлова, Т. Г. Владыкина, нош филология но педагогика наукаосъя кандидатъёс луиз мынам ки пыртӥм потэм 20-лэсь трос студент. Али Удмурт кун университетысь филология факультетын но Россиысь Наукаосъя академилэн Урал люкетысьтыз Историяя, кылъя но литературая Удмурт институтын ваньмыз сямен мынам дышетэм студентъёсы ужало. Со сяна, университетысь удмурт факультетэз йылпумъямъёс тросэз Удмурт радиоын, телевидениын, газетъёслэн но журналъёслэн редакциосазы ужало. Элькунысьтымы школаосын но Удмурт кун университетэз йылпумъямъёс дышето. Нош пединститутэз быдтэмъёс табере пенсиын. - Тӥ трос кужымдэс, быгатонлыктэс сётӥды Удмурт нимкылъёсъя но шонер гожъяськонъя комиссиын ужанлы. Удмурт кылмес ӟечгес, узыргес карон понна, кӧня выль кылъёс малпамын, кылдытэмын вал. Нош малы 1998-тӥ арын выль кылъёсын нырысетӥ бичет потӥз но, уж дугдӥз? - Нимкылъёсты кылдытон 1990-тӥ аръёсын ик кутскиз вал, Удмурт Элькунлэсь Конституцизэ удмурт кылэ берыктон вылысь. Та ужлэсь кулэзэ шӧдыса, 1994-тӥ арын Кун Кенешлэн тӧроез бордын нимкылъёсъя но шонер гожъяськонъя нимысьтыз комиссия кылдытэмын. Солэн тыршемезъя, 1998-тӥ арын нимысьтыз бичетэн бюллетень поттэмын. Отчы 372 кыл пыриз. Нырысь-валысь та ужез азинтон бордын В. И. Шибанов но П. И. Воронцов ужазы. Соос удмурт кылъя но литературоведениея нимысьтыз нимкылъёсын бичетъёс но дасязы ни вал. Но Кун Кенеш таӵе ужъёсты поттыны коньдон висъямысь дугдӥз. Соин сэрен кутскем ужмы ӟудӥз. Али сое азинтон бордын кӧня ке тыршо на Удмурт радиоын, телевидениын, куд-ог газет-журналъёсын гинэ. Нош удмурт кылын шонер гожъяськонъя комиссия (кивалтӥсез мон луисько) аслэсьтыз ужзэ пумаз-йылаз вуттӥз. 2002-тӥ арлэн пумаз сое Россиысь Наукаосъя академилэн Урал люкетысьтыз Историяя, кылъя но литературая Удмурт институт печатлаз. Со тазьы нимаське: «Удмурт кылын шонер гожъяськонъя кыллюкам». Отчы ватсаса сётэмын на «Удмурт кылын шонер гожъяськон правилоос». Вераны кулэ, правилоос но словарь лэсьтӥсьёслы коньдон ӧз тыре. Комиссилэн кивалтӥсез та ужез азинтон бордын ӧз ни ужа. Озьы бере, нимкылъёсты кылдытон уж азьланьын, оло, чылкак пашмоз. - Нош малы асьмеос выль правилоосъя ум гожъяськиське? - Книга-газет поттӥсьёс али со правилоосты чакласа гожъяськыны кулэ. Школаосын гинэ, выль учебникъёс потытозь, вуж правилоосъя ик дышетскозы на. Жаляса верано луэ, кивалтӥсьёс эскерымтэен-чакламтэен, газет-журнал поттӥсьёс, озьы ик «Удмурт дунне» газет но, выль правилоосъя уг гожъясько на. - Тӥ, Иван Васильевич, бадӟым улон сюресэз ортчемын, дуннеез трос котыръямын. Озьы бере, асьме улэм-вылэммы, лул-дуннемы шоры пӧртэм калыкъёсын ӵошатыса учкыны быгатӥськоды. Малы асьмеос таӵеесь? - Асьмеос, удмуртъёс, кинлэн ке кивалтэм яке зӥбет улаз улыны дышемын. Революцилэсь азьло нырысь бигеръёс зӥбыса возизы, собере - ӟучъёс. Соослэн косэмзыя-индылэмзыя гинэ улӥмы. Соин ик асьмеос сыӵе дӥсьтӥсьтэмесь, ас мылкыдмес шара вераны яке ас сяменымы маке лэсьтыны кышкаськомы. Совето власть вакытэ но кивалтӥсьёс косъяськемъя гинэ улӥмы. Бӧрысь озьы улэммы сямлы пӧрмиз. Соин ик али но асьмеос, удмурт юлтошмылы сюрес сётытэк, мукет калыкъёслэсь валэктэмзэс-индылэмзэс, косъяськемзэс возьмаса улӥськом. - Удмурт калык Венгрия, Финляндия, Эстония сямен понназ кунын улысал ке, кызьыгес азинскысалмы кадь потэ? - Революцилэсь азьло финнъёс куанергес уло вал. Ас понназы улон вакытэ бадӟымесь азинсконъёс басьтӥзы. Мукет кунъёслэсь адӟем карыса, соос вузкарыны, коньдон поттыны, экономиказэс но культуразэс азинтыны дышизы. Асьмеос но соос манер вамыштысалмы, калыкмы но ӧй ӟучомысал, кылмес, культурамес дунъяны, гажаны дышысалмы. - Азьланяз кыӵеен адӟиськоды кылмес, культурамес? - 1950-тӥ-1960-тӥ аръёсын ӵошатыса, удмуртъёслэн но асваланзы трослы будӥз, удмурт сямъёсты, вашкала шулдыръяськонъёсты пусйылыны кутскизы. Гуртъёсын, ёросъёсын пӧртэм фольклор ансамбльёс кылдыло. Городъёсысь но ёросъёсысь удмурт кивалтӥсьёсмы но ас кылзэс поттыло ни, куд-огез докладъёссэс но удмурт кылын лэсьтыны ӧдъязы. Собере азьло анай кылын ортчись ужрадъёсы калык уг люкаськылы вал. Табере сыӵе ӝытъёсы калык трос лыктэ. Соин ик оскон вань: удмурт кылмы, культурамы азинскоз на. Со понна асьмелы тросгес сюлмаськоно, нылпиосмес пичиысен ик удмурт кылын бӧтьыртыны дышетоно. Соос анай кылынызы бӧтьыртыны медаз возьдаське, вордӥськем интызэс, сямъёсмес, анай-атайзэс мед гажалозы. - Берло вакытэ ӵемгес но ӵемгес глобализация кылэз кылоно. Мар со сыӵе? Глобализация кыл пӧрмемезъя латин кыл луэ. Со глобус но музъем шар кылъёсын герӟаськемын. Али озьы луиз: нокыӵе калык но ас понназ улыны уг быгаты. Асьмеос табере быдэс дуннеысь калыкъёсын герӟаськемын: соосын вузкариськом, пӧртэм арбериосын вошъяськиськом, телевизор, Интернет пыр кусып возиськом. Нош кыӵе но кунъёсысь вузъёс ваемын ӧвӧл. Интернет, мобиль телефонъёс пыр асьмеос нимысьтыз адямиосын, ужъюгдуръёсын, дышетсконниосын, библиотекаосын герӟаськиськом. Соин ик шонерак вераны луэ: асьмеос глобализация дауре улӥськом. - Мон туж паймисько, малы Удмурт кун университетын удмурт филология люкетысь студентъёс тросэз курсовой но диплом ужъёссэс ӟуч кылын гожъяло? - Удмурт факультетысь студентъёслы пӧртэм специальностьёс сёто: удмурт кылъя но литературая, ӟуч кылъя но литературая; удмурт кылъя, литературая но кунсьӧр кылъёсъя (немец, англи); удмурт кылъя, литературая но венгер кылъя; удмурт кылъя, литературая но финн кылъя. Соин ик студентъёс курсовой но диплом ужъёссэс кызьы ке удмурт кылын, озьы ик ӟуч кылын но гожтыны быгато. - Шуиськом, кылмы табере законъя кун кыл луиз. Нош малы асьмеос озьы ик туж чаляк ӟучомиськом? - Удмурт кыл кун кыл ке но луэ, со анай кылэз, культураез дышетонлы, сое азинтонлы бадӟым ик юрттэт уг сёты. Малы ке шуоно, кыл сярысь законэз ӟучъёс лэсьтӥзы, сое кутон вылысь, куараоссэс но ӟуч депутатъёс ик сётӥзы. Удмурт кылэз, культураез азинтонлы сӥзем статьяос отысь куямын вал. Соин ик законэз 10 ар ӵоже лэсьтыны выризы. - Иван Васильевич, тӥ та нуналъёсы юбилейдэс пусъёды. Тӥни ачим но ӟуч кылэз кутоно луи. Кызьы бен сое удмурт кылын шуод ай? - «Юбилей» кылэз «тырмон нунал» шуоно. Тани мон вордӥськем дырысеным 75 ар тырмон нуналме пусъё. - 75 арес тырмон нуналдэс бен кытын ортчытыны малпаськоды? Кыӵе выль ужъёсыныды сое пумитаськоды? - Сое Удмурт кун университетысь удмурт факультетлэн советаз ортчытозы. Собере вордӥськем гуртам но пусйыны дасясько, лэся... Берло аръёсы мыным Удмурт Республикалэсь энциклопедизэ поттон бордын трос ужано луиз. Отчы мынам 36 статьяе пыртэмын. Кылем арын «Удмурт кылын шонер гожъяськонъя кыллюкам» книгае, «Удмурт нимвоштос» препринтэ потӥзы. Препринт удмурт морфологилэн ог люкетэз луэ. Азьланяз удмурт лексикологилэн историезъя бадӟым уж даъяно на. Собере студентъёслы удмурт кылын дышетскон книга поттоно. - Иван Васильевич, тау. Эн сётӥське аръёслы, таӵе ик кочон кадь луэ. Атайды сямен ик, 100 арес пусъёндэс но мед адӟоды на. Источник: Тараканов И. В. Айкай гурезь йылысен кыдёке адӟиське : беседа с д-ром филол. наук, проф. УдГУ / И. В. Тараканов ; Записала Г. Романова // Удмурт дунне. - 2003. - 27 июня. - (Удмурт кизилиос).

https://vorshud.unatlib.ru/index.php/%D0%A2%D0%B0%D1%80%D0%B0%D0%BA%D0%B0%D0%BD%D0%BE%D0%B2_%D0%98%D0%B2%D0%B0%D0%BD_%D0%92%D0%B0%D1%81%D0%B8%D0%BB%D1%8C%D0%B5%D0%B2%D0%B8%D1%87

2024-03-01T05:32:36Z

<urn:uuid:6811fe2a-5b0e-482c-b5a8-9351a6a7bc92>

udm-Cyrl

tlsh:T12DFCD5B27680DE0E8263D25A6D901A619CE59257D3233B5A9CC1F411399A060EEF94237BF65196DE5CFF8258E402F818BF4F78D658FE7A7AB36604183ABF3AF2014C33D756

Чупчи, Кильмезь но Иж шуръёслэн огазеяськон интыязы пуксемын Эгра ёрос. Та интыын вашкала дауръёсы улӥсьёслы сюдӥсь но сектась чотын вал Чупчие усись Ита но Лоза шуръёс. Нырысьсэ Эгра гурт сярысь тодэ ваёнъёс кылемын Фёдор Звенигнордский но Василий Жемчужников воеводаослэн 1615-тӥ арын пусъем книгаоссазы. Удмуртилэн уйпал ёросъёсыныз ӵош Эгра но 1489-тӥ арын пыриз Москва княжествое. 1798-тӥ арын Вятка губерниысь Глаз уездын кылдӥз Эгра волость. 18-тӥ даурлэн кутсконаз Сибирен кусып тупатон вылысь кутске татысь трактэз ӝутон. Нош та сюрес быдэс ёросэз пырпотэ: шунды пуксён палысеныз шунды ӝужан палозяз. Ёрослэн азинсконаз но со туж бадӟым инты басьтэ. 1937-тӥ арын Эрга луэ ёрослэн шорсюлмыз. Быдӟым ож дыръя Эгра бадӟым роль басьтэ Ижевск-Балезино чугун сюресэз лэсьтонын. Та сюресэз ӝутӥзы нылкышноослэн но быдэ вуымтэ нылпиослэн киоссы. Нош Эгра ёросысь 4 сюрс 700 пала мурт аслэсьтыз улонзэ сётӥз, Родинамес утьыса. Ӵапак война дыре Эгра ёросын туж зол азинске нюлэс дасян удыс, пул пилён. Бӧрысь Эгра леспромхоз Удмуртиысь та удысысь тужгес валтӥсь предприятие луэ – солэн дасям вузъёсыз Россиысь пӧртэм сэрегъёсы вуылӥзы. Ёрослэн туала историез матысь герӟаськемын му вӧй поттонэн. 1973-тӥ арын татын нырысетӥ тонна му вӧй кыскизы. Татын улэ 42 сюрс 383 адями (2009-тӥ ар). Со пӧлысь 22 сюрс 260-эз Эгра посёлокын. Улӥсьёс пӧлысь 61 процентэз - удмуртъёс, 36 процентэз - ӟучъёс, 1, 5 процентэз - бигеръёс. Татын тодон-валан сётэ 19 школа, со пӧлысь 15-ез шор ёзо луэ. Со сяна, вань 23 нылпи сад, сирота нылпиослы интернат, ляб визьем пиналъёслы школа-интернат. Тазалыкез эмъян удысын тырше ёрос больница, со сяна, Факел посёлокын, Зура, Чутыр черкогуртъёсын но Леспромхоз посёлокын вань асьсэ больницаоссы. Озьы ик ёросын ужа 36 фельдшер-акушер пункт. Со сяна, ёросын ужа культурая 32 юрт, 29 библиотека, 2 нылпи санаторий. Сундур гуртын интыяськемын Удмурт культурая центр. Ӟуч культуралы сӥзем центр ужа Факел посёлокын. Чӧлсконъёс[Тупатыны | бамлэсь кодзэ тупатоно] Эгра ёрос: историез но туала улонэз (Ӟ) Эгра ёрос Кун Кенешлэн сайтаз (Ӟ) Эгра ёросысь муниципальной образованиос (Ӟ) Удмуртиысь ёросъёс (Ӟ) Игринский информационно-методический центр культуры, досуга и туризма (Ӟ) Удмурт Республика Шоркар: Иж (Ижкар) Каръёс: Глаз | Вотка | Сарапул | Можга | Камбарка Территориослы люкиськон: Ёросъёс: Алнаш | Балезино | Вавож | Вотка | Глаз | Грах | Дэбес | Завьял/Дэри | Камбарка | Каракулино | Кез | Кизнер | Кияса | Красногорск | Можга | Пичи Пурга | Сарапул | Сьӧлта | Сюмси | Ува | Шаркан | Эгра | Юкаменск | Якшур-Бӧдья | Яр Статьяос: Герб | Гимн | История | Улӥсьёс | Территориослы люкиськон | Флаг «https://udm.wikipedia.org/w/index.php?title=Эгра_ёрос&oldid=117665»-ысь басьтэмын Категориос: Лыдпустэм кужымкылъёсын бамъёс formatnum Эгра ёрос Удмуртиысь ёросъёс Та бамлэн берпуметӥ воштонэз: 22:26, 5 Гудырикошконэ 2021. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%AD%D0%B3%D1%80%D0%B0_%D1%91%D1%80%D0%BE%D1%81

2024-02-25T09:34:51Z

<urn:uuid:28400f0b-f3d5-432d-b795-0d998bb740e7>

udm-Cyrl

tlsh:T12378CFB19C80EA0FC363E65AAD415B694DB05127A322335E8CD1F1417652094EEFC453BAEA2046DE6CEF8214E452EC487F4EA8C659FDBABBA257081D397F3AF2424C77C747

Перфоманс (англ. performance — быдэстон, представление) — туала устолыклэн формаез, кудаз тусъетэз кылдыто суредасьлэн яке кӧня ке адямиослэн кулэ интыын но кулэ дырын дауртэмзы. Перфоманс луэ шуыны котькуд учырез, кудаз пыро ньыль валтӥсь ёзъёс: вакыт, инты, суредасьлэн мугорыз но суредасьлэн но учкисьлэн герӟаськемзы. Соин пӧртэмесь луо перфоманс но суредаськон устолыклэн суред яке скульптура выллем пӧртэм амалъёсыз, кудъёсаз тусъет луэ адӟон арбери гинэ. Куддыръя перфоманс шуо сыӵе чеберлыко ужрадъёслэсь пӧртэмлыксэс, театр, эктон, крезьгур, цирковой выступление кадьёссэ но мукетъёссэ. Озьы ке но, туала устолыкын «перформанс» нимкыл матынгес луэ авангард яке концептуальной устолыклы, кудиз выжыятэ суредан устолыклэсь традицизэ. Историез[Тупатыны | бамлэсь кодзэ тупатоно] Нырысьсэ «перформанс» кыл кутэмын вал крезьгурчиен Дж. Кейджен 1952 арын возьматоназ, кудӥз возьматӥз сцена вылын «4’33"» (4 минут 33 секунд шыпытэз). Та концертлэн ялоназ пусъемын вал - перфоманс. Перфоманс кылдӥз футуристъёслэн кыр возьматонъёсӥсьтызы, дадаистъёслэн клоунадаисьтызы, Баухаузлэн театрисьтыз. Перфоманс кылдэм герӟамын авангард суредаськон ужпумэн: суредан тусъетлэсь вӧлмытэзлэсь вормонзэ, авангардной устолыклэсь валтӥсь тенденцизэ конструкцие потонзэ. Ив Кляйн, Вито Аккончи, Герман Нитч, Крис Бурден, Йоко Оно, Йозеф Бойс но мукет суредасьёс пӧлын перфоманс потӥз устолыклэн одӥг люкетэз кадь 1960 арын. Россиын тужгес но тодмо Олег Куликлэн, Олег Мавроматтилэн, Елена Ковылиналэн но мукетъёслэн перфомансъёссы, удмуртъёс пӧлын - Кучыран Юрилэн перфомансъёсыз. «https://udm.wikipedia.org/w/index.php?title=Перфоманс&oldid=97503»-ысь басьтэмын Категори: Устолык Та бамлэн берпуметӥ воштонэз: 14:35, 12 Гудырикошконэ 2014. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9F%D0%B5%D1%80%D1%84%D0%BE%D0%BC%D0%B0%D0%BD%D1%81

2024-02-29T17:29:16Z

<urn:uuid:124ad05c-9de1-4698-bd07-dd0b692d7d4d>

udm-Cyrl

tlsh:T1E1E5F3615A619E1E82B3E66FBCC15B1288D46263A722370A4CC6F4502956050EDFD92337EA1296CE18FE8754E257EC083F4FADCA69BD7A6BB3274500397F66F1004C77D312

Лӧпшопедия гажамон — Удмурт Абсурдопедия! Лӧпшопедия — со эрико вотэс-энциклопедия дасям пышкылон, сатира, серембур но йырчукинлык. Нимаське со, кызьы тон, дыр, шӧдӥ, фольклорно Лӧпшо Педуня сӥё-дано трикстер. Котькуд адями, удмурт кылъёсты тодыны, гожъяны статьяос но татын тупатыны карыны быгатэ. Дӥсьтыса гожъяське! Ваньмыз статьяос[править] Кылбугор Басьтэмкылос Серемес суред Камасутра Удмурт калык календарь Йырчукинотека[править] Мадиськонъёс Гольтыръяськонъёс Лыдъяськонъëс Пальыштыкъёс удмурт бичет Ӝогверанъёс Хармс веросъёсыз, со гожтэ удмурт кыл Чӧлскетъёс[править] Маскара ке Лӧпшопедия тонэ уг вала, тон быгатэ серекъятыны быгатӥсько ке вал статьяоссэ Википедие автор ним улын Кутскон бам

https://absurdopedia.wiki/%D0%9F%D0%BE%D1%80%D1%82%D0%B0%D0%BB:%D0%9B%D3%A7%D0%BF%D1%88%D0%BE%D0%BF%D0%B5%D0%B4%D0%B8%D1%8F

2024-02-21T08:48:59Z

<urn:uuid:c3b683f3-2eb8-4df8-b953-3a063eb50929>

udm-Cyrl

tlsh:T1987FDA216E96EF0E8233D4861F544F1748A494A3426137275CC4F4006A5B050EEFD512B5B244D6C978FE9185E503EC28BA4F3CD70DBE7D1AB26238583ABE39F6010C23D796

Кызьы тодмо ини, удмурт культурая Центрез кылдытыны чакламын Короленко театрлэн юртэз интые. Та ужен ӝеганы уг яра. Со усьтӥськыны кулэ ини 2 ар ортчыса, Удмуртия кунлык басьтэм дырысен 100 ар тырмонлы. Азьвыл ик ӵектэмын вал юртэз сэрттыса выльзэ ӝутыны. Озьы коньдонэз шыръяны луоз. Озьы ик туннэ калыклэсь ӵектонъёсыз туж кулэ Кызьпу арамаез азинтонъя. Пумиськонын сое выльдонъя тунсыко малпанъёссэс веразы Гуманитари лицейын дышетскисьёс. Пиналъёс инкуазьлы но саклык висъяло, этно тодметъёсты но пусъё. Кызьпу арама туннэ «Летний сад» огазеяськонлэн бурд улаз. Солэн кивалтӥсезлэн Сергей Буторинлэн верамезъя, Кызьпу арамаез элькунмылэсь этно аспӧртэмлыксэ возьматыса азинтыны кулэ. Ӵапак соя ик ми «Удмурт кенешен» ужалом. Удмурт шӧм Кызьпу арамалы одно кулэ, — пусйизы исполкомлэн ёзчиосыз. Отын кемаласен ини валтӥсьёсыз удмурт шулдыръяськонъёс ортчыло. Матысез 12-тӥ инвожое луоз – со Гербер шулдыръяськон. Ижкарысь Индустри ёрос администрацилэн тӧроезлэн Дюбовь Зайцевалэн верамезъя, туэ 7 сюрслэсь трос куноосты возьмало.

https://udmddn.ru/ivorjos/udmurt-keneshlen-ispolkomez-ortchiz/

2024-03-03T10:17:12Z

<urn:uuid:60b26641-96a0-4abe-b4bd-a15e570bc9cb>

udm-Cyrl

tlsh:T15DEF014146A0DB0E92A3D24E6D81666288E56217A723770A0CD5B4026941060FEFE52337EB10A2DF1CFE5264E406D9087F8E6CDA48BD3B2B7327165879BF76F2124C33E356

Владимир Григорьевич Осетров — Удмурт Республикаысь наука удысысь дано ужась, техника наукаосъя доктор, Ижысь техникая университетысь машина поттонэз роботъёсын радъянъя кафедралэн профессорез, Россия Федерациысь вылӥ школалэн дано ужасез. Пусъемын «СССР-лэн изобретателез» гадьпусэн, озьы ик ВДНХ-лэн дипломъёсыныз но грамотаосыныз. 5 монографиослэн, озьы ик наукая уно ужъёслэн авторзы. Владимир Григорьевичлэн усьтонъёсыз паськыт кутӥсько машина поттонын, соос вылын дышетско студентъёс. Кемалась ик ӧвӧл тодосчи пусйиз 75 арес тырмонзэ. Солы сӥзьыса, Ижысь техникая университетын радъямын вал бадӟым адӟытон. - Кыӵе музъем будэтӥз таӵе визьпогез? — Вордӥськи мон Удмурт шаерлэн уйпалаз — Яр ёросысь Пудем черкогуртын. Но со гуртын улэмме воксё уг тодӥськы ни. Угось мыным кык арес тырмыса, семьямы выжем Иже. Атае дышетскем адями вал. Вавож ёросысь Какмож-Итчи гуртын вордскем маке йылпумъяны быгатэм гурт хозяйствоя техникумез. Со вакытлы та бадӟым вормонэн лыдъяськиз. Гуртын вордскемъёслэн угось тодон-валанзэс будэтыны луонлыкъёссы пичиесь вал. Школаын кӧня ке классэз йылпумъяны быгатӥд ке — ярам ни ойдо. Ужаны атайме ыстӥллям Яр ёросысь Пудеме. Гурт удысэз сяна, солы оскиллям партия ужез но — инструктор луыса тыршем партилэн ёрос комитетаз. Отысен ик сое синйылтӥллям но Иже ужаны ӧтиллям. Ӝоген оскиллям шаерысьтымы гурт хозяйствоя министрлэсь удыссэ: 1940-тӥ арозь валтӥз сое. Бӧрысь курон пуктӥллям: министр луыны быгатэ гурт удысъя вылӥ тодон-валан басьтэм мурт гинэ. Озьы атае пуконзэ кельтоно луиз. Тодон-валан люканзэ азьланьтыны луонлыкез ӧй вал ни: семьяез кылдӥз, куинь пиез вордскиз. Вылаз ик, ӵапак со вие кутскиз Быдӟым ож. Атае, рос-прос но кышкасьтэм воргорон, ож сярысь тодэмез бере мукет нуналаз ик ужаны военкоматэ потӥз: адямиосты фронтэ келялляз. Кӧня ке дыр ортчыса, сое дышетскыны ыстӥзы Москвае — офицеръёсты дасянъя курсъёсы. Отын кыдаса, со фронтэ мынӥз ини, Москваез тушмонлэсь утиз. Ожысь улэпкын бертӥз. Ужаз Сьӧлта черкогуртын партилэн ёрос комитетаз инструктор луыса. Озьы ми быдэс семьяенымы Сьӧлта палъёсы вуимы. Анаелы соку туж умой тупаз ини: картсэ ыстӥзы вордскем ёросаз — Сьӧлтае. Со отысь Копки гуртын вордскемын, котыр калыкез тодэ. Анае но дышетскем адями вал. Йылпумъяз Ижысь финансовой техникумез. Быдэс улонзэ тыршиз Сьӧлталась выт бичанъя инспекциын. Со выжыезъя ӟуч вал. Атае — удмурт. - Тӥ техника удысысь тодосчи, быдэс улондэс сӥзиды машина поттонэз эшшо но ӟечгес радъянлы. Кытысь сыӵе мылкыд? Кинлэсь пыӵаз? — Техника борды кыстӥськонме валаны но шӧдыны кутски 3-тӥ классысен. Али кадь ик син азям пуктӥсько еврей выжыысь Вадим Гляйзер эшме. Мар но ум дауртӥське, мар но ум кылдытӥське вал ми! Тодам вайисько ас киынымы лэсьтэм нырысетӥ арберимес — фонарик вал со. Куинетӥ классын дышетскыкумы, пӧрмытӥмы ми сое. Бӧрысьгес, бадӟым классъёсы вуыса, урмыса кадь ветлӥ кружокъёсы. Сюлэмылы тужгес но тупаз авиатехника. Школаямы кытысь ке вуттӥллям вуж самолётлэсь двигательзэ. Со борды мерскимы ук — кӧня нунал ӵоже меда сое эскерыны-чакланы выримы! Кыӵе ёзэз маин герӟаськемын, малы соос кулэ но мукет та выллем юанъёслы валэктонъёс асьмеос шедьтӥмы ведь, нокыӵе визьмо книгаосын бугыръяськытэк. Бӧрысь туж капчиен сэрттӥськомы но бичаськомы вал самолётлэсь но, тракторлэсь но двигательёссэс. Озьы ик техника борды кыстӥськонэ юнмаз. Пичи дыры сярысь ке верано, син азям пуксе на вож тэль. Анаелэн атаез лесничий вал. Кӧня писпу мерттӥз со. Мон но сьӧраз куриськылӥ, писпуослэсь ненег модосъёссэс сюе согыны юрттэмъяськылӥ. Со палъёсы вуылыкум, тэлез адӟыкум, амалтэк син азям пуксе песятае, пинал дыры… Сьӧлта черкогуртысь шор ёзо школаез йылпумъяса — 16 арескам — анай-атаелэн бурд улысьтызы потӥ: Иже ширтӥ. Кытчы кариськоно? Йыгаськи Ижысь механикая заводэ. Озьы-тазьы, шуисько, техникаез валасько, ужаны быгатӥсько… Юнматӥзы монэ токарь вӧзы дышетскисе. Вакчи дыр ӵоже та удыслы дыши. Ӝоген токарь луыса нимаз ужай ни. Заводын станок сьӧрын быдэс нунал ужаса но, егит дыръя жадёнэз валано ӧвӧл вылэм: ваньмон дыръям ӝытазеосы аэроклубе ветлӥ на. Ма, самолётъёслэсь-вертолётъёслэсь пушсэс пичи дырысен ик тодӥсько вал, табере, малпасько, соосын лобаны, парашютэн тэтчаны дышетсконо. Тӥни ӵап соку йырам малпан чилектӥз: оло, лётчик луоно! Кема малпаськытэк, документъёсме одӥгаз лётной училищее сётӥ. Экзаменъёсты ӟеч сётӥ, но тазалыке ласянь ӧй ортчы. Валэктӥзы: давлениды, пе, бадӟымгес, таӵе учырын инме ӝутскылыны уг яра. Шуизы: пехоталы, пе, тупалод. Отысен ик монэ армие басьтӥзы. 2 ар службаме нуи. Гуртысь пияшъёс кышкасьтэмесь ук, шуг-секытъёсты чиданы дышемын. Мон но озьы ик: службаелэсь ортчемзэ ӧй ик вала. Сержантозь будӥ. Армиын басьтэм быгатонлыкъёсы азьлань улонам но юрттӥзы… * * * - Ку пушкады вырӟиз наукае кыстӥськон мылкыд? — Армиысь бертыса, малпаськыны кутски: ужан вискын кытын ке тодон-валан но люкано. Озьы мон 1959-тӥ арын вамыштӥ Ижысь техникая университетэ (соку механикая институт). Экзаменъёсты капчиен сётӥ. Ӵапак соку вузъёсын нырысетӥ курсъёсын дышетскисьёслы луонлык сётӥзы дышетскон куспын ужаны, коньдон поттыны. Озьы милям быдэс группамы нуназезэ заводъёсын ужаз, ӝытазеосы тодон-валан люказ. Техника удысын дышетскисьёслы, мон малпамъя, таӵе амал туж пайдаё. Туала студентъёслы но мон весь шуисько: дышетскон вискады луонлык шедьтӥды ке заводын ужаны — вамыштэ отчы. Теориен артэ — тужгес но техника ласянь — практика вамыштэ ке, тодон-валан люкамлэн пайдаез азьланяз но зол шӧдӥське. Ачим сярысь ке верано: кӧня асме тодӥсько — мон ялан дышетски но, со вие ик ужай но… Дышетскон вискам ужаны интыяськи дышем интыям — Ижысь механикая заводысь станок сьӧры. Озьы вить ар ӵоже дышетскытозям, ялан заводын бергай. Ӵектӥзы дышетсконме аспирантураын азинтыны. Со ик выжыяськеме луиз Ижысь техникая университетэ. Басьтӥськи студентъёслы лекциос лыдӟон борды. Со вакытэ ик тодон-валан люкай аспирантураын. 1974-тӥ арын кандидат диссертациме ути — бурд улаз басьтӥз монэ Россиысь сборочной производствоя тужгес но устоез тодосчи — институтысьтымы Борис Фёдорович Борисов. Соин ӵош ми студентъёслы чаклам пособие но поттӥмы. 1998-тӥ арын ути ини доктор ужме. Учконо ке, монэн одӥг группаын дышетскемъёс пӧлысь уноез шаерамы тодмо адямиос луизы, пӧртэм дыре пӧртэм предприятиосын-заводъёсын кивалтӥзы. - Техника удыслэсь пуштроссэ валаны котькудӥзлы кылдымтэ. Огъя кылын вераса, кыӵе удыслы сӥземын наукая ужъёсты? — Соос герӟаськемын машина бичанэз эшшо но ӟечгес радъянъя технологиосты кылдытонэн. Мон усьтӥ машинаосты выль сямен бичан амалэз — компенсирующий материалъёсты уже кутыса, ёзъёсты деформация пыр воштыса. Таӵезэ, мынам ужъёсысьтым сяна, нокытысь но уд пумита ни. Машина поттонэз эшшо но ӟечгес радъянлы ик сӥземын мукетъёсыз но усьтонъёсы. Кылсярысь, производствоын — сборочной цехъёсын — кутӥське нимысьтыз кылдытэм алгебрае. Соя кылдытыны луэ машина бичанэз радъянъя выль технологиосты. Со сяна, производстволы номырин воштонтэм луо мукетъёсыз но изобретениосы: полимер материалъёсты уже кутыса станокъёслэсь лэчытлыксэс (точность) будэтон, магнит сиос вылын ужась планетарной редукторъёс, детальёслэсь ӟечлыксэс эскеронын кутӥськись интерференционной приборъёс но мукет. Одӥг уж — кыӵе ке усьтон лэсьтыны, маке выльзэ шараяны, мукетыз ужпум — со сярысь иворез вӧлмытыны. Нырысетӥез мыным матын ке, кыкетӥез — кыдёкын. Ас пушкамгес ужасько-вырисько угось. Тани ай 2002-тӥ арын монэ ӧтчазы Америкаын ортчись конференцие. Мон сярысь тодӥллям кунгож сьӧрын англи кылын потӥсь журналысь — отчы огпол гинэ ужме ыстэме вал. Лыктоды но лыдӟоды, пе, наукаын усьтонъёстылы сӥзем докладдэс. Бӧрысь, пе, сюрес вылэ быдтэм коньдондэс берыктомы. Но со коньдонэз нырысь аслыд шедьтоно ук! Англи кылысь берыктӥсез но утчано, соин ӵош сюрес вылэ потоно — кӧня тыр усёз ужрадэ пыриськон! Вылаз ик, соку уждунлэн быдӟалаез ушъямон ӧй вал. Озьы ик мынытэк кыли. Кин тодэ, оло, усьтонъёсы вӧлмысалзы ни быдэс дуннее. Изобретениосы но, кызьы нимало техника удысысь тодосчиос, полезной модельёсы, юнматэмын 17 патентэн. Соос кытын ке кутӥськыны кутско ке, патент басьтэм муртлы коньдон висъяськыны кулэ. Шумпотӥсько, мынам гожтэм ужъёсы вылын табере тодон-валан люкало егитъёс. Азьвыл аръёсы бурд улысьтым арлы быдэ потэ вал 5 дипломник. Озьы Ижысь техникая университетын 35 ар ӵоже ужатозям, 170-лэсь ятыр специалистъёсты дасяны пӧрмытӥ. Соос пӧлысь куд-огез техника наукаосъя кандидатозь будэмын. Пӧлысьтызы тани одӥгез — «Редуктор» огазеяськонлэн кивалтӥсез Валерий Мишунин. Студентъёсты дышетон вискын кивалтӥсьын ужаны кылдӥз «Редуктор» заводын но. Тырши отын валтӥсь директорлэн наукая но инновациосъя воштӥсез луыса. Соку кылдытӥмы мувӧй кысконлы чаклам выль редукторъёсты. - Туж тунсыко: кызьы меда радъяське кыӵе ке изобретенилы патент басьтон? — Та ужрадэз люкыны луоз кыклы: изобретенилы но полезная модель нимаськись арберилы патент басьтонлы. Изобретение бадӟымгес ужен лыдъяське, дыр но сое усьтонлы тросгес кошке. Нош кыкетӥез наукаын пичигес ужен лыдъяське. Патент басьтон понна вазиськонэн потоно университетысь патентъя ёзэ. Соос эскерон радъяло, йылпумъян гожто. Бӧрысь тае ваньзэ келяно Москвае. Отын но котыр ласянь чаклало изобретенидэ. Санэ басьто: дунне вылысь кыӵе ке кунын уг кутӥськы-а меда усьтэм амалэд яке кылдытэм арбериед. Таӵеез уг шараяськы ке, патент сётӥське. Совето Союз вакытэ наукалы бадӟымгес саклык висъяськылӥз. Коньдон вуылӥз изобретениосты кылдытонлы но, соосты улонэ пыӵатонлы но. Тодӥсько на совето аръёсы изобретение понна премия басьтэмме. Одӥгез завод сое уже кутыны кутскем. Басьтӥ соку 300 манет — самой бадӟымез уждун шаерамы 100 манет пала гинэ вал. Наукаен вырыны кыӵе ке стимул вал соку. «Изобретатель СССР» гадьпусэн но монэ пусйизы-данъязы соку. Нош туала вакытэ тодосчиос кызьы быгато, озьы бергало-бызьыло. Наукаен выро, утчасько, со вие студентъёсты-специалистъёсты будэтыны сюлмасько, кыӵе ке изобретение лэсьто но асьсэос ик сюлмасько сое вӧлмытыны, производствое пыӵатыны. * * * - 2003-тӥ арысен тӥ заводын тыршонлэсь палэнскиды, асьтэды быдэсак сӥзиды наукалы. Станок сьӧры выльысь султыны мылкыдды уг кылды-а? — Зэмзэ вераса, станокъёстэк, производствотэк асме син азям пуктыны ик уг быгатӥськы. Наукае быдэсак выжи ке но, Ижысь техникая университетын но мон станокъёс сьӧрын. Но таяз радэ ки улам — студентъёсты дышетонлы чаклам техника. Сое егитъёс ас синмынызы эскеро, кутыло, темаез ӟечгес валало. Туала егитъёслэн угось теоризэс заводъёсын юнматыны луонлыкъёссы сюбегесьгес ни… - Тунсыко: наука ужын семья бурдъя меда оло нош тодон-валан дуннее выйыны люкетэ… — Кузпалы Екатерина Ивановна мынэсьтым удысме туж вала. Ми, тодосчиос, сыӵеесь ук: улӥськомы малпанъёсын-утчаськонъёсын. Таӵе дыръя коркаез-хозяйствоез нуон палэнэ кыле. Кышноелэн та пумысен одӥг пол но монэ пыкылэмез ӧвӧл. Уж дурысь котьку капчи мылкыдын, пӧсь сиёнэн вите. Бен, берло дыре тазалыкез чутыны ӧдъяз: синъёсыз но лябӟизы, пыдъёсыз висемен, ураме но потамысь дугдӥз ини. Но озьы ке но со монэ бурдъя капчи кылъёсыныз. Кызьы ай мон сотэк быдэстысал наукая ужъёсме! Мон киын гожъясько, со «пӧрамме» машинаен печатла, янгышъёсме тупатъя, ӵектонъёс сётъя. Кузпалы выжыезъя ӟуч — вордскемын Татарстанысь Катюша черкогуртын. Йылпумъяз Казаньысь финансовой институтэз. Распределение пыр Иже келяллям: озьы милемлы соин тодматскыны кылдӥз. - Сое синйылтэмды бере ик сюлмады яратон кылдӥз-пуромиз? — Милемыз тодматӥз анае. Дорамы сое куное ӧтем но шуэ: вот, пие, тодматскы — туж умой, учкымон нылаш. Мыным со соку ик кельшиз. Зэм но, тусын-буйын чылкыт, востэм нылаш. Кык ар ӵоже пумиськылӥмы но 1963-тӥ арын сюан шудӥмы. Вуоно арын пусъёмы ни семья кылдытэммы дырысен 50 ар тырмонэз. Мон малпамъя, яратон уг пуромы шуак. Со кылдэ но юнма аръёсын. Дыр ортчемъя ог-огдэ мургес валаны ӧдъяськод, син азяд пуктыны ик уд быгатӥськы ни кузпалтэк улондэ. Сотэк тон но ӧвӧл кадь. Яратон сюлмын быдэс улон ӵоже гыбдаса улыны кулэ… Кузпалэным будэтӥмы одӥг пи. Со но кошкиз вал мынам лёгем пытьыея: тыршиз Ижысь пӧртэм заводъёсын. Но егит дыръяз ик производствоын вӧсь луыны шедиз. Табере тани дорын пуке, семья ӧз кылдыты, внукъёс мыным ӧз кузьма. Соос интыын мон понна — студентъёсы. Котьку дыр шедьтӥсько соосын кенешыны, кулэ дыръяз — юрттыны. Шӧдӥсько: аръёс ортчемъя золгес кыстӥськыны ӧдъяськод выжыосыд борды. Тунсыко потэ ваньмыз: кинэн эшъяськиз анай-атаед, кыӵе выжыысь соос потэмын но трос мукет. Тани алигес басьтӥськи книга гожтон борды. Солэн геройёсыз луозы Удмуртиысь машина поттон удысысь инженеръёс, технологъёс, тодосчиос. Соослэн улэмзы, ужамзы пумысен та вакытэ материалъёс люкасько. Оскисько, книга одно ик югыт дуннее вордскоз. Со сяна, мыло-кыдо пыриськыны ӧдъяй Сьӧлта ёросын вордскем-будэмъёслэн огазеяськоназы. Одӥг ужрадлэсь но палэнэ уг кылиськы. Яр ёросын вордскемын ке но, дореным лыдъясько Сьӧлта ёросэз. Отын ортчиз самой шудо вакытэ. Туж данъяськисько данэ потэм сьӧлтаосын. Егит дыръя дыр ӧз шедьылы бакча котырын берганы. Я мон дышетскисько, я студентъёсты дышетӥсько, я станок сьӧрын сылӥсько… 75 арескам гань-ганьгес кариськыны луэ ни. Соин ик яратоно уже луиз ни бакчаын емыш будэтон, утялтон. Но инкуазе потыса но, йырысьтым уг кошко магнит редукторъёс… Источник: Осетров, В. Г. Станок сьӧрын... тодосчи / В. Г. Осетров ; записала Е. Никитина // Удмурт дунне. - 2012. - 24 авг. - С. 6, 11 : фот. - (Удмурт кизилиос)

https://vorshud.unatlib.ru/index.php/%D0%9E%D1%81%D0%B5%D1%82%D1%80%D0%BE%D0%B2_%D0%92%D0%BB%D0%B0%D0%B4%D0%B8%D0%BC%D0%B8%D1%80_%D0%93%D1%80%D0%B8%D0%B3%D0%BE%D1%80%D1%8C%D0%B5%D0%B2%D0%B8%D1%87

2024-03-05T06:50:46Z

<urn:uuid:b84d1c62-62e1-4ad6-80c1-27aa28d34260>

udm-Cyrl

tlsh:T1F81DEAB28980DF0EC2A3D15B6E8157628CA15257D323375A5CD1B415359A095EEFD8237BE61096DE5CEF62A4F002E808BA4F6CDB18FE7ABEB21205087ABF7AF1024833D757

Нырысетӥез пумиськон ортчиз Верхняя Пышма карысь огаз школаын. Ӵапак татын дас арлэсь кема ни арня нуналъёсы удмурт кылэз дышетонъёс радъясько. Пырисько пиналъёс но, арлыдоос но. Пышмалы матын улӥсь удмуртъёс тросэз «Шудбур» нимо клубе ветло. Лулчеберетъя огазеяськон арнялы быдэ пумиськылыны тырше: пӧртэм шулдыръяськонъёсты ортчыто, бускель улосъёсы но ужрадъёсы потало. Свердловск улосын удмуртъёс пазгиськемын. Соосты огазеяны секыт. Соин но улосын кык бадӟым огазеяськонъёс ужало – «Эгес» но «Урал Кенеш». Удмуртъёсты тодмоос пыр утчало-шедьто, ӵош карискыны юртто. Берло аръёсы «Урал Кенеш» пӧртэм ёросъёсын 4 ансамбль кылдытӥз, удмурт лулчеберетъя кык центр усьтӥз. «Берпуметӥез 2014-тӥ аре кылдӥз, — шуэ «Урал Кенеш» огазеяськонлэн кивалтӥсез Георгий Шамшияров. — Дегтярскын ужаны кусткиз Ирина Зайнуллина. Со «Пукон корка» проект гожтӥз но соя ужаны кутскиз. Ачиз со Дегтярск карысь валтӥсь лыдӟиськонниын методист луыса ужа. Солэсь проектсэ умоен лыдъязы мэриын, сое ассэ кутӥзы межнациональной комиссие». Пусйымон, берло аръёсы Свердловск улосысь удмуртъёс сярысь трос ивортонъёс вуо. Соос Удмурт Элькунын, Башкортостанын, Премь шаерысь удмуртъёс доры вуыло, асьсэ дорын куноосты но пумитало.

https://udmddn.ru/ivorjos/elkunys-udmurtyos-vuyl-zy-ekateri/

2024-03-05T05:23:56Z

<urn:uuid:0ae93241-2320-466e-849d-1f0f58f743c3>

udm-Cyrl

tlsh:T19BE227413780EF0E87A3D29D495413264DD48653A7233B5A1CC1B506654A050EEA94237EF74186DE1CFE9354F502EC18BB8FB8C709BE796BA227680939AF3AF2010C73D347

Фестивале пыриськозы Росси улосвылъёсысь фольклор коллективъёс: Удмуртиысь, Башкортостанысь, Татарстанысь, Марий Элысь, Пермь улосысь, Свердловск, Киров, Томск улосвылъёсысь, Ханты-Мансийск, Санкт-Петербург, Москва каръёсысь но Эстониысь. Фестиваль улсын концерт возьматозы творческой коллективъёс, удмурт киужъёсъя мастер-классъёс ортчозы, со сяна чакламын йӧскалык шудонъёс, вожвылъяськонъёс, этнодискотека но мукет шулдыръяськонъёс. Вань коллективъёс дипломъёсын но синпель кузьмъёсын пусъемын луозы. Ватсаса ивортон: (3412) 63-10-43 – Чибышева Флюра Ахметовна, Калыкъёслэн Эшъяськон юртысьтызы валтӥсь ӧнерчи, Камсьӧр удмуртъёслэн огазеяськонзылэн кивалтӥсез.

https://udmddn.ru/ivorjos/udmurt-folklorya-chakara-festival/

2024-03-03T09:29:09Z

<urn:uuid:a11ba8a8-afaa-4ee9-87c9-8429585206a7>

udm-Cyrl

tlsh:T1AADD5C21F582DF0DC277E21B2A411BA26575C12392167B1A5CD0F00025AA050FEEE1133ADB62C2DE18EB4218F827F4146B0F24AA0CFE7A3BF26611143ABF34FA014C23C71B

ИНСАЙТ – дизайнъя но архитектурая интерьеръёсты, ремонтИНСАЙТ но лэсьтон – дизайнъя но архитектурая интерьеръёсты, ремонтъя но лэсьтӥськонъя +7 964 362-30-50 firstname.lastname@example.org РусскийEnglishDeutschFrançaisItalianoБеларускаяБългарскиՀայերենالعربيةazərbaycan dili中文(简体)中文(漢字)HrvatskiČeštinaDanskNederlandsEesti keelSuomiΕλληνικάעבריתहिन्दी; हिंदीMagyarÍslenskaGaeilge日本語Қазақ тілікыргыз тили한국어Latviešu valodaLietuvių kalbaМонголNorskPortuguêsRomânăGàidhligCрпски језикSlovenščinaEspañolSvenskaTürkçeудмурт кылУкраїнськаTiếng Việt Кутскон бам Портфолио Архитектурая Интерьеръёсты Инжиниринг Дун Кусып возён Кутскон бам Портфолио Архитектурая Интерьеръёсты Инжиниринг Дун Кусып возён ИНСАЙТ – дизайнъя но архитектурая интерьеръёсты, ремонтъя но лэсьтӥськонъя Кутскон бам ПОСЛЕДНИЕ РАБОТЫ: ИНСАЙТ – дизайнъя но архитектурая интерьеръёсты, ремонтъя но лэсьтӥськонъя Архитектурая но дизайнъя студия интерьеръёсты «ИНСАЙТ» – тыныд-оскымон на партнерез 2008 ар. Милемлы быдэс услугаос возьматӥзы спектр, - тӥляд асьтэлэн ваньбурды умоятон думылэм: • проект, вуоно ужан разработка документациез интерьеръёсты; • авторской эскерон-чаклан; • объект вылэ потан понна ужлы дунъет предварительный; • 3d визуализация кылдытонын форматэн. Уж принцип Мон но ас ужзэс юн инъет правилоосты придерживаться: • заказчиклэн куронъёсыз оригинальной дизайн кылдытон но соя функциональность; • сложной кылдытон, туала котельников, ортчизы фермер результатъёсыз; • валче ужын котькуд этапын тодон заказчиклэн вачевераськонъёс; • пичи коли понна коньдон результатъёсыз; • недочет вакчи дыр но янгышъёсты тупатъян. Онлайн режимын проект яке тунсыкъяськытись понна жугыса кельтӥллям нюансъёс уточнение. Компания «ИНСАЙТ» тон утиськод задумкаосты, - шектэм луон дырозь но вань сое вуттылэм реализовать 100%! Архитектураяз проектирование Проектлэсь эскизной 390 р./м2 Архитектурной проект 590 р./м2 Архитектурной-лэсьтӥськон проектсэ 990 р./м2 Объектъёс дизайнер вылэ потан 2 990 кар. (Проект бордын заказ, огъя дун тырон пыриськиз.) Авторлэсь эскерон-чаклан 2 990 кар. потан понна - Тон услугаос понна Ми котьку дасесь клиентъёсмылы мылкыд карон сярысь малпан но интерьерлэсь улонын реализовать идеальный мугоратэм: классической-озь стильлэсь ультрасовременный. Коркаез гинэ ӧвӧл, кулэ ке аслэсьтыз мискинь, коммерческой но недвижимость, кылсярысь, бизнес-центръёс, кафе яке ресторан – дизайн - студия берытске интерьеръёсты, валамон но услугаос понна дун азьло ик рассчитываться, люба ужпумез быдэстонлы юрттыны быгатоз! Меретъёс студия «ИНСАЙТ» – проект кылдытыны, - мон сое огазеяй но трос аръем опыт заказчиклэн куронъёсыз, результатъёс басьтыны идеальный: амалъем, интерьеръёсты кыккылолыко дизайн но чебер. Тон мон понна гинэ ӧвӧл, архитектор, дизайнер штатын ужаны, - нош лэсьтэмын, кивалтэ. Со тау кариз, ми комплексъёсын тыр услугаос ӵектэ: берыктон проектъёс кылдытонын-озь пайдаяськон. Но та ваньмыз ӧвӧл: мон ялан азинскись, котькуд вуэм выль проектъёс но луозы на! Ужъёсын но клиентлэн адӟемез тодматскыны отзыв, - тӥ быгатоды, - ӧнерлыкез ышанӥсько. «ИНСАЙТ»: валамон дун, желаемый результатъёсыз Санкт-петербург лулчеберет туж артистэн лыдъя регион, паймонэз, маин соос висъясько шӧмын улӥсьёсты но вань мылкыд стилен векчиятэм. Мон та сярысь туж умой тодо, оскымон возьматыны дунъяны, соин гарантия, мар мон сотрудничать, тон трос басьтӥз, мар возьма. Интерьеръёсты дизайн асьме дорын заказ, тон басьты: • гарантия качество; • надежность; • дун яратымон; • опытэз но профессионализм; • одӥг комплексын " юнда тыр юрттэт; • контроль котькуд стадиын. Мон доры котькуд поттӥз нимаз заказъя, ас кожазы подход. «ИНСАЙТ» заказчиклэн куронъёсыз сочетать ассэ утён, та дырлы мыным котьку визь-кенеш сётоз, подсказывать, кызьы умойгес лэсьты.

https://insig.ru/udm/

2024-02-28T23:16:30Z

<urn:uuid:28143551-7ca4-490f-a333-e63fcaa2f1a8>

udm-Cyrl

tlsh:T1C532B5D17890DA1E8233D56A2D805A265CA0555793223B274CE1F4107496461EFFD93377F62192DE6CFE4268E607EC0CBB4E68EA58BD7E6BB3A31904397F36F5024873D31B

Та тодосчи туж юн герӟаськемын музъемен. Со эскере музъем вылкӧмлэсь азинскон законъёссэ, адямилэсь отчы пыриськемзэ. Иван Рысин 28 аресаз луиз география наукаосъя кандидат, 45 аресаз - доктор. Шуръёслэсь ӧръёссэс, отын воштӥськонъёсты эскеронъя ужъёсыз калыккуспо изданиосын печатласькизы, нош огъя вераса, 200-лэсь уно наукая ужъёсыз ни, пӧлазы дас монографиез. Пичи гуртысь потэм пияш ӝабырес тубиз гурезь выллане. Удмурт университет, Ленинградысь, Казаньысь университетъёс, аспирантура (геоморфология но палеогеография удысъёс) - отысен нош ик аслад вордскем карад берытскон. 2000-тӥ арысен Иван Иванович география факультетлэн деканэз луэ. Та дыр куспын факультет йыгмытъёсыз радэ султӥз, азьмынӥсь луиз. И. И. Рысин наукаын эскерон ужъёссэ юн герӟа дышетонэн, методикаен. Коллективеныз ӵош мур тодонлыко специалистъёсты дасяны сюлмаське. Факультетысь дышетӥсьёс Удмуртилэн географиезъя выль учебниксы понна асьме Правительстволэн премиеныз пусъемын. Шаерысьтымы наука удысысь дано ужась вань кужмыныз пыриськиз Удмурт Республикалэсь энциклопедизэ дасянэ-поттонэ. Отын солэн сю пала материалэз печатламын. - 2003-тӥ арын В. Туганаев, П. Воронцов но А. Перевощиков тодосчиос поттӥзы география нимкылъёсын ӟуч-удмурт кыллюкам. Тӥляд мылкыдды ӧй вал-а та уже пыриськыны? - Зэм, та словарь паймоно кадь, пыр-поч малпаса сузьемын, удмурт-ӟуч люкетэз но вань. Кыл бордын ужасьёслы тунсыко. Жаляса верано, мон та ласянь «чутӥсько», удмурт кылэз дышетэмын ӧвӧл. Сьӧлта ёросысь Кырчим гуртамы 30-40 корка гинэ вал бере, кык иськеме Копкие ветлоно луим. Собере ини - Сьӧлтала, таиз 25 иськемын. Та школаосын удмурт кылэз ӧз дышетэ. - Син азям пуксе: пичи гинэ пияш, котомказэ мырдэм вормыса, тӧл пельтэмъёстӥ, букосъёстӥ школае вамышъя. - Озьыгес ик вал со. Копкиозь бусыетӥ, шай вӧзтӥ но ортчоно луылӥз. Кӧня ке кузя люкаськыса, школае поталлямы. Будысагес ӧй кӧшкема ни, со шай пӧртмаське но мар шуыса кышкатъязы ке но. 5-тӥ-6-тӥ классъёсысен велосипедэн ширтылӥ ни. Нош куас 1-тӥ классысен ик кутчай. Ас киын лэсьтэмын вал ай. Собере басьязы, но кӧня пол чигтылӥ меда… - Ӟеч адямиос бырымтэ. Та ласянь удалтылӥз-а? - Нырысь ик Акулина бабуме вераны быгатӥсько. Мон со вӧзын будӥ. Нюлэскы-а, шур дуре-а мыноно - сьӧрысьтыз ӧз келля. Монэ Окулинлэн пиез шуылӥзы. Бабуэ кема улӥз, 87-ез тырмыса кошкиз. Трослы монэ дышетӥз. Вашкалаез тодонэ соин герӟаськемын. Рысин фамилимы сярысь вераз: выжыямы пӧйшурасьёс вылӥллям. Дышетӥсьёсын но удалтӥз, шуэме луэ. Валерий Георгиевич Протасов, школаысь географмы, со ик суредась но мон понна зэмос герой вал. - Валамон, кытысен потӥз географ луонды. - Бен, дышетӥсе ик тылгизьы уськытӥз. Сьӧлталан дышетскыкум, малпанэ юнмаз. 9-тӥ класс бере нырысьсэ бадӟым походэ потӥм. Моторен пыжъёсы пуксьыса (соосты тол вылтӥ асьмеос лэсьтылӥм), Калмез, Ватка кузя Волгаетӥ Казанёзь вуим. Нош бертӥм ини поездэн… Озьы ог кык арня куспын мае но ӧм адӟе, палаткаосын кӧлам. Милям гуртмы тэль пушкын. Ӝуйы гинэ, нюрмульы… Номыр сокемез ӧвӧл. Кельшо вал эркын, гурезё интыос, котыр дунне мед адскоз. Та ласянь армиын удалтӥз. Хабаровск но Владивосток вискын Дальнереченск город дорын службае ортчиз, танкистын. Сихотэ-Алинь гурезьёс, сопкаос, Уссури шур, Ханка ты, Япон зарезь… - Ижысь пединститутэ мыныса, университетэ сюриды. Нош удалтӥз… - Бен, дышетон программаос муромытэмын вал. Та ӧр монэ кыскиз, зыми но - отысь ӧй поты ни. Ӧй но шӧды - «5»-ёс коже дышетскыны кутски, 4-тӥ курсысен ленин стипендиат луи. Совето Союзысь устоосыз студентъёс чотэ сюри: юромо Москвае лэзьязы, Вормон Знамя вӧзын туспуктон понна. Со бадӟым кузьым вал мон понна: университетысь огнам. Москваын экскурсиосы нуллӥзы. Вооружённой Кужымъёслэн музеязы ветеранъёсын оградын тусмес пуктӥзы. - Студент дыръя ӵем адӟылӥм: та лапышак мугоро пияш сцена вылэ но вуттӥське, спортын но мукетъёссэ азьпалтэ… - Мон факультет хорын гинэ кырӟай. Пель вылам гондыр пуксемын. Начальной классъёсты йылпумъякум, соин йырин гинэ отличник ӧй луы. Нош физкультураез яратӥ. Котькуд ӵукна - зарядка (али ке но мугорме куасасько). ГТО-лэсь куронъёссэ быдэстыса, зарни значок басьтӥ (тросэзлэн азвесь вал). Ӵошатсконъёсын ӵемысь вормисе потылӥ, куасэн мынам нырысетӥ разряд. - Студент дыръяды ик котькуд гужем экспедициосы поталляды. Соку ик, вылды, ӧд быгатэ ни синдэс кыньыса учкыны: кызьы, тӧл пельтыса яке ву гылтыса, изъянмо гыриськись муос. - Бен, му вылэз тӧл но ву «сиён» учыръёс шугъяськытыны кутскизы. Курсовой но диплом ужъёсме экспериментъёсын юнматон понна гужем экспедицие кариськи но муэз съёмкаос лэсьтыса эскери. Соин валче трос-трос пробаос, анализъёс кулэ вал. Тыршеме оскымон пӧрмем. Кафедрамы монэ синйылтӥз. МГУ-э конференцие ыстӥзы. Докладме лыдӟоно луи совето странаысь бадӟым учёнойёс азьын. Тӥни со бордысен ик ваньмыз кутскиз. «Му вылын эрозия» темаме доктор диссертациозь вуттӥ, Европалэсь шундыӝужанпал ӵошалзэ (равниназэ) эскери. - Тӥляд эскеронъёсты гурт удыслы пайда сётӥзы. Кызьы соос кутӥськизы но кутӥсько? - Кылсярысь, Алнаш ёросысь «Красное знамя» колхозын огкыл кутыса ужамы. Отысь музъемъёсты тӧлэн-вуэн «йыръемлэсь», вукыремъёслэсь утён вылысь расчётъёс лэсьтӥм, ужрадъёс дэмлам. Милесьтым эскеронъёсмес уже пыӵатон понна трос уксё кулэ. Тодӥськом: гурт удысын ноку коньдон ӧз тырмылы. Соин ик муослэсь зумытсэс ыштонтэм понна дэмланъёсмес улонэ пыӵатыны шугъяськиськом. Чаклано ке, му вылъёс тросгес начармо лымшор ёросъёсын. Отын уго тэльёс ӧжытгес, меӵ бамалъёс но гыремын. Азьло укыргес тыршимы та ласянь. Али трос музъемъёс гырытэк кылё, соин валче тросэз вукыремо интыос «йӧназы», будосъёсын шобырскизы. Инкуазь аслэсьтыз басьтэ. - Табере тӥ шуръёслэсь ӧръёссэс эскериськоды. Та бордын мар тунсыкоез? - Бен, книга но поттӥм: «Русловые процессы на реках Удмуртии» (2006). Эскерим, кытын кызьы ярдуръёс гылтӥсько, ӧръёс воштӥсько. Шурлэн тусыз огкадь уг возиськы: вукыремъёсысь, бамалъёсысь сюез тудвуэн, зор вуэн шукке ярдуръёсы, ву пыдэсъёсы. Та ласянь асьмелэн «бӧрдӥсь» гуртъёсмы вань. Тани Кизнер ёросысь Крымской Слудка гуртын 7 урамез Ватка шур «ньылӥз» ни. Озьы арлы быдэ 20-30 метрез ву асэстэ. Малы? Шурлэн вылӥязгес сыӵе визылэз вань, миандра шуиське, сое номырин уд дугдыты. Ог сю арзэ ни со озьы ӧрзэ воштыса азьланьске. Табере пумитаз гурт шедем. Черксэ но ини выйтӥз. Улӥсьёсыз чигнало-кошко… Таӵегес адӟонзы Калмез дурысь Головизнин Язок, Чупчи вӧзысь Кожило гуртъёслэн но. Лэсьтӥм картаос, пусйылӥм кышкыт интыосты, кытын уг яра лэсьтӥськыны. Отчы кемдыны быгатозы электро юбоос но, мувӧй гумыос но - дыраз тодӥд ке, утьыны луоз. - Адӟиське: эшшо огез удысты - рекреация. Мар со? - Рекреация - шутэтскон. Та удысъя но книга поттӥм ни. Эскерим Удмуртиысь чебер интыосты, кытын адями шутэтскыны, эркын шокчыны быгатэ. Трос карта лэсьтӥм. Пусйим: асьме дорын сыӵе инты, нырысь ик, Камлэн бур пал ярдурыз, Вотка тыметлэн котырыз. Таӵе интыосын курортъёс лэсьтыны луоз. - Наукаын вормонъёсты зол ик герӟасько вылэм факультеттылэн ужъёсыныз. Эшшо маин данъяськемды луэ? - Экология ласянь ужаменымы. Милям котьку син азямы но кыл йыламы ОВОС (оценка воздействия на окружающую среду). Таӵе эскерон-дунъеттэк инкуазьлэсь нокыӵе узырлыксэ кутыны, лэсьтӥськыны лэземын ӧвӧл. Республикалэсь «Экология-2000» программазэ дасянэ но быдэсъянэ пыриським. Наташа Краснопёрова студенткамы, кылсярысь, инкуазез мувӧен кырсёмытон ласянь эскеронъёсыз понна нимысьтыз премия утӥз, Великобритание вуылӥз. Нимаз районъёсъя но ужаськом. Тани Вавож ёрослэсь быдэсак инкуазьзэ, экологизэ учким, сэрттӥм-пертчим, солы сӥзем книга но гожтӥм. Сое школаосазы но уже куто ни. Табере кутским Можга ёрос борды. Удмуртилэн географиезъя учебникмы туэ куинетӥ изданиен потӥз ни. Вылез трос, милям удысамы уго тодонъёс ог вить ар куспын вужмыны вуо. - Школьникъёслы таӵе учебник поттон азьло возиськиз С. И. Широбоков вылын, сизьым изданиез вылэм. Таӵе «адями-гурезь» возиз факультеттэс. Кин со тӥ понна? - Нырысь ик пусъём: удмуртъёс пӧлысь со нырысетӥез географияя профессор (степенезъя доктор ӧй вал ке но). География факультетмылы 18 ар гинэ ай, 1990-тӥ арын усьтӥськиз. Та арын ик Степан Ивановичез пенсие келямы. Но ӵапак солэн возем инъетэз ик милемлы пушйыны, ӝутскыны луонлык сётӥз. Со бадӟым улонэз пырпотэм адями, орденъёсын пусъем фронтовик. Тодон-валанэзлы, йырсазьызлы паймылӥм. «Знание» обществолэн лекторез вал, колхоз кузёосты, оло, ваньзэ тодылӥз. - Факультеттылэн туала «ымнырыз» кыӵе? - Ньыль кафедрамы, лабораториосмы, Вотка ёросысь Фертики гуртын геостанцимы вань. Дышетӥсьёсмы 35 котырын. 21-ез наукаосъя кандидатъёс, соос пӧлын ньыль удмуртэз: И. К. Чирков, И. Л. Малькова, А. Ф. Кудрявцев но А. А. Перевощиков. Доктормы куинь: мон сяна, В. И. Стурман но С. В. Пучковский (таиз биолог). Ас дорамы но учёнойёсмес будэтӥськом. Мынамаз (геоморфология) аспирантураын куинез диссертацизэс утизы ни. Туэ И. И. Григорьевлэн черодэз. Мон сямен ик - Иван Иванович, удмурт пияш. - Коридоретӥ ортчыку но, шӧдӥське: тӥляд студентъёсты тросэз пиос. Гуртъёсысь но ӧжыт ӧвӧл, дыр? - Зэм, гуртъёсысь трос лыкто. Городысьсэ но вераса, удмуртъёс 40-50 процентозь луыло. Вань студентъёс пӧлысь ӝыныез - пиос. Соос картография бордыгес карисько. Татын уго, йырвизь сяна, кужым но кулэ, приборъёсын ужано, экспедициос дыръя - тужгес но. - Кылзӥськисьтэм студентъёсыз тӥ доры пыртыло-а? - Кылзӥськисьтэм - со кыӵе? Студент куинь пол куинь экзамензэ «2»-лы сётэ ке… Соку улляно луиськом. Со вань вузъёслы огъя правило. Туала студентъёс куд-огез ичи кужымен вылэ тэтчыны выро. Со тӥни синкылиозь вуттэ, анайёссы дорам пыро. - Ас анайды пиез понна шумпотыса вуиз-а? - Бен. Со 2001-тӥ арын кулӥз, мон соку декан вал ни. - Декан луыса кыӵе дӥсьтон вамышъёс лэсьтӥды? - Укмыс арзэ ни ми Россиысь олимпиадаосы келялляськом студентъёсмес, соос бертыло вормыса. Кылем арын инкуазез уже кутонъя но экологияя олимпиадаын кыкетӥ луизы, МГУ-ысь студентъёсты но азьпалтӥзы. Сӥзьыл ветлӥзы Улан-Удэе, нырысетӥ луизы. Саранскын - куинетӥ. Ньыль арзэ бӧрсьысь вуылӥмы ни Санкт-Петербурге калыккуспо бадӟым фестивале. Отын луэ научно-практической конференция но олимпиада - брейн-ринг. Нырысь-валысь вормылӥзы бадӟым городъёсысь студентъёс, нош берло кык арзэ милямъёс кубокъёсын бертӥзы. - «Олимпийской декан» юнме уг шуо вылэм тӥледыз. - Спортын сямен вожомон, вожмаськон пыӵаз, дыр, сямам. Мугорез кыдатэм но кулэ физико-географлы. Декан луыса сьӧрлось практикаосмес улӟытӥ. Студентъёсмы нош ик Тянь-Шане потаны ӧдъязы, Байкалэ но нуллӥм кык арзэ, али Карелие, Кольской шормуӵе вуыло. 2005-тӥ арын тулыс декан быръён дыръя монэ интыям ик кельтӥзы. Таӵе оскон вань ке, со маке но сярысь вера, дыр. Пукись из улэ ву уг бызьы. Россиысь Наукаосъя Академилэн геоморфологияя комиссиезлэсь 29-тӥ пленумзэ Ижын ортчытӥм. Странаысь тодосчиос дорамы кыстӥсько ни. Источник: Рысин И. И. Зыми но... гурезе туби / И. И. Рысин ; записала Т. Чернова // Удмурт дунне. - 2009. - 16 янв. - С. 6, 11. - (Удмурт кизилиос).

https://vorshud.unatlib.ru/index.php/%D0%A0%D1%8B%D1%81%D0%B8%D0%BD_%D0%98%D0%B2%D0%B0%D0%BD_%D0%98%D0%B2%D0%B0%D0%BD%D0%BE%D0%B2%D0%B8%D1%87

2024-02-21T18:51:57Z

<urn:uuid:a93a781f-9e3e-4b21-854f-48b4bac06c0d>

udm-Cyrl

tlsh:T1C7117B928980DA0EC263D25A6D905B628CE55657E323379A4CD1B415795A054EEFC4237BF62092DE58FF9264E002F808BB4E7CCA19FE7ABEB2221508797F7BF1024C33D75A

Грак ёрос кылдэмын 1929-тӥ арын 15-тӥ июле. Ёросэз котырто Алнаш, Можга, Кизнер ёросъёс но Татарстан Республика. Грак ёрослэн быдӟалаез - 967, 7 квадрат иськем. Со пӧлысь 340 иськемез шобырскемын нюлэсъёсын, 570 квадрат километрзэ бусыос басьто. Ёросэз Удмуртилэсь быдэс туссэ возьматӥсь районэн лыдъяло. Уго татын валче уло пӧртэм выжыысь калыкъёс. Улӥсьёс пӧлысь 42, 3 процентэз ӟучъёс, 36, 6 процентэз - удмуртъёс, 10, 9 процентэз - поръёс, 6, 1 процентэз - крашинъёс, 3, 3 процентэз - чувашъёс. Удмуртъёс татчы котькинлэсь азьвыл интыяськизы. 18-тӥ даурын кылдыны ӧдъязы пор гуртъёс. Бӧрысьгес вуизы ӟучъёс но крашинъёс. 20-тӥ даурлэн кутсконаз кылдӥзы чуваш починкаос. 2009-тӥ арын 1-тӥ январьлы ёросын 10 сюрс 110 адями улӥсез. Со пӧлысь 27, 3 процентэз – пенсионеръёс. Улӥсьёслэн лыдзыя Грак ёрос шаерамы 25-тӥ интыын сылэ. Со тужгес пичи ёросэн лыдъяське. Ёросын 8 гурт поселение. Отчы пыре 41 гурт. Соин ёросын уноез калык тырше гурт хозяйство удысын. Татын 10-лэсь трос гурт предприятиос но фермер хозяйствоос. Уката азинлыко ужась предприятие луэ "Родина" СПК. Кивалтэ соин шаерамы туж тодмо воргорон Михаил Крестьянинов. Ёросысь потэмын трос тодмо но дано адямиос. Нырысетӥ удмурт нылкышно кылбурчи Ашальчи Оки, филология наукаосъя доктор Михаил Гаврилович Атаманов, удмурт гожъяськись Айво Иви, Слава орденлэн куинь полэс кавалерез Пётр Ильич Бельский. Егитъёс пӧлысь пусйыны луоно спортсменкаез Оксана Удмуртоваез. 2008-тӥ арын со пыриськиз Пекинын ортчем гужем Олимпиадае. Ёросын 20 школа интыськемын. Со пӧлысь 7-ез шор ёзо луо, озьы ик вань 18 нылпи сад. Калыкез эмъяло ёрос больницаын но гуртъёсысь 25 фельдшер пунктъёс. Культура улонэз азинто 26 клуб. Мугорез кыдатон понна ужа 12 спортзал. Чӧлсконъёс[Тупатыны | бамлэсь кодзэ тупатоно] Грах ёрос Кун Кенешлэн сайтаз (Ӟ) Грах ёросысь муниципальной образованиос (Ӟ) Удмуртиысь ёросъёс (Ӟ) Удмурт Республика Шоркар: Иж (Ижкар) Каръёс: Глаз | Вотка | Сарапул | Можга | Камбарка Территориослы люкиськон: Ёросъёс: Алнаш | Балезино | Вавож | Вотка | Глаз | Грах | Дэбес | Завьял/Дэри | Камбарка | Каракулино | Кез | Кизнер | Кияса | Красногорск | Можга | Пичи Пурга | Сарапул | Сьӧлта | Сюмси | Ува | Шаркан | Эгра | Юкаменск | Якшур-Бӧдья | Яр Статьяос: Герб | Гимн | История | Улӥсьёс | Территориослы люкиськон | Флаг Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Грах_ёрос&oldid=117605»-ысь басьтэмын Категориос: Лыдпустэм кужымкылъёсын бамъёс formatnum Грах ёрос Удмуртиысь ёросъёс Та бамлэн берпуметӥ воштонэз: 20:14, 5 Гудырикошконэ 2021. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%93%D1%80%D0%B0%D1%85_%D1%91%D1%80%D0%BE%D1%81

2024-02-29T16:01:14Z

<urn:uuid:7c138277-c9df-4310-8521-96a8a66726e1>

udm-Cyrl

tlsh:T1972E50A19B81EA0F8363D25A6D515B694CF49557E322372A4CE1F241AA55080DDFD5537AE66186DE28EA8211F442DC08BB4F78C50AFDBA7BB25B081839BF3BF6424C33D743

Искусствоведение наукаосъя кандидат Ирина Нуриева улонзэ сӥзиз удмурт калык крезьгурез эскеронлы. Сое бичаса, тодосчи асьме шаермес но бускель улосвылъёсты котыртӥз, наукая нимысьтыз ужъёс но калык крезьгурен 2 бичет поттӥз. Иже лыктэмез дырысен со тырше Историяя, кылъя но литературая Удмурт институтын, Удмурт кун университетын крезьгур искусствоосъя кафедралэн доцентэз луэ. Ирина Нуриева – Бигер шаерысь, кукмор удмуртъёс пӧлысь. - Ирина Муртазовна, тӥледлы, палэнысь лыктэм удмуртлы, секыт ӧй вал-а Удмурт шаерлы но татысь удмуртъёслы дышыны? - Тунсыко юан, но сыӵе шуг-секытъёсы ноку ӧз кылдылэ. Мон вордӥськи Германиын, атае ожгарчи бере, семьяенымы интыысь интые кӧчылӥмы. Соин, тӥяськем улон радлыкез ӝоггес тупатыса, выль интылы дышыны но улонэз азьланьтыны кулэ вал. Мынам выжые Татарстанысь Кукмор ёросысь Куркиня гуртысь. Мон понна со котьку но пичи удмурт ошмес син. Пичи дыръям гуртэ анай-атаеным бертылыкумы, Куркинялась песянайёс куэм удмурт дэремен ветло на вал, нылпиоссэс бадӟым питрано, лакен шобыртэм ӵуж пичи уробоосын нуллӥзы. Нош котьмалэсь но кужмо мон паймисько вал кырӟамзылы. Ми четысь (городысь) бертӥськомы бере, гуртысьтымы но бускель гуртъёсын улӥсь туганъёсмы (ӵыжы-выжыосмы) милемын адӟиськыны лыкто вал. Юонын сямен, корка тыр калык люкаське, нош кырӟаны ке кутско… Школаын, радио пыр кылэм гуръёслэсь со кырӟамзы чарак мукет вал. Тужгес но паймылӥ куаразылэн аспӧртэм тусбуезлы (тембрзылы). Быдэ вуэме бере ини, Казаньысь консерваториын дышетскыкум, аспӧртэм кырӟан манерзы монэ озьы ик паймытыса возиз. Малы меда удмурт сям-нерге кырӟанъёсты мукет куараен кырӟало? Пумен та ужпумез эскерыса, мон валай: со тол-гужем вошъяськемъя улыны дышем вашкала йырсазьлэн тодметэз. Жаляса верано, ритмез но нотаосты сямен, куаралэсь аспӧртэм тусбуйзэ кагаз вылэ гожтыса кельтыны уг луы. Сое тон яке кылӥськод, яке уд кылӥськы ноку но – таиз ини эскерись муртлэн быгатонлыкеныз герӟаськемын. - Палэнысь лымшор удмуртъёслэн яркыт аспӧртэмлыксы – ныр пыр кырӟамзы, кылсярысь… - Шонер, соос ныр пыр кырӟало. Куара поттыкузы, ымныр быгытсылэсь выремзэ ик шӧдо. Мыным атай вера вал, азьло егитъёс гурт вӧзысь Батырсьӧр возь вылэ Акашкаысен (Пасха) Семыкозь (Троица) юмшаны поталлям, отын ӟечыраллям. Егит куараоссы гуртэз крезьгур бус пушкы выйыто вылэм. Ведь соос мылкыдэз буйгатон понна гинэ ӧз кырӟалэ, куаразэс кыӵе ке крезьгур инструментэз сямен нимысьтыз пуктыса, тупатыса, инкуазен, вылӥ кужымъёсын вераськизы. Сыӵе кырӟамез кылыса, юзыр-кезьыр луыса ик кошкиськод. - Шошма удмурт выжыысь пеcянае туж оскись. Кырӟанын «Инмар» кыл кутӥське ке, сое кырӟаны соглаш уг кариськы. Малпа, православной молитваосын но кырӟанъёсын гинэ со кылэз поттылыны яра. - Соиз ини мукет югдур. Со возьматэ, макем адями пушкы православной оскон мур пыӵамын. Шошма удмуртъёс черке вазь пыртэмын. 20-тӥ даурлэн кутсконаз соос пӧлын православиез вӧлмытыны трос сюлмаськиз Марий Элысь Карлыганысь удмурт миссионер Кузьма Андреев. Гуртаз со школа но усьтӥз, православной литератураез удмурт кылэ берыктыны сюлмаськиз. Марий Элысь Мари-Турек ёросэ но Татарстанысь Балтась ёросэ экспедицие потакум, пумиськылӥ 1905-тӥ-1907-тӥ арын вордӥськем муртъёсын. Соослэн 7-8 класс дышетскемзы вал – со трос. Карлыган гуртысь милемлы шедем нырысетӥез ик песянай дун-чылкыт Пантелеймонлы сӥзем молитваысь яке акафистысь оглюкетсэ удмурт кылын кырӟаз. Отысь песянайёс милемлы возьматылӥзы революцилэсь азьвыл удмурт кылын потэм вӧсяськон книгаосты, нош куд-огез визякуз (кӧс утьыкуз) кырӟаны-вераны соглаш уг луы вал. - Удмурт калык крезьгурез эскерон сярысь малпанды кызьы кылдӥз? - Дышетскыны мылкыды туж бадӟым вал, крезьгуръя вылӥ образование тужгес но басьтэме потӥз. Нылпи сямен оскисько вал, мынам малпанэ одно ик быдэсмоз шуыса. Школа бере Мурманскысь крезьгуръя училищеез быдэстӥ, собере Казаньысь консерваториын дышетски – ваньмыз азьвыл дасям планъя кадь пӧрмиз. Шӧдтэк шорысь луиз огез гинэ – фольклор борды басьтӥськеме. Практика ортчыкум, Кукмор ёросысь удмурт калык кырӟанъёсты гожъяй вал, отчётме дышетӥселы сётӥ но, люкам материалъёсы ӝӧкам кыллизы. Монэ соос малы ке но бордазы ӧз кыске соку. Малпанъёсам вал Д. Шостаковичлэсь крезьгурзэ яке пӧртэм искусствоослэсь герӟаськемзэс эскерыны. Нош дышетӥсе, практика уженым тодматскыса, шуиз: та туж вашкала кырӟанъёс ук! Ваньзы соос куинь нота (куара) вылын возисько, трос дауръёс ӵоже соос воштӥськытэк улӥллям. Дышетӥселэн дэмламезъя мон удмурт калык крезьгур борды басьтӥськи. Эскерыса валай, таган (ӟечыран) кырӟанъёс Ватка сьӧрысь удмуртъёслэн но эстонъёслэн гинэ пумисько вылэм. Соку тодосчи Римма Чуракова аслэсьтыз «Лымшор пал удмуртъёслэн кырӟан гуръёссы» (1999) крезьгур бичетсэ ӧз потты на вал. Ми ӧм на тодэ, Кизнер ёросысь кык гуртын ӟечыран гуръёс шедьтэмын шуыса. Консерваториез быдтэме бере мон вуи Историяя, кылъя но литературая Удмурт институтэ. Со дырысен татын, Ижын. Трос ар ӵоже ужаса, валай: крезьгур фольклорез пӧртэм паласен эскеронъя ужпумъёс быдтонтэм трос. Институтысь кылосбур эскеронъёсъя отделысь тодосчиос А. Голубкова, Т. Владыкина, В. Ванюшев, Л. Айтуганова, М. Атаманов та ужын мыным туж ӟеч юрттэт сётӥзы. Кылчиен В. Кельмаковен ӵош ужаны ӧз кылды ке но, солэсь диссертацизэ мон пыр-поч дышетӥ. Вераськон кылэз диалектъёслы висъян мыным юрттӥз калык крезьгур диалектъёсты но шедьтыны. Пусъеме потэ, крезьгур кыл но вераськон кыл ог-огзылы туж матын. Крезьгурез эскерыку, Л. Карпова, И. Тараканов кылчиосмылэн ужъёссы инъет луо. - Асьтэлы мае выльзэ усьтӥды? - Нуналлы быдэ тодмотэмез шеде. Удмурт кырӟанэз котькуд учыре выль сямен кырӟаны, гурзэ пичияк воштыны луэ. Со асьме калык кырӟанлэн валтӥсь тодметэз. Венгер кырӟанын одӥг нотазэ гинэ воштӥд ке, со яке янгышен, яке мукет кырӟанэн лыдъяське ини. Трос дыр ӵоже удмурт калык кырӟанэз тунсыко ӧвӧл шуизы: куинь нотаысь бен марзэ шедьтод? Радио но телевидение пыр чузъяськылӥзы берло кылдэм паськыт диапазонэн калык кырӟанъёс. Кырӟасьёсызлы но со кырӟанъёс тунсыкогес потӥзы, вашкала гуръёс палэнэ кылизы. Нош зэмос удмурт крезьгурлэн тодметэз – сюбег диапазон (куинь нота гинэ), аспӧртэм тембр, аслыз гинэ тупась ритмика. Котькуд учыре та кырӟанъёс мукет сямен чузъясько. Мон вашкала гуръёслы туж синмаськемын, со удмурт калыклэн зэмос зарниез, валтӥсь тодметэз. Удмурт кырӟанын вашкала адямилэн дунне шоры учконэз туннэ нуналозь возиськемын. Жаляса верано, тодосчиос крезьгурлы бадӟым саклык ӧз висъяллялэ, тросгес – фольклор текстъёслы, этнографилы. Нош крезьгурын текстлэсь но узыргес тодон-валан возиське вылэм. Кылсярысь, сюан гуръёсты эскерыса, валаны луэ, эмеспи яке кен выжы сюанын валтӥсь луэ, сюанын инициацилэн (нылпиосты быдэ вуэмъёс пӧлы пыртон) трос люкетъёсыз возисько. Туала дыре вашкала гурез тодӥсь-валась кырӟасьёсты шедьтыны шуг. Азьло магнитофонъёслы, кассетаослы ёрмыса улӥмы, но кыӵе со вакытэ фольклор вал! Али аппаратуралы узырмим, но тодӥсь кырӟасьёсмы ӧвӧл ини. Котькыӵе фольклорез эскерись тодосчи таӵе югдуре сюремын, тани со но асьме вылэ вуиз ини. - Кытчы али потаськоды? - Удмуртилэн уйпалаз. Крезь кырӟасьёсты бадӟым шуген огазе люкаськом. Крезьёс удмурт лулчеберетын гинэ пумисько, мукет калыкъёслэн крезь выллем кырӟанъёссы ӧвӧл. Крезь – со импровизация сяна, одно ик ӵошен кырӟан, куке котькуд кырӟась муртлэн аслаз кылъёсыз. Таӵе амал возьматэ, асьмеос, удмуртъёс, кемалась ини ю-нянь будэтӥсь, бӧлякен улӥсь калык шуыса. Нош малы, валче кариськыса, одно ик аслэсьтыд гурдэ кырӟаны кулэ меда? Коми калык крезьгурен ӵошатыса, мон таӵе малпанэ вуи: уйпал удмуртъёслэн крезьёссы инструментальной импровизациос бордысь потэмын. Комиослэн со возиське на: нылкышноос, нюлэс куше ӵош люкаськыса, узьыгумыосын шудо. Но та малпанэз йылаз-пумаз вуттыны кулэ ай. - Удмурт фольклорлы сӥзьыса, кыӵе ужъёсты потэмын? - 1999-тӥ арын «Музыка в обрядовой культуре завятских удмуртов» монография потӥз, 2 люкетэн «Ватка Кам тупалась удмуртъёслэн крезьгуръёссы» книгае кукмор но шошма удмуртъёслэн крезьгуръёссы пыризы. 1995-тӥ арын потэм нырысетӥ люкетаз кукмор удмуртъёслэн кырӟанъёссы люкамын. Со бичетэз сӥзи песятаелы, усто кырӟасьлы, Куркиня гуртысь берпуметӥ вӧсясьлы Туймурза Байгельдинлы. 2004-тӥ арын шошма удмуртъёслэн гуръёсынызы люкетсэ поттыса, тау кари удмурт калык крезьгурез дунъясьлы, венгер тодосчилы Ласло Викарлы. Удмурт калык крезьгурез ӵошатыса, ваткасьӧр кырӟанъёслэсь, зоутъёслэсь, чеберзэс, вашкала луэмзэс возьматыны тырши. Нош тунсыко таиз но: котькудӥз тодосчи аслэсьтыз эскерем крезьгурзэ тужгес но вашкалаен лыдъя. Кунсьӧр эскерисьлэсь но традициын будэм асьме тодосчиослэсь ужъёссэс ӵошатыны туж тунсыко. Кылсярысь, Ласло Викар гожтэ, макем трос шошма удмуртъёслэн вашкала дырысен воштӥськытэк кылем, «измем, кынмем» гуръёссы. Нош учконо ке, со удмурт зоутлэсь (гурлэсь) но сюан зоутлэсь пӧртэм вариантъёссэс гинэ гожтэм вылэм. 1930-тӥ аръёсы Николай Греховодов ужъёссэ калмез удмуртъёслы (Сьӧлта, Сюмси палъёсысь) сӥзиз. Со лыдъя вал, калмезъёс тужгес но вашкала гуръёсты утьыны быгатӥллям шуыса. Римма Чуракова музыковед понна кизнер удмуртъёслэн кырӟанъёссы тужгес но вашкалаесь. Уг тодӥськы, оло, со асьме лулчеберетмылэн аспӧртэмлыкез. Мургес бугыртӥд ке, вашкалаез сюрытэк уз кыльы. Крезьгурез эскерон археологилы кельше: крезьгурын но висъяны луэ пӧртэм сӥосты: вашкалазэ но, берло вакытъёсы кылдэмзэ но. - Тӥ Удмурт кун университетын студентъёсты дышетӥськоды. Диплом ужъёсазы мае соос эскеро? - Ми дэмласькомы соослы гуртъёсысьтызы материал люканы. Яратӥсь песянайёссы соослы ваньзэ кырӟалозы-мадёзы. Студентъёс ӵемысь сыӵе гуръёсты шедьто, кудзэ ми, тодосчиос, гуртэ одӥг-кык нуналлы потыса, ноку но гожтыны ӧм быгатысалмы! Студентъёс арысь аре воштӥсько. Дунне воштӥське, ми доры лыкто туннэ дуннелэн нылпиосыз. Студентъёс – со асьме нылпиосмы кадь, ми соослы улонэ сюрес возьматыны кулэ. Нош нылпиосмы уло сыӵе ӟугаськем дуннеын, кытын шуг валаны, тон зэмлыкен яке алдаськонэн пумиськид. Егитъёсты яратыса, либыт валтыны кулэ азьлане. - Нош кыӵеесь соос, туала дуннелэн нылпиосыз? - Атайёс но нылпиос куспын валамтэос котьку луозы. Мӧйыос ӟурозы, ми ас вакытамы тӥлесьтыд умойгес вал шуыса. Но али мукетыз ужпум но кылдӥз: таӵе лек ивор сётӥсь амалъёс, таӵе трос СМИ-ос ӧй вал. Дуннеын укыр трос уродэз вӧлмиз. Адямиос дугдӥзы ог-огзэсты гажамысь, асьсэды гинэ яратыны кутскизы. Со синме ик пыре: котькудӥз егит мурт малпа, со дуннелэн, Вселеннойлэн, шорсюлмыз шуыса. Котькудӥз азьын дунне пунэмо луыса кылем. Но ведь ог-огедлы юрттон – со улонлэн нормаез. Куке тон адямиез, вуысь поттэм интые, палэнысен учкыса туспуктӥськод – таӵе сям улонлэн радаз пыре. Со кышкыт. Тодмотэм муртъёс куспын гинэ ӧвӧл, матысьёсыз куспын но яратон ӧвӧл. Ог-огзы шоры кӧт тырон амал шоры кадь гинэ учко. Эгоизм – улонын самой кышкытэз. Сыӵеез ӧй вал кадь азьвыл. Берло дас ар ӵоже улонамы америка сямъёс пыӵазы. Муртлы юрттыны потэм уг шӧдӥськы, котькудӥз ачиз понна гинэ улэ, Америкаын кадь. Со улонамы кужмысь пыртӥське, вылӥысен. - Кызьы улоно соку? - Валтӥсь ужпум – со шонер сюрес шедьтон. Кызьы сое быръёно, гожтэмын весяклы кылдытэм книгаын – Евангелиын. Асьмеос улӥськомы, йырмес лэзьыса, мугор сярысь сюлмаськыса. Шуом, парсь вордӥськемезъя уг быгаты йырзэ ӝутыны, со улӥе гинэ учке, кыедын гинэ бугыръяське. Ӧрӟи сямен вылӥе ӝутӥ ськысал ке, со воксё мукет дуннеез адӟысал. Нош адями быгатэ йырзэ ӝутыны, мылыз гинэ уг пот. Со ӧвӧл зомби, сое Инмар кылдытӥз, аслыз укшатыса, адямилэн мылкыдызъя улыны луонлыкез вань. Лул понна сюлмаськыса, будыны тыршыса. - Тӥ черкын удмурт службаосы пыриськиськоды. - Ог 7 ар удмурт службаосын кырӟасько. Туж бадӟым тау кареме потэ тодосчилы, протодиаконлы Михаил Атамановлы удмурт клиросэ монэ ваемез понна! Клиросын кырӟан мон понна Инмарлы ярамон уж лэсьтон (послушание) луиз. Крезьгур пӧртэм луыны быгатэ: лулэз чылкытатӥсь но, туж кышкыт но. Нош православной крезьгур котьку но пайда вае. Ачид кырӟаськод ке, со эшшо но зол юрттэ. Храмысь потыку, капчигес луэ, мылкыд няська. Удмурт клиросэнымы кивалтэ Юлия Филиппова, солэн крезьгуръя образованиез ӧвӧл, но ми, вылӥ образование басьтэм муртъёс, соин данъяськыны быгатӥськом. Со вань гласъёсты, вань тропарьёсты тодаз возе, тодэ, мае кырӟаны сояз яке таяз учыре, кырӟа нотаостэк, текстъя гинэ. Эшшо туж трос калык православной кырӟанъёсты (кантикъёсты) тодэ. Соин котьку ӵош кырӟа Валя апай, Валентина Дугаева. Солэн арлыдэз вань ке но, куараез кужмо. Нырысьсэ Ижын Крестовоздвиженской храмын удмурт службаос ортчытыны кутскыку, клиросысь мылкыд монэ нырысь паймытэ вал: та адямиос сюлмысьтызы, яратыса асьсэ вылэ басьтэм ужзэс быдэсъяло. Удмурт службаосы ветлӥсь калык но монэ паймытэ ӟеч паласен: соос но мур оскись, сюлмысь вӧсяськись адямиос. Мон соослэсь дышетскисько, кызьы улоно, кызьы вӧсяськоно. - Семьяды сярысь но мадёды-а? - Мон туж шудо адями: анай но песянай луисько, яратоно Максим нуноке – мынам эше. Нылпиосы будӥзы ини, пыд вылазы йыг-йыг сыло, дунне шоры асьсэлэн учконзы. Анай-атае, Нина Фёдоровна но Муртаза Туймурзинович Байгельдинъёс, Иже интыяськизы. Праздникъёсы одно ик бадӟым семьяенымы люкаськиськомы. Анай-атае – нырысетӥ юрттӥсьёсы, нырысетӥ информантъёсы, 1980-тӥ аръёсы ми ӵош экспедициосы но потамы. Соос монэ вордӥськем музъемме яратыны дышетӥзы. Кытчы гинэ ӧм вуылэ ми – Мурманске, Чебаркуле, кунгож сьӧры, котьку, одно ик милемыз бордаз кыскиз Кукмор ёросысь Куркиня гурт. Мынам но вань сюресъёсы отчы нуо. Источник: Нуриева И. М. Удмурт крезьгурлэн ошмес синэз / И. М. Нуриева ; записала Л. Дмитриева // Удмурт дунне. - 2013. - 29 март. - С. 10, 15. - (Удмурт кизилиос).

https://vorshud.unatlib.ru/index.php/%D0%9D%D1%83%D1%80%D0%B8%D0%B5%D0%B2%D0%B0_%D0%98%D1%80%D0%B8%D0%BD%D0%B0_%D0%9C%D1%83%D1%80%D1%82%D0%B0%D0%B7%D0%BE%D0%B2%D0%BD%D0%B0

2024-02-21T19:06:20Z

<urn:uuid:47933473-c44d-4a1f-8ad7-455f1a9d6319>

udm-Cyrl

tlsh:T12470F1B26791DF0F8663D25A6E9107224CA55657D323374A9CD1B4017A59094EEFD8237BE75196DE18FF9264E502F818BB4FACCA58FE7A7E722204087AAF3AF1024C33D35A

Пермь кылъёс Коми кыл (Коми-зырян кыл, Коми-пермяк кыл, Язьва коми кыл) | Удмурт кыл (Бесерман диалект) Угор кылъёс Венгер кыл | Манси кыл | Ханты кыл Волга финн кылъёс Пор кылъёс Улыг пал пор кыл | Выр пал пор кыл Мордва кылъёс Мокша кыл | Эрзя кыл Балтика финн кылъёс Вепс кыл | Водь кыл | Ижора кыл | Карел кыл (Ливвик кыл) | Лив кыл | Саам кылъёс | Финн кыл | Эстон кыл

https://udm.m.wikipedia.org/wiki/%D0%A4%D0%B8%D0%BD%D0%BD_%D0%BA%D1%8B%D0%BB

2024-02-28T22:03:41Z

<urn:uuid:83fe3305-85fa-4218-91fe-6bb614c20875>

udm-Cyrl

tlsh:T1E3BFB0F04F55CF4A8357D3165D40927A9A36C347E4407B6AAC81B34465874004DBE8337CB563DEAB20BD9014ACE1F42CAB4B3AD6A4BDFE7ABA878D6D6CFB28E1A15A16400F

Быдӟым Атыкай ож — 1941—1945-тӥ аръёсы Совето Союз но Германия вискын ортчем ож, Кыкетӥ дунневыл ожлэн люкетэз. Пусйыны кулэ, Германилэн союзникъёсыз со вакытэ вал Болгария, Венгрия, Италия, Румыния, Словакия, Финляндия, Хорватия. Нимыз[Тупатыны | бамлэсь кодзэ тупатоно] «Быдӟым Атыкай ож» ним СССР-ын кутӥськыны кутскиз 1941-тӥ арын 3-тӥ пӧсьтолэзьысен И. Сталинлэн радио пыр калыклы вазиськемез бере. Вазиськоназ «быдӟым» но «атыкай» эпитетъёс нимаз кутӥсько. Нырысьсэ ӵош кутэмын вал 1941-тӥ арын 23—24-тӥ инвожое понна «Правда» газетлэн статьяосаз. Та ним возиське азьвыл Совето Союзэ пырем кунъёсын (укр. Велика Вітчизняна війна, бел. Вялікая Айчынная вайна, абх. Аџьынџьтәылатәи Еибашьра ду но мукет). Мукет кунъёсын, кытын ӟуч кыл уг кутӥськы но кудъёсыз СССР-е ӧз пыре, «Великая Отечественная война» термин уг кутӥськы. Англи кунъёсын сое воштэ Eastern Front (World War II) ((Кыкетӥ дунневыл ожлэн) шундыпуксён фронт (эз)) термин, немец историын — Deutsch-Sowjetischer Krieg, Russlandfeldzug, Ostfeldzug (немец-совето ож, ӟуч поход, шундыпуксён поход). Ожез пырпотэм улосъёс но кунъёс[Тупатыны | бамлэсь кодзэ тупатоно] СССР[Тупатыны | бамлэсь кодзэ тупатоно] Белорус ССР, Украин ССР, Молдавской ССР, Эстон ССР, Карело-Финской ССР, Латвийской ССР, Литовской ССР, озьы ик таӵе улосъёс: Ленинград, Мурманск, Псков, Новгород, Вологда, Калинин, Москва, Тула, Калуга, Смоленск, Орёл, Брянск, Курск, Липецк, Воронеж, Ростов, Рязань , Сталинград, Краснодар, Ставрополь, Калмык АССР, Кабардино-Балкарской АССР, Крым АССР, Северо-Осетинской АССР, Чечено-Ингушской АССР, Краснодар улос (ты вылысь ожъёс) , Чуваш АССР (авианалёт), Астрахань улос (авианалётъёс), Архангельск улос (авианалётъёс), Горький улос (авианалётъёс), Саратов улос (авианалётъёс), Тамбов улос (авианалётъёс), Ярославль улос (авианалётъёс), озьы ик Казах ССР (Гурьев кар вылэ авианалёт), Абхаз АССР (ГССР). Мукет кунъёс[Тупатыны | бамлэсь кодзэ тупатоно] Совето солдатъёс ожмаськизы мукет кунъёсын: Германиын, Польшаын, Финляндиын, Норвегиын, Румыниын, Болгариын, Югославиын, Чехословакиын, Венгриын, озьы ик соку Германие пырись Австриын, Хорватиын но Словакиын. Ожъёс, операциос (тужгес бадӟымъёсыз)[Тупатыны | бамлэсь кодзэ тупатоно] Заполярьеез утён (1941-тӥ ар 29-тӥ инвожо — 1944-тӥ ар 1-тӥ шуркынмон) Москва понна ожмаськон (1941-тӥ ар 30-тӥ куарусён — 1942-тӥ ар 20-тӥ оштолэзь) Ленинградлэн блокадаез (1941-тӥ ар 8-тӥ куарусён — 1944-тӥ ар 27-тӥ толшор) Ржев ож (1942-тӥ ар 8-тӥ толшор — 1943-тӥ ар 31-тӥ южтолэзь) Сталинград ож(1942-тӥ ар 17-тӥ пӧсьтолэзь — 1943-тӥ ар 2-тӥ тулыспал) Кавказ понна ожмаськон (1942-тӥ ар 25-тӥ пӧсьтолэзь — 1943-тӥ ар 9-тӥ коньывуон) Курск ож (1943-тӥ арын 5-тӥ пӧсьтолэзьысен 23-тӥ гудырикошконозь) Украина понна ожмаськон (1943-тӥ ар 24-тӥ толсур — 1944-тӥ ар 17-тӥ оштолэзь) Белорус операция (1944-тӥ арын 23-тӥ инвожоысен 29-тӥ гудырикошконозь) Прибалтийской операция (1944-тӥ арын 14-тӥ куарусёнысен 24-тӥ шуркынмонозь) Будапешт операция (1944-тӥ ар 29-тӥ коньывуон — 1945-тӥ ар 13-тӥ тулыспал) Висло-Одерской операция (1945-тӥ арын 12-тӥ толшорысен 3-тӥ тулыспалозь) Восточно-Прусской операция (1945-тӥ арын 13-тӥ толшорысен 25-тӥ оштолэзёзь) Берлин понна ожмаськон (1945-тӥ арын 16-тӥ оштолэзьысен 8-тӥ куартолэзёзь) Ыштонъёс[Тупатыны | бамлэсь кодзэ тупатоно] Совето Союзлэсь но Германилэсь Быдӟым Атыкай ож вакытысь ыштонъёссэс пӧртэм сямен дунъясьёс вань. Россиын официальноен таӵе лыдпусъёс лыдъясько: СССР-лэн адями ыштонъёсыз — 6,8 млн ожгарчиос виемын, сӧсырмыса, висьыса, пленын, шудтэм учыръёсын, трибуналъя казнить карыса кулэмын но 4,4 млн мурт пленэ шедемын но ивортэк ышемын. Огъя демографической ыштонъёс (огшоры калыкез лыдъяса) — 26,6 млн мурт; Германилэн адями ыштонъёсыз — 4,047 млн ожгарчиос быремын но кулэмын (соос пӧлысь 3,605 млн сӧсырмыса кулэмъёс но ивортэк ышемъёс; 442 сюрс пленын быремъёс), эшшо 2,91 млн мурт ож бере берытскемын пленысь. Германилэн союзникъёсызлэн ыштонъёсыз — 806 сюрс ожгарчиос быремын (соос пӧлын 137,8 сюрсэз пленын быремын), эшшо 662,2 сюрсэз ож бере берытскизы доразы пленысь. «https://udm.wikipedia.org/w/index.php?title=Быдӟым_Атыкай_ож&oldid=100681»-ысь басьтэмын Категориос: Быдӟым Атыкай ож СССР-лэн ожъёсыз Россилэн ожъёсыз Та бамлэн берпуметӥ воштонэз: 11:20, 28 Оштолэзе 2015. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%91%D0%B0%D0%B4%D3%9F%D1%8B%D0%BC_%D0%90%D1%82%D1%8B%D0%BA%D0%B0%D0%B9_%D0%BE%D0%B6

2024-02-22T11:05:52Z

<urn:uuid:f38a19ca-aff4-4130-8f0a-e6642b2da4ac>

udm-Cyrl

tlsh:T10AC101F1AB52CF0EC763E52E7E4147554DA0956BE25637598CC1F401A592050EEF98237BEA4286CE1CEE9228E045F8086B495DEA5AFD7F7BE352211839BFB6F2024C73EA0B

Лыс улын горд изьы : удмурт калык мадиськонъёс : семьяын лыдӟон книга / люказ В. Ившин ; суредаз В. Мустаев. – Ижевск : Удмуртия, 2013. – 63 с. : ил. Оставить комментарий к книге Семьяын лыдӟон книгае пыртэмын инкуазь, турын-куаръёс, писпуос но куакъёс, бакча сиёнъёс но емышъёс, пудо-животъёс но пöйшуръёс, гурт но кыр тылобурдоос, корка но корка пушкысь арбериос, мугор люкетъёс, машинаос сярысь удмурт калык мадиськонъёс. Бичетэз люказ кылбурчи Вениамин Никонорович Ившин. В книгу для семейного чтения, составленную поэтом Вениамином Никоноровичем Ившиным, включены удмуртские народные загадки о природе, диких и домашних животных и птицах, предметах быта, человеке, машинах. Лаптев, Александр. Чупа-чуп! : нылпиослы веросъёс / [худож. А. П. Васильев, В. Г. Мустаев]. – Ижевск : Удмуртия, 2013. – 95 б. Оставить комментарий к книге Книгае пырем дас вить веросъёсын возьматэмын пиналъёслэн улонысьтызы серемес но дышетӥсь учыръёс. Суредамын пӧртэм сямо геройёс: лякыт сюлэмо, юн мылкыдо, котьмаин тунсыкъяськись, шоккес, чупрес. 15 коротких рассказов, адресованных юным читателям, – это 15 забавных и поучительных историй из жизни их ровесников – добрых, любознательные, смелых, хвастливых, озорных. Кузьмина, Юлия. Бубы-бубы, бубыли : кылбуръёс, мадиськонъёс, кырӟанъёс, выжыкылъёс / суредаз Василий Мустаев. – Сарапул, 2013. – 47 б. Оставить комментарий к книге Кылбурчилэн, крезьгурчилэн но кырӟасьлэн Юлия Кузьминалэн выль книгаяз пыртэмын нылпиослы гожтэм кылбуръёс, мадиськонъёс, кырӟанъёс но выжыкылъёс. Книгаын возьматэмын шаерысьтымы инкуазь но тунсыко учыръёс, ваньзы соос пиналъёслэн синмынызы адӟемын. В новый сборник поэтессы, композитора и певицы Юлии Кузьминой вошли стихи, загадки, песни и сказки на удмуртском и русском языках, адресованные детям дошкольного и младшего школьного возраста. Тексты песен снабжены нотами. Лэйкась гуръёс : нылпи кырӟанъёс / «Вордскем кыл» журналлэн редакциез ; кырӟанъёсты люказ но радъяз Н. В. Хайдарова. – Ижкар, 2013. – 304 с. : ил. Оставить комментарий к книге Бичетэ пыртэмын пӧртэм авторъёслэн ог 300 пала удмурт нылпи кырӟанъёс. Соос бадӟым юрттэт сётозы нылпи садын ужасьёслы, покчи классын но крезьгуръя дышетӥсьёслы, озьы ик устолыкъя школаысь но лулчеберетъя юртъёсысь ӧнерчиослы. Книга поттэмын Финляндиысь М. А. Кастрен обществолэн но Удмурт Элькунысь лулчеберетъя, печатья но ивортодэтъя министерстволэн юрттэмзыя. В нотное издание, вышедшее при поддержке Общества финской культуры имени М. А. Кастрена и Министерства культуры, печати и информации УР, вошло около 300 удмуртских детских песен, написанных профессиональными и самодеятельными композиторами. Рекомендовано работникам детских садов, учителям начальных классов и музыки, специалистам школ искусств и домов культуры. Котков, Владимир. Перемена : дышетскись пиналъёслы кылбуръёс. – Ижевск : Удмуртия, 2012. – 32 б. Оставить комментарий к книге Сборник стихов для детей о школьной жизни и учебе. Книгаын возьматэм югдуръёс озьы яке тазьы дышетсконэн герӟаськемын. Татысь геройёс – пиналъёс – я букваосын гинэ тодматско ай, я Эштэрек батыр сярысь тодо ни, я анай-атайёссылы юртто, я компьютерен ужало, нош урокъёс вискысь переменаын йыр вылазы но ветлыны дась. Оглом вераса, зэмос пинал дырлэн шаян но тунсыко вакытаз уло. Юри-пери, тӧлпери... : удмурт нылпи фольклор / люказ но радъяз Л. Н. Долганова ; суредаз В. Г. Мустаев. – Ижевск : Удмуртия, 2013. – 159 б. Оставить комментарий к книге В сборник удмуртского детского фольклора вошли заклички, считалки, дразнилки, скороговорки, байки, колыбельные песни. Издание оформлено яркими иллюстрациями художника Василия Мустаева. Рекомендовано для семейного чтения. Ермолаева, Нина. Натӥ, Пави но мон : веросъёс / ӟуч кылысь берыктӥз Л. Нянькина ; суредаз Т. Немцева. – Ижевск : Удмуртия, 2013. – 63 б. Оставить комментарий к книге Литературно-художественное издание для семейного чтения составили рассказы журналистки и переводчицы Нины Георгиевны Ермолаевой в переводе на удмуртский язык Лидии Нянькиной. О забавных случаях из жизни дошкольников повествуется от лица пятилетнего мальчика.. Книга хорошо иллюстрирована. Кыз йылын пуке ӟичы : пышкылонъёс, вазиськонъёс, выжыятонъёс, ӝогверанъёс / ӵектӥз но дасяз Вениамин Ившин ; суредаз Ирина Леонтьева. – Ижевск : Удмуртия, 2012. – 48 б. Оставить комментарий к книге В сборник вошли образцы таких жанров удмуртского детского фольклора, как считалки, дразнилки, заклички, приговорки, скороговорки. Книга оформлена яркими выразительными рисунками. Сборнике пыризы удмурт нылпи фольклорысь пышкылонъёс, вазиськонъёс, выжыятонъёс но ӝогверанъёс. Книга юан-веранъёсын, бездӥсьтэм буёлъёсын, шулдыр мадёнъёсын пачыла. Уваров, Анатолий. Кыква но тыква : кылбуръёс / люказ но радъяз Вениамин Ившин; суредаз Татьяна Немцева. – Ижевск : Удмуртия, 2012. – 48 б. Оставить комментарий к книге Книгу составили детские стихотворения известного поэта и ученого Анатолия Уварова, ранее выходившие только в сборниках и хрестоматиях. Тодмо кылбурчилэн но тодосчилэн Анатолий Уваровлэн бичетаз пыризы паймытӥсь но пальпоттӥсь, ужез но эшъяськонэз дунъясь кылбуръёсыз. Нимаз книгаен соос нырысьсэ пото. Ившин, Вениамин. Жадьылӥсь мешок : выжыкылъёс. – Ижевск : Удмуртия, 2012. – 12 б. Оставить комментарий к книге В книжку для семейного чтения известного детского писателя Вениамина Ившина вошли две его сказки – «Жадьылӥсь мешок» и «Кызьы коӵышпи но шырпи тябыкен шудӥзы». Тодмо нылпи кылбурчилэн Вениамин Ившинлэн выль книгаяз пыризы кык выжыкылъёс: «Жыдьылӥсь мешок» но «Кызьы коӵышпи но шырпи тябыкен шудӥзы». Вотяков, Александр. Верась лымы : кылбуръёс / дасяз Вениамин Ившин ; суредаз Александр Васильев. – Ижевск : Удмуртия, 2012 г. – 48 б. Оставить комментарий к книге Герои стихотворений Александра Вотякова – любознательные веселые дети – познают окружающий мир и стараются сделать его лучше. Александр Вотяковлэн геройёсыз лякыт сюлэмо, шулдыр мылкыдо, котырысь улонмес чебер карыны тыршись пиналъёс. Тихонова, Любовь. Гур дурын берга Люба : нылпиослы кылбуръёс / суредаз Михаил Вахрин. – Ижевск : Удмуртия, 2012. – 21 б. Оставить комментарий к книге В новой книжке стихов для маленьких читателей мир изображен таким, каким видят его сами дети. Любовь Тихоновалэн выль кылбур бичетаз син шорамы усьтӥське нылпи дунне, котькуд нылпи отын ассэ шедьтыны быгатоз. Ходырев, Герман. Машилэн азбараз : кылбуръёс. – Ижевск : Удмуртия, 2012. – 14 б. Оставить комментарий к книге В книгу вошли стихотворения для детей о домашних животных. Герман Ходыревлэн выль книгаяз пыризы азбарысь пудо-животъёс сярысь кылбурёсыз. Чернова, Лидия. Липет йылын зор эктэ : пиналъёслы кылбуръёс / Люказ но радъяз Татьяна Чернова ; суредаз Ирина Лопатина. – Ижевск : Удмуртия, 2012. – 48 б. Оставить комментарий к книге Новый сборник стихов для детей Лидии Черновой в очередной раз порадует юных читателей историями о простых и одновременно удивительных вещах, окружающих нас в жизни. Играя и трудясь, герои книжки попадают в различные бытовые ситуации. Книгалэн нимызъя ик шӧдыны луэ: шаерысьтымы тодмо кылбурчи Лидия Чернова удмурт нылпиосты нош ик паймытэ асьме котырысь маке но выленыз, тунсыкоеныз. Шудыкузы но, ужакузы но покчи геройёсыз пӧртэм учыръёсы вуыло. Бенэдэк, Элек. Инмозь сузись писпу = Az égig érő fa / берыктӥз Елена Родионова. – Ижевск, 2012. – 44 б. – Текст венг., удмурт. Оставить комментарий к книге Книга написана по мотивам венгерских народных сказок, собранных и переработанных фольклористом Элеком Бенэдэком. На удмуртский язык перевела Елена Родионова. Иллюстрации Андрея Щёткина. Венгер фольклорист Элек Бенэдэк «инмозь сузись писпу» сярысь калык мадёсъёсты люкаса, соосты огазеяса, ас вариантсэ гожтӥз. Та авторской выжыкылэз ини удмурт кылэ берыктӥз Елена Родионова, суредъёсыз Андрей Щёткинлэн. Ходырев, Герман. Ву юись вуюись : кылбуръёс / люказ Марина Ходырева ; суредаз Александр Васильев. – Ижевск : Удмуртия, 2013. – 48 б. Оставить комментарий к книге В книгу народного писателя Германа Ходырева вошли стихи разных лет, в которых автор с теплотой рассказывает о мире детей, их любознательности и открытости всему новому. Рекомендовано для семейного чтения. Шаерысьтымы калык писательлэн Герман Ходыревлэн книгаяз пыризы нылпиослы пӧртэм аръёсы гожтэм кылбуръёсыз. Автор шулдыр мылкыдын маде покчиослэн эшъяськемзы, ужамзы, шудэмзы, ваньзэ валаны тыршемзы сярысь. Александров, Филипп. Быле-быле : пиналъёслы кылбуръёс / люказ но радъяз Вениамин Ившин ; суредаз Татьяна Немцева. – Ижевск : Удмуртия, 2012. – 48 б. Оставить комментарий к книге Стихи детского писателя Филиппа Александрова знакомят юных читателей с окружающим миром, техникой и людьми, прививают любовь к труду, природе и родному краю. Филипп Александров удмурт нылпиослы кузьмаз ужен, машинаосын, инкуазен но адямиосын, пӧртэм сямъёсынызы тодматӥсь яркыт кулбуръёссэ. Соос шулдыр чузъясько, лякытэн визьнодало, вордӥськем шаермес дунъяны дышето. Николаева, Римма. Инмысь шуд : выжыкылъёс. – Ижевск : Удмуртия, 2012. – 96 с. Оставить комментарий к книге Героями сказок Риммы Николаевой становятся люди и животные, растения и предметы. Они попадают в различные ситуации, но всегда находят из них выход – благодаря оптимизму и стремлению помочь друг другу. Написанные в форме небольших пьес-сценок, сказки могут быть использованы в школьной самодеятельности. Римма Николаевалэн выжыкылъёсаз адямиос, писпуос, пӧйшуръёс но арбериос пӧртэм югдуръёсы шедьыло, ӟечсэ но уродзэ адӟоно луо. Но котьку вормо лякыт сюлэмо, тыршись мылкыдо луон но ог-огедлы юрттыны тыршон. Та сямъёс ванен гинэ инмысь васькем шуд но пайдалы луэ. Бадретдинов У. Ш. Вероника плюс… : повесть, веросъёс, выжыкылъёс, юморескаос, сценкаос, статьяос, кырӟанъёс. – Ижевск : Инвожо, 2013. – 76 с. Оставить комментарий к книге В новый сборник детского писателя Ульфата Шайхутдиновича Бадретдинова вошла повесть «Вероника плюс...», а также небольшие рассказы, новеллы, сказки, юморески, сценки и др. В конце многих из них помещены вопросы, ответить на которые юные читатели смогут, познакомившись с произведением. Тодмо нылпи гожъяськисьлэн Ульфат Бадретдиновлэн выль бичетаз пӧртэм жанрын гожтэм ужъёсыз пыризы: повесть, веросъёс, новеллаос, выжыкылъёс, юморескаос, сценкаос, эссе, статьяос, кылбуръёс-кырӟанъёс. Соос пыр автор асьме улонмес котыр ласянь возьматыны тырше. Серемес учыръёсты но суреда, сюлэмшугъяськытӥсь югдуръёсты но палэнэ уг кельты. Котькуд произведениез бӧрсьы тунсыко юанъёс но сётъя на. Со юанъёс лыдӟисьлэсь малпаськон ӧрзэ муромытыны, саклыксэ будэтыны юрттозы. Пӧртмаськись корка : удмурт калык выжыкылъёс. - Ижевск: Удмуртия, 2012. - 48 б.: ил. Оставить комментарий к книге Книга для семейного чтения знакомит с удмуртскими народными бытовыми и волшебными сказками. Издание хорошо иллюстрировано, автор рисунков – народный художника Удмуртии Менсадык Гарипов. Retrieved from "https://vorshud.unatlib.ru/index.php?title=Книги_для_детей._Издания_2012–2013_гг.&oldid=6351"

https://vorshud.unatlib.ru/index.php?title=%D0%9A%D0%BD%D0%B8%D0%B3%D0%B8_%D0%B4%D0%BB%D1%8F_%D0%B4%D0%B5%D1%82%D0%B5%D0%B9._%D0%98%D0%B7%D0%B4%D0%B0%D0%BD%D0%B8%D1%8F_2012%E2%80%932013_%D0%B3%D0%B3.&oldid=6351

2024-02-21T14:01:25Z

<urn:uuid:a78179b3-9840-4718-bb9c-7ab1f6b564f9>

udm-Cyrl

tlsh:T15427C9929B51EE0E82B3E29A999107114DA5A563D721371B9CD1B8002556040EFFD5237AFA6186EE5CEF8251F107E808BF0EBCEA58FE7B7A732615653DBF36F2018C23D71A

5-тӥ октябре быдэс дуннеын пусъё Дышетӥсьлэсь нуналзэ. Удмуртиысь огез адӟем карымон визьнодась — Татьяна Швецова, Ижысь Кузебай Герд нимо гимназиысь директорлэн воспитательной ужъя воштӥсез, ӟуч кылъя но литературая дышетӥсь. Дышетон ужын со 22 арлэсь ятыр ини. Татьяна Виссарионовналэн тыршемез дунъямын Удмуртиысь Дышетонъя но наукая министерстволэн Данъян грамотаеныз, Кун Кенешлэн Данъян грамотаеныз. 2010-тӥ арын «Дышетон» нацпроектъя устоез дышетӥсь луиз. «Таня, тон — лирик» — Дышетӥсь луон мылкыд мыным палазы Ува ёросысь Косой гуртысьтымы аслэсьтым бадӟымгес нылъёс: Зоя Витальевна Суворова, Светлана Тимофеевна Арекеева, Надежда Васильевна Кабанова, апае Арекеева Ирина Виссарионовна. Соос Удмурт кун университетысь филология факультетын дышетскизы, собере тодмо дышетӥсьёс, учёнойёс луизы. Озьы мон но пичиысен, Иже мыно шуыса, малпалляй. Та мылкыдме юнматӥзы Жужгес школаямы. Отын дышетӥсьёсмы дыбыр поттыса ужазы. Косоямы начальной школамы но ӧй вал ни — ми 1-тӥ классысен дышетским Жужгесын, улӥмы интернатын. Школаын ик кутски гожъяськыны — кылбуръёс, веросъёс кылдытъяй. 10-тӥ классын уйёсы ог 2 час гинэ изьылӥ. Малпай, кызьы токма кӧлыса улод, сомында тунсыко книгаос лыдӟымтэ на. Со вакытэ синмаськи У. Шекспирлы — вань гожъямъёссэ лыдӟи, кельшиз Д. Байрон но. Али школаын гожъям кылбуръёсы аслым сыӵе мудронэсь пото. Но школалэн директорез, шаерысьтымы удмурт кылъя огез тодмо дышетӥсь Василий Владимирович Татаркин, шуылӥз: «Таня, тон — лирик, веросъёсын ӵошатыса, кылбуръёс тыныд золгес тупало». Гожъямъёсы Таня Арекеева нимтулын потӥзы «Дась лу!» (али «Ӟечбур!») газетын, собере «Инвожо» журналын. «Дась лу!»-ын литературалы сӥзем конкурсын ворми. Озьы журналист луон мылкыд пыӵаны кутскиз. Матысез факультет — Екатеринбургысь университетын. Но мамае палэнэ мыныны ӧз лэзьы: кызьы ай, пе, пичи нылме (бӧрсям эшшо сузэре вань ке но) кыдёке лэзём. Дышетскод Ижын, арнялы быдэ гуртэ берталод. Озьы пыри Удмурт кун университетысь удмурт филологияя факультетэ. Дышетскон мыным капчиен сётӥськиз. Но часъёсын-уйёсын книга бордын ӧй пукылы ни. Университетын кыӵе ке мылкыды мукет луиз. 18 аресам секытэн луи. Мар кароно? Мамалы верано. Мамае — гуртын сое Тася кенак шуо вал — огшоры нылкышно, вань улонзэ фермаын ужамын. 4 нылпиен огназ кылемын. Мыным 5 толэзь дыръя буби кулэм. Собере мама 7 ар милемыз огназ будэтӥз. Капчи ӧй вал, дыр, солы. Гурт котырысь секыт ужез быдэсъям сяна, чидано луиз вожась кышноослэсь кыл вӧлдэмзэс, йыркуръяськемзэс. Уката ик мама туж чебер вал. Пичи дыръям синмаськыса учкылӥ солэн вӧлэм кадь чебер пыдъёсыз но сюсьтыл выллем мугорыз шоры. Мама гужем ветлэ вал ӟуч дэремен. Со мугораз ӝик-ӝик пуке, вылтырзэ сыӵе чебер возьматэ. Валамон, сыӵе чебер муртлы синмаськись луиз — мама аслэсьтыз егит пилы бызиз, эшшо сузэрмы вордскиз на. Мон тодӥсько, макем секыт… — Мамаен кусыпъёсмы матысь вал бере, со юа: — Нуныедлэн атай луонэз тонэ кышно басьтоз-а? — Мон солы «уг бызьы» шуи, — верасько пумитаз. Гуртын, конечно, дэймизы. Кытысь 18 аресъем ныллэн йыраз сыӵе пумитъяськон пырем. «Шузи» шуыны гинэ луэ кадь. Мыным но верантэм секыт вал: синмаськи кадь, бӧрысь валай уг яратӥськы. Мынам соку пушкам сыӵе шӧдонэ вал: та адямиен ӵош улыны мыным кылдымтэ. Улонам мукет яратонэ луоз на. Капчи ӧй вал соку, кӧня бӧрдӥ. Мон тодӥсько, макем секыт адямилы, куке со котырысь палэнско, куке суйёс юскисько. Мама ик юрттӥз. Инмар нылпи сётэ ке, маин сое сюдыны но сётоз, шуиз. Озьы Саша нылы вордскиз. Дышетсконме 1 арлы вис карылӥ, собере нош ик университетэ берытски. Куд-огез нылъёс диплом басьтыса но ежесь на, нош мон 2-тӥ-3-тӥ курсын аслым рос-прос, улонэз адӟем нылкышно кадь потылӥ ни. Дышетскем сяна, ӵошатски республикаысь тужгес чебер нылъёсын — пыриськи нырысетӥ «Чеберина» конкурсэ. Татын жюрие ӧтемын вал кырӟась Надежда Уткина. Чик кӧбератэк солы кылбурме сётӥ: оло, кырӟан гожтоз. Надежда Эдуардовна лыдӟиз, азям ик кыӵе ке гур кырӟаз. — Мар ке но кылдытом, — шуиз Н. Уткина. Собере ватсаз: — Удмурт нылкышноослэн ӵемысь луо бӧрдӥсь кылбуръёссы. Тынад темпераментэд мукет. Ноку но эн гожъя «бӧрдӥсь» кылбуръёс. Валад-а? — Валай, — шуисько. Озьы Н. Уткина «Вуныл» кырӟан гожтӥз, сое кема аръёс ӵоже радио пыр сётъязы. Нош мон, Н. Уткинаен тодматскыса, вуи удмурт егитъёслэн «Шунды» огазеяськоназы. Татын трос ужрадъёс, пумиськонъёс. Валаса но ӧй вуы кадь, кызьы аръёс ортчизы. Тани диплом но басьтӥ. Зэм, горд дипломозь ӧйгес кыскы — но со понна мон ӧй но тыршы. Ӵектӥзы аспирантурае кыльыны — улонам кыкетӥзэ «уг» шуи. Мыным нылме сюдоно, анайлэн чырты сьӧраз весь уд возьы. Диплом басьтыса, гуртэ бертӥсько, нош аслам тодам но ӧвӧл, кытын мон ужаны кулэ. Йырыным валасько: общественной уж, удмуртлык уз сюды. Ӵош дышетскем эшъёсы школае уг вамышто. Уго 1996-тӥ ар. Та вакытэ данын вал вуз карон. Мыным кытчы кариськоно? Предметэ — яратоно — Сюресме ачиз улон кызьы ке радъяз-а, мар-а. Эше ӧтиз: ойдо, пе, мыным уж утчаны мыном. Озьы вуим Ижысь 22 номеро радиотехнической лицее (али В. Шутов нимо радиотехнической техникум). Кыкнамы но ужаны пырим. Татчыозь уг валаськы: оло потэ мынам дышетӥсь луэме, оло уг. Студентъёсын ужакум, возьматэме потӥз: ӟуч кыл но литература — тунсыко предмет. Пиналъёс — вуоно токарьёс, регулировщикъёс, фрезеровщикъёс. Соослэн улоназы ӟуч кыл но литература сокем кулэ но уз луэ, дыр. Нош мон соослы маке выльзэ вераны тыршисько, паймытэме потэ. Студентъёсы аслэсьтым кӧня ке ареслы гинэ пичиесь. Нош собере соос монэ паймытӥзы. Шуо: тынад предметэд — тужгес яратоноез. Иське, юнме дыр быдтыны мон татчы уг ветлӥськы. Туж яратӥ удысме. Туж тупаз коллектив. Татын туж золэсь специалистъёс вал педагогика ласянь. Арлыдо эшъёсы шоры учкыса, валай, кин луисько пиналъёс понна, кыӵе пытьы кельтӥсько соослэн улоназы. Аслам интыям ужасько шуыса валай одӥг учыр бере. Лицейын студентъёс госэкзамен сётӥзы — сочинение гожтӥзы. Ужъёссы 5-6 бамен. Эскероно 6 группалэсь сочинениоссэ. Котькуд ужез кӧня ке пол но лыдӟыса потӥсько. Озьы кӧня ке нунал пуки бер ӝытозь. Берпуметӥяз ог 3-5 уж кылемын вал на. Час дасэ мынэ. Мынам ӝоггес бертэме потэ — ӵуказеяз нылы кошке «Чебеляй» ансамблен Одессае фестивале. Соос сьӧры мон но мынӥсько, нырысьсэ зарезез адӟо. Таӵе малпанъёсме уретыса, кабинетэ лицейысь нылаш пыриз. Со котьку урокъёс бере кыльылэ вал, дораз бертыны уггес дырты. Атаез юылӥсьгес, анайзэс рос-прос уг но адӟыло. Нылаш шуэ: мон асме мар ке но каро, йырме быдто. Мон валасько: оло, солэн улоназ мон берпуметӥ мурт, кинэн со вераське. Нош мынам сыӵе адями луэме уг поты. Иське, кыӵе ке но либатӥсь кылъёс шедьтоно. Оло, сюлвороно, озьы эн кары шуыса. Мынам йырам Одесса, фестиваль. Соин, дыр, юай: — Тон зарезь дуре ветлӥд-а ни? — Ӧй, — шуэ нылаш. — Огпол но? — Ноку но. — Нош синмаськылэмед вань-а? Тодӥськод-а, мар со яратон? — Пиос кельшо, но так, огшоры… — Нош уждун басьяд-а ни? Кафеын аслад уксёеныд мар потэ сое сиид-а ни? — Ӧй, — посӥське «йыр быдтӥсе». — Куке зарезьын кӧт тырмонад жомбылляськод, куке йырдэ ыштымон синмаськод, куке нырысетӥ уждундэ сиёд-юод, соку котьма кар, — шуисько. Озьы ми ог 3 час пуким, дыр. Нылашелэн ассэ быдтон мылкыдыз басылаз. Мон-а солэсь мылкыдзэ бералтӥ, оло, со ӝытэ ик синмаськиз? Но нылаш улэ, ужа, семья кылдытӥз, нылпи вайиз. Нош мон со уе ӵукнаозь пуки, сочинениосты эскери. Ӵуказеяз Одессае кошки. Со учыр бере, дыр, йырам малпан пыӵаз: мынэсьтым кылзо, юало, иське, пиналъёсын ужаны толыке вань. Удмурт гимназие сюрес — Кузебай Герд нимо гимназие мынэсьтым вазьгес вуиз нылы. Ваньмыз сяменгес ик, 1-тӥ классэ со мынӥз вал улон коркамылы матысь школае. Озьы начальной классъёсты йылпумъяз. Удмурт гимназия сярысь мон тодытэк ӧй улы, но кышкалляй: мынэсьтым нылме отчы басьтозы меда? Соку директор Ольга Константиновна Шилова вал ай, шумпотыса кутӥз. Туж кужмо класс люкаськиз. Кивалтӥсьсы — туж ӟеч дышетӥсь, быдэс республикалы тодмо педагог Галина Дмитриевна Чушъялова. Пиналъёсмы бордысен кутскиз «Чебеляй» ансамбль. Коллективлы ним малпаса но, анай-атайёсын ӵош пукимы. Совето Союзын будэмын бере, милемлы валамонгес вал «Солнышко», «Забава», «Ласточка» выллем нимъёс. Нош татын «Чебеляй». Табере озьы ик луыны кулэ кадь — коллективлы мукет ним но уг тупа. Со дырысен ик эшъяським кивалтӥсеныз Наталья Чирковаен. Нылы гимназиын дышетскиз бере, пумен мон тодӥ отын ужасьёсты. Собере яратоно адямиме пумитай, бызи, выйи семьяям. Данилмы вордскиз. Пиелы 1 арес вал — Татьяна Ишматова жингыртэ. Соку со Кузебай Герд нимо гимназиын директорлэн воштӥсез луыса ужаз. Гимназие, пе, лыктод-а? Малпасько, удмурт кылъя дышетӥсьёссы вань, ӟуч кылъя педагогъёссы но люкамын. Директорлы воспитательной ужъя воштӥсь утчало вылэм. Мон пайми. Малы ке шуоно декретэ потэмелэсь азьло малпаськи ни вал ужме воштон сярысь. Соин, дыр, лицейысь кошки, вань котыръёсме бичаса, татчы уг берытскы ни шуыса. Гимназие ӧтемзы пумысен йырме кема тӥяса ӧй улы — толэзь ортчыса, ужаны потӥ. Данилмес песянаен но, няняосын но келляса выримы. Соку малпай вал: 3-тӥзэ вайи ке, гань-гань декретын пуко ни. Но 3 ар ортчыса, Марусяен но дорын кема ӧй ӝега. Нылылы 1,5 арес дыръя ужаны потӥ. Семьяын кадь — Мон шӧдӥсько, интыям шуыса. Туж кельше пиналъёсты конкурсъёсы бурдъяны. Улон огдышем ӧръя мынэ ке 1 арня, 1 толэзь ӵоже, мыным мӧзмыт потыны кутске. Кузебай Герд нимо гимназие дышетскыны лыкто быдэс республикаысь нылпиос. Городысь эшъёсынызы ӵошатыса, гуртысь пиналъёс нырысь дӥсьтӥсьтэм луо, малпанзэс вераны уг дырто. Но ми юрттӥськом соослы усьтӥськыны. Тани Можга ёросысь Пазял гуртысь Стёпа Черепанов туж востэм вал. Нош табере со Удмуртиысь Егитъёслэн парламентазы быръемын ни. Котькыӵе йӧспӧртэм пинал но ассэ шедьтэ гимназиын. Ми доры озьы вуиз вал Ижысь Ленин ёросысь Роман Соловьёв. Со песянаеныз удмурт кылэз дышетэм, арганэн шудэ, математикаез яратэ. Ас сяменыз туж мур пияш. Гимназиын солы туж тупаз огъя омыр — ми дорын уг ултӥяло, семьяын кадь валало но ярато. Али тросаз школаосын туж лэчыт югдур: урок, перемена, смена быриз, ӟеч луэ. Мар нылпи каре школа бере, мар солэн пушказ пӧзе — тодыны дыр уг тырмы. Ми тыршиськом пиналъёсын ужан радлыкез возьыны. Со понна милям соос котьку 1-тӥ сменаын дышетско. Гимназиысь пиналъёс понна ужало 50 пала кружокъёс, со пӧлысь ӝыныез дунтэк луэ. Шумпотӥсько, огъя собраниосын анай-атайёс, ог-огзэс тодмаса, ӟечбуръясько ке, пальпото ке. Тросэз ог-огзэс нимын-тулын тодо. Со но туж ӟеч — мумы-бубыосын огъя команда кылдытыны. Соос быгато тыныд меӵак кыӵе ке мылкыдзэс но вераны. Куддыръя со уг кельшы. Но мон лыдъямъя, котькудӥз адями учке аслаз каланчаысьтыз. Туж тыршиськомы анай-атайёсын огъя малпанэ вуыны. Тазьы ужамлэн емышъёсыз кисьмало ке, мон уката бурдъяськисько. Тани 3 ар талэсь азьло гимназимы республикаысь вань дышетон организациос пӧлын 1-тӥ луиз «Устоез визьнодан система» номинациын. Туэ ми вормисьёс пӧлы шедим Россиысь дышетон организациослэн 5-тӥ адӟытоназы. Таяз вожвылъяськонын возьматыны быгатӥмы, кызьы радъямын гимназиын визьнодан но, дышетон но, удмурт культураез утён но. Сюлмаськисько, гимназиын дышетскись нылпиос улонын асьсэды мед шедьтозы шуыса. Пиналъёслы та дыре туж секыт. Тани бадӟымъёс но социальной сетьёсы зымо, часъёсын отын пуко. Нош нылпиосты макем гочатэ Интернет. Соослы сомында кужым кулэ отчы выёнтэм вылысь. Эшшо зыгато на телефон, компьютер шудонъёс. Соин тросэз анай-атайёс тышкасько пиналъёссэс: тон азьтэм, кияд книга уд кутылӥськы. Тодады вае ай, асьмеос но шудонэ зымиськомы вал, анайлэсь сётэм ужъёссэ ик вунэтылӥм. Валамон: уг луы вешаськыса гинэ улыны, теплицаын сямен но нылпиез уд будэты. Соин анай-атайёсын, дышетӥсьёсын, ватсаса тодон-валан сётӥсь специалистъёсын ӵош утчаськомы сыӵе визэ, кытын пинал шораз луоз, кытын ми солы будыны сюрес сётом. Уг танӥськы, тазэ но верало. Дышетӥсьёс уг вутто саклык висъяны асьсэлэн пиналъёссылы. Тани 3-тӥ классын дышетскись Машае фигурной катанилы синмаськемын, но мон сое тренировкаосы келяны-вайыны уг вутскиськы, весь ачиз мынэ-бертэ. Данил 7-тӥ классын дышетске. Со вала: анаез завуч ке но, номыр дасьсэ солы вайыса уз сёты. Сюлмаськоно аслыз олимпиадае пыриськон вылысь но, мукетыз пумысен но. Алигес песянай луи — 3 толэзьем внуке вань. Саша нылы дорам кунояны бертӥз. Мон ӟеч песянай сямен кулэ вал, дыр, солы юрттӥськыны, коляскаен ульчаын калтыртыны, Сашалы шутэтскыны сётыны. Нош милям мукет сямен пӧрме: мон ӵукна 5 минут но ӝыт 5 минут вешаськисько. Мукет дыры гимназиын ортче. Туала школаын ужасьлы уката удалтэ, сое аслаз семьяяз валало ке. Тани картэлы мон уж дурысь нокыӵе ужпумъёсты-сюлмаськонъёсты уг вераськы. Кыдёкын командировкаын дыръяз но со шӧдэ, кызьы ке озьы тупа: мыным секыт вакытэ жингыртэ. Соин таӵе оскымон адями вань ке тыбыр сьӧрын, котькыӵе ужез вормыны кужым кылдэ. Источник: Швецова Т. В. Мынам интые - пиналъёсын артэ / Татьяна Швецова ; [вераськиз] Елена Скворцова // Удмурт дунне. - 2019. - 3 окт. - С. 10, 15 : фот. - (Тӧр шорын)

https://vorshud.unatlib.ru/index.php/%D0%A8%D0%B2%D0%B5%D1%86%D0%BE%D0%B2%D0%B0_%D0%A2%D0%B0%D1%82%D1%8C%D1%8F%D0%BD%D0%B0_%D0%92%D0%B8%D1%81%D1%81%D0%B0%D1%80%D0%B8%D0%BE%D0%BD%D0%BE%D0%B2%D0%BD%D0%B0

2024-03-05T06:59:09Z

<urn:uuid:8f003797-1328-4a0d-adb6-29eab951f87a>

udm-Cyrl

tlsh:T15FC593A28B91DF1E8673D15A6E8106228CA15653D3233B5A8CD1B805799A094EEFC8737BF61196DE18FF9355E402F90CBB0F6CCB18FE7A6AB212144879BF7AF1024833D75A

«Кылдысин» но «Удмуртско-русско-английский разговорник» ватсэтъёс бордын ужаз Пичи Пурга ёросысь егит программист Григорий Григорьев, дизайнзэ лэсьтӥз «Монами» удмурт студия. Таӵе куронэн соослы вазиськиз Йӧскалык политикая министерство. — Та ватсэтъёсты мон лэсьтӥ 2 толэзь куспын, — вера егит програмист. – «Кылдысин» ватсэтлэн пуштросэз — кылъёсты, кылтэчетъёсты тренажёр пыр дышетон. Озьы ик отын вань грамматической материалэз но. Тужгес секыт вал кылэз дышетонъя методикаез валаны. Со понна мон юромо дышетӥсьёс доры но вазиськылӥ, та выллем ик мукет программаосты учкылӥ. Тодады вайытом, Григорий Григорьев милемлы тодмо ни телефонэ чаклам удмурт приложениосыныз, шрифтъёсыныз. Соос пӧлын, кылсярысь, «Ӟенелик» шудон, нош телефонысь но компьютерысь удмурт шрифтъёстэк удмурт егитъёс улыны ик уг быгато ни кадь. Удмурт кылэз дышетонъя электрон программаослэн кулэлыксы кемалась кылдӥз вал ни. Уго калык удмурт кылэн арысь аре золгес тунсыкъяськыны кутске. Сое адӟиськом удмурт кылъя курсъёсысь но — арысь аре удмурт кылэз дышетыны мылкыд карисьёслэн лыдзы будэ. Татарстанын нош, кылсярысь, бигер кылэз дышетонъя нимысьтыз сайтсы («Ана теле») но вань.

https://udmddn.ru/ivorjos/udmurt-kylez-dyshetyny-yurttoz-telefon/

2024-03-05T03:22:19Z

<urn:uuid:97c25dd3-1a0a-4601-a817-8b2f41a4f291>

udm-Cyrl

tlsh:T165F544416850DF0EC363D18BAE9186221CA45253932737194DD1B80055E6050EEF94337AF65186CD58FE4205F40AE92CBF4F78DE08BEBAAB7623100C75AF7AF2128C63D74B

Расположенный Маракайбо ям, улыггес интыын, Ошмесъёсы самой кулэ вань доходъёсмы Пӧлысь Венесуэла - ты Маракайбо Аслэсьтыд но абдрамон вал колониальной Архитектурной город дизайн аспӧртэмлыкез. Яратон ачиз шедьтэ, пумиськыны медэ онлайн. Нуналлы быдэ гожтӥськылӥ сюрс адями, Пумиськемзэ но пумиськон онлайн программа Тау опыт басьтӥ. Яратоно адямиослы ӟеч вылэ ӧтизы, Шунды шуныт ву но майбыр Пумтэм-йылтэм шулдыръяськонъёс. Вудур лёгаськыса вылтӥз чебер, со Туж трос будэ п... Адӟиськон исамтэ Медан Пияш умой, мыным кельшиз Сайт кылдӥз со понна, кинлэн Потоз пӧртэм форматсэ утизы вылэ Султыса потӥз но, синъёсме кыньыса, Медан исамтэ тодматскыны кусыпъёс формальностьСайт кылдӥз со понна, кинлэн Потоз пӧртэм форматсэ утизы вылэ Султыса потӥз но, синъёсме кыньыса, Медан исамтэ тодматскыны кусыпъёс формальность. Ӟечбур, милемыз ӧтизы-а, Индонезия Пӧлысь мон, нылы мынам. Мыным коньдон кулэ шуыса, аслэсьтыд Малпандэ быдэстӥз. Ӵошен ми вань ке, тыныд Кельшысал-а шуыса, аслыз ше... Video Рулеткаос вань Дуннеысь Камераос Вань Мыным кельше, кызьы сое лэсьто Video ӟуч доры улэп итӥськиз Чат луонлык быдэсмиз, рулеткаысь пияшъёс Но нылъёсПользователь целевой аудиториез пыр быдэс Дуннее миллионъем молодёжных веб-камераос Эше жингыртэ но выль эшъёс Утчан понна чат заук видеочат Ӵош быдэстӥз. Шаерысьтымы нылъёс но шаплы адямиосты Утчан пиосмурт понна видеосвязь россия, Украина, Белоруссия но мукет кунъёсысь Ас вылам но. Video автоматической пусъён-нимтултэм капчи Но тунсыко адямиосты утчан случай... Юн кусып Воземзы понна Канагав-ын Ми 5 ар ӵош улэмзэс Адӟиськон пиосмуртъёс, нылъёслы интернет пыр Канагава, мукет удысын но услугаос Трос кадь, улонад мон кемалась ини Тӥ быгатӥськоды сое историез сярысь Трос кылоно, ӵыжы-выжыосынызы интернет Пыр шедьтӥськомы кадь, лул тодон-Валаны юрттоз, азьланяз но семья Кылдэм, нош тенденция вал мукетъёсыз но. Таӵе статистика, 2015-тӥ арын Лыдъян люкон 58 процентэз, нош Кылем ар уг ни бызьылы. Мар со сыӵе. Рольёсъя кулэ луэ ке, ӵош Мыномы совмести... Видеочить шаерысьтымы Вань Мон понна тунсыко но луэ шуыса Интернетлэсь луонлыкъёссэ кусыпъёс поллы йылэтэмынЧат-тачак реализовать прокатка максимально Та функцизэ. Уг ке пичи, бере кылид Видеочинать час вань шуыса, адями Но пумиське пообщаться улӥсь Япония, Азия, Европа, Уйпал но Лымшор Америкаысь, Африкаысь, люба со планетаын Точка луэ. Котькуд адями ужаз шаерысьтымы пумитаны Луэ ӟуч кылын. Валэктон но: одӥг час Шаермы та бадӟым список уг Меню реклама, нош вазиськем реальность. Учкы,... Тодматскыны выль Адямиосын Выль адямиосын тодматскыны потамы Венесуэла, Пообщаться понна, яке понна юн Кусыпъёс позабавитьсяТодматскон онлайн - та чебер интыез. Каракас сылӥз ке, вылаз выль Тусбуез" юнда вылэ пуксим но Городысь гурезь йылын умой авил Фуникулер собеседникъёс синмасько. Романтической тыр сиськиз, нош собере Городысь уй клубын эктыкузы, со Ноку но уз изьы. Выль эшъёсмылы возьматэммы потӥз яке Эшъёссы падастэм Венесуэла чебер инкуазь. Кылчин вуусёнъёс доры вуыса, луоен Тӧдьы ... Чат интернетын. Пиосмуртлэн но Ныллэн пуэбла Пумиськонэ гожтӥськоно сайтаз Соборный мукет юртъёс вылэ ӝутске, Пӧлысь самой вылӥяз одӥгез но Сложной лэсьтон Мексика, стилен но Со ассэ сочетать ренессанс бароккоКомпания шедё шуыса, тодӥ онлайн, Музейёслэн калыккуспо ӵошталаын музее мыном возьматэ. Соослэн художественной ын эксклюзивный коллекция люкамын. Мексика, но со кыкетӥ гинэ Луэ кожасько артефакт антропология возён Пуштроссэ возьматыны музей интыяськемын Мехико. Котькуд нунал сюрсъёсын адямиос люкаськизы, Интернетын... Убераб тодматско, Чик дунтэк Тодматски та Сайтэн час. Тау тыныд школын умой но Шудо улонэз асьтэос дорын личной Тодматскыны луонлык вал интернет-о, Тӥляд ужды вылын туж ик Басьтоно кеПӧрмиз-а, умоен лыдъясько, 21 Даурын адямиос тодматскизы туала онлайн, Специализироваться, кытын соос пӧлысь котькудӥз Кулэ ужпум вылэ вуизы: кудъёсыз Ке романтикаенызы луысал, кинэн ке Ӵош-а флирт понна кин Ке но яратон понна, нош Кин ке - шуныт умой семьяысь, Туала улон шоры учке, лыдӟе Но эффективной сайтъя тодматскон. Тон трос дырзэс ортчыто компьютер Лэз... Тодматско тэгу, Тодматскиз городысь Сайтъя Тэгу. Сайт пыр гинэ тодматскыса лыдпусъёс возьмато самой бадӟымез ныл, Кышномуртъёс, пияш, городысь тэгу пиосмурт, Кудъёсыз пумиськемез потэ тӥледынтунсыкъясько пӧртэм адямиос пумита тӥледын Ӵош - флирт, кусыпъёс-а, чат Пуке, эшъёс шедьтыны, яратонме утчаса, Юн кусып возён понна, пытсэтэ Бызьыса, вордӥськемез понна, тросэз тунсыкъяськемзэ Мукет нылпиос но. Дарт юрттыса гинэ тон шедьтод-А со, маин тонэ утчаны Тэгу-ын. Эшъёсы пӧлысь но тэгу утчаса ветлэ. Путешествие мыномы. ... Телефонысь туспуктэмъёстэ Сотэк Али гинэ гожтӥськемын. Али татын пумитан но, та Сайтын регистрация сотэк но дунтэкТуспуктэмъёсты учкыса, ялон но ватсаны. Сайт пыр вакчи дыр тон Телефон выль эшъёс шедьтыны юрттӥз-А та будэтон борды. Туспуктэмез но телефон номерез тодматскыны Луэ сайтысь значимые умой, тон Кытын пумиськыло оло, али но Чик дунтэк возьматоз пусъён. Потӥз нылэн яке пияшен тодматскыны, Соин ӵош пообщаться онлайн но, Со туспуктэмъёсты учкыло но со Телефонъя жингыртыны быгато. Собере вань луонлыкты... Милан сайтаз Тодматсконъёс, сиён-Юонъёсын тодматскон Понна юн Кусып возён 広告:男性用、女性 видео онлайн трансляция чат тодматскон мобильный регистрация video дунтэк чат бызем кышномуртъёс тодматскыны мылкыд карисьёс дунтэк видеочить нылъёстэк ограничение 18-тэк видеочивать дунтэк туспуктэм тодматскон 18 видеочивать онлайн тодматскон video тодматскон пусъёнэн валче туспуктэмъёстэк

https://udm.videochat.mx/tags/video_%D1%82%D0%BE%D0%B4%D0%BC%D0%B0%D1%82%D1%81%D0%BA%D0%BE%D0%BD_%D1%81%D0%B0%D0%B9%D1%82%D1%8A%D1%91%D1%81%D1%8B%D0%BD_%D1%87%D0%B0%D1%82

2024-02-22T10:51:12Z

<urn:uuid:0857c598-e062-4454-862c-8f4e850c505c>

udm-Cyrl

tlsh:T117AE48225690DE1EC263D59A2E815B664DE19653E322774A8CD0F5407A89090DEFD8237BF61292DE28FF9215E541E808BB0F6CDE59FE7E6A726314083ABF26F2010C63D757

Шаерысь 36 выжы-калыкъёс — одӥг липет улын. Соосты туннэ огазея Ижкарысь Эшъяськон юрт. Со йӧскалык политикая элькун министерство бурд улын кылдытэмын юри пӧртэм выжы калыкъёсты огазеян, эшлыко кусыпъёс юнматон понна. Бадӟым ужлы кутскон сётэмын вал 10 ар талэсь азьло. «Соку быдэс Россиын таӵе юрт нырысетӥез луиз, — шуэ йӧскалык политикая элькун министр Лариса Буранова. – Собере туж трос улосвылъёс та моделез басьтӥзы. Милесьтым адӟыса кылдытӥзы пӧртэм йӧскалык центръёс, Эшъеськон юртъёс. Ми со понна туж шумпотӥськом». Туннэ вераны луоз — татын вордӥсько но улонэ пыӵало бадӟымесь проектъёс. Соос шаерамы гинэ уг вӧлмо, татын кылдэм форматъёсъсъя ужало мукет улосвылъёсын. Проектъёстъя ужан ӧрез Эшъяськон юртын 3-тӥ арзэ нуо. «Вань вормонъёс, вань мар бордын ужаны — шуэ юртлэн кивалтӥсез Татьяна Боталова. — Али ми ужан ӧрмес воштӥськом. 2017-тӥ арын ми 555 ужрадъёс ортчытӥм. Туэ ӝыны ар ӵоже 300-лэсь трос ини. Соос будо. Соин ик ми малпам ужрадъёс вылысь проектъёс вылэ рос-прос выжыны. Шуом, кыӵе ке ужпумез сэрттон-пертчон понна ми юрттыны быгатӥсь ведомствоен, министерствоен ӵош проект кылдытӥськом. Ӵектос, нош со ужрадъёс, кылдэм югдурез умоятон понна улонэ пыӵаны кулэ». Кызьы пусйиз Татьяна Боталова, Эшъяськон юртлэн азинлыкез элькунысь йӧскалык лулчеберетъя огазеяськонъёслэн пайдаё ужзы, пӧртэм струкрураосын, тӧрлыкен юнматэм кусыпъёс но юртысь ӧнерчиос бордын.

https://udmddn.ru/ivorjos/izhys-kalykyoslen-eshyaskon-yurt-yubil/

2024-02-29T01:02:14Z

<urn:uuid:8b2daf39-9dbc-4370-b159-d0d477922d1d>

udm-Cyrl

tlsh:T104FAA75167809F0EC3A3E10E6C801B265DE59667D323335A9CD1F101254A055EEFE4337AE70096CF2CFE5354F441D818BB4F58C618BEBA6F736215087ABF69F50248B3D6A6

«Пусть всегда светит Солнце!» — под таким девизом уже много лет живёт Удмуртская молодёжная организация «Шунды». Меняются Председатели, меняется Правление. В правление попадают самые яркие лидеры. Среди них оказался и Герман Волков. Он родился в деревне Пуро-Можга Малопургинского района. Жизненный девиз – «Всегда оставайся ребёнком!» – Герман, что для тебя «Шунды»? – «Шунды» — это какой-то остров, где человека встречают с теплом, уважают, помогают раскрыться, сделать шаг вперёд. Познакомился с организацией, когда закончил учёбу в гимназии имени Кузебая Герда. Я потихоньку начал участвовать в проектах «Шунды», на данный момент сам помогаю осуществить эти проекты, являюсь членом правления. Я очень хотел работать в организации, хотел показать себя, чтобы возродить удмуртскую культуру. – Чем тебя держит организация? Какими проектами ты больше интересуешься? – Нравятся готовые мероприятия, потому что при их подготовке учусь многому, открываю что-то новое. На данный момент у организации много идей и проектов, которые посвящены школьникам, студентам, молодым семьям. На мой взгляд, «Шунды» работает очень сильно, постоянно делает нечто новое. Лично мне нравится проект «Шуд.com», потому что в игре человек показывает истинного себя. Также сильно люблю лагерь «Шундыкар». Он меняется из года в год, всегда открывает новых звезд. – Чем ты интересуешься кроме «Шунды»? – Я учусь в УдГУ, в институте социальных коммуникаций на культуролога. В свободное время пишу стихи, читаю рэп, снимаю и монтирую видео. Люблю танцевать удмуртские народные танцы, играю в КВН. Также работаю в KFC. Мон вунэтӥ, кытын шурлэн бызем куара Вылтырме шулдыреныз кынтылӥз… Мон уг адӟы ни, кызьы мӧзмыт учкиз шорам Бадьпу, но берпум куаръёссэ уськытӥз… Мон уг шӧды мур омырез шокчыку, Бер сӥзьыллэсь кужмо йырпоронзэ, Мон, нылъёс, тодӥсько вал куке но соку, Ӟардон сиос азьын кызлэсь ушъяськемзэ… Мон улӥ котькуд тӧл пельтэмлы шумпотыса, Шумпотыса котькуд зор шапыклы… Котькуд возьёс вылтӥ бубли сьӧры бызьса, Мон дась вал сураськын инкуазь пӧлы. Лулы дырекъятозь но синвуос поттозь, Мон ӟыгырьяй сӥзьыл акшан вакытъёсты. Али нош шумпоттэк. Огнам. Сюлмын но вӧсь… Уг валаськы ини инкуазь лек кылъёсты… (Герман Волков) – Что бы ты пожелал «Шунды»? – Классных и сияющих ребят! – Большое спасибо, Герман. Оставь свой след в деятельности «Шунды»! Ирина АГЕЕВА «Котьку мед пиштоз Шунды!» – таӵе девизэн трос ар ӵоже улэ ини удмурт егитъёслэн «Шунды» огазеяськонзы. Воштӥсько кивалтӥсьёс, воштӥське правление. Правление шедё тужгес но зол азьмуртъёс… Соос пӧлы сюриз Герман Волков но. Удмурт пияш вордӥськемын Пичи-Пурга ёросын, Пуро гуртын. Улон девизэз – «Лу котьку пинал!» – Нырысь ик юан кылдэ, Герман, мар тон понна «Шунды»? – «Шунды» – со мон понна кыӵе ке остров, кытын адямиез шуныт пумитало, гажало, юртто тыныд усьтӥськыны но азьлань вамышъёс лэсьтыны. Организациен тодматски, ку дышетсконме быдтӥ Кузебай Герд нимо гимназиын. Мон каллен-каллен кутски пыриськыны «Шунды» огазеяськонлэн проектъёсаз, али дырлы мон ачим но юрттӥсько лэсьтыны со проектъёсты, но луисько правленилэн ёзчиез. Мынам туж зол потэ вал ужаме «Шундыын», мынам потэ вал возьматэме асме, малы ке шуоно потӥз азьланьтэме удмурт лулчеберет ӝутон ужез. – Маиныз тонэ возе «Шунды», кыӵе проектъёсыныз тон тужгес но тунсыкъяськиськод? – Лэсьтэм ужрадъёс туж кельшо, тросэзлы со мероприятиосын дышисько, трос выльзэ басьтӥсько – визь, азинскон, астэ усьтон. Али дырлы огазеяськонлэн туж трос малпанъёсыз но проектъёсыз, кудъёсыз сӥземын школаын дышетскисьёслы, студентъёслы, егит семьяослы… Мынам шӧдэмея, огазеяськон туж зол ужа, весяк мар ке но выльзэ малпа, мар ке но лэсьтэ. Мыным кельше «Шуд.com» проект, малы ке шуоно шудыса адями возьматэ зэмос ассэ. Озьы ик «Шундыкар» лагерез туж яратӥсько. Со котькуд ар вошьяське. Котьку выль кизилиос отын усьтӥсько. – Маин тон тусыкъяськиськод «Шунды» огазеяськонэн сяна? – Мон дышетскисько Удмурт кун университетын, социальной коммуникациосъя институтын, культурология ёзэтын. Озьы ик ваньмон дыръя кылбур гожъясько, рэп лыдӟисько, видеоужъёсын тунсыкъяськисько. Яратӥсько удмурт эктонъёсты быдэсъяны, УдГУ-ын «Старая гвардия» КВН командаын шудӥсько. Озьы ик мон ужасько на KFCиын. Мон вунэтӥ, кытын шурлэн бызем куара Вылтырме шулдыреныз кынтылӥз… Мон уг адӟы ни, кызьы мӧзмыт учкиз шорам Бадьпу, но берпум куаръёссэ уськытӥз… Мон уг шӧды мур омырез шокчыку, Бер сӥзьыллэсь кужмо йырпоронзэ, Мон, нылъёс, тодӥсько вал куке но соку, Ӟардон сиос азьын кызлэсь ушъяськемзэ… Мон улӥ котькуд тӧл пельтэмлы шумпотыса, Шумпотыса котькуд зор шапыклы… Котькуд возьёс вылтӥ бубли сьӧры бызьса, Мон дась вал сураськын инкуазь пӧлы. Лулы дырекъятозь но синвуос поттозь, Мон ӟыгырьяй сӥзьыл акшан вакытъёсты. Али нош шумпоттэк. Огнам. Сюлмын но вӧсь… Уг валаськы ини инкуазь лек кылъёсты… (Герман Волков) – Мар сӥзьысал «Шундылы»? – Шундылы сӥзисько чырткем но пиштӥсь выль пиналъёсты. – Туж бадӟым тау тыныд, Герман. Одно ик музъем вылэ лёгиськид ке – мед кылез пытьыед! Ваньмыз мед удалтоз!

https://shundy.ru/%D0%B8%D0%BD%D1%82%D0%B5%D1%80%D0%B2%D1%8C%D1%8E/%D0%B3%D0%B5%D1%80%D0%BC%D0%B0%D0%BD-%D0%B2%D0%BE%D0%BB%D0%BA%D0%BE%D0%B2

2024-03-04T08:08:16Z

<urn:uuid:89559202-8993-47d4-884c-2aa79083b76f>

udm-Cyrl

tlsh:T151D75C127C90EF1EC273D14E6D9097215CE16527D32337579CD0B400789A061EEFC423BBF61295DE6CFE4264E103E8087A4A68DA59BE7EBAB32215583E7FBAF2024C63C756

Вашкала дыръя, ӟуч калыклэн татчы лыктэмезлэсь азьло, та музъем вылын порен но удмуртэн улӥллям. Кыкезлэн ик та калыкъёслэн нимаз батыръёссы вылэм. Та батыръёс калык пӧлын кун эксэй кадь улӥллям. Ожтэм дыръя калыкез судитьтозы вылэм. Ож дыръя калыклэн азьлапалаз ветлозы. Удмурт калыклэн котькудӥзлэсь ӟеч, кужмо батыръёсыз Калмез вылын улӥллям. Таӵеесь батыръёс вылӥллям: Чуньыпи Бурсин — Люкмыйысь, выныз солэн — Сьӧлталась, кужмо Бигра — Сезёлысь. Та вунэтонтэм батыръёслэсь ужзэс пересьёс улы вуисьлы туэ но сюлмысь ушъяса-данъяса верало. — Таӵе луэ тӥ но! — шуо ялан. Выжыяса-ёзнаса верало чуньыпиослэсь кӧшкемыт ожмаськемзэс; верало, кызьы одӥг пол кужмо Бигра тямыстон иськем улсысен пор батырен ыбылӥськиз... Мон пинал вал, али но тодӥсько на, кызьы мынам пересь дядяе одӥг пол, алаз пуктыса, та выжыкылэз вераз: — Инмын пилем уя, музъем вылтӥ батыр кошке. Лёгемез куать иськемысь кылӥське, мынэмез музъемез зуркатэ. Та — Бурсин батыр, пор Мудрое даллашыны дасяське. — Кытчы мынӥськод, мусо картэ? — юа кышноез. — Поръёс доры ожмаськыны, кужмоосын ёзнаськыны! — Эн мын, эн мын! Ӟеч мугордэ шормалозы, дуно йырдэ быдтылозы. — Мынны кулэ, кышно-кенаке, но вала, ява, шуге-леке вуи ке, ыльнянь сабляме лэзь мыным! Кылзэ быдтытэк, Бурсин, ӵуж вал вылаз тэтчыса, тюо сямен* ворттӥз. Мудро азьын шур вань; та шур вамен лэсьтэм бадӟым выжлэсь юбооссэ поръёс ёзнаса дасяллям. Татчы вуыса, Бурсин батырлэн ӵуж валэз выж вылэ ӧз пыр. Чукдор вал вылаз пуксиз. Со но ӧз пыр. Бератаз куӵо вал вылаз пуксиз. Куӵо вал, тыпрак тэтчыса, выж вылэ кылдӥз. Гудыри кылӥське но — гудыри ӧвӧл — бадӟым выж куашка батырен валче. Бурсин батыр, одӥг пол тэтчыса, ву дуре кылдӥз. Поръёс кузьылиос сямен люкасько со котыре. — Мын чаляк, — шуиз ини Бурсин батыр ыстон-косонэзлы, — мын кышное доры, ыльнянь сабляме мед лэзёз! Ыльнянь сабля шуыса, Бурсин туй ныдо агылской саблязэ малпам. Амалтэм кышноез валатэк дас кык пуд секта ыльнянь сабляез лэзиз солы. — Кызьы каром? Ма каром? — Бурсин батыр саблятэк, киыныз гинэ, ожмаськыны кутскиз. Ожмаське одӥг нунал — пор йыръёс сӥзьыл зор сямен усё. Ожмаське кык нунал — пор йыръёс кубиста йыр сямен усё. Куинетӥ нуналаз кужмыз со бордысь люкиськиз. Катьтэм-витэм луыса, "э, калтак, визьтэм кенак! — кесяськиз куректэменыз. — Кылме валасал ке, мон тазьы ӧй бырысал, йырме нӥзилилы ӧй сётысал!" Собере сеп кышноез но, куӵо валэз но каргам: — Та дырысь удмурт калык, кенакез басьтытозь, кӧто нылэз мед басьтоз. Йырзэ кышно кышетэн мед бинялтоз. Куӵо валэн но пырак пор мед ветлоз — удмуртлы бырон пум со! Поръёс, Бурсин батырлэсь катьтэм-витэм луэмзэ адӟыса, сое кутӥллям но жильыен дуриллям. Та бере бадӟым юон лэсьтӥллям. Бурсин батыр кулон азяз поръёслы ас сюлэныз куссэс керттыны косэм... Поръёс, та батыр вал шуыса, ӧз дӥсьтэ солэн кылызъя карыны. Map меда луоз шуыса, юри солэсь сюлзэ юбо котыре биньылӥзы. Юбо соку ик пилемозь ӝутскиз. Таӵе пӧртмаськиз Бурсин батыр кулэм бераз но. Бурсинлэн выныз Сьӧлта батыр нюняезлэсь бертэмзэ дас кык нунал ӵоже возьмам. Собере, нюняез шуге-леке вуиз, дыр, шуыса, утчаны мынэм. Бурсин батырлэн мыйы кудыро шубаез вылэм. "Шубаезъя шедьто!" шуыса, Сьӧлта батыр сюрес вылтӥ котькытысь мыйы кудыро шубаез юаса мынэм. Гуртлы быдэ пыраса, калыклэсь юам: — Ӧвӧл-а кинлэн ке мыйы кудыро шубаез? Аслэсьтым гуртам вунэтӥськем но сотэк умме уг усиськы. Тазьы юалляса, нокытысь но шедьтытэк, Мудрое вуэм. Отын сётӥллям но — со соку ик нюняезлэсь шубазэ тодмам. Поръёс Сьӧлта батырлэсь лыктэмзэ шӧдыса ӧтчаськиллям. Кызьы ке но озьы сое виёно шуыса, ӧтчаме люкаськем калык солэсь кӧлон чумзэ кортэн дурылэм. Сьӧлта батыр, ӵукна султыса, чум липетэз мыддорин поттыса кошкем. Собере весь Мудро гуртэз, лымы уськытыса, лымыен согем. Поръёс, тае адӟыса, со сьӧры уиськыны кутскиллям. Сьӧлта батыр, пытьызэ медаз тодмалэ шуыса, гондыр кариськем. Гондыр кариськемзэ ву ваись ныл адӟем. Та ныллэн кылъяз поръёс гондыр сьӧры уиськыны кутскиллям. Соку Сьӧлта батыр лӥял вылэ пуксем но душес кариськем. Отысь нош ик Мудрое лобӟыса, весь гуртэз тылын сутэм. Поръёс отын выль юртъер лэсьтӥллям. Сьӧлта батыр, выльысь мыныса, поръёсты сутыса, ожмаса куштэм. Куиньметӥяз мыныса, порлэсь пытьызэ но кельтымтэ ни. Тазьы Мудроын пор калык бырем. Собере Сьӧлта батыр кема улэм на, ас удмурт калыксэ котькыӵе тушмонлэсь утьыса-вордыса. Бӧрысь удмурт калык весь куректӥз-бӧрдӥз, уз луэ ни табере удмурт калык пӧлын та Калмез батыръёс кадьёсыз шуыса. [1] Литература[edit] ↑ Удмурт калык выжыкылъёс = Удмуртские народные сказки / суредъёсыз Менсадык Гариповлэн ; люказы но азькылзэ гожтӥзы Д. Яшин но Р. Яшина. - Ижевск : Удмуртия, 2000. - С. 189-192.

https://vorshud.unatlib.ru/index.php/%D0%9A%D0%B0%D0%BB%D0%BC%D0%B5%D0%B7_%D0%B1%D0%B0%D1%82%D1%8B%D1%80%D1%8A%D1%91%D1%81

2024-03-01T15:09:34Z

<urn:uuid:daf567f6-ffc0-4e35-8b65-4417d1c57a6c>

udm-Cyrl

tlsh:T10000AA0289919A1EC633E65A7E8507628CE5676393233B8E5CC0F4506955044EEF8833BBD621A6DE28FF8268E502EC1C774F7CC608FD7A7E72220554A57F3BE2128833D75A

Кык нуал ӵоже Муско Кивалтэтлэн делегациез пӧртэм ужрадъёсы пыриськозы. Программаязы одӥгез валтӥсь ужрад — «Новые возможности сотрудничества в сфере государственной национальной политики. Развитие стратегического партнерства и углубление межрегиональных связей» нимо котырес ӝӧк. Та пумиськон орточоз 11-тӥ инвожое Калыкъёслэн Эшъяськон юртазы. Удмурт Элькунысь йӧскалык политикая министр Л.Н. Буранова куноослы вералоз та удысын лэсьтӥськись ужъёс сярысь. Т.П. Боталова, Калыкъёслэн Эшъяськон юртсылэн кивалтӥсез, йӧскалык политика удысын ресурсной центр кылдытонэн тодматоз. Пусйны кулэ, таӵе центрез кылдытон кылем арын мытэмын вал. Соин ик лэсьтэм ужлы дунъет сётыны но пичияк йылпумъянъёс лэсьтыны луоз. Котырес ӝӧкын озьы ик та удысысь лэчыт ужпумъёсты сэрттозы-пертчозы, улосъёс асьсэлэн опытэнызы тодматозы. Со сяна Удмурт Элькунысь йӧскалык политикая министерство но Калыкъёслэн Эшъяськон юртсы асьсэлэн ӵектосъёсынызы тодматозы. «Новые возможности сотрудничества в сфере государственной национальной политики. Развитие стратегического партнерства и углубление межрегиональных связей» нимо котырес ӝӧклэн йылпумъянэз луоз Удмуртия но Муско куспын йӧскалык кусыпъёсты радъян удысын вачеужан сярысь ужкагаз гожтон.

https://udmddn.ru/ivorjos/udmurtiyn-muskoly-s-zem-nunalyos-rad/

2024-03-05T10:49:40Z

<urn:uuid:6344953a-293d-4ef8-a806-bb7909151fe6>

udm-Cyrl

tlsh:T198D795414690EF1D8673F65A6C0016524DB58153D327772A9DD1F40164AA084DFFE4137BFA5196DF0CEA1218F41AD81CAF4FA4DE09FE7E6AB31715843ABF79F2028863D21A

Таяз учыре мугзы луиз …«Удмурт ныпъет». Таӵе нимо ӵошатскон Удмурт нылкышно кенешен ӵош радъяз «Удмурт дунне» газет.Сӥземын со анайлыкез но нылпиез утёнлы, анайлэсь данзэ ӝутонлы. Воткакаръёс «Чигвесь» клубазы малпазы «улӟытыны» та вашкала удмурт арбериез. Пумиськонзылы ныпъет туспуктэмъёсын адӟытон дасязы. Сьӧразы ваизы олокыӵе но ныпъетъёс – куэмзэ но, керттэмзэ но, чильпамзэ но. Галина Николаевна мадиз ныпъетлэсь кылдэмзэ. Та арберилэн кулэлыкез сярысь Ижкарысь Эмтодос кун акдемия эскеронъёс но ортчытэм вылэм. Котькудӥз вераз ныпъетэн герӟаськем кыӵе ке тунсыко учырез. Кенешемзы бере, куд-огезлэн песянайеслэн мылкыдзы ӝутскиз выль ныпъетъёс вурыны . Покчи нылпиоссэс тыбыр сьӧразы нуллыны туала «слингъёслэсь» соос трослы ӟечгес. Дэмлазы: егит анайес понна ныпъет сярысь буклет лэсьтоно. Та ӝытэ озьы ик чузъяськизы Ашальчи Окилэн кылбуръёсыз – Элькунамы угось азьланьтиське «Лыдӟиськом Ашальчи Окиез» акция.

https://udmddn.ru/ivorjos/votkakaryn-lyukaskyl-zy-chigvesyos/

2024-03-05T10:46:45Z

<urn:uuid:2fb78062-5418-4172-9e30-5183e97a3442>

udm-Cyrl

tlsh:T12182F93179C0AB1E4673E559AD9042228DD05523A722774A8CC1F4915956059EFF84237BFB41DA9E2CEEA324E016E51C7F0F7CCA19FD767BB226004B7AAF36F5004863DB05

Та нуналэ Эграысь автобусъёсын удмурт кырӟан гуръёс чузъяськизы, Ярын – «Этновидение» акци ялӥзы. Со улсын котькудӥз мылкыд карись «Мон удмурт кылын вераськисько» видеоролик гожтыса вотэсбамъёсы келяны быгатӥз. Нош Пичи Пурга черкогуртын улисьёс азьланьто удмурт калык дӥськутэн уж дуре потон акцизэс. Соос борды туэ итӥськизы Дэри, Сюмси, Яр ёросъёсысь удмуртъёс. Удмурт дэремен туннэ Пичи Пурга ёросын улӥсьёсты уд паймыты — бадӟымъёслэн но пичиослэн, кивалтӥсьёслэн но дорын пукисьёслэн со гардеробазы вань. Ёрослэн выль тӧроез Сергей Юрин но ужан интыяз туж синмаськымон адӟиськиз удмурт дӥсеныз. «Мон шумпотыса удмуртлыкмес утён борды итӥськисько, мед со паськтылоз, вӧлмоз. Асьмеос сое нылпиосмылы но возьматыны кулэ», — шуиз Сергей Юрин. Ортчемзэ учконо ке, ёросын удмурт дэремез нуллэмысь ӧз но дугдылэ. Вань гуртъёсысь песянайёслэн со валтӥсь дӥськутсы. Табере нош модельер Татьяна Москвиналы луыса, татын егитъёс но, пичиос но ӵемгес ини удмурт сямен дӥсясько.

https://udmddn.ru/ivorjos/tunne-anay-kyllen-kalykkuspo-nunalyz/

2024-02-24T10:18:01Z

<urn:uuid:60b59ba6-8fce-4aeb-bd2b-d2a9530a44cc>

udm-Cyrl

tlsh:T1B2DC2B3145909E0A8663D6996C8017224DD55067A3327B4AACD2F8147A5A055EDF94637EF75056EF2CFF8225E046ED18BE4B74CA18FF39ABB121050839BF29F0090C73D757

Протокол гожтэмъёслэн тросэз 18 арессы тырмытэк 23.00 час бере урамын ветлэмзы понна янгыше уськытӥсько. Соос Биктеш гуртын ортчем Петрол праздникысь бере кыльыса, нырысетӥ алон бере гинэ доразы бертыса кошкиллям. Законын, та пӧртэм правоосты тӥясьёслы нырысетӥзэ алон - яке 500 манетысен 1000 манетозь штраф чакламын. Анай-атайёс пӧлын быдэ вуымтэослы кулэезъя воспитание сётыны быгатымтэзы понна протокол гожтэмъёс но вань. Ципья гуртысь С.Сергей комиссилэн котькуд заседанияз «витем куно» шуыны луэ. Ньыль нылпи вордӥсь та семьяын кышноеныз ӵош кыкназы, кудӟытӥсь юонъёсты юо. Соослы берпуметӥ алон ялӥськиз, умой пала воштӥськонъёс ӧз ке луэ, анай-атай луон правозылэсь люкон ужрад кутӥськоз. Таӵе протоколлэсь нылпиослэсь тазалыксэс но улонзэс утён понна гожтӥськемзэс валаса, анай-атайёс семьяязы нылпиез воспитать карон шоры ответственностен мед учкысалзы.

https://baltaci.ru/news/azlane/petrollen-bervyilyiz

2024-02-27T14:05:05Z

<urn:uuid:1998bcd8-cd5a-4186-8b8d-e0804fec0b2d>

udm-Cyrl

tlsh:T12794443129A0EE0E8253D5056E811B3689905513D723368A9CD1B8116895054EFBD4227BEA51A1EF28EFD324B049E908AB4E6CDB18FEBF3F72621559397B36F1024C33D357

Шаерамы потӥз «Удмуртская Республика: Декоративно-прикладное искусство и художественные ремёсла» энциклопедия. Сое дасязы Удмуртиысь история, кылъя но литературая инстутысь тодосчиос, Кузебай Герд нимо йӧскалык музейын, Элькунысьтымы суредаськон искусствоосъя музейын, Сарапулысь шаертодоъя музейын ужасьёс, Калык творчествоя юртысь ӧнерчиос, Удмурт кун университетысь но Культурая колледжысь дышетӥсьёс, элькунысьтымы калык киужъёсъя центръёсын ужасьёс. Энциклопедия «Территория ремесла: современное прочтение» проект улсын поттэмын вал. Со улонэ пыӵа Президентлэн лулчеберет удысысь кичӧлтонъёсъя фондлэн юрттэменыз. Энциклопедия калкмылэн киужъёсызлы сӥзем бадӟым исторической очерк тусъем пӧрмиз. Книгаын 600-лэсь трос статьяос, ваньмыз бордын – буёло суредъёс.

https://udmddn.ru/ivorjos/shaeramy-kalyk-kiuzhyosly-s-zem-entsiklopediya-pot-z/

2024-03-03T05:18:17Z

<urn:uuid:69b5c2f0-08b0-424d-838c-3a52f3ce684b>

udm-Cyrl

tlsh:T1B77A06213654AB0E8223E65E1C601F5199F48657A7123B654CD0B00118B6045EFF84237AF22182CE2CFB1240F907E818BF4F34EA4AFC7A6F732A21447ABB36F50248B3E76A

Котькызьы тыршы, нокыӵе ужез 100%-лы йылпумъяны уг луы. Яке луэ но, со понна кулэ пумтэм трос дыр. Перфеционизм но эффективность уг эшъясько. Тыршы котькыӵе уждэ 80%-лы ке но быдэстын, ожытгес но кулэ ӧвӧл, тросгес но. Кылем 20%-тэзлы туж трос дыр быдтод, но толыкез солэн луоз туж ичи. Со ик дырдэ эффективногес луоз мукет ужъёстэ 80%-лы быдэстын. Вань ужъёс, кудъёсызлы умойгес луоз синмез ворсан, яке вераны «уг«. Рубрика: Удмурт кылын | Метки: тайм-менеджмент | Добавить комментарий Ужлэн приоритетэз — тайм-менеджментлэн кыкетӥ куронэз Опубликовано 01.11.2014 автором Роман Романов Ответить Эйхенхауэрлэн матрицаеныз йырдэс уг сура. Котькуд нуналлы туж трос ужъёс люкасько. Соос сыӵе трос, кытче ке ваньзэ ке ӧд гожъя, вунэтод. Котькуд нунал кутскыку ужъёсыз приоритетъёсъя сортировать ӧд ке кары, номыр уд вуы. Яке кудзэ ке вуод но, толыкез солэн луоз ичи. Кылсярысь нуналлы вань 5 уж. Ваньзэ котьку сямен иг лэсьтоно ӝог, «толон» ик. Читать далее → Рубрика: Удмурт кылын | Метки: тайм-менеджмент | Добавить комментарий Котьку но шу «Уг» — тайм-менеджментлэн нырысетӥ куронэз Опубликовано 01.11.2014 автором Роман Романов Ответить Азинлыко луон понна одно ик уже кутоно луэ тайм-менеджемнтэз. Зэмзэ верано ке, солэн теориез кузь но валаны секытгес ик, но вань солэн тужгес но валтӥсь куронэз: котьку но шу «уг».

https://kazak-of-sky.ru/tag/%D1%82%D0%B0%D0%B9%D0%BC-%D0%BC%D0%B5%D0%BD%D0%B5%D0%B4%D0%B6%D0%BC%D0%B5%D0%BD%D1%82

2024-02-27T08:21:54Z

<urn:uuid:ff9c42e0-817b-42f5-9ada-035e0c4087c6>

udm-Cyrl

tlsh:T1F78D85417951EB2E92A7E18F699457024DD45267E3233A6A0DD0B805715A061EEFD0323BD52050CE68FE0198F446E448BB0B7CDB4ABEBF6EB31309147D7B26E9000833E365

Праздник кутскоз 16 часын Ижкарысь Свято-Михайловской соборын вӧсяськонэн, азьланьтӥськоз Киросэн вамыштонэн. 18 часын Шор площадьын Ижкарын улӥсьёслы но куноослы элькунысь творчествоя коллективъёс «Гуляй, славяне!» концерт возьматозы Славян гожъяськетъя но лулчеберетъя нунал (дун чылкыт Кириллэн но Мефодийлэн нуналзы) – дун чылкыт равноапостольной Мефодий но Кирилл агай-вынъёсты буре ваён нуналлы сӥзем Росси праздниклэн нимыз. 30-тӥ толшоре 1991-тӥ арын РСФСР-ысь Вылӥ Кенешлэн Азьвалтэтэз «Славян лулчеберетъя но гожъяськетъя нуналъёсты» арлы быдэ ортчытъян сярысь пуктэт кутӥз. 2010-тӥ арысен сиё-дано валтӥсь ужрадъёс ортчытӥсько Москваын. Та выллем кун праздникъёс вань Болгариын, Македониын, Чехиын, Приднестровьеын.

https://udmddn.ru/ivorjos/izhkaryn-pusyozy-dun-chylkyt-kirilles/

2024-02-29T01:41:53Z

<urn:uuid:b5e5a1c9-7f12-4898-8706-790b6ee81fa3>

udm-Cyrl

tlsh:T1447CB5212C81EE1E4723E2A91D445A656EF101A3E323770A5CC1754524E5154FFBA8533BDA4185DF0DEF5358E505E80C6F0978D112FE7D9FB3222156BABF35F2024C77D115

Екатерина Степановна вордскем нуналэныз ӟечкыланы лыктэм кунооссэ — Балтась ёросысь главалэсь воштӥсьсэ Наиль Сабирзяновез, ёросысь социальной дурбасьтонъя отделлэсь кивалтӥсьсэ Алу Гатиятуллинаез, Балтась ёрос больницаысь валтӥсь врачлэсь воштӥсьсэ Рашит Шафигуллинэз, Покчи Лӧзя гурт поселенилэсь главазэ Айдар Исмагиловез пальпотыса пумитаз. Соослэн шуныт кылъёссылы, ваем кузьымъёссылы, Россилэн Президентэзлэн ӟечкылан открыткаезлы но Балтась ёрослэн главаезлэн Таукарон гожтэтэзлы со сюлмысьтыз шумпотӥз. Улонэз яратӥсь, ӝожтӥськонъёсты тодӥсьтэм, матысь адямиоссэ яратӥсь Екатерина Степановналэн улонэз туннэ нуналэ каньыл, умой ке но, нылпи дырыз солэн, тросэзлэн огъёзъёсызлэн кадь ик, секыт луэм. Улын Ушма гуртын водскем нылашлы сизьым арес луыку, солэн атаез кулэм. Евдокия анаезлы сизьым нылпиоссэ (Екатеринлэн кык апайёсыз пичиысен тифен висьыса кулӥллям) огназ пыд йылазы султытыны капчи луымтэ. Но кышномурт нылпиосызлы умой визьнодан гинэ ӧвӧл, ӟеч тодон-валан но сётыны тыршем. Екатерина Степановналэн кык агайёсыз — Алексей но Григорий — ёросысьтымы удмурт школаослэн директоръёссы но луиллям. Алексей Степанович — Покчи Лӧзя школаен, нош Григорий Степанович Гондыргуртысь покчиёзо школаен кивалтэм. Жаляса вераны кулэ, Быдӟым Атыкай ож соослэсь улонзэс куспетӥ карем: Алексей ивортэк ышем, нош Григорий кулэм. Екатериналэн но пичи дырысеныз дышетскыны мылкыдыз юн луэм. Соин, 7-тӥ классэз йылпумъямез бере, 1943-тӥ арын, егит нылаш Урнякысь педучилищее дышетскыны пырыны малпа. Пыре ке но, семьяезлэн ускёез луымтэысь, со отын дышетскыны уг быгаты — сютэм улонлы чидатэк, со дораз берытске. Сюлмаз луэм секытсэ со нокинлы уг вера — ваньзэ пушказ возе, улонлэн умой луэмезлы гинэ осконзэ уг ышты. Но дышетскон мылкыдыз но нылашлэн туж юн луэ: одӥг арскын со Арчаысь медучилищее дышетскыны пыре ик. Общежитиын валче улоно нылъёсыныз ӵош со жугиськонлэн быремез сярысь иворез тодэ, та сярысь дышетӥсьсы комнатаязы пырыса черектэ: — Нылъёс, султэ, султэ, жугиськон быриз!.. Со дырысен трос аръёс ортчизы ке но, та нунал но та кылъёс Екатерина Степановналэн пыраклы сюлмаз но йыраз кылиллям: ожлэсь секытсэ Екатерина Степановна, со дырысь мукет нылпиос но егитъёс кадь ик, туж умой ас вылаз шӧдэм ук… 1945-тӥ арын сӥзьыл, дышетсконзэ йылпумъяса, егит эмчи вордскем палъёсаз берытске. Ужаны интыяське Сосна гуртэ. Сизьым ар ӵоже со гуртысь калыкен ужа, сизьым ар ӵоже ик Покчи Лӧзя гуртысь медпунктын тырше. Пенсие потытозяз кема аръёс ӵоже, шонергес вераса 22 ар, Балтасьысь амбулаториын синъёсты эскерон кабинетын ужа. Ужзэ котьку яратыса, рос-прос быдэсъя, калыкын бадӟым гажанэ вутске, туж трос таукарон кагазъёсты басьтэ, ожысь но ужысь ветеран нимен но пусйиське. 1950-тӥ арын аслаз гуртоезлы, Улын Ушма гуртысь Филиппов Пётр Михайловичлы, бызе. Кузпалъёс гумырзы ӵоже тупаса, эшлыко уло, куинь нылпиосты будэто: Василиез (1951 арын вордске, кулэмын ини), Григориез (1953 арын вордске, аслаз семьяеныз Улын Ушма гуртын улэ), Любовез (1956 арын вордске, улэ Покчи Лӧзя гуртын Николай кузпалэныз но анаеныз). Юбиляр 8 внукеныз но 18 правнукеныз ушъяськыны быгатэ. — Пересьмон даурам матысь адямиосы вӧзам, монэ ярато, гажало, утё — та самой бадӟым шумпотонэ. Улонмы гинэ каньыл мед луоз, — шуэ Екатерина Степановна. Вордскем нуналзэ юбиляр матысь адямиосыныз, нылпиосыныз пумитаз. Шутэтскон нуналъёсы, праздникъёсы но внукъёсыз, правнукъёсыз песянайзэс шумпоттыны тыршо — куное бертыло. «Соослэн вӧзам луэмзы — мон понна самой бадӟым шумпотон», — ватытэк вера юбиляр. Анайзэ вордскем нуналэныз ӟечкыласа, нылыз Любовь Петровна шуиз: — Самой матысь, улонмы ӵоже визь-кенеш сётӥсь, яратӥсь, валась, юрттӥсь адямимы — анаймы. Туннэ но, яратоно анаймылэн бадӟым юбилеяз, ӵуказе но, котьку — анаймылы милемыз будэтэмез, пыд йыламы султытэмез понна бадӟым тау шуомы. Али кема аръёс ӵоже сӧл-таза луыса, аслэсьтыз нылпиоссэ, внукъёссэ шумпоттыса улыны мед кылдоз солы. Нош ми ваньзэ лэсьтомы, анаймы пересьмон даурзэ каньыллыкын мед пумиталоз шуыса. Гумырез ӵоже тазалыкез утён удысын ужам песянайлы, матысьёсыз, гуртоосыз но вань тодмоосыз понна котьку юрттыны дась луись эш луэм Екатерина Степановналы мон но юн тазалык сӥзисько. Котькуд нуналлы шумпотыса, кема аръёс ӵоже улыны мед кылдоз али!

https://baltaci.ru/news/azlane/pokci-lzia-gurtyn-uls-kusaeva-ekaterina-stepanovna-badym-iubileize-pusiiz

2024-03-05T10:56:24Z

<urn:uuid:e7cf015b-f588-40cb-b800-d6fbb663372c>

udm-Cyrl

tlsh:T1640F16F17A81DA0EC173E15E6E8147625D91546397223B6A4CC1B4517596094EFFD8237FEA2296DE2CFE4268E445E90CBB8FBCCA15FD7E7E7322045839BF7AE2024823D31B

Мукет аръёслэсь висъяськыса, таяз учыре кышномуртъёсты ӟечкыласа, Сизнерысь самодеятельной коллективен ӵош асьсэлэсь чебер кырӟанъёссэс но задор эктонъёссэс кузьмазы Смаиль культура юртысь кырӟасьёс но нылпи садысь пиналъёс. Малпасько, учкисьёс самодеятельной артистъёслэсь тыршемзэс кулэезъя дунъязы шуыса: котькудӥз выступление кужмо кичабонъёсын пумитамын но келямын вал. Вераны кулэ, сыӵе ик концерт программа ӵектэмын вал Смаиль гурт калыклы но. Кык гурт калыкъёсты ик ӟечкыланы вуылӥз Смаиль гурт поселенилэн главаез Рифнур Юсупов. Со, чебер но шуныт мылкыд каронъёссэ вераса, вань кадь нылкышноосты праздникен ӟечкылаз, шулдыр концертэн шумпоттэмзы понна артистъёслы тау кариз. Со сяна, Сизнер гуртысь пенсионер нылкышноос узыр ӝӧк сьӧрын но кунояськизы на. Егит дыр кырӟанъёссэс тодазы вайизы, мызган гуръёс улсын юмшазы. Огъя вераса, мылысь-кыдысь шутэтскизы но шулдыръяськизы.

https://baltaci.ru/news/azlane/buskel-gurtes-matys-eshes

2024-02-26T06:43:16Z

<urn:uuid:02ed4424-d9cc-4b0c-ad98-5aacbd472013>

udm-Cyrl

tlsh:T1FD6185313A90EF1EC3A3D64D2E815A7249D192B363327F479CC1B54125960A0EEF64237BF71282ED1CFB5264D401E80CBE4EACD759FD766B72210004796F2AF2120433D616

Ольга Барышникова, ёрос ёзэтлэн кивалтӥсез ивортэ: «Эшъëсын ӵош шутэтскыны но, ужаны но капчи. Нылпиосын шулдыр дырмес ортчытим. Шантрапа шудонъёс радъям. Укватэн но ужам, гынсапеген но шудӥм, гольф удмурт сямен но эскертӥм. Но туж шумпотон ваиз Синербол шудон. (Милям синер шуо исьнерез)». Та вакытэ бадзымъëс но тэк ӧз улэ. Лымы вылтӥ лашкинтон машинаосын ӵошатскизы, мыло-кыдо гирьёсты ӝутканэ пыриськизы. Озьы ик ужрад улсын люкаськемъёсты ческыт турын чаен но пӧсь табанен куноязы. Та нуналъёсы «Удмурт Кенеш» огазеяськонлэн Тӧроез Андрей Ураськин Эгра ёросысь Кабачигуртэ вуылӥз, гурт калыкез быдэсак выльдэм П.К.Поздеев нимо лыдӟиськоннилэн усьтӥськеменыз ӟечкылаз. Ужрадэ озьы ик пыриськизы культурая министр Владимир Соловьев но йӧскалык лыдӟетъюртлэн кивалтӥсез Татьяна Тенсина. Кабачигуртысь выльдэм лыдӟиськонни модельной шуыса лыдъяське ни. Табере татын книгаосын ӝажыос гинэ интыямын ӧвӧл, мылкыд карисьёс ужаны но, фильмъёс но учкыны, пӧртэм ужрадъёс но ортчытъяны быгатозы. Озьы ик лыдӟиськонниын нимысьтыз историлы сӥзем инты висъямын, интерактивной зона лэсьтэмын, удмурт гожъясьлы Петр Поздеевлы сӥзем музей кылдытэмын. Этнокультурая дышетонлэн азинскемезлы сӥзем эчешон площадка радъяськиз туннэ тодон-валан сётон удысын ужасьёслэн Август конференцизы улсын. Ужрад ортчиз Кузебай Герд нимо йӧскалык гимназиын. Элькунысьтымы анай кылъя но литературая дышетӥсьёс, дышетон ужъюртъёслэн кивалтӥсьёссы, ватсаса тодон-валан сётон удысысь ӧнерчиос, нылпи садын ужасьёс, озьы ик мыло-кыдо анай-атайёс аспӧртэмлыко кейс-технология амалэз ужазы кутыса, дышетонын сюлмаськытӥсь ужпумъёсты сэрттӥзы-пертчизы, анай кылэз дышетонъя пӧртэм сюлмаськытӥсь юанъёслы валэктонъёс утчазы-шедьтӥзы, азинскыны выль тунсыко амалъёсты малпазы-кылдытӥзы. Конференцие модераторъёс, нодъясьёс но экспертъёс чотын пыриськизы огазеяськонмылэн ёзчиосыз но. Туэ шаерысьтымы нимо-дано нуналъёслэн календарязы кылдӥз выль праздник — Йӧскалык костюмлэн нуналыз. Пусъёмы сое арлы быдэ куарусён толэзьлэн 3-тӥ удмуртарняяз. Таяз арын праздник тупа 15-тӥ куарусёнэ. Сое пусйыны ӧтчаське Пичи Пурга черкогурт — отын 16-тӥ куарусёнэ «Учке мынэсьтым дэремме!» фестиваль ортчоз. Ужрад сӥземын удмурт культураез азинтонлы, удмурт калык дӥсьлэсь чеберзэ, аспӧртэмлыксэ возьматонлы но данъянлы. Радъясьёсыз: Лулчеберетъя но Йӧскалык политикая министерствоос, «Удмурт Кенеш» огазеяськон но Пичи Пурга ёрос администрация. Фестивале пыриськон понна куриськонъёсты ыстоно 1-тӥ сентябрёзь. Юанъёсъя вазиськоно: — 8-34138 — 4-11-20 — фестивале пыриськон понна (Степанова Надежда Андреевна) — 8-34138-4-16-08 — фестивальлэн вожвылъяськон люкетаз куриськонъёсты кутон (Матвеева Оксана Леонидовна, Филимонова Ирина Олеговна) Ужрад сярысь пыр-почгес ивор шедьтыны луоз фестивальлэн вотэс бамысьтыз — Фестиваль “Оцените моё платье” Пусъём, фестиваль радъяське ни 2017-тӥ арысен. Отчы арлы быдэ тросгес но тросгес калык пыриське. Асьсэлэсь вурем-пӧрмытэм дӥськутсэс калыклы возьмато пӧртэм мастерскойёсысь вуриськисьёс, модая школаосысь нылъёс но пиос, дэремъёсты суредась-кылдытӥсь дизайнеръёс, шаермылэн пӧртэм сэрегъёсысьтыз кибашлыос. Башкириысь Татышлы ёросысь В.М. Комаров нимо лагерьын удмурт пиналъёс понна 20-тӥ ползэ ини ӧсъёссэ усьтӥз «Усточикар» лагерь. Туэ пиналъёс «Дӥськут дизайн», «Суредаськон», «Театр», «Фольклор» ӧръёсъя тодон-валан люкалозы, озьы ик ваньмон дыръязы удмурт сям-йылолъёсты дышетозы, удмурт ужрадъёсы пыриськозы. Пиналъёсын Башкортостанысь но Удмурт Элькунысь ӧнерчиос ужалозы. Толон, 10-тӥ гудырикошконэ, лагерез усьтонлы сӥзем ужрад радъяськиз. Отчы лыктэм пиналъёс пӧртэм ласянь быгатонлыкъёссэс возьматӥзы. Нылпиосты ӟечкыласа вераськизы Татышлы ёрос администрацилэн кивалтӥсез Ф.Р. Шайхисламов, мер ужпумъёсъя воштӥсез А.У. Шайнурова, Башкортостанысь удмуртъёслэн лулчеберетъя йӧскалык центрзылэн кивалтӥсез Л.Л. Зидымаков, удмурт огазеяськонлэн Янаул ёросысь ёзэтэныз кивалтӥсь Ю.С. Саитов, лагерен кивалтӥсь М.Л. Шаритдинов. Куноос пусйизы, «Усточикар» лагерь анай кылэз, культураез, сям-йылолъёсты утьыны юрттэ шуыса. Выль емышъёсты, бакча сиёнъёсты сӥлы карыса, ужез данъяса, Можга карын «Выль» йӧскалык шулдыръяськон ортчиз. Яркыт, бусьтыр но туж шулдыр праздник пӧрмиз! Ужрадэ Удмуртиысь, Башкортостанысь, Киров улосвылысь куноос вуизы. Шулдыръяськонэ вань люкаськемъёсты ӟечкыласа вазиськизы Удмурт Элькунысь Кун Кенешлэн Тӧроезлэн воштӥсез Татьяна Ишматова, Удмурт Элькунысь йӧскалык политикая министр Эдуард Петров, «Удмурт Кенеш» огазеяськонлэн Тӧроез Андрей Ураськин, Можга карлэн йырыз Эрик Уразов, Быдэс дуннеысь башкиръёслэн курултаенызы кивалтӥсь Юлдаф Юсупов. Шудонъёсын но кырӟанъёсын, удмурт дӥсен но ческыт ӝукен, паймымон киужъёсын но выль емышен тырмемым вал Можга карысь шутэтскон парк. Ужрад улсын емышъёсын вузкарон ярмарка ужаз, пӧртэм вожвылъяськонъёс радъяськизы, бакчасульдэръёслэсь адӟытон ортчиз, стадионын удмурт но башкир батыръёс кужымзэс мерттазы, пиналъёс йӧскалык шудонъёсы пыриськизы, вань люкаськемъёс вӧсям ӝук сиизы. Нош шулдыртӥзы калыкез фольклор коллективъёс но тодмо удмурт кырӟасьёс. Ӟеч сямлы пӧрмемын ни – «Выль» праздникын йӧскалык лулчеберетэз азинтонын, калык сям-йылолъёсты утёнын, анай кылэз вӧлмытонын трос тыршись адямиосты сӥлы карыны. Туэ понна данъетэн пусйизы Можга кар но ёрос ёзэтмылэсь ёзчизэ, Пазял школалэсь кивалтӥсьсэ Олег Чувашовез. Ӟечкыласьком! Выль – вашкала дауръёсысь вуэм, удмуртъёслэн одӥгез яратоно шулдыръяськонзы. Со нырысь ик Инмарлы, Куазьлы но Кылдысинлы тау карон, выль вуэм емышъёсты данъян нунал. Озьы ик удмурт лулчеберетлэн, эшъяськонлэн праздникез луэ. Сяме пыремъя, та нуналэ выль емышъёсты пӧраны кутылӥзы, выль изэм пызьлэсь нянь пыжылӥзы. Кузёос бусыысь ӟег но йыды шепъёс вайылӥзы но вӧсяллязы, бичам емышсы понна Инмарлы тау каризы. Тазалык, шудбур курыса солы вазиськылӥзы. Нош йылолъёсты быдэстэм бере ваньзы ик шулдыръяськыны люкаськылӥзы. Тани туннэ но, ваньмы ӵошен кариськыса, вӧсям ӝук сиим, Инмарез данъям, ӟеч сётэм емышъёсызлы тау карим, собере шулдыръяським, концерт учким! «Выль» празднике туж трос калык люкаськиз. Котькудӥз аслыз татын тунсыко уж шедьтӥз. Кин ке «Вузкарон урамын» кибашлыослэсь синпель кузьым басьтӥз, мукетъёсыз «Ческыт азбарын» пӧсь перепечен но табанен кунояськизы. Пиналъёс дырзэс пайдаё ортчытӥзы «Нылпи азбарын», мастер-классъёсы пыриськизы, йӧскалык шудонъёсын шудӥзы. Мылкыд карисьёс «Тазалыкъя азбарын» шутэтскизы, тазалыксэс чаклазы. Котькудӥз ӝук веръяз! Люкаськемъёсты ӟечкылазы «Удмурт Кенеш» огазеяськонлэн Тӧроез, Кун Кенешысь ялан ужась ӧрилэн тӧроез Андрей Ураськин, шаерысьтымы Ӟуч культурая огазеяськонлэн азьветлӥсез Виталий Тюльпин. Калыкез шулдыртӥзы «Чильтэр», «Задор мылкыд», «Ягдор», «Инвожо», «Инкрезь», «Эшъёс», «Тюрагай», «Инльӧль» ансамбльёс, «Виктория», «Сюрприз», «Отрада» нылпи коллективъёс, пичи кизили — Арина Севастьянова. Со сяна люкаськемъёслэсь мылкыдзэс ӝутӥзы удмурт эстрадаысь артистъёс — Геннадий Ганьков, Марина Галичанина, Артемий Гаврилов, Вероника но Юлияна Романоваос. Кык кылолыкъем пиналъёслы чаклам «Билингва» центр нош ик ужзэ мытоз 1-тӥ куарусёнэ. Со пумысен кенешыны люкаськылӥзы ӵектос бордын тыршисьёс. Соос гожтэм планзэс пыр-поч эскерыса учкизы, матысь дырлы быдэстоно ужпумъёс асьсэ азе пуктӥзы. Тодады вайытом, «Билингва» ӵектос туэ Азьмуртлэн фондысьтыз грант утӥз. Соин валче выль луонлыкъёс кылдӥзы. Быдэс дышетскон ар уж пиналъёсын но семьяосын гинэ уз нуиськы, визьнодасьёслы, дышетӥсьёслы но нимысьтыз саклык висъямын луоз. Люкаськем калыклы шулдыръяськыны, ческыт пӧръёсын кунояськыны куазь зор но ӧз люкеты! Пичиез но, бадӟымез но пӧртэм радъям вожвылъяськонъёсын быгатонлыкъёссэс возьматыны быгатӥз. Люкаськемъёс понна озьы ик интерактивной площадкаос ужазы: киужъя мастер-классъёс, удмурт эктонъёс, кырӟанъёс. Со сяна, фестиваль улсын «Узыё-борыё инты» нимо ярмарка ужаз. Татын котькудӥз емышъёслэсь пыжиськемъёсты веръяны быгатӥз. Нош тужгес паймымонэз фестивальын — сюмсиос арысь аре кунооссэс бадӟым пыжем пироген пумитало. Туэ со 31 килограммъем пӧрмиз, нош диаметрез — 1,5 метр. Сое чеберъяны 5 литр узы кулэ луиз. 2-тӥ гудырикошконэ Космонавтъёслэн парказы 18.00 часын выль емышъёслы сӥзем «Выль» праздник ортчоз Вашкала йылолъя выль емышъёсты, ӝукез вӧсялозы, нош бӧрысь концерт возьматозы. Озьы ик та нуналэ пичиос понна мастер-классъёсын, йӧскалык шудонъёсын «Нылпи азбар» ужалоз, мылкыд карисьёс «Тазалыкъя азбарын» шутэтскыны, тазалыксэс чакланы быгатозы, «Вузкарон урамын» кибашлыослэсь синпель кузьым басьтыны но «Ческыт азбарын» пӧсь перепечен но табанен кунояськыны луоз. Со сяна вань мылкыд карисьёс быгато «Шуд, арган! Жингырты, такмак!» вожвылъяськонэ пыриськыны. Марий Элысь Мари-Турек ёросысь Карлыган гуртын удмуртъёслэн вашкала гуръёссыя «Чакара» фестиваль ортчиз. Ужрадлэн валтӥсь ужпумез — кылэз, лулчеберетэз, сям-йылолъёсты утён но азинтон, Россилэн пӧртэм улосъёсаз улӥсь удмуртъёслэсь кусыпъёссэс юнматон. Кичӧлтӥсез — Камсьӧр удмуртъёслэн йӧскалык центрзы. Туэ фестиваль 15-тӥ ползэ радъяськиз ини. Отчы Марий Элысь, Киров, Свердловск, Тюмень улосвылъёсысь, Пермь шаерысь, Удмурт Элькунысь, Татарстанысь, Башкортостанысь, Санкт-Петербургысь но Москваысь куноос люкаськизы. Пусйыны кулэ, туэ «Чакара» пӧртэм выжыысь калыкъёсты огазеяз. Люкаськемъёс тодматскизы удмуртъёслэн, бигеръёслэн но пӧръёслэн вашкала кырӟанъёсынызы, сям-йылолъёсынызы. Со сяна, фестиваль улсын кыбышлыослэн ужъёсынызы адӟытон-вузкарон ужаз, радъяськизы на йӧскалык шудонъёс, вожвылъяськонъёс но этнодискотека. Сое радъязы ёросысь «Удмурт Кенеш», «Удмурт нылкышно кенеш» огазеяськонъёс. Семьяосты дунъяны вуылӥз «Удмурт нылкышно кенешлэн» кивалтӥсез Елена Миннигараева но. «Семья тугоко» арлы быдэ Семьялэн, яратонлэн нуналэзлы сӥзьыса радъяське, кӧня ке ар талэсь азьло солы кутскон сётӥзы вал Балезино ёросысь кенешчиос (кивалтӥсьсы Надежда Наговицына). Кылем арын «Семья тугоко» ортчиз Глазов ёросын. Соку ик ужрадлэсь пуссэ — сяська тугокоез — сётӥзы яръёслы. Кунооссэс яръёс туж шулдыр, кырӟаса-вераса, сюкасен, перепечен пумитазы. Фестиваль туж шулдыр интыын, черк вӧзысь возь вылын, радъяськиз. Балезино, Глазов, Кез, Яр ёросысь семьяос вожвылъяськизы. Ваньзы синмаськымонэсь! Соос кырӟазы-веразы, асьсэ сярысь мадизы, удмурт пӧрамъёссэс возьматӥзы, сяська тугоко, веник керттӥзы, пу пилизы, ву вайизы… Оглом возьматӥзы ӵош ужаны но шутэтскыны быгатэмзэс. Фестиваль йылпумъяськиз ческыт ӝук сиёнэн, турынэн чай юонэн. Ма со сыӵе пинал гырк? Кызьы будосъёс ву юо? Кин со сыӵе крезьгуръя тодосчи? Кыӵе полюсъёсыз вань магнитлэн? Малы инкуазьлы кулэ ву? Кыӵе ужез быдэстэ механизатор? Та но мукет юанъёслы валэктонъёс утчазы уйпал ёросъёсысь покчи тодосчиос. Нош соослэсь быгатонлыкъёссэс шараяны юрттӥзы анай-атайёссы но визьнодасьёссы. 18-тӥ оштолэзе Балезиноысь «Солнышко» нылпи садын «Покчи тодосчи-2023» улосвылкуспо форуммылэн нырысетӥез очной люкетэз ортчиз. Уйпал ёросъёс пӧлын вормисьёс луизы: Попов Арсений (Сепысь нылпи сад) будосъёслэн ву юэмзы сярысь эскеронэныз. Пияш рос-прос удмурт кылын ас сярысьтыз но будосъёслэн ву юэмзы сярысь юанъёслы валэктон сётӥз. Кубиста куаръёслэсь, ву юыса, пӧртэм буёло луэмзэс возьматӥз. Чирков Матвей (Дэбесысь 2-тӥ нылпи сад) тунсыко магнитъёс сярысь уженыз. Пияш тодос ужъёсын тунсыкъяське. Визьнодасьёсыныз ӵош машинаосын магнитной шудон малпам. Васильев Ренат (Балезиноысь «Солнышко» нылпи сад) нылпи садысьтызы музейысь пинал гырк сярысь эскерон уженыз. Пияш рос-прос эскерон ортчытэм: кин сое нылпи садэ ваем, кин лэсьтэм, малы кулэ со. Форумлэн очной люкетаз пыриськем котькудӥз пинал кузьымъёсын пусъемын вал. Вуоноез ужрад 25-тӥ оштолэзе Алнашысь «Родничок» нылпи садын ортчоз. Отчы лымшор ёросъёсысь пиналъёс люкаськозы. Ватсалом, ужрадэз Дышетон удысысь йӧскалык ужпумъёсты эскеронъя тодос институт но «Удмурт Кенеш» огазеяськон радъяло. Ужрадлэн валтӥсь ужпумъёсыз – анай кылынызы вераськись нылпиослэсь удмурт кылзэс азинтон, удмурт кыллэсь пӧртэм интыосын кутӥськемзэ паськытатон, сое утён но азинтон, анай-атайёсты покчиосын валче уже кыскон. Арлы быдэ радъяськись ужрад туэ сӥземын вал нырысетӥ удмурт нылкышно кылбурчилэн, эмчилэн, фронтовиклэн Ашальчи Окилэн (Акилина Векшиналэн) 125 ар тырмонэзлы но «Удмурт нылкышно кенеш» огазеяськонлэн 30 ар тырмонэзлы. Конференцие тодосчиос, гожъясьёс, журналистъёс, мерлыко огазеяськонъёслэн ёзчиоссы, егитъёс, Ашальчи Оки нимо йӧскалык премилэн лауреатъёсыз пыриськизы. Ужрадын вить валтӥсь докладъёс шараяськизы, соос Ашальчи Окилэн творчествоезлы, эмчи сямен ужамезлы, Юкаменск ёросын улон вакытэзлы сӥземын вал. Озьы ик лыдӟонъёсын шараямын вал Ашальчи Окилэн улон но ужам сюресэз сярысь архивысь выль документъёс. Ужрад йылпумъяськиз Ашальчи Оки нимо йӧскалык премилэсь лауреатъёссэ сӥё-дано пусъёнэн. Сое туэ кылбурчи но эмчи басьтӥзы. АДИЯ (АДА) ЗАИТОВНА ДИЕВА – удмурт нылкышно кылбурчи, кылысь кылэ берыктӥсь, кырӟанъёс гожъясь, кырӟась, Россиысь писательёслэн но журналистъёслэн Союззылэн ёзчиез, Удмурт Элькунысь лулчеберетъя сиё-дано ужась, «Удмурт Кенеш» огазеяськемлэн Ижысь Ленин ёросысь ёзчиез. Вордӥськиз но будӥз Башкортостанысь Янаул ёросысь Вотская Ошья гуртын. Данъяське удмурт луэменыз, ас выжыосыныз но калыкеныз. Ада Диевалэн тросэз кылбуръёсыз сӥземын вордскем палъёссэ данъянлы, ӵыжы-выжыоссэ, эшъёссэ сӥлы каронлы, инкуазьлэсь чеберлыксэ шӧдонлы. Солэн творчесвояз бадӟым инты басьто лирической кылбуръёс, калык гуръёслы матын луись эстрада кырӟанъёс. Вань мылкыдзэ, быгатонлыксэ кылбур чуръёсаз вераны тырше. Ада Диева мыло-кыдо пыриське мерлыко уже, сюлмаське удмуртлык понна, трос тунсыко пумиськонъёс ортчытъя, пӧртэм ужрадъёс радъя. ЛИДИЯ ВАСИЛЬЕВНА КРЕСТЬЯНИНОВА — нылпиосты эмъянъя 9-тӥ номеро поликлиникаысь эмчи, тодмо удмурт мерлыко ужась, Удмурт Элькунысь тазалыкез утён удысысь сӥё-дано ужась, «Удмурт Кенеш» огазеяськемлэн Ижкарысь Октябрь ёросысь ёзчиез. Лидия Васильевна яратэ удмурт культураез, вордскем кылзэ, тодэ ас калыкезлэсь сюлмаськонъёссэ но висёнъёссэ, котьку тунсыкъяське мерлыко ужен, эшъяське «Удмурт Кенеш» огазеяськонэн. Лидия Васильевна Крестьянинова удмурт движениез мытӥсьёс пӧлысь одӥгез луэ. Удмурт калыкез сайкатонын, удмуртлыкез ӝутон но солэсь асваланзэ будэтон удысын трос кужымзэ сётӥз, калык пӧлын валэктон уж нуиз. 90-тӥ аръёсы удмуртъёсты утчаса Москваозь но, Эстониозь но, Казахстанозь но вуылӥз. Нырысетӥ Бадӟым ӧтчамез ортчытонын но радъянын одӥгез кичӧлтӥсь луиз. Удмурт калыкез утёнын, нылпиослэсь тазалыксэс эскеронын, нылпи висёнъёсты эмъянын, дун-чылкыт сямъёсты пыӵатонын, эшъяськон кусыпъёсты юнматонын вань кужымзэ, тодон-валанзэ сётыса тыршиз но тырше Лидия Васильевна Крестьянинова. Вавожысь лулчеберетъя ёрос юртын усьтӥзы элькун архивен дасям «Кузебай Герд и Ашальчи Оки: к 125-летию со дня рождения» адӟытонэз. – Адӟытонэз усьтыса вераськиз Улосвыл кивалтэт бордын ужась архив ужъёсъя комитетлэн тӧроез Наталья Тойкина, – ивортӥз Вавож ёросысь «Удмурт Кенеш» огазеяськонлэн кивалтӥсез Ирина Ложкина. – Со нимысьтыз пусйиз, элькун архивъёсын та удмурт поэтъёслэн улон-вылонэнызы герӟаськем трос гинэ документъёс утисько шуыса. Элькунлэн историяяз Кузебай Гердлэн бадӟым инты басьтэмез сярысь вераськиз Вавож ёросэн тӧроез Олег Овчинников. Архивын ужасьёслэсь экскурсиязэс аслаз тодэмъёсыныз йылэтӥз Гердлэн музей-юртаз ужась Лидия Сидорова. Ужрадлэсь пуштроссэ озьы ик узырмытӥз пичильтык дасям концерт. Вавожысь шаертодонъя музейысь «Туривесь» но Ӟозлудысь «Бӧляк» ансамбльёс ӵошен крезен шудӥзы-кырӟазы, Выль Биялась Нина Ефремова аслэсьтыз кылбуръёссэ лыдӟиз, Итчи Докъя школаысь дышетскись нылъёс Гердлэн кылъёсызъя гожтэм «Чагыр кышет» кырӟанэз быдэстӥзы». Вавожын адӟытон ужалоз 12-тӥ оштолэзёзь. Собере сое Юкаменске нуозы. Тодады вайытом, 14-тӥ оштолэзе отын Ашальчи лыдӟонъёс ортчозы. Ашальчи Окилэн вордскемез дырысен 125 ар тырмонлы сӥзем сӥё-дано ужрад ортчиз Алнашысь лулчеберетъя юртын. Удмурт нылкышно кылбурчиез но врачез буре вайыны люкаськиз быдэс зал. Куное вуылӥзы кылбурчилэн ӵыжы-выжыосыз но, тужгес кыдёкысь куно — Владивостокысь внучкаез Лариса Карачёва. Ужрад улсын лулчеберетъя юртысь артистъёс А. Окилы сӥзем быдэс постановка пуктӥзы. Улон сюрессэ, творчествозэ туж быгатыса возьматӥзы. Нош ёросысь удмурт коллективъёс Окилэсь кылбуръёссэ лыдӟизы, солэн чуръёсызъя пӧрмытэм кырӟанъёсты быдэстӥзы. Люкаськемъёсты ӟечкыласа вазиськизы элькунысьтымы лулчеберетъя министр Владимир Соловьёв, Алнаш ёрослэн кивалтӥсез Алексей Семёнов, Кун Кенешысь лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн Тӧроез Андрей Ураськин, «Удмурт дунне» газетлэн валтӥсь редакторез, «Удмурт нылкышно кенеш» огазеяськонлэн кивалтӥсез Елена Миннигараева. Сяме пыремъя ини, та нуналэ ик Ашальчи Оки нимо ёрос премилэн лауреатъёсыз пусъемын вал. Туэ лауреат нимез басьтӥзы педагогика тодосъя кандидат, УдГУ-ысь доцент, элькунысьтымы калыкез дышетон удысысь дано ужась, Удмуртилэн кун премиезлэн лауреатэз Любовь Фёдорова но Асан совхоз-техникумысь дышетон удыслэн ветеранэз, шаерчи, 8 книгаослэн авторзы Лариса Шушкова. Удмурт Кенеш» огазеяськон но Йӧскалык прессалэн юртэз ортчыто книга бичанъя “Кылдыты библиотека” ужрад. «Удмурт Кенеш» огазеяськон но Йӧскалык прессалэн юртэз ортчыто книга бичанъя “Кылдыты библиотека” ужрад. Шаерысьтымы туж тросаз пичи гуртъёсын ӧвӧл библиотекаос, клубъёс, ваньмон дырез ортчытон интыос, соин ик радъясьёслэн потэ та югдурез ӧжыт ке но умоятэмзы: отын улӥсь калыклы лыдӟиськыны дунтэк луонлык сётэмзы. Бичам книгаосты сётозы пичи гуртъёсысь магазинъёсы, медпунктъёсы, Пукон коркаосы. Та ӟеч уже пыриськыны быгатэ котькуд мылкыд карись! Мар кароно со понна? книгаостэс сётоно Йӧскалык прессалэн юртаз (редакцие яке ужасьёс кие), яке «Удмурт Кенеш» огазеяськонлэн ёрос ёзъёсаз вань ке луонлыкты коньдонэн юрттыны, ыстоно «Удмурт Кенешлэн» яке Йӧскалык прессалэн юртэзлэн счётаз (со коньдонэн выль книгаос басьтэмын луозы, отчётъёсты одно калык син азе поттом) нимысьтыз кыӵе ке гуртлы шуыса газет-журналъёслы подписка лэсьтоно Кыӵе книгаосты возьма калык? Удмурт кылын чеберлыко литература (тужгес но туала авторъёслэсь ужъёссэс) Ӟуч но кунсьӧр классика (романъёс) Нылпиослы литература Справочникъёс, энциклопедиос Можгаысь «Эмыли» удмурт калык ансамбль азьланьтэ «Этно-проект Москва»-лэн ужрадъёсаз пыриськонзэ. Таяз радэ со удмурт кырӟанъёсын но лулчеберетэн пӧртэм выжы калыкъёсты Белоруссиысь Посольстволэн юртаз тодматӥз. 24-тӥ южтолэзе бадӟым концертэ пыриськизы Россиысь но азьвыл Совето Союзэ пырись кунъёсысь артистъёс. Проектлэн кылдэм дырысьтыз удмурт лулчеберет понна кыл кутэ Можгаысь «Октябрь» культурая юртысь «Эмыли» ансамбль. Соин кивалтӥсьёс Владимир но Наталия Перевощиковъёс но коллективе пыриськисьёс быдэстӥзы удмурт калык кырӟанъёсты, шулдыртӥзы люкаськемъёсты калык эктонъёсын. Таӵе нимын 16-тӥ южтолэзе Эгра ёросысь Кедра Митрей нимо ёрос библиотекаын семинар-концерт ортчиз. Со сӥземын вал «Удмурт нылкышно кенеш» огазеяськонлы 30 ар тырмонэзлы но Егитъёслэн арзылы. Вераськонъёс тунсыкоесь пӧрмизы. Историк Тамара Никитина анай кылъёслэн кулэлыксы сярысь мадиз. Соосты улонэ паськытгес вӧлмытон понна нокыӵе нимысьтыз ужрадъёс, коньдон но кулэ ӧвӧл. Этнодизайнер Надежда Касаткина ужрадэ вуэмъёсты выльысь синмаськытӥз вашкалаосмылэн пиосмурт но нылкышно дэремъёссылы. Залын пукись егитъёслэн мылкыдзы ӝутӥськиз удмурт вашкала дӥськутэз ас вылазы мертаны. Кырӟась, крезьгуро инструментъёсын шудӥсь но та мур пуштросо, шуныт, тунсыко ужрадэз дасясь Лия Лекомцева кузпалыныз Дмитрий Лекомцев ӵош возьматӥзы, кызьы удмурт кырӟанъёс, эктонъёс пыр нылпи ас выжыеныз тодматске. Сундурысь А.Г. Чирков нимо удмурт культурая центрлэн кивалтӥсез Светлана Дмитриева удмурт сиён-юонъёс сярысь ивортӥз. Вашкалаосмы ас киосынызы будэтэм пудо-животысь, бакча сиёнъёсысь сиён-юонъёс дасяллязы, инкуазен огкылысь улӥзы. Калыкъёслэн эшъяськон юртазы «Удмурт Кенеш» огазеяськонлэн Ижысь Первомай ёрос ёзэтэз «Марлы, бен, кылбуръёс гожъяськод…» пумиськон-тодматскон ӝыт ортчытӥз. Ужрад сӥземын вал Ашальчи Окилэн но Кузебай Гердлэн вордскемзы дырысенызы 125 ар тырмонлы. Пумиськонэ люкаськылӥзы «ВКонтакте» мерлыко вотэсысь «Дунневыл меӵкытонъёс» огинэ гожъяськисьёс но вань мылкыд карисьёс. Люкаськемъёслы капчи мылкыд сӥзизы «Удмурт Кенеш» огазеяськонлэн тӧроез Андрей Ураськин, Йӧскалык прессалэн юртэзлэн кивалтӥсез Зинаида Рябинина, «Удмурт дунне» газетлэн но «Удмурт нылкышно кенешлэн» кивалтӥсез Елена Миннигараева, поэт но прозаик Вячеслав Ар-Серги но мукетъёсыз. Пумиськон ӝыт улсын пӧртэм ёросъёсысь, пӧртэм арлыдъем кылбурасьёс асэнызы тодматӥзы, асьсэ ужъёссэс шара лыдӟизы, кылбуръёссэс кырӟаса возьматӥзы. Ижкарын улӥсьёс шундыез яркытгес пиштыны куризы. Озьы соос толэз келязы, тулысэз пумитазы. Шулдыръяськон Кызьпу арамаын ортчиз. Празднике люкаськемъёслы капчи мылкыд сӥзизы но ӟеч кылъёссэс веразы Кун Кенешысь депутат Любовь Зайцева, «Удмурт нылкышно кенеш» огазеяськонлэн кивалтӥсез, «Удмурт дунне» газетлэн валтӥсь редакторез Елена Миннигараева, «Удмурт Кенешлэн» Индустри ёросысь ёзэтэзлэн кивалтӥсез Галина Никифоровна. Вань вуэм куноосты шумпотыса пумитазы но шулдыртӥзы Чеберлыко культура юртысь йӧно пияшъёс, «Шунды» дэменлыкысь мусо нылъёс, егит кырӟась Ирина Беспалова но арганчи Саша Ешкеев. Ужрад улсын радъяськизы на пӧртэм ӵошатсконъёс но калык шудонъёс, калыкез котыраз люказы задор эктонъёс. Нош кыӵе ческыт кошкиз пӧсь табанен турын-куарен чай! «Удмурт нылкышно кенеш» огазеяськон «Удмурт Кенеш» ассоциацилэн бурд улаз кылдӥз удмурт нылкышнолэсь данзэ ӝутон вылысь. 27-тӥ тулыспалэ 1993-тӥ арын удмурт нылкышноослэн элькун конференцизы ортчиз. Отчы 400 делегат пыриськиз. Ужрадын ик огазеяськонлэн правлениез но быръемын вал. Удмурт нылкышно кенешез кылдытонэ трос кужымзэ понэ «Удмурт Кенеш» ассоциацилэн кыл кутӥсь секретарез Нина Малых. Со ик луэ огазеяськонлэн нырысетӥ кивалтӥсез но. Бӧрысь Нина Игнатьевнаез воштӥзы этнограф, история наукаосъя кандидат Людмила Христолюбова, журналист Татьяна Корнилова, история наукаосъя доктор, профессор Галина Никитина, «Удмурт Кенешлэн» Пичи Пурга ёросысь ёзэтэзлэн кивалтӥсез Надежда Степанова. 2020-тӥ арын огазеяськонэн кивалтыны оскизы «Удмурт дунне» газетлэн валтӥсь редакторезлы Елена Миннигараевалы. Туннэ нуналлы «Удмурт нылкышно кенешлэн» ёзчиосыз элькунысьтымы ваньмаз ик каръёсын но ёросъёсын тыршо. 30 ар ӵоже ини удмурт нылкышноос семьяосын но нылпиосын ужало, анай кылэз но удмурт культураез утёнлы сӥзем трос ӵектосъёссэс улонэ пыӵато. 25-тӥез Кузебай Герд лыдӟонъёс Анай кылъёслэсь калыккуспо нуналзэс, Дышетӥсьёслэсь но нодъясьлэсь (наставниклэсь), Удмурт Элькунын егитъёслэсь арзэс пусъён улсын ортчизы. Конференцилэн валтӥсь темаез вал – «Кузебай Герд: дауръёс куспын». «Удмурт Кенеш» огазеяськонлэн Тӧроез Андрей Иванович Ураськин аслаз вераськоназ пусйиз: – Кузебай Герд трос кужымзэ, тодон-валанзэ поныса ужаз анай кылзэ утён, узырмытон но азинтон бордын. Быдэс творчествояз пыӵамын удмурт калык сярысь, калыкезлэсь асваланзэ ӝутон сярысь сюлмаськонэз. Ваньмыз со –толло, туннэ, ӵуказе нуналлэсь историзэ кылдытэ, тодос но дышетон удысъёсты, кылэз, лулчеберетэз утьыны но азинтыны инъет луэ. Кузебай Гердлэн лэсьтэм ужъёсыз выльысь но мургес малпаськыны, выжыосмес герӟась «сӥньысэз» утьыны, синйылтыны, эскерыны, санэ поныны косо кадь. Соин но, дыр, асьмеос солэсь верам-эскеремъёссэ выльысь, пӧртэм ласянь бергатӥськомы, мургес но рос-просгес валаны, архив документъёс пыр тодмо но тодмотэм сюресъёссэ сэрттыны-пертчыны тыршиськомы. Кузебай Герд 19-тӥ но 20-тӥ дауръёс куспын ке но вордӥськемын, солэн улон сюресэз но творчествоез, дунне шоры учконэз туннэ нуналлэн куронъёсыныз юн но мур пӧлэстӥськыса кошко. – Ӟеч лэсьтэм ужъёсынымы гинэ вераны быгатомы: быдэсмиз-а Кузебай Гердлэн осконэз? Лыктӥзы-а «араны» егитъёс? Кыӵе мылкыдын дышето туала нылпиос Кузебай Гердлэсь произведениоссэ? Кыӵе герӟась сӥньыссэ соос адӟо туннэ но азьло вакытъёсысь? – йылтӥз Андрей Иванович. Та но мукет юанъёсъя кенешон мынӥз люкаськонын, докладчикъёслэн вераськоназы. Ужрадэ 25 ёросъёсысь но 4 каръёсысь, озьы ик Татарстанысь, Башкортостанысь, Киров но Пермь улосъёсысь, Марий Элысь 437 адями пыриськиз. Делегатъёс пӧлын вал ёросъёсысь но каръёсысь «Удмурт Кенешлэн» кивалтӥсьёсыз но ёзчиосыз, тодосчиос, эмчиос но дышетӥсьёс, лулчеберет удысын ужасьёс, школаосын но вузъёсын дышетскись пиналъёс. Герд лыдӟонъёс йылпумъяськизы секыт, кужмо, малпаськытӥсь «Трокай» спектаклен. Сӥземын со удмурт кылтодосчилы, мер ужасьлы, публицистлы, эмчилы, удмуртъёслэсь автономизэс кылдытон бордын тыршисьлы Трофим Борисовлы. Спектакльын Трокай Борисовлэн пӧртэм улон вакытъёсыз возьматэмын (пьеса гожтэмын документъёс, гожтэтъёс, тодэ ваёнъёс вылэ пыкиськыса). Учкисьёс азе Кузебай Герд но, Ашальчи Оки но потазы. «Туннэзэ дунъяса, вуонозэ чакласа» ужрадэ Дэри, Алнаш, Пичи Пурга ёросъёсысь но Ижкарысь 120 дышетӥсьёс но визьнодасьёс пыриськизы. Люкаськемъёс удмурт кыллы но культуралы пайдалыко дышетон практикаосты учкизы, этнокультуралы дышетон пыр нылпиослэсь функциональной грамотностьсэс кылдытон сярысь вераськизы. Семинар улсын ик «Вордскем кыл» журналлэн выль ар азьын потэм спецномерезлы презентация но радъяськиз. Со быдэсак сӥземын вал Дэри ёросысь йӧскалык дышетонлы. – Дэри ёросын этнокультурной образованилы бадӟым саклык висъяське. Тыршиськом, ужмы пӧзе! Аръёс ортчыса но, синмаськисько командаысьтымы эшъёсылы, кинэн ӵош ужасько, – шараяз мылкыдзэ «Удмурт Кенеш» огазеяськонлэн Дэри ёросысь ёзэтэзлэн кивалтӥсез Лидия Биянова.

https://udmddn.ru/author/natalya-mikhailova/

2024-03-03T09:22:53Z

<urn:uuid:bf52923e-d5f0-4dda-9f7c-79cd29ce1cfd>

udm-Cyrl

tlsh:T1C787FB237890DF0E8763E25A6D5017624DE59567A323375A9CC1F4012556091EFF98237BF75186DE1CFF9264E106E81CBF4FA8D618FE7A6EB22204093ABF2AF2014C33E75A

Кемалась-кемалась дыръёсы вылэм со. Инмар музъемлэсь адями лэсьтэм но луллы инме тубем. Инмарлы касаса улӥсь Шайтан нош солэсь вань кылдытэм маръёссэ ке одно ик сӧрыны тыршоз вылэм. Соин ик Инмар лэсьтэм адямиез вӧзы пуныез кельтэм возьманы. Нош пунылэн соку одӥг гонэз но вылымтэ. Инмар луллы инме ветлон вакытэ адями доры Шайтан вуэм. Пунылы сюлворе ини Шайтан, адями доры лэзьыны курыса. Пуны кылэм-адӟем но, пе, уг кары. Соку Шайтан «адямилы матэ гинэ карисько», пе, шуэ, «сялӟыны гинэ мед быгато». Со понна, пе, мон тыныд, пуны, небыт гон сёто, нокыӵе пӧсь-кезьытлэсь но уд кышка ни. Пунылэн небыт-шуныт гонэн ветлэмез потыны кутскем. Одӥг пол сялӟиз ке, пе, номыр сыӵе-таӵе уз луы, дыр, шуыса малпам. Лэзем Шайтанэз адями доры матэгес кариськыны. Соиз нош, одӥг пол но сялӟыса, адямиез йырысеныз пыдозяз шобыртэм. Шайтанлэсь дыльдызэ нош, пе, нокызьы быдтыны но, номырин миськыны но луымтэ. Инмар берытскыса тае адӟем но, мар карыны ӟудыса, адями мугорез мыддорин берыктэм. Соин ик, пе, адямилэн висёнъёсыз-жобъёсыз пушказ уло. Нош пуныез Инмар со дырысен адями бордын улыны косэм[1]. Литература[edit] ↑ Мелодия небесной росы = Инву утчан гур / сост. и пер. прозы Т. Г. Перевозчиковой. - Ижевск : Удмуртия, 1988 (с. 38).

https://vorshud.unatlib.ru/index.php/%D0%9F%D1%83%D0%BD%D1%8B_%D0%BD%D0%BE_%D0%B0%D0%B4%D1%8F%D0%BC%D0%B8_%D1%81%D1%8F%D1%80%D1%8B%D1%81%D1%8C_%D0%BC%D0%B0%D0%B4%D1%8C

2024-03-01T12:03:56Z

<urn:uuid:e177a201-d5ea-48e3-bb89-2e6577be8f8a>

udm-Cyrl

tlsh:T15FC71A4148D1ED1E86B3D19E7EC24132CCE58A939332365B4CD1B82176D4050EFF8823A7E241858E48EEA278D066E508F68D7CD919BE7AAF712528043D7F3BB1118467D796

Со пумысен кенешыны люкаськылӥзы ӵектос бордын тыршисьёс. Соос гожтэм планзэс пыр-поч эскерыса учкизы, матысь дырлы быдэстоно ужпумъёс асьсэ азе пуктӥзы. Тодады вайытом, «Билингва» ӵектос туэ Азьмуртлэн фондысьтыз грант утӥз. Соин валче выль луонлыкъёс кылдӥзы. Быдэс дышетскон ар уж пиналъёсын но семьяосын гинэ уз нуиськы, визьнодасьёслы, дышетӥсьёслы но нимысьтыз саклык висъямын луоз.

https://udmddn.ru/ivorjos/%D0%B4%D1%8B%D1%88%D0%B5%D1%82%D1%81%D0%BA%D0%BE%D0%BD-%D0%B0%D1%80%D0%B7%D1%8D-%D0%B1%D0%B8%D0%BB%D0%B8%D0%BD%D0%B3%D0%B2%D0%B0-%D1%86%D0%B5%D0%BD%D1%82%D1%80-%D0%BA%D1%83%D0%B0%D1%80%D1%83%D1%81/

2024-03-03T08:24:13Z

<urn:uuid:366b288e-9f1e-4f59-a89d-c190b111c98b>

udm-Cyrl

tlsh:T1102F6101F2A0EE0EC263E5577D442B5299E51143B7233789ACC1B00174A7125EEBC4237AF71590EA48FB9BA5E000E848BA8FA8C728BDBB6DB7A6140475BF66E1154CA3DB16

Ӟег пызьлэсь маялэн (дрожжиен) ыльнянь кото. Ӝутскыны кутскемез бере одӥг курегпуз, пызь ватсаса, ыльнянез чурыт луытозяз нырко но солэсь гӧршокъёс лэсьто. Пӧрмем гӧршокез вӧен зырам табае пуктыса, пушказ сӥлен пушкесэз поно. Вылзэ ыльнянен ик шобыртыса, гурын пыжо. Пушкессэ кык пӧртэм дасяло. Одӥг гӧршоклы мынэ: 1. 50 г парсь сӥль, 50 г кунян сӥль, 1 курегпуз, 150 г картофка, 1 йыр сугон, 1 ӵужкушман, 1 сиськон пуньы йӧлвыл, 1 лавр куар, изэм сьӧдпӧсьтурын, сылал. Сӥлез юдыса, сугонэн, ӵужкушманэн ӵош вӧй пӧлын ӵыжато. Картофкаез векчи юдо но бакча сиёнъёсын ӵыжатэм сйлен, курегпузэн, лавр куарен, изэм сьӧдпӧсьтурынэн, сылалэн, йӧлвылэн огазеяса сурало. 2. 150 г ӵӧж сӥль, 1 йыр сугон, 1 ӵужкушман, 1 курегпуз, 1 картофка, 1 сиськон пунъы йӧлвыл, изэм сьӧдпӧсътурын, сылал. Ӵӧж сӥлез но юдэм сугонэз, ӵужкушманэз вӧй пӧлын ӵыжато. Картофкаез векчи юдо. Вань та сиёнъёсты огазеяса, пӧлаз курегпуз, йӧлвыл, изэм сьӧдпӧсьтурын, сылал ватсало.

https://vorshud.unatlib.ru/index.php/%D0%93%D1%83%D1%80%D0%BD%D1%8F%D0%BD%D1%8C

2024-03-01T15:29:35Z

<urn:uuid:aebd2be4-a8f5-47fa-9f7a-c9e1b69dd065>

udm-Cyrl

tlsh:T136C23A3168D1986FD6E3C228BE41AE6249AB567293237B0A1CC17092D6D6120EFFAD236AC251A68A4CFE12BC9503EC0C630D9CC709F9F55BF13524153DFE7EE0000AA3D5D9

Валляна аръёсы улэм, пе, Солдырьын Донды, батыр. Кытысь вуэмез тодмо ӧвӧл, нош лыктэм со татчы Идна но Гуръя пиосыныа. Татын вордскиллям на солэн Весья но Зуй пиосыз. Дыр ортчемъя улыны люкыт луэм но, Донды Иднакарысь кошконо кариськем. Покчи пиосыныз шур кузя ог дас вить иськеме вылэгес тубем. Тубоно шурзэ но улыны интыяськем карзэ солэн нимыныз вераны кутскиллям. Бадӟым пиез Идна вуж улон интыязы ик кылем, Чупчи кузя выллане тубем. Та интыосын кузё луыса кутскемзы бере, батыръёс пӧртэм уж удысэз кутоно луиллям. Гуръя нюлэсэз сайкыса гырыны-кизьыны кутскем, Идна ӵыжы-выжы калыкезлы кӧттырет пӧйшураса шедьтоз вылэм. Нош пересь Донды, музъем ужзэ вунэтытэк, вуз карон но корт ӵыжатон-дурон киужез азинтэм. Та выль быръем интыяз кема гинэ улыса, Донды одӥгезлы пиезлы чебер Эбгаез кышно ваем. Кензэ мусо каремез но мукетъёсыз пӧлысь висъямез понна, пиосыз, кенэныз улэ шуыса, югдурез умой-умой чаклаллямтэ ни. Атаеныз ваче вуиллям но мукет азе кошконо кариськиллям. Котькудӥз аслыз ачиз кар лэсьтэм. Карлы тупано гурезь шедьтымтэ дыръязы, пе, вырйылэз, киынызы кутыса, гурезь луытозяз ӝутозы вылэм. Каръёссы котырын батыръёс пӧйшураса, музъем ужаса, корт ӵыжатыса улӥллям. Вакытэн-вакытэн батыръёслэн ваче пумит вуон дырзы но луылэм. Соку соос коръёсты но быгылес корт кивалтосъёсты, шудэм улсын кадь, карысен каре лэзьяло, пе, вылэм. Гуръякар батыръёс Весьякар батыръёсын вожме усьылӥллям, иднакаръёс — сепычкаръёсын. Нош селтакаръёслэн Иднакарысь батыръёслы кужымзэс возьматэмзы потылэм. Гуръякаръёс, пе, Весьякар вылэ кор лэзьялозы вылэм, нош Иднакар вылэ — ог 40 пудъем корт кивалтосъёссэс. Толалтэ Селтакар батыръёс азвесь куас вылын ветлӥллям. Карйылозь 20 иськемез тӧлпери кадь ӝог ортчо, пе, вылэм[1]. Литература[edit] ↑ Эшъёс-юлтошъёс = Человек силен друзьями / сост. Т. Г. Перевозчикова ; пер. поэт. текстов Вл. Емельянов. - Ижевск, 1993 (с. 31). . Retrieved from "https://vorshud.unatlib.ru/index.php?title=Донды-батыр_сярысь_пересьёслэн_верамъёссы&oldid=1905"

https://vorshud.unatlib.ru/index.php/%D0%94%D0%BE%D0%BD%D0%B4%D1%8B-%D0%B1%D0%B0%D1%82%D1%8B%D1%80_%D1%81%D1%8F%D1%80%D1%8B%D1%81%D1%8C_%D0%BF%D0%B5%D1%80%D0%B5%D1%81%D1%8C%D1%91%D1%81%D0%BB%D1%8D%D0%BD_%D0%B2%D0%B5%D1%80%D0%B0%D0%BC%D1%8A%D1%91%D1%81%D1%81%D1%8B

2024-03-01T13:52:09Z

<urn:uuid:edc74cca-6fba-47ef-9082-8b4ee2035dac>

udm-Cyrl

tlsh:T1B4F3BD717AD19A1EC353E60ABD400B219ED26643A2333B5A4CD0B5422696014EDFD82777E752968F38EEC378D101E85CBB9E2CC615FD7A7F732201543A7F3BE2114823D355

Якшур-Бӧдья черкогуртын улӥсь Семён Никифорович Перевощиков Быдӟым оже ветлэмзэ туннэ кадь син азяз возе. Пичи, начар мугоро пияш армиын 20 сантиметрлы нуйтӥськем. Тодматскон Семён Никифорович ветеранъёс пӧлысь одӥгез егитэз луэ. Оже шедемын 1944-тӥ арын, 17 аресказ. Семён Никифорович мынэсьтым лыктэмме вите ни вылэм. Ӟезьы азязы машинаен дугдэммы бере ик укноетӥ учкиз но, пырыны косыса, киыныз шонтӥз. Корка вамыштӥ гинэ но, кемалась тодмо адямиеныз сямен соку ик вераськыны кутскиз: – Редакциын ужасьёсты гажасько, одӥгезлы гинэ чиданэ пӧсьтэ – умойтэм гожъяськиськоды. Ма шуыны паймемысьтым, пельпумъёсме гинэ ӝуткасько. – Нунал нимъёсты удмурт сямен гожтэмдэс уг яратӥськы. Мар шуэм со – вирнунал? Удмуртъёс арня шорын ноку пудо ӧз вандылэ, нош отӥяз – покчиарня, удмуртарня, кӧснунал, арнянунал. Арня шуыку, шутэтскон нунал син азе пуксе, 4 нунал шат ужатэк улӥзы? Кӧня ке секунд куспын песятай вань малпанъёссэ шара вераз но буйгатскиз. Ойдо, пе, вылӥе, отын вераськомы. Залэ пыри гинэ но, син шорам «Удмурт дунне» газет йӧтӥз. Газетэз, пе, вазенгес басьтӥсько, гожъямъёсыз умоесь, нуналъёслэн удмурт нимъёссы гинэ уг ярало. Пичи мугор – Вордски Якшур-Бӧдья ёросысь Выӝойыл гуртын 1926-тӥ арын 9-тӥ сентябре. Семьяын мон 5-тӥез пинал вал, кыкез быризы пичиысен, мон бере эшшо 6 но 9 ареслы пичи вынъёсы будӥзы, – веранзэ мытӥз ветеран. – Муми неграмотной вал, гожъяськонэз ӧз тодылы, документъёсы нимзэ пуктыны гинэ быгатылӥз. Айи более-менее гожъяськыны пӧрмытылӥз, кладовщикын но ужамын. Жаляса верано, со трудармиын быриз. Мыным 5 класс сяна дышетскыны ӧз кылды. Начар улэменымы сэрен пичиысен колхозын ужано луи. Нырысь ик бусыосты усыямы, бӧрысьгес гырыны но кутски. Колхозмы «Выль улон» шуыса нимаськиз ке но, мон малпамъя, ассэ оправдать ӧз кары кадь. Порозъёсты СХТЗ тракторъёс воштӥзы. Сталинградско-Харьковской тракторной заводын лэсьтэм техникалы воксё ӧй синмаськы. Оло трактор кырыж нуиз, оло руль сьӧрын пукисьёс нодтэмесь вал, милемлы со курадӟон гинэ вайылӥз кадь. Вольыт сюрестӥ мыныкуз но, буксовать каре вал. Соин ик порозэн ӝоггес гырим-кизьылӥмы. Война кутскон вакытэ ӵапак колхоз бусые кыед поттӥськомы вал. Шимес иворез, коркась корка пыраса, калыклы вӧлмытыны куризы. Гуртысь мынэсьтым бадӟым пиослы соку ик повестка сётъязы. Соос интые 13-16 аресъем пиналъёс кылизы. Война кутскон аре 15 арес тырмиз, нош 17 аресам мыным но повестка вуылыны кутскиз. Военкоматэ мынӥськомы но, милемыз, ӝыны арлы шуыса, дорамы лэзё. Кык арня но уг ортчы, нош ик повестказы вуэ. 1944-тӥ арын январь толэзе оже басьтӥзы ик. Туала вакытэ нокин уз но оскы, дыр: мугор пичи – 140 сантиметр, секталае ог 40 килограмм. Озьы учконо ке, мон фронтэ шедьыны кулэ ӧй вал. Но ожын лачак калык быре, соосты воштӥсьёс кулэ. Якшур-Бӧдья ёросысь 3 кузя кошкимы. Люказы милемды Ижевске. Ог 25 кузя пиосын вамышъяськомы город ульча кузя. Ваньмылэн тыбырамы пичильтык котомкаос. Адямиос шорамы жаляса учко. Пересылочной пункт Пичи Пургаын вал. Отын калыкез лачак, инты ӟоскыт, кин кытчы мынэ, валантэм. Ярано коть, 2 уй сяна ӧм кӧлэ, отӥяз милемыз поездэн Калининград пала нуизы. Соку ик оже ӧз ыстэ. Военкоматысен нош ик юалляськыны кутскизы. Ми Удмуртиысь, шуиськомы, паймыса шорамы учко: Чукоткаын-а со? Вӧзам Шарканысь эшшо 2 пиос сылӥзы, соос ӟуч кылэз ӧз тодэ но чус улӥзы, сьӧрам лякиськем кадь ветлӥзы. Удмуртилэн столицаез Ижевск шуэме бере гинэ военкоматын пукисьёс буйгазы. Документъёсмес пыр-поч эскеремзы бере нош ик милемын ма карыны паймизы, опять комиссиез ортчоно, пе. Валатски, монэ «будэтыса» оже келязы – мугорме но, секталаме но Якшур-Бӧдьяын ватсаса гожтӥллям. Берен дор палъёсамы ыстыны медо вал. Мон ваментӥськи: отсрочка сётӥськоды ке но, арня но уг ортчы, берен военкоматэ ӧтиськоды, акыльтӥз ни таӵе улон, ожмаськоно. Та кылъёс бере воргоронъёс шорам мукет синмын учкизы. Удмуртиысь одӥг эшме дораз ыстӥзы, нош мукетыз – Титово гуртысь Титов (нимзэ уг тодӥськы ни) – бырыны шедиз. Ез кузя вераськон – Войнае кутӥзы гинэ, нош ик быдэс котырме выльысь эскеризы: нокин кунгож сьӧрын уг улы-а, кинмы ке раскулачить каремын ӧвӧл-а, кыӵе ке партие пыремын ӧвӧл-а. Мукет интые вуи но, нош ик та выллем юанъёсын тэбинизы: оло, кытын ке пӧяськеме шараяськоз. Огшоры юалляськиллямтэ вылэм, монэ правительственной связьлэн войскоосаз кутӥзы. Ялан передовойын ветлӥмы. Туж секытэн сётскизы нырысетӥ ожмаськон нуналъёс. Связь кыскон понна бадӟым катушкаосты нуллоно вал, нош мынам мугоры пичи. Кытчы но кӧня иськем кысконо, потон азямы гинэ вераллязы. Ӵем дыръя милемыз «уй пӧйшуръёс» шуылӥзы. Угось связь кыскылӥмы уйёсы. Эшъёсы умоесь вал – Свердловскысь, Нижний Тагилысь но Ирбитысь. Связь сярысь войнаын гинэ рос-прос тодӥ, телефонэз гинэ но адӟылэме ӧй вал бере. Нырысь туж паймымон потылӥз, кызьы ез кузя вераськем кылӥське шуыса. Куд-огез шуэ вал, вераськонэз, пе, тушмонъёс кылзо. Но милям связьмы борды лушкемен подключиться кариськыны ӧз луылы, не подслушаешь. Ачим но сое одӥг пол эскери. Одӥг нуналэ связьмы быриз, тӥяськем интыез, пе, шедьтоно. Линия кузя кыкналасянь адямиос ваче лыкто. Тӥяськем интыез шедьтэммы бере ми линия борды итӥськимы, парольёсмес верамы гинэ, вераськонмы куспетӥ луиз. Адями куара интые, милемлы атас чоръям, пороз бӧксэм, пуны утэм гинэ на кылӥськиз. Война вакытэ одӥг местаын ноку но кема ӧм улэ, ялан фронтэн артэ, вамышен-вамышен азьпала мынӥмы. Одӥг полаз нунал куспын ог 500 иськемез ортчоно луиз. Офицеръёсын весь артэ вал бере, Польшаысен Константин Рокоссовский маршалэн пумиськыны кылдӥз. Чебер тусо, ӝужыт мугоро, етӥз вамышъя. Тросэз генералъёс, маршалъёс бадӟым кӧтоесь вал, нош таиз чиед. Кузпалыз но вӧзаз, пичи гинэ мугоро. Ог-огзылы чик уг тупало кадь. Трос пумиськыны кылдылӥз власовецъёсын. Вераськемзыя ик ӟучъёс шуыса адске, нош асьсэос – немецъёс палан. Кылтэм кино, гожтэт но махорка – Вормон Нуналэз Латвиысь Тукумс городын пумитамы, но тушмонэн ожмаськонмес 15-тӥ мае йылпумъямы. Вот соку партизанъёс сярысь «немой» кино учкимы. Борддоре кык тӧдьы простыня ошемын вал экран интыын, Людмила Целиковская актрисалы вань солдатъёс синмаськизы кадь, угось туж чебер вал. Война йылпумъяськем бере милесьтым полкмес расформировать карозы шуыса, тодӥськомы ни вал. Нимысьтыз приказ гожтэмлэсь азьло пӧртэм вераськонъёс ветлӥзы: ӝынызэ, пе, Дальний Востоке келялозы, Япониен ожмаськонэ. Вань котырмес вагонъёсы бичаса, кузь сюрес вылэ потыны дасяськыса, толэзь пала улӥмы. Служба ӧвӧл, шуыны луоз, кухняын асьмеос сиён пӧрамы. Курортын шутэтскон выллем, тросэз егит пиос син куспын чеберскизы. Шулдыр улонмес куспетӥ кариз приказ: ӝынызэ келяно Польшае, кылемзэ – Дальний Востоке. Штабысь ротноймы список лыдӟиз, кинлы кытчы мыноно шуыса. Мыным Польша усиз. Отын но правительственной связь кулэ вал. Война вакытэ огдырлы линия кыскылӥмы ке, татын – пыраклы, юбоосын. Озьы мон эшшо 4 но ӝыны ар армиын связист вал. Со дыр куспын поляк сямен вераськыны дыши. Дальний Востоке кошкем эшъёсмылы кӧня ке гожтэт гожтӥмы, отӥяз кусыпмы ышиз. Мон лыдӟиськыны-гожъяськыны сокем ӧй яратылы. Гуртэ 3-4 гожтэт сяна ӧй ысты. Анаелэн гожъяськемез ӧз луы, со интые апае гожъяз. Гуртысьтымы иворъёсты тодылӥ эшъёсы пыр. Ожмаськон вакытэ тросэз верало вал боевой сю грамм сярысь. Война пумын мынэмъёсты егит карылӥзы, лэся. Курытсэ милем ӧз сётъялэ, нош тамак кыскисьёслы махорка висъяллязы. Войнае кошкыкум, уг кыскиськы вал, нош отысен бадӟымгес луэм потӥз, лэся, ӝыны арзэ мон но пурккетӥ. Война йылпумъяськем бере солдатъёсты ӵукна зарядка лэсьтытъяны кутскизы. Шӧдӥсько, бызьылыны шуг, озьы тамаклэсь куштӥськыны малпай. Махоркаме эшъёсылы люкылӥ. Соос монэ серекъязы, бӧрысь курид ке, ум сётэ ни шуыса. Арня, кык, толэзь ортчем бере эшъёсы пыкылӥзы на, лушкемен, пе, кыскиськод. Уд шӧдӥське шат, шуисько, тамак пурккетӥсь мурт бордысь ӝыны иськемысь зын паке. Колхозысь пегӟон – 1949-тӥ арын доре бертылыны отпуск сётӥзы. Гуртысь мон куашкам мылкыдын кошки: ваньмыз пурысь, юртъёс вужесь, выль коркаос сярысь веранэз ик ӧвӧл. Ар ортчыса, улон умой пала воштӥськиз ни кожай вал, янгышаськем. Но визьмы окмиз, армиысь бертыкум ик, Ижевске дугдӥ. Нырысь заводэ интыяськыны малпасько вал. Ужысь сьӧд ымнырын потӥсьёсты адӟеме бере малпанэ воштӥськиз. Связистэ ик кутски но адӟиськыны деревняям кошки. Деревняын соку ик председательмы пумитаз. Ладно, пе, простой колхозник уг кары, фермаен кивалтӥсь луод. Фермаяз васькыса, учки но – пропади пропадом, ваньмыз сисьмемын, тани-тани йыр вылэ куашкалоз, кыедэн ветлыны уг луы. Ужаны ӧй пота. Сое председатель кылэм но колхозысь, пе, кошкыны медӥськод, мон тонэ нокытчы уг лэзьы, паспорттэ уг сёты. Нош мынам киям трудовой книжкае вал ни. Городэ кошки. Ижевскез Якшур-Бӧдьяен герӟан понна кыл кутӥ. Связистын каньылля ужасько ни вал. Чылкыт омыретӥ, шулдыр бусыостӥ ветлон сяменым ужелэсь акыльтыны кутски. Огдыре юон вылэ но чӧлскылӥ. Ярано коть, со вакытэ одӥг тодмое монэ мувӧй кыскисьёс доры ӧтиз. Отчы, пе, любойзэ куто, дышетскымтэ муртъёсты но. Озьы мон связистысь электрике выжи. Лачак коньдон басьтыса, ужай. Мукет ӟеч уж уд шедьты ни шуыса, визьмаськи, юонлэсь но куштӥськи. Эсьмаса, пенсие потыса, эшшо 5 арзэ электрикын ужай на. Йыр поромон – Войнаысь бертэме бере йырез поромытыны кутскизы нылъёс. Чыртыям асьсэос ошисько, кужмысь кышнояськытыны выро. Армиысь 24 аресам вуи ке но, кышнояськыны ӧй дырты. Ма, кытчы кышно ваёд? Коркамы пичи, нуллыны дӥськут ӧвӧл, мон сяна, вынъёсы дорын на. Соин эшшо 2 но ӝыны ар огнам улӥ на. Деревняын соку ог 10 пала нылъёс вал, нош егит пиос – 2. Армиысь ӵош бертэм эше соку ик кышнояськиз, солэн мумиз огназ улӥз, юртъерзы но бадӟым вал. Монэ но кышноязы, шуыны луоз. Бускельёсмы сюан шудӥзы, макмыр веськатӥсьёссы дӥнямы вуизы. Нылзы сярысь кылпум поттылӥзы но сектаськыны ӧтизы. Мазэ-созэ валатэк, дӥнязы мынӥ но, эмеспи чот каризы. Сюан шудыны кузпалылэн мумиз-бубиз юрттӥзы, соос дорын улӥмы но. Валентина Егоровнаен ӵош 4 пинал будэтӥмы. Отӥяз милемлы Якшур-Бӧдьяе ик музъем висъязы, юртъер пуктӥзы. Кузпалэным ӵош 30 ар пала улӥмы. Секыт висён улонзэ куспетӥ кариз. Со гинэ куректонэ вылымтэ. Нылмы юон бекчее выйиз. Кема ӧз улы со но. Солэсь пизэ мон будэтӥ, шуыны луоз. Ӝытлы быдэ куасэн бызьылыны потамы, котькыӵе ужез ӵошен быдэсъямы. Та вакытэ монэ учке. Нылпиосыз но яратыса дорам бертыло. Якшур-Бӧдья черкогуртын улӥсь арлыдоос понна пумиськон ӝытъёс ортчытъяллязы. Нырысь отчы кышноеным потай. Огнам кылеме бере но дорын ӧй пукылы. Арлыдоос понна мон кумир вал, 70 арес дыръям но туж эктыны-кырӟаны яратылӥ. Озьы ветлон сяменым ик мукет кышномуртэ синйылтӥ. Галина Николаевна Ардашеваен 20 ар пала ог-огмы доры куное ветлыса улӥмы, котькыӵе учыр дыръя юрттӥськылӥмы. Берло арзэ тани кунояны кынармы быриз, висёнъёс но котырамы тэбинё. Пӧртэм вакытэз чидаськиз. Туннэ нуналэз раен ӵошатысал: ваньмыз вань, калык чебер юртъёс пуктэ, котькуд семьялэн нимаз машинаез вань. Нуналлы быдэ телевизор учкисько, иворъёс кылзӥсько но паймисько: малы ожмаськонтэк улыны ум чидаське? Мыло-кыдо учкисько спорт каналэз. Чидатэк витисько ни хоккеен шудонъя дуннелэсь чемпионатсэ, яратӥсько на боксэз, нош смешанной единоборство шуонзэс уг яратӥськы. Токма шорысь йыразы мыжгало, ӵыжало. Аслам йыры висьылэ бере, соослэн но йырзы висе, кожасько. Шулдыр нуналъёс тросгес мед луозы. Источник: Перевощиков, С. Н. Уй пӧйшур / С. Н. Перевощиков ; подгот. к публ. В. Емельянова // Удмурт дунне. - 2016. - 6 мая. - С. 10, 15 : фот. - (Тӧр шорын).

https://vorshud.unatlib.ru/index.php/%D0%9F%D0%B5%D1%80%D0%B5%D0%B2%D0%BE%D1%89%D0%B8%D0%BA%D0%BE%D0%B2_%D0%A1%D0%B5%D0%BC%D1%91%D0%BD_%D0%9D%D0%B8%D0%BA%D0%B8%D1%84%D0%BE%D1%80%D0%BE%D0%B2%D0%B8%D1%87

2024-02-21T19:21:35Z

<urn:uuid:276f4fd6-75fe-4989-bd43-331d541ea436>

udm-Cyrl

tlsh:T1B9C4B2927A92DF0E8263D25A7E8147224DE59253D3233B5B5CD0B401795A054EEF9423B7E61296DE1CFF9264E142F808BB4FB8CB59FE7A7A7212250839BF7BF1024823D75A

Иисуслэн зэмос черкез - пятидесятникъёслэн калыккуспо черксы, кылдӥз Пекинын 1917-тӥ арын. 1949 аре Китай Калык Республикаез ялон азьын Иисуслэн Зэмос черкез китай христиан черкъёс пӧлын одӥгез вал. Иисуслэн Зэмос черкез - протестант черк. Ас азяз бадзым ужпум пуктэ: дунне вылысь вань калыкъёслы вӧлмытоно-валэктоно Евангелиез. Туннэ нуналлы Иисуслэн Зэмос черказ - ог 2,5 миллион адями. Солэн калыккуспо ассамблеяез интыяськемын Америкаын, Лос-Анджелесын. 1995-тӥ арын Мускоын усьтӥськиз та черклэн ёзэз. Солэн валтӥсь малпанъёсыз-принципъёсыз: Святой Дух пыр черке пыртон Вуэ выйытыса черке пыртон Пыд миськон Святой причастие. Кӧс нуналэз пусъён. Иисус Христосэ оскон Библия Святой Дух пыр утиськон Святой дух пыр кылдытэм Иисуслэн черкез Иисус Христос нош ик васькоз музъем вылэ. Со нунал та дуннелы берпуметӥ нуналэз луоз. Соку луоз берпуметӥ суд: шонер лэсьтӥсьёс пыраклы улон басьтозы, сьӧлыкасьёс нош пыраклы каргамын луозы. «https://udm.wikipedia.org/w/index.php?title=Иисуслэн_Зэмос_черкез&oldid=89532»-ысь басьтэмын Категориос: Христианство Китай Та бамлэн берпуметӥ воштонэз: 00:35, 8 Южтолэзе 2013. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%98%D0%B8%D1%81%D1%83%D1%81%D0%BB%D1%8D%D0%BD_%D0%97%D1%8D%D0%BC%D0%BE%D1%81_%D1%87%D0%B5%D1%80%D0%BA%D0%B5%D0%B7

2024-02-23T04:46:48Z

<urn:uuid:a462f368-c15b-4a7b-9e7f-6883b3d90a76>

udm-Cyrl

tlsh:T1835988413700DB1F8673E9AF2D502B558F956253672777198CC5F0516597194DEBC5627BEA1142DF4CFA4700E258C81CAB8F98C91AFE7A7BB25A04543DBF22F2024CA3C38B

Вашкала дыръя дуннеын улэм-вылэм одӥг пичи ныл. Сизьым-тямыс арес луэм бераз, солэн анаез-атаез кулэм но, со копак ураме кылем: сое сюдӥсь-вордӥсь но, дӥсясь но, шунтӥсь но вылымтэ. Алама дӥсез но алама кышетэз сяна, солэн номыриз но вылымтэ. Тазьы кылем бераз, кураськыса ветлыкуз, солы кыӵе ке но ӟеч мурт одӥг шорем нянь сётэм. Пичи ныл со дорысь потэм но, пумитаз сютэм кураськись ӝимем. — Нылы, вай няньдэ, мынам сиеме потэ!— шуыса курыны кутскем та пичи ныллэсь няньзэ кураськись. Пичи ныл вань няньзэ солы сётэм но «Си, песятаӥ, тазалыкад!» — шуэм. Кошкиз, пе, нош ик та ныл: мынэ, мынэ, пе, ӝыт но, пе, луэ ини. Солэн пумитаз пинал пи лыктэ. — Вай мардэ ке йырме шобыртыны, мынам йыры кынме! — шуэм со пи. Пичи ныл йырысьтыз берпум кышетсэ сётэм но кошкем. Тазьы мыныкуз, со вылэ шуак инмысь кизилиос, пе, усьылыны кутскизы но усем беразы ик азвесь уксё луизы. Ныл, туж шумпотыса, со уксёез бичаны кутскем[1]. Литература[edit] ↑ Мелодия небесной росы = Инву утчан гур / сост. и пер. прозы Т. Г. Перевозчиковой. - Ижевск : Удмуртия, 1988 (с. 27).

https://vorshud.unatlib.ru/index.php/%D0%9A%D0%B8%D0%B7%D0%B8%D0%BB%D0%B8%D0%BE%D1%81_%D1%81%D1%8F%D1%80%D1%8B%D1%81%D1%8C_%D0%B2%D0%B5%D1%80%D0%B0%D0%BD

2024-03-01T10:39:36Z

<urn:uuid:e684f8a3-803a-48a1-bee4-7703035ce760>

udm-Cyrl

tlsh:T1E81D4C3148D2EE2D8163E6477D8541328D9A55A3C333375A0CD17C587652059EEF80636BE112A98E1CEF9328B551F51CB64FB9CAA4FDBAAE7122114D387B3FE0024823D61E

Вожвылъяськон юрттыны кулэ Россиын улӥсь калыкъёслэс сям-йылолъёссэс, лулчеберетсэс азинтыны, калык огазеяськонъёслэсь ужпумъёссэс сэрттыны-пертчыны, калыкъёс куспын эшъяськон мылкыдзэс юнматыны, экстремизмен нюръяськыны. Котьку сямен ик, конкурсэ пыриськыны быгато федерал, улосвыл Иворъёсты вӧлмытонъя езъёёсысь ужасьёс. Нимысьтыз номинациен пусйиськозы вордскем кылынызы гожъяськисьёс. Ыстыны луэ берло 1ар ар ӵоже (2015-тӥ арлэн 1-тӥгудырикошконысеныз 2016-тӥ арлэн 1-тӥ гудырикошконозяз) печатлам яке эфире потэм ужъёс. Вожвылъяськонэз дунъялоз кык пумо мерлыко жюри, кудӥз быръёз вормисьёсты «Телевидение», «Радио», «Печать», «Интернет», «Детские и молодежные СМИ» номинациосъя. Озьы ик таяз арын нырысьсэ радъямын «Актуальная традиция» нимо мерлыко номинация, Та номинацие ыстэм уж возьматыны кулэ калык лулчеберетэз азинтыны юрттӥсь туала технологиосты. «СМИротворец-2016» вожвылъяськонысь вормисьёсты пусъён сӥё-дано ужрад ортчоз ортчоз шуркынмонэ Москваын. Ужъёсты келяно таче электронной адресъя: firstname.lastname@example.org. яке почта пыр: 125009, Москва, ул. Тверская д.7, ая 92 «Гильдия межэтнической журналистики», «СМИротворец-2016».

https://udmddn.ru/ivorjos/smirotvorets-2016/

2024-03-05T10:09:18Z

<urn:uuid:927249fa-68bc-4867-9fbe-9cf4e7fd92c5>

udm-Cyrl

tlsh:T121ECC4416891DF0EC263D15A2C5127620EE54607E273376A5CD0F5106095041FEEA4237BFA81E5DE5CF95358E541E804AF8F68DA55BE3A7BB3223A0539BF31F10104B3D75A

Кузёбай Герд нимо йӧскалык премилэн 2021-тӥ ар понна лауреатъёсызлэн нимъёссы тодмо луизы. Соосты «Удмурт Кенеш» огазеяськонлэн исполкомаз юнматӥзы Данъетэн пусъемын луозы: Удмуртиысь но Россиысь наука удысысь сӥё-дано ужась, кылосбур наукаосъя доктор, Удмурт кун университетысь профессор, 500 пала научной ужъёслэн но 50 пала монографиослэн авторзы Валей Кельмаков туспуктэм басьтэмын Сыктывкарысь Кун университетлэн сайтысьтыз Удмуртиысь калык суредась, «Ижкар» творческой огазеяськонлэн ёзчиез Вячеслав Михайлов Вячеслав Михайлов адӟытон залын Озьы ик шараямын вал Эрик Батуев нимо йӧскалык премилэн лауреатэз но. Исполкомлэн ёзчиосыз огкылысь куаразэс сётӥзы «Даур ТВ» интернет-телеканаллэн кылдытӥсезлы но азинтӥсезлы, Удмуртиысь Калыкъёслэн эшъяськон юртысьтызы методистэзлы Богдан Анфиногеновлы.

https://udmddn.ru/tag/valey-kelmakov/

2024-03-02T22:33:55Z

<urn:uuid:a2350580-3808-47e9-b9db-c5ee92aa995f>

udm-Cyrl

tlsh:T16253E13147509E0C9763E1666EA05A509C604513D72373569CD2F0402415064EEBCE533BEB2082CE6CEE5361E44BDC086F4BB5EA59FE7E6F732A00513A7F3AF2018CA7D357

Со усьтӥськиз «Шундэктон» программаен, ивортэ «Удмуртия» агентство. Удмурт егитъёслэн «Шунды» огазеяськонзылэн Ижкарысь ёзчиосыз кырӟанъёс быдэстӥзы, удмурт шудонъёс, этнодискотека ортчытӥзы. «Тросэз люкаськемъёс удмурт кылэз уг тодо, но таӵе ужрадъёсын соослэн удмурт калыклэн лулчеберетэз сярысь тросгес тодыны луонлыксы вань», — пусйиз «Удмурт Кенеш» огазеяськонлэн вице-президентэз Алексей Серебренников. Со нуналэ ик Сарапулын «Удмурт дӥськут. Вашкалаез но туннэез» адӟытон усьтӥськиз. Солэн бадӟым люкетэз сюан дӥськутлы сӥземын. Удмурт лулчеберетъя арнялэн кыкетӥ нуналаз мерлыко огазеяськонъёслэн азьветлӥсьёссы 42 номеро нылпи садэ вуылӥзы. Удмурт кырӟанъя «Вуюись» ансамбльысь артистъёс удмурт гуръёсты быдэстӥзы, покчиослы удмурт кылъёсты валэктӥзы, нылкышноослэн чеберъяськон арбериосынызы тодматӥзы. Таиз тужгес но кельшиз пичи нылъёслы, соос чыртывесь, угы, йыркерттэт, поскес кылъёсты дышетӥзы. Озьы ик пиналъёс мыло-кыдо пыриськизы «Капка ултӥ пыран-потан» шудонэ. Со дыре ик лыдӟиськонниосын ужасьёс «Лӧпшо Педунь дорын куноын» праздник ортчытӥзы. Пиналъёсты перепеч пыжыны дышетӥзы. Литературая но крезьгуръя «Та кылбуръёсы — тюрагайёсы» ӝыт ортчиз Сарапулысь машинаос лэсьтонъя но иворъёсты вӧлмытон технологиосъя техникумын. Со сӥземын вал удмурт кылбурчиослы — Кузебай Гердлы, Ашальчи Окилы, Флор Васильевлы но Эрик Батуевлы. Ужрадэ пыриськизы «Шунды» но «Удмурт Кенеш» огазеяськонъёслэн Сарапулысь ёзэтъёссылэн азьветлӥсьёссы, удмурт кырӟанъя «Вуюись» ансамбль, техникумын дышетскисьёс. Пумиськонын кылбурчиослэн улон но творчество сюресэнызы тодматӥзы, кылбуръёссэс лыдӟизы. Котькуд кылбурчилэн творчествоез аспӧртэм. Кузебай Герд аслаз кылбуръёсаз удмурт калыкез «сайканы», дышетскыны но улон ӧре мыло-кыдо пыриськыны ӝутказ. Ашальчи Оки удмурт нылкышноослэсь улон-вылонзэс возьматӥз. Флор Васильев улонэз, вордскем музъемез но ас калыктэ яратыны мылкыд сётылӥз. Эрик Батуев, «пӧсь интыосын» ужам журналист, кылбуръёсаз ожгар темаез усьтэ. Калыкъёсты выжызыя люкытэк, со гожтӥз: «Тон сьӧд, мон тӧдьы, вирмы гинэ одӥг кадь — горд». Студентъёс туж тунсыкъяськыса кылзӥзы удмурт кырӟанъёсты, кылбуръёсты. Со егитъёслы удмурт калыклэн лулчеберетъя йылолъёсыз шоры валаса учкыны юрттоз.

https://udmddn.ru/ivorjos/udmurt-arnya-sarapul-karyn/

2024-02-29T02:20:19Z

<urn:uuid:25b40486-09db-4a8a-aa74-ce017d6cd9a9>

udm-Cyrl

tlsh:T11980D0813480DF0E8663E29A6CA016624CE44553A7333B5A5CC1B4002A9A050EEF94637BF79186DE1CEF5368E546E81CBF4FB8EA1CBE396BB222140979FB76F1054C73D757

Родительская слава пусэз туэ 17 кузпалъёс но нылпиоссэс оганазы будэтӥсь 2 пиосмуртъёс басьтӥзы. 19 семьяослэн огъя 99 нылпиоссы. Элькун тӧро Александр Берчалов шаерамес бадӟым семьяосын кужмо луэмзэ пусйиз. Данъямъёс пӧлысь уноез гурт удысын тыршисьёс. Докучаев кузпалъёс но быдэс улонзэс Дэбес ёросысь Удлем гуртын ужамын. Нылпиоссэс будэтон вакытсы секыт дыръёсы тупаз. Но туннэ 5 нылпиоссылэн 12 нунокъёссы шумпотто ни. «Пиналъёсмы вожъяськысагес будӥзы калыкъёслэсь, — шуэ Любовь Докучаева. –Ми калык радъя дӥсяны но ӧм быгатэ соосты. Но туннэ туж шумпотӥсько, ваньзы дорамы бертыло шуыса. 3 нылъёсы карын уло, 2-ез пиосмы — гуртамы, коркаоссы пуктэмын». Туннэ нылпиосты будэтон но соослы азинскыны но дышетскыны луонлыкъёс кылдытон — тӧрлык азьын сылӥсь валтӥсь ужпумъёс. Александр Бречалов верамъя, шаерамы выль мерлыко, спортъя но лулчебертъя объектъёс кылдозы. Матысь дыре ини Кезын школа лэсьтон борды басьтӥськозы. Можга карын пӧртэм удысъёсъя огъет пуктыны кутскозы.

https://udmddn.ru/ivorjos/shaerys-19-semyaos-anay-ataylen-danez-pu/

2024-03-03T09:12:56Z

<urn:uuid:6bc39be0-4ac4-477e-89f4-d6e821296fe4>

udm-Cyrl

tlsh:T1BBB0DA316CD0DB0ED7B3D10A6E442B368CD55467A323378E4CD1B0052A4A094EEE94337AE70195DF6CFFE398E501EC48FE4F64D619FDB66AB3660409B57B6AE7024C63C255

Анай кылъя но литературая элькун олимпиада, кылем арын сямен ик, радъямын вал Уфаысь К.А. Давлеткильдеев нимо художественной гимназиын. Олимпиада ортчиз 10 – 11 толшоре. Удмурт кылъя но литературая олимпиадае вуизы 4 ёросысь удмурт пиналъёс: Бурай, Калтасы, Татышлы но Янаул ёросъёсысь (кылем арын Балтач ёрос но пыриськиз). Туэ асьсэлэсь кужымзэс эскерыны öтемын вал VIII классысь дышетскисьёс но. Жаляса верано, XI классысь одӥг участник но öй вал. Озьыен, люкаськемын вал VIII, IX, X классъёсысь дышетскисьёс. Олимпиада вань анай кылъёсъя (удмурт, мари, татар но чуваш) радъяськиз 3 этапен: викторина, сочинение но диалог. Жаляса верано, викториналы сётӥськиз 1 час гинэ. Удмурт пиналъёслы дыр öз тырмы ужъёссэс пумозяз быдэстыны. 1 – 3 ужъёс вал кылъя, 4 – 6 ужъёс – литературая, 7 уж – творческой (сётэм визькылъя басня гожтон), 8 уж – кылбурлы анализ. Дыр тырмыт луысал ке, туж тунсыко пуштросъем ужъёс пӧрмысалзы. Кылъя юанъёс кулэ каро вал огвыжыё кылъёсты, синтаксической разборез но текстлэсь стильёссэ тодэмез. Литературая – литературной терминъёсты, пöртэм произведениосысь текстъёсты тодэмез. Ваньмыз юанъёс – школьной программая. Дышетӥсьёслы нош ик дэмлан сётэм потэ. Пиналъёс, кылбурлы анализ лэсьтыкузы, юрттӥсь юанъёслы гинэ валэктон сёто. Кылбурлы, прозаической текстысь люкетлы анализ лэсьтыны дышетоно огъя куронъёсъя, традиционной схемая. Соку таӵе эскеронлэн одӥг люкетэз но палэнэ уз кыльы. Дышетоно комплексной анализ лэсьтыны. Та уж юрттэ сочинение гожтыны но. Тужгес вылӥ дунъямын вал литературной материал вылэ пыкиськыса гожтэм сочинениос. Сочиненилы сётӥськиз 3 час. Котькуд класслы дэмламын вал 3 тема. Тросэз дышетскисьёс бырйизы вордӥськем шаерлы сӥзем темаез, вал война сярысь гожтӥсьёс, одӥг уж сӥземын М. Коноваловлэн «Гаян» романэзлы – таиз уж тужгес кужмоез вал. «Диалог» этап нырысьсэ пыртэмын вал олимпиадае. Нылпиос парен-парен пуксьыса вераськизы пöртэм темаосъя: «Муш утён», «Чорыган», «Мынам доре», «Уй кизилиос» но мукет. Та этапын дунъямын вал пиналъёслэн анай кылын вольыт но чебер вераськемзы. Удмурт пиналъёслы та уж туж капчиен сётӥськиз. Шöдӥське, удмурт семьяосын анай кыл утиське, дышетскисьёс доразы анай кылын верасько шуыса. Олимпиадаын призёръёс луизы: Давлетова Елизавета, Янаул ёросысь Каймашабаш школаын VIII классын дышетскись (дышетӥсез – З.С. Ибраева); Идиятова Арнолия, Янаул ёросысь Максим школаын IX классын дышетскись (дышетӥсез – Л.Х. Магданова); Шакирова Полина, Татышлы ёросысь, Улысь Балтач школаын IX классын дышетскись (дышетӥсез – З.Т. Шарафутдинова); Садыков Ренат, Бурай районысь Новотазларово школаын X классын дышетскись (дышетӥсез – Р.И. Раянова) IX но X классъёс пöлын вормисьёс тулыспал толэзе Башкир Элькунмылэсь данзэ утьыны вуылозы Ижкаре удмурт кылъя но литературая олимпиадалэн межрегиональной этапаз. Тани соос: Куснимарданова Есения, Янаул ёросысь Сандугач школаын IX классын дышетскись (дышетӥсез Султанахметова Л.Ф.), Сергеева Вилиана, Татышлы ёросысь Улысь Балтач школаын X классын дышетскись (дышетӥсез – З.Т. Шарафутдинова). VIII классысь дышетскисьёс пöлын вормиз Татышлы ёросысь Кальтяево школысь Гарифьянова Наталья (дышетӥсез – Л.А. Хазипова) 11 толшоре 16 часэ радъяськиз вормисьёсты данъян церемония. Та ужрадэ вуиз Башкортостан Республикаысьтымы удмурт национально-культурной центрлэн тöроез С.Г. Гарифуллин. Олимпиадае вуэм пиналъёс – вормисьёс но, участникъёс но – Салим Гарифулловичлэн киысьтыз басьтӥзы таукаронкылъёс но синпельлы кузьымъёс. Озьы ик таукаронкылъёсын пусъемын вал удмурт кылъя жюрилэн членъёсыз но олимпиадае вормисьёсты дасясь дышетӥсьёс. О.Р. ДАВЛЕТОВА, учитель удмуртского языка и литературы Каймашабашевской школы Янаульского района, председатель жюри Читайте нас в © 2020 Сайт издания "Башҡортостан уҡытыусыһы" Копирование информации сайта разрешено только с письменного согласия администрации. Теркәү тураһындағы ПИ ФС 77‑70646‑сы таныҡлыҡ 2017 йылдың 15 авгусында Элемтә, информацион технологиялар һәм киң мәғлүмәт сараларын күҙәтеү буйынса федераль хеҙмәт идаралығы тарафынан бирелде. Ижтимағи-педагогик һәм фәнни-методик айлыҡ журнал Общественно-педагогический и научно-методический ежемесячный журнал. Издается с 1920 года. Главный редактор: Каримов С.Г.

https://uchbash.com/articles/natsionalnye-yazyki-i-literatury/2019-01-30/udmurt-kyl-ya-no-literaturaya-elkun-olimpiadaly-yylpum-yan-yos-209291

2024-02-29T07:29:06Z

<urn:uuid:e2ea2779-0583-4556-8b10-cb0ba79fea4a>

udm-Cyrl

tlsh:T1F35F8DF19990DB1EC277E54A5E401A619CA15557E72236668CC0B4012596044EFFC8637BFA5086DE5CEF9351F547F908AE4F2CDB08FE3AABB36A014838BF7AF2128C73C74A

Удмурт театрлэн 85-тӥ сезонэз усьтӥськоз «Мултан уж» спектаклен.Со сӥземын Удмуртилэн кунлык басьтэмез дырысен 95 ар тырмонлы но удмурт классиклы М. Петровлы 110 ар тырмонлы. Писательлэн М. Петровлэн «Вуж Мултан» романэз сярысь нокинлы но веранэз ӧвӧл, дыр. Мадьяр тодосчи Петер Домокош романэз ӵошатӥз удмурт калыклэн энциклопедиеныз. Удмурт театр «Мултан уж» борды нырысьсэ уг басьтӥськы ини, туэ со куатетӥез постановка луоз. Нырысьсэ М. Петровлэн пьесаезъя «Зӥбет зурка» нимын спектакль пуктэмын вал 1936-тӥ арын (режиссёрез Г. Брауэр). 1939-тӥ арын пьесаез «Вуж Мултан» нимын дасязы режиссёръёс К. Ложкин но А. Саратов (М. Федосимов режиссёр кивалтэм улсын). Куинетӥ премьера вал 1945-тӥ арын. Соку спектакль вуылӥз Нижний Новгородын ортчем национальной театръёслэн смотразы. 1950-тӥ аръёслэн кутсконазы М. Петров пьесазэ выльдэ. Учкись доры со вуиз 1959-тӥ арын, М. Петров улонысь кошкем бере. Сое пуктӥз егит режиссёр М. Покчи-Петров. Витетӥзэ Удмурт театр берытске та постановка борды 1976-тӥ арын. «Вуж Мултан» романъя дасям спектаклез пуктӥз режиссёр Александр Блинов. Туэ, 40 ар пала ортчыса, А. Блинов нош ик басьтӥськиз та произведение борды. Выль спектакльын 50 геройёс, соин ик куд-ог артистъёс кӧня ке рольёсты шудозы. Режиссёр Александр Блинов Удмурт театрысь вань артистъёслэсь луонлыкъёссэс ӟеч уг тоды вал бере, «Мултан уж» борды кутскон азяз ӵем вуылӥз дорамы, учкылӥз постановкаосты. Туннэ нуналлы артистъёс но режиссёр валче туж тунсыко ужало. Котькуд рольысь, сценаысь ӵош шедьтыны тыршо зарни эсэпсэ, чаклало, кенешо, кызьы луоз устогес, чебергес. Александр Блинов верамъя, бадӟым произведениез сцена вылэ поттон — огдыре тунсыко но туж секыт уж. — Вылез постановка — со мукет жанр, — вера Александр Андреевич. — Азьвылэз тупа вал детективлы, нош таяз учкись адӟоз калык драмаез. 40 ар талэсь азьло мон романэз инсценировать кари, али быдэсак воштӥсько текстэз, сценалэн кылызлы матын мед луоз шуыса, лэсьтӥсько ӵыжак-выль пьеса. Выляз ужам тросгес драматургиез, трос калыкен сценаос уно. Кылдӥзы выль сценаос, выль геройёс, суд но татын музон сямен мыноз. Но пуштросэз но хронологиез тӥямын уз луэ. Малы берытски та тема борды? Мольер ас вакытаз шуиз вал: «Театр — со кафедра, кытысен верано шугъяськытӥсь ужпумъёс сярысь». Соин ик мон выльысь басьтӥськи Мултан уж борды, малы ке шуоно калык пӧлын улэ нацизмлэн через, со туж кышкыт. Асьмеос, Украина шоры учкыса, адӟиськом, маин со берытскыны быгатэ. Та спектакльлэн валтӥсь ужпумез: историын луэм учыр вылын возьматыны, макем кышкыт луэ мукет выжыысь калыкез ултӥян. Пьеса кулэ бадӟымъёслы но, егитъёслы но, пеймыт яке югыт мед луоз калыкмылэн ортчем сюресэз, адямиос тодыны кулэ историзэс. Шӧдыны но дунъяны калыкъёслэсь эшъяськонзэс. Та спектакль — кышкыт Мултан уж сярысь верась одӥг шапык гинэ, но со асьмелы маде калыкъёслэн кусыпъёссы, пӧртэм выжыысь адямиослэн секыт югдуре валче кариськыны быгатэмзы сярысь. Режиссёр верамъя, спектакль мыноз кык кылын. Удмурт геройёс вераськозы удмурт сямен, ӟучъёсыз — ӟуч сямен. Со озьы ик луыны кулэ, котькуд калык ас кылыныз вераське ук. Валантэм луысал, удмуртъёсты утись В. Короленко но А. Кони спектакльын удмурт сямен вераськысалзы ке.

http://udmteatr.ru/publication/view?id=30

2024-03-02T20:35:13Z

<urn:uuid:77cd9e9d-1529-4ced-ae07-59e3a8e0372b>

udm-Cyrl

tlsh:T144E451C15691AB1EC6B3E24A2D9493515DE961539323775A5CD0B8007699051EEFD4737AE62196CF18FE8218B106E808BB4F78CA15FE7B6BB22304483E7F3AF6018C33D756

1-тӥ оштолэзе вань удмуртъёс нош пыриськозы «Бадӟым Удмурт диктант» акцие. Диктантлэн текстэз сӥземын луоз Кузебай Гердлэн но Ашальчи Окилэн вордскем дырысьтызы 125 ар тырмонлы. Сое дасяз писатель но журналист Мария Векшина. Акция 13 часын удмурт дыръя кутскоз. Диктантэз 2 амалэн гожтыны луоз: «Удмуртия» телерадиокомпанилэн эфриъёсыз борды итӥськыса. Туннэ тодмо ини, кинъёс диктантэз гожтозы меӵак эфирын. Радио студиын диктантэз лыдӟоз УдГУ-ысь доцент Ольга Стрелоква, нош гожтозы – «Удмурт нылкышно кенеш» огазеяськонлэн тӧроез Елена Миннигараева но Ижкарысь медициная академиысь студент, «Шунды» огазеяськонлэн ёзчиез Никита Соприн. Нош телестудиын диктантэз гожтозы Кун Кенешлэн Тӧроезлэн воштӥсез Татьяна Ишматова но удмурт егитъёслэн «Шунды» огазеяськонзылэн ёзчиез Иван Софронов. Лыдӟоз текстэз журналист Светлана Пикулева. Нимысьтыз диктантэз гожтон понна кылдытэм площадкаосын. Оглом быдэс Россиын 169 инты усьтэмын луоз. Кытын яра диктант гожтыны валэктэмын Йӧскалык политикая министерстволэн сайтаз.

https://udmddn.ru/ivorjos/bad-ym-udmurt-diktantez-169-intyyn-gozhtozy/

2024-03-03T05:06:22Z

<urn:uuid:1b1f9cd2-41d7-4616-aceb-811c9d427ccf>

udm-Cyrl

tlsh:T19FC0D3312240CE0D8A63E09A6D50AA1288A09557E22333568CD1B91179520A8EFBC5133FF651E59E6CEF8289E11FE8187F4AB8DB15BE7F2A631310513D3F23F6014CA7E31B

2-тӥ бесерман календарез поттон бордын тыршизы Балезиноысь исксствоосъя нылпи школаысь пиналъёс, соосты валтӥз дышетӥсьсы Галина Владиславовна Главатских. «Нуналлөд» календарьлэн котькуд бамаз суредамын бесерманъёслэн йылолъёссы, шулдыръяськонъёссы, дӥськутсы, улон-вылон радлыксы. Со сяна, QR-кодъёслэн юрттэменызы котькуд сямлэн но арберилэн историенызы пыр-почгес тодмасткыны луэ. Суредаськись пиналъёсты тау каризы Балезино ёросысь Юндаысь Бесерман лулчеберетъя центрлэн кивалтӥсез Надежда Сидорова но “Атай” огазеяськонлэн кивалтӥсез Алексей Караваев. Соос нылпиослы “Лудорвай” музей-заповеднике билетъёс кузьмазы.

https://udmddn.ru/ivorjos/ulonez-ad-iz-2-t-beserman-kalendar/

2024-02-22T15:12:31Z

<urn:uuid:b24c82d8-6bfe-402d-a6da-983d502b242b>

udm-Cyrl

tlsh:T17E46C7212640DB1E8663D76E1E415B665CE1646366227B0ADDD2F4002197054EFF953276FA0056DF68EE8265D516E818BF0E9CD619FE7A3B362109283A7F71F3018837C20B